
Capitolul | 
CAPCANE 


Îmi mai ziseseră unii că Paradise City e un orăşel clasa- 
ntâi, dar, când am ajuns la faţa locului, am rămas trăsnit. 
Era aşa de mişto, că am oprit Buick-ul ca să casc gura la 
privelişte. 

Oraşul se întinde pe malurile unui golf în semicerc, cu 
kilometri de nisip auriu, ocean de smarald şi palmieri. Casele 
sunt scunde; au ziduri albe şi acoperişuri roşii. De-a lungul 
străzilor cresc toate speciile imaginabile de flori, copaci şi 
plante tropicale; parc-ar fi un vis în tehnicolor. Atâtea culori 
îmi făceau rău la ochi. 

Când am terminat cu contemplarea florilor, am început să 
mă uit după femeile care treceau în maşini luxoase, pe jos 
sau chiar pe biciclete. Un adevărat spectacol de revistă. Din 
punctul de vedere al hainelor, nici una nu avea pe ea mai 
mult decât strictul necesar. De ani de zile nu-mi mai 
clătisem ochiul cu atâta poftă. 

Ca început de vacanţă, nici nu se putea mai bine. Pentru 
că eram în vacanţă. Cele patru luni pe care le petrecusem 
trudind în tripourile din New York nu fuseseră prea plăcute. 
Îmi promisesem că o să-mi iau o vacantă adevărată de 
îndată ce o să adun ceva biştari: pe puţin douăzeci de mii de 
dolari. Când am ajuns la cincisprezece mii, a fost cât pe ce 
să-mi iau tălpăşiţa, dar am rezistat totuşi, cu toate că 
făcusem cearcăne, mă pricopsisem cu două găuri de glonţ şi 
înfruntasem o opoziţie zdravănă. Nu câştigi douăzeci de mii 
de dolari fără să-ţi faci duşmani, iar eu mă căptuşisem cu 
destui. Ajunsesem să nu mai circul decât în maşină blindată, 
să pun seara jurnale în jurul patului, ca să nu tabere vreunul 

peste mine în timp ce dorm, şi stăteam cu pistolul la 
îndemână până şi în cadă. 

Mi-am făcut suma şi mi-am câştigat o reputaţie. Se 
spunea că, în toată regiunea, nu e nimeni care să scoată 
pistolul mai repede ca mine. S-ar putea să fie aşa, dar nu 
spuneam nimănui că mă antrenez două ceasuri pe zi, fără 
greş. Am curăţat câţiva handralăi, nu zic nu, dar asta nu- 
nseamnă că i-am asasinat. Chiar şi curcanii au recunoscut 
asta, şi doar se pricep, nu? De fiecare dată când l-am 
omorât pe câte unul, am avut grijă să-l las să scoată primul 
arma, şi să am martori. Ajunsesem să fiu în stare să scot 
pistolul şi să trag înainte ca celălalt să aibă timp să apese pe 
trăgaci. Nu e simplu: trebuie să munceşti din greu pentru 
asta, dar nu m-am lăsat şi osteneala mi-a adus câştiguri 
frumuşele - şi n-am fost arestat nici măcar o dată! 

Când am strâns sumuliţa, am cumpărat Buick-ul şi m-am 
cărat la Paradise Palms, gata de vacanţă. 

În timp ce căscam gura la gagicele care treceau, un 
curcan care supraveghea circulaţia s-a apropiat de mine. M- 
a salutat. Chiar aşa! 

— Nu aveţi voie să staţionaţi aici, domnule, mi-a zis el, 
punând un picior pe treapta maşinii. 

Un poliţai care-mi zice „domnule”, închipuiţi-vă! 

— Abia am venit, îi zic eu, pornind motorul. Mi s-a tăiat 
respiraţia. Aoleu, drace! E al dracului de mişto! 

Curcanul a zâmbit. 

— Îţi ia piuitul, nu? a zis. Când am venit aici prima oară, 
mi-au ieşit ochii din cap, credeţi-mă. 

— Ai şi de ce, i-am răspuns. Uită-te la gagicele astea! 
Când te uiţi la ele, ai impresia că ai ochi cu raze X; de ani de 
zile visez să încerc senzaţia asta. Nici măcar nu îndrăznesc 
să întorc capul, de frică să nu scap ceva. 

— Să le vezi la plajă, zise visător poliţaiul. Au aerul că nu- 
şi dau seama ce efect au asupra bărbaţilor, parc-ar fi copaci, 
nu alta. 

— Aşa îmi plac. 


— Şi mie, zise polițistul, clătinând din cap, dar pe-aici 
chestia asta nu-ţi foloseşte la nimic: îţi oboseşti ochii şi faci 
scurtă la gât, altceva nimic. 

— Vrei să spui că ştiu să se apere? 

El fluieră: 

— Nu le clinteşti nici cu tractorul. 

— Mă pricep un pic la tractoare, am zis eu, plin de 
speranţă. 

L-am întrebat cum ajung la hotelul Palm Beach. 

— Mişto hotel! a suspinat el. O să vă placă. Până şi haleala 
e a-ntâia în hotelul acela. 

Şi mi-a explicat cum să ajung. 

În două sau trei minute, intram în hotel. Primirea care mi 
s-a făcut l-ar fi satisfăcut până şi pe Rockefeller. O bandă- 
ntreagă de băieţi s-a năpustit să-mi ia bagajele, unul mi-a 
luat Buick-ul să-l ducă în garaj, iar doi valeţi muiaţi în 
albastru şi auriu m-ar fi luat în spinare să mă urce treptele, 
dacă i-ar fi ţinut puterile şi dacă m-aş fi lăsat pe mâna lor. 

Tipul de la recepţie mai că s-a pus în patru labe în faţa 
mea şi mi-ar fi pupat ghetele. 

— E o mare plăcere să vă primim aici, domnule Cain, 
spuse el întinzându-mi registrul şi stiloul. Apartamentul 
dumneavoastră e gata; dacă nu vă place priveliştea, vă rog 
să mă anunţaţi. 

Nu sunt obişnuit să fiu răzgâiat în halul acesta, dar m-am 
prefăcut că sunt foarte pretenţios la capitolul privelişte, şi că 
ar face bine să-mi găsească una cum trebuie. 

Şi mi-a găsit! Aveam un balcon personal, un salonaş şi o 
cameră cu baie, un apartament ca într-un film de Cecil B. 
DeMille. 

Am ieşit pe balcon şi am privit plaja, palmierii şi oceanul. 
Era nemaipomenit! Pe stânga, puteam zări în interiorul altor 
camere din hotel. In prima, avea loc un spectacol mai tare 
decât cele din localurile cu spectacole sexy de pe unele 
străduţe din New York, dar mai distins. Gagica din cameră 
merita să te întorci după ea pe stradă. Avea câte o halteră în 

fiecare mână. Altceva nu mai avea pe ea. Poate că asta era 
metoda nudistă de cultură fizică. A văzut că mă uit la ea şi, 
înainte de a se ascunde, mi-a aruncat un zâmbet care 
spunea: „Am putea petrece o oră plăcută împreună, 
gagiule!”. 

l-am zis tipului de la recepţie care mă însoţise că 
priveliştea îmi convine. După ce a plecat, m-am întors pe 
balcon cu speranţa să mai văd halterele, dar spectacolul se 
încheiase. Eram pe balcon de vreo trei minute, când a sunat 
telefonul. M-am dus să răspund, crezând că e o greşeală. 

— Domnul Cain? 

Am zis că eu sunt, sau cel puţin aşa cred. 

— Bine aţi venit la Paradise Palm! a continuat vocea, un 
glas de bariton cu inflexiuni bogate, bine timbrat şi cu 
accent străin. Speratza la telefon. Sunt directorul cazinoului. 
Sper că ne veţi vizita. Vă cunoaştem reputaţia. 

— Aşa? am zis eu, foarte satisfăcut. Splendid! Bineînţeles, 
o să vin cu plăcere. Sunt în vacanţă, dar asta nu mă 
împiedică să joc. 

— Avem un cazino frumos aici, domnule Cain, a continuat 
individul, debordând de amabilitate. O să vă placă. Ce-aţi 
zice să veniţi diseară? Sunteţi liber? 

— Sigur. Contaţi pe mine. 

— Întrebaţi de don Speratza. O să mă ocup personal de 
dumneavoastră. Aveţi o prietenă cu dumneavoastră? 

— Nu, pentru moment. Dar nu par să lipsească femeile 
pe-aici. 

— Nu sunt toate binevoitoare, domnule Cain, a spus el 
râzând. O să vă găsesc pe cineva care să ştie meseria. Vrem 
să vă simţiţi bine aici. Nu primim prea des oameni atât de 
renumiţi. Lăsaţi pe mine, n-o să fiţi dezamăgit. 

l-am mulţumit şi am închis. 

Zece minute mai târziu, iar a sunat telefonul. De data 
asta, un tip cu voce de bas mi-a declarat că îl cheamă Ed 
Killeano. Nu-l cunoşteam pe Ed Killeano, dar i-am spus totuşi 
că sunt încântat. 

— Am aflat că aţi sosit, domnule Cain, a zis vocea. Ţin să 
vă spun că suntem încântați să vă primim aici. Dacă pot face 
ceva ca să aveţi o şedere mai plăcută, vă rog să mă 
anunţaţi. Întrebaţi la hotel unde mă puteţi găsi. Distracţie 
plăcută! 

Înainte să-i pot răspunde ceva, a închis. 

Am avut curiozitatea să sun la recepţie şi să întreb cine e 
Ed Killeano. Mi-au spus, coborând vocea, că e primarul. 
Auzindu-i, ai fi zis că e Stalin în persoană. Le-am mulţumit şi 
m-am întors pe balcon. 

Soarele strălucea pe plaja aurie, oceanul scânteia, 
palmierii clătinau din cap sub mângâierea unei brize leneşe. 
Paradise Palm continua să fie nespus de frumos, dar eu 
începeam să mă întreb dacă nu cumva e prea frumos ca să 
fie adevărat. 

Simţeam că pe undeva se pregăteşte ceva... 


Mergeam cu maşina pe bulevard, în lungul oceanului. 
Circulaţia era deasă şi mergeam încet. Mireasma umedă şi 
sărată a oceanului îmi umplea nările; ropotul valurilor îmi 
răsuna în urechi. 

Era o noapte ca acelea care sunt descrise în cărţi. Stelele 
parcă erau praf de diamante presărat pe catifea albastră. 

Două străzi mai departe, am găsit o alee luminată care 
ducea la o clădire mare, cu faţadă fantezi, de marmură bleu- 
cenuşie (sau poate că era sticlă, porțelan sau mai ştiu eu 
ce?). Am citit cuvântul CAZINO, scris cu litere mari, fixate pe 
un cadru deasupra primului etaj. Toată clădirea era luminată 
indirect. Arăta tare de tot. 

Nasturii de alamă ai portarului negru luceau în lumină. Mi- 
a deschis uşa maşinii, iar un alt negru s-a prezentat, ca să 
ducă maşina la garaj. 


Am intrat sub o marchiză bleu, apoi într-un coridor în care, 
la dreapta şi la stânga, se înşirau cabinete particulare foarte 
discrete, fiecare purtând un număr. 

In fundul coridorului era o arcadă şi, într-o parte, o tejghea 
la care stătea o tinerică blondă, care răspundea de 
garderobă. 

— Garderobă, domnule? a întrebat ea cu o voce ca de 
trompetă. 

O mâncam din ochi. Purta un corsaj foarte strâmt, de satin 
bleu ca cerul, deschis până în talie şi prins cu panglici de 
mătase neagră, înnodate larg. Genul de costum care 
înfierbântă pe toată lumea, în afară de persoana care-l 
poartă. 

l-am dat pălăria şi i-am făcut cu ochiul. 

— Frumoase privelişti prin părţile astea, i-am zis 
curtenitor. 

— Cred că dacă n-aş auzi în fiecare seară şmecherii dintr- 
astea ieftine, m-ar lovi damblaua, replică ea cu un suspin. 
Meseria mă obligă să ofer o vedere frumoasă clienţilor. 

M-am oprit o clipă să-mi aprind o ţigară. 

— Vedere frumoasă spre ce? am întrebat. 

— Of! Las-o baltă! Mi-ajung bancurile astea. 

— Scuzaţi, prinţesă, i-am spus. Nu sunt obişnuit cu lumea 
bună. Nu prea ies din casă şi, tot clocind în vizuină, rămâi în 
urma modei. 

— Ei, nu face nimic, mi-a răspuns ea zâmbind, îmi place 
variaţia. Lucrul cel mai plictisitor aici e că toţi bărbaţii parcă 
sunt croiţi la fel. 

— Ei, poate or fi unii mai croiţi decât ceilalţi, i-am replicat. 

Ea izbucni în râs. Întrucât chiar atunci soseau trei domni 
care doreau să-şi lase pălăriile la vestiar, am trecut prin 
arcadă şi am intrat în cel mai şic local de noapte pe care l-ai 
putea visa, numai în nuanţe pastel, cu iluminare indirectă şi 
cu un bar superb, în formă de corn de lună, pe o latură. O 
încăpere formidabilă: avea un loc amenajat pentru orchestră 
şi un mic ring de dans, care părea turnat în sticlă neagră. Pe 

podea se înşirau bananieri cu frunze mari verzi şi cu 
ciorchini de banane, care creşteau în ghivece albastre, 
garnisite cu metal cromat. Plante agăţătoare se căţărau pe 
trunchiurile pomilor, încărcate cu flori delicate roz, portocalii, 
de culoarea bronzului şi roşiatice. Incăperea avea acoperiş 
doar pe jumătate. Stelele străluceau deasupra. 

Un tip gras se apropie de mine, rânjindu-şi dinţii; fără 
îndoială că vroia să-şi arate bucuria de a mă vedea. 

Avea pantofi de lac, pantaloni de culoare închisă, un 
jerseu vişiniu şi haină albă. 

— Du-te să-l chemi pe Speratza, i-am zis. 

El rânji şi mai larg, dezvăluind vederii două măsele de aur. 

— Sunt directorul, la dispoziţia dumneavoastră, zise el. 
Pot face ceva pentru dumneavoastră? 

— Da. Găseşte-l pe Speratza. Zi-i că a venit Chester Cain. 

Dacă i-aş fi zis că sunt regina Elisabeta, n-ar fi făcut o 
reverență mai rapidă. 

— Mii de scuze că nu v-am recunoscut, domnule Cain, 
spuse el îndoindu-se de şale. Señor Speratza va fi încântat. 
Mă duc să-l anunţ că aţi venit. 

Făcu stânga-mprejur şi îi adresă nişte semne disperate 
unui valet în uniformă, înfipt ca un manechin lângă bar. 
Manechinul dispăru de parcă-i luase foc fundul. Acest 
spectacol pus la punct dinainte mi-a făcut mare impresie, 
aşa cum intenţionaseră. 

— E frumuşel la dumneavoastră, i-am zis eu, de dragul 
conversaţiei. 

Nu-i dădeam atenţie decât pe jumătate. Restul atenţiei de 
care eram capabil rezista asaltului femeilor din jurul meu. Să 
le fi văzut! l-ar fi luat minţile până şi unui cal! O brunetă în 
rochie roşie trecu pe lângă noi chiar când vroiam să continui 
conversaţia. Mi s-a poticnit limba. Avea mersul cel mai 
provocator pe care-l văzusem vreodată. Şoldurile îi erau 
strânse într-o țesătură de mătase roşie atât de întinsă, încât 
lumina se reflecta în ea ca într-o oglindă. Trupul îi curgea 
sub rochie ca un sirop gros şi îmbătător, ca metalul topit. 

— Sperăm să vă simţiţi bine aici, domnule Cain, continuă 
directorul, ca şi cum s-ar fi grăbit să construiască localul de 
îndată ce auzise că mă pregătesc să vin. Daţi-mi voie să mă 
prezint: Guillermo, la dispoziţia dumneavoastră. Doriţi să 
beţi ceva? 

Am reuşit să-mi dezlipesc ochii de tipa în roşu. l-am zis lui 
Guillermo că sunt încântat să-l cunosc şi că aş accepta cu 
plăcere un pahar. 

Am mers la bar şi ne-am pus picioarele pe eleganta bară 
de aramă. Tejgheaua barului lucea de curăţenie, dar 
barmanul se grăbi să o şteargă maşinal, cu ochii ţintă la 
Guillermo. 

— Ce beţi? întrebă grăsanul. 

— Un pic de whisky. 

Barmanul îmi turnă trei degete din cel mai bun whisky din 
care am gustat vreodată. Am recunoscut sincer chestia asta. 

In clipa aceea, un bărbat foarte înalt, cu un tors 
formidabil, apăru lângă mine. 

— Señor Speratza, zise Guillermo şi se retrase. 

M-am întors şi l-am privit. Era cât se poate de bine făcut, 
voinic cât un dulap, cu ochi negri al căror alb strălucea ca 
porţelanul şi cu păr destul de lung, buclat pe tâmple. Avea o 
piele roz şi albă: era un bărbat cu adevărat chipeş, tipul 
latin. 

— Domnul Cain? spuse el întinzându-mi mâna. 

— In persoană, i-am răspuns, strângându-i-o. 

Avea o mână ca de oţel, dar nici cu mine nu mi-e ruşine. 
Ne-am strâns mâinile de ne-au trosnit încheieturile, 
prefăcându-ne că nu simţim vreo durere. Mi-a spus că se 
bucură să mă cunoască şi că speră că voi fi mulţumit de 
şederea mea la Paradise Palm. Eu i-am făcut complimente la 
adresa localului şi i-am zis că la New York nu e nici un bar 
atât de frumos. Chestia asta a părut să-i placă. 

Între timp, îmi terminasem paharul de whisky. El a chemat 
barmanul. 

— Încă o doză! i-a spus. Uită-te bine la domnul Cain şi 
ţine-l minte. Tot ce comandă e din partea casei; şi la fel şi 
pentru orice persoană care vine cu el. 

Barmanul făcu un semn din cap şi mă măsură repede din 
cap până-n picioare. Am înţeles că nu era nici un risc să mă 
confunde cu cineva, în viitor. 

— Merge? întrebă Speratza. 

— Perfect! 

— Nu ştiu ce planuri aveţi, domnule Cain, continuă el după 
ce înghiţi puţin whisky, dar dacă doriţi să vă relaxaţi şi să 
jucaţi un pic, s-ar putea să vă placă să petreceţi ceva timp 
aici. 

— Asta şi vreau, i-am răspuns. În cazuri de astea, îmi 
place liniştea, şi un pic de companie. 

Am învârtit paharul între degete şi am continuat: 

— N-aş vrea să par nerecunoscător, dar, sincer, sunt cam 
uimit de câtă atenţie mi se dă. 

— Sunteţi modest, domnule Cain, replică el ridicând din 
umeri şi izbucnind în râs. Chiar şi aici, în colţişorul nostru 
îndepărtat, am auzit de dumneavoastră. Suntem fericiţi să 
oferim ospitalitate unui jucător atât de norocos. 

— Sunt foarte măgulit, i-am răspuns, privindu-l ţintă. 
Totuşi aş vrea să pun lucrurile la punct: sunt în vacanţă, deci 
nu lucrez. Nu mă interesează nici o afacere. Nu vreau să 
insinuez că mi-aţi fi propus o afacere, dar primirea asta mă 
nedumereşte puţin. Nu-mi fac iluzia că aş fi aşa o 
personalitate importantă. În concluzie, vă rog să anunţaţi pe 
toată lumea că nu mă interesează decât vacanţa şi că am 
oroare să încerce cineva să mă facă să-mi schimb părerea. 
Dacă totuşi vreţi să vă pierdeţi vremea cu mine, daţi-i 
drumul. Dar dacă vreţi să vă vedeţi de treabă şi să mă 
trimiteţi la plimbare, nici o supărare. 

El începu să râdă încet, ca şi cum aş fi făcut cel mai bun 
banc din lume. 

— Vă asigur, domnule Cain, că nimeni nu vă va propune 
nimic. Oraşul nostru e mic, dar foarte bogat. Suntem oameni 

primitori. Suntem fericiţi când oaspeţii noştri cunoscuţi se 
simt bine la noi. Tot ce vă cerem e să vă odihniţi şi să vă 
distraţi. 

l-am mulţumit şi i-am zis că ne-am înţeles. 

Dar, în ciuda râsului lui voit sincer şi a politeţii lui, aveam 
vaga impresie că-şi bate joc de mine. 


Am mai trăncănit puţin şi am mai băut whisky. Speratza 
mi-a spus că a ghicit că vreau să mă distrez puţin. Ce-aş zice 
de o companie feminină? 

— Aveţi vreo idee? 

— Am rugat-o pe Miss Wonderly să se ocupe de 
dumneavoastră, a spus el, arătându-şi dinţii albi într-un 
zâmbet complice. O s-o chem încoace. Dacă nu e genul 
dumneavoastră, spuneţi-mi; o să vă prezint alte doamne. Cu 
noi lucrează multe femei, dar punem mare preţ pe Miss 
Wonderly. 

— Sper că o să fiu de aceeaşi părere. 

— M-aş mira să nu fie aşa! 

Surâse din nou binevoitor şi traversă restaurantul. L-am 
urmărit din ochi, întrebându-mă dacă o să mai treacă mult 
timp până când necunoscutul care-mi pregătise această 
primire senzaţională o să-mi ceară contravaloarea. Eram cât 
se poate de sigur că, pe la spatele meu, mi se pregăteşte 
cine ştie ce belea. 

Un domn înalt şi distins, cu un păr alb şi un chip bronzat şi 
energic, se uita ţintă la mine. Stătea singur la capătul 
barului. Arăta ca un magistrat, un doctor sau un om al legii, 
iar smochingul cădea pe el la perfecţie. 

L-am văzut că-i face semn barmanului şi îl întreabă ceva. 
Barmanul mi-a aruncat o privire rapidă, a făcut un semn cu 
capul şi şi-a văzut de treabă. Domnul cu păr alb a venit spre 
mine. 

— Deci dumneata eşti Chester Cain? a întrebat el sever. 

— Chiar eu. 

Nu avea un aer amabil şi nu i-am întins mâna. 

— Mă numesc John Herrick, a declarat el, privindu-mă în 
faţă. Nu mă cunoşti, dar eu te cunosc. Ca să fiu sincer, 
trebuie să-ţi spun că sunt dezolat că te văd aici, domnule 
Cain. Se pare că eşti în vacanţă, sper că aşa e. In acest caz, 
sper de asemenea că n-o să provoci necazuri pe-aici. 

— Mulţumesc lui Dumnezeu, uite în sfârşit un om care nu 
e încântat să mă vadă, am remarcat eu, privindu-l cu luare- 
aminte. Începeam să cred că primirea asta entuziastă e şi 
sinceră. 

— Oraşul nostru are suficiente necazuri şi fără să mai 
importe şi bandiți periculoşi pe deasupra, îmi replică liniştit 
Herrick. Poate c-ar fi prea mult să te rugăm să nu ne dai 
motive de supărare? 

— Vă înşelaţi, i-am zis râzând. Nu sunt chiar atât de 
periculos. Ascultaţi-mă bine: nu există om mai cumsecade 
decât mine, atâta vreme cât sunt lăsat în pace. Dar când 
oamenii încep să se ia de mine, mă enervez, iar când sunt 
enervat, mi se-ntâmplă să fiu afurisit. 

— Scuză-mă că sunt atât de brutal, domnule Cain, 
răspunse el, privindu-mă gânditor. Nu mă îndoiesc că, dacă 
eşti lăsat în pace, te porţi tot atât de cuviincios ca oricine 
altcineva. Dar cred că ai face mai bine dacă ţi-ai schimba 
planurile şi ai pleca din Paradise Palms. Am impresia că, nu 
peste multă vreme, o să se ia careva de dumneata. 

Mi-am aţintit privirea în pahar. 

— Şi eu am impresia asta, dar, fie ce-o fi, rămân aici. 

— Îmi pare tare rău să aud asta, domnule Cain. Probabil 
că o să regreţi. 

Mi-am dat seama că Speratza apăruse lângă mine. 

Herrick se întoarse brusc, traversă încăperea şi se duse în 
hol. 

M-am uitat la Speratza şi el s-a uitat la mine. În ochi avea 
o scânteie de provocare; se vedea bine că nu se simte în 
largul lui. 

— Tipul acesta cu siguranţă că nu face parte din Comitetul 
de întâmpinare, i-am zis. 

— Nu vă faceţi griji din cauza lui, răspunse Speratza. 

Arboră din nou un zâmbet. Se strădui din greu cu 
zâmbetul acela, dar reuşi până la urmă. 

— Se prezintă la alegeri luna viitoare, cu un program 
reformist, adăugă el cu o mică strâmbătură. 

— Are aerul că ţine foarte mult ca Paradise Palms să 
rămână un oraş cinstit şi curat, am zis eu sever. 

— Toţi politicienii au o trambulină electorală, zise 
Speratza, ridicând din umeri. Nimeni nu-l ia în serios. N-o să 
fie ales. Cetăţenii l-au ales pe Ed Killeano. 

— Ed Killeano are mare noroc. 

Ne-am privit din nou. Speratza făcu un semn cu mâna. 

O femeie veni spre noi, din fundul încăperii. Purta un 
bolero din crep bleu. Fusta, crăpată pe o latură pe o lungime 
de 20 de centimetri, era tot din crep bleu, dar bluza era 
roşie. Gagica era blondă. Pun pariu că, de fiecare dată când 
trece prin vreun cimitir, morţii se scoală şi fluieră de 
admiraţie. 

Până să-mi recapăt respiraţia, ajunsese lângă mine. 
Răspândea o mireasmă de Pourpre Imperiale, parfumul care 
face inimile regilor să bată mai repede, după cum spune 
reclama. Nu sunt în stare să descriu efectul pe care-l avea 
asupra mea. 

Speratza mă privea cu un aer neliniştit. 

— Miss Wonderly, zise, ridicând din sprâncene. 

Am privit-o şi ea mi-a zâmbit. Avea dinţişori strălucitori şi 
albi, ca interiorul cojii de portocală. 

— Ce-ar fi să ne lăsaţi să facem cunoştinţă? am zis eu, 
întorcându-mă spre Speratza. Cred că o să ne înţelegem de 
minune. 

A părut atât de uşurat, că m-a făcut să râd. 

— Perfect, domnule Cain. Poate veniţi să ne vedeţi sus, 
puţin mai târziu? Avem patru rulete; am putea să aranjăm 
un pocher aş... 

Am dat din cap. 

— Parcă-mi spune ceva că în seara asta n-o să joc. 

Am luat-o pe Miss Wonderly de braţ şi am dus-o la bar. 

Cu coada ochiului, l-am urmărit pe Speratza cum pleacă. 
Apoi mi-am îndreptat toată atenţia spre Miss Wonderly. O 
găseam minunată. Imi plăceau la nebunie părul ei cu 
onduleuri mari şi mai ales silueta. Sânii ei mă purtau cu 
gândul la ananasul cubanez. 

— Să bem în cinstea întâlnirii noastre! am spus, făcându-i 
semn barmanului. Din ce colţ al Paradisului ai scăpat? 

— N-am scăpat, zise el râzând. Sunt în libertate provizorie. 
Am crezut la început că e vorba de treaba obişnuită. Acum 
ştiu că e altceva. 

Barmanul ne aruncă o privire. 

— Ce doriţi? 

— Un „Papagal verde”, spuse ea. E specialitatea lui Toni. 

— OK, i-am zis barmanului. Doi „Papagali verzi”. 

In timp ce barmanul pregătea cocteilurile, i-am spus fetei: 

— Deci crezi că nu e treaba obişnuită? 

— Mă pricep la fizionomii, spuse ea cu o expresie 
grăitoare. Cu tine, o să fie distractiv. 

l-am făcut cu ochiul. 

— Mai mult decât îţi închipui. Ce vrei să facem? Ce-ar fi să 
ne aranjăm un program? 

— O să luăm un coctail şi pe urmă cinăm. După asta 
dansăm, apoi mergem pe plajă şi facem o baie. Pe urmă 
luăm un alt coctail şi pe urmă... 

— Şi pe urmă? 

Ea bătu din gene. 

— Pe urmă vedem noi... 

— Pare pasionant. 

Ea se îmbufnă. 

— N-ai chef să dansezi cu mine? 

— Bineînţeles că am... 

N-aveam impresia că o să am nevoie de tractor în seara 
aceea. 

Barmanul aduse două pahare mari, pline pe trei sferturi cu 
un lichid verde. Am făcut un gest spre portofel, dar 
barmanul plecase deja. 

— Nu pot să mă obişnuiesc cu ideea că plăteşte casa, am 
zis, luând paharul. 

— Vine şi asta. 

Am băut o înghiţitură zdravănă şi am pus repede paharul 
pe tejghea. M-am apucat de gât, am tuşit, am închis ochii. 
Parcă mi-a explodat stomacul, dar, după o secundă, m-am 
simţit în al nouălea cer. 

— Drace! E trădătoare drăcovenia asta! am horcăit, când 
mi-am recăpătat uzul vocii. 

— Toni e foarte mândru de ea, declară fata, sorbind pe 
îndelete din coctail. E nemaipomenit. Simţi că-ţi coboară 
drept în degetele de la picioare. 

Când ne-am terminat „Papagalii verzi”, aveam senzaţia că 
ne cunoşteam de ani de zile. 

— Ce-ar fi să cinăm? zise ea, lăsându-se să alunece de pe 
taburet şi luându-mă de braţ. Guillermo a pregătit o cină 
specială pentru noi. 

Mă strângea de braţ zâmbind. Ochii ei erau de-a dreptul 
provocatori. 

Guillermo ne instală la masă. Stelele străluceau deasupra 
capetelor noastre. O briză călduţă sufla dinspre mare. 
Orchestra cânta o melodie languroasă şi trompetele 
trimiteau în surdină note rotunde şi netede ca nişte picături 
de mercur. Cina era tot atât de bună ca şi vinurile care o 
însoțeau. Nici măcar nu trebuia să ne dăm osteneala să 
comandăm. Felurile soseau şi noi mâncam, plini de 
admiraţie. 

După asta am dansat. Nu era multă lume şi am putut să 
ne învârtim în cercuri mari. Parcă o tineam în braţe pe 
Ginger Rogers... 

Tocmai îmi spuneam că e cea mai frumoasă seară din 
viaţa mea, când am remarcat un individ pătrăţos, îmbrăcat 
într-un costum de gabardină verzuie, care stătea lângă 
orchestră. Avea o mutră de ticălos, o faţă turtită, şi se uita la 
mine cu ochii strălucind de ură. Când a văzut că privesc spre 
el, s-a întors brusc cu spatele şi a dispărut după o draperie 
care masca o uşă. 

Miss Wonderly îl văzuse şi ea. Am simţit cum i se 
încordează muşchii de pe spinare. A făcut un pas greşit şi 
puţin a lipsit să n-o calc pe picior. Se îndepărtă de mine. 

— Hai să mergem să facem o baie, zise ea şi se îndreptă 
spre ieşire, fără să mă privească. 

În clipa aceea am văzut-o într-una din oglinzi. 

Era palidă ca moartea. 

Am luat-o pe drumul de coastă până la Dayden Beach, o 
mică plajă singuratică, la câţiva kilometri distanţă de cazino: 
numai nisip şi palmieri. 

Miss Wonderly stătea lângă mine. Fredona încetişor şi 
părea vindecată de criza ei de depresie. Mergeam sub clar 
de lună. Era cald, dar briza pătrundea prin geamurile lăsate 
ale Buick-ului. 

— Aproape am ajuns, zise Miss Wonderly. Uite, se vede 
de-aici. 

Chiar în faţa noastră era un cerc de palmieri, foarte 
aproape de apă. Locul părea pustiu. Era un colţişor simpatic. 

Am ieşit de pe drum şi am îndreptat Buick-ul spre mal, 
până când terenul a devenit prea moale. Am oprit motorul şi 
am ieşit din maşină. 

În depărtare, distingem luminile strălucitoare din Paradise 
Palms; se auzea vag muzică. Noaptea era liniştită şi sunetul 
răzbătea până departe. 

— E plăcut aici, am zis. Ce vrei să facem? 

Miss Wonderly îşi ridicase rochia până la genunchi; începu 
să-şi scoată ciorapii. Avea picioare lungi şi musculoase. 

— Eu o să intru-n apă, zise ea. 

M-am întors la maşină, am deschis portbagajul şi mi-am 
luat slipul şi două prosoape. Într-un minut eram dezbrăcat. 
Briza caldă îmi mângâia pielea. Era nemaipomenit. Am 
înconjurat Buick-ul. Miss Wonderly mă aştepta. Rămăsese în 
sutien şi chiloţi. 

— Cam nasol costum de baie, i-am zis. 

A recunoscut că am dreptate şi a scos tot de pe ea. Nici 
nu m-am uitat la ea, zău! Am traversat plaja mână-n mână. 
Nisipul era cald şi ne înfundam în el până la glezne. Când am 
intrat în valuri, am privit-o. Dacă un sculptor ar fi turnat-o în 
bronz, ar fi avut modelul perfect de manechin, fără nici un 
retuş. Mă miram singur de cât sunt de calm. 

Am înotat până la o plută. Marea era călduţă. Fata s-a 
urcat pe plută; arăta ca o zeiţă a mării. M-am învârtit în jurul 
plutei, uitându-mă bine la ea, sub razele lunii. Multe femei 
am cunoscut la viaţa mea, dar asta merita să te uiţi la ea. 

— la termină! a ţipat la mine. Mă intimidezi! 

M-am căţărat pe plută şi m-am aşezat lângă ea. 

— Nu te speria! Nu te muşc! 

M-a privit peste umăr şi s-a rezemat de mine. Spatele ei 
era căldicel, dar simţeam răcoarea picăturilor de apă rămase 
pe pielea ei. 

— Povesteşte-mi viaţa ta, a zis. 

— Nu te-ar interesa. 

— Povesteşte-mi. 

l-am zâmbit: 

— Nu mi s-a întâmplat mare lucru până când n-am fost 
mobilizat. M-am întors din Franţa cu o colecţie de premii 
pentru tir, cu o comoţie nervoasă de toată frumuseţea şi cu 
un chef nebun să joc. Nimeni n-avea nevoie de mine. 
Imposibil să-mi găsesc o slujbă. Într-o bună zi, m-am aşezat 
la o masă de pocher. Am rămas la masă trei săptămâni. Ne 
bărbieream, mâncam, beam, fără să ne ridicăm de la masă. 

Am câştigat cinci mii de dolari. Unul a făcut pe tâmpitul. L- 
am trăsnit în cap cu o sticlă şi el a scos revolverul. Nu mi-e 
frică de revolvere. Am participat la ofensiva din Ardeni şi, 
după aşa ceva, tot ce-ar putea face o lichea de jucător ţi se 
pare joacă de copil. l-am luat revolverul şi l-am pocnit în cap 
cu el. Am continuat să jucăm: tipul era sub masă, ţineam 
picioarele pe el. 

Ea îşi încrucişă mâinile pe sâni şi începu să lovească uşor 
apa cu piciorul. 

— Eşti un tip dur? zise ea. 

— Da. Povestea asta nu mi-a plăcut. M-a făcut să cuget. 
Mi-am zis că, într-o bună zi, o să dau peste un tip care-o să- 
şi scoată revolverul şi o să ştie cum să-l folosească. De asta 
mi-am cumpărat şi eu unul. Vezi tu, când ţi-ai petrecut o 
vreme în armată, ai un soi de mândrie care te împinge să 
vrei să faci lucrurile mai bine decât vecinul. M-am încuiat 
într-o cameră de hotel de mâna a zecea şi m-am antrenat 
să-mi scot arma din toc şi să apăs pe trăgaci. Am făcut asta 
şase ore pe zi, timp de o săptămână. Am căpătat oarece 
pricepere. Încă n-am întâlnit tip care să fie în stare să-şi 
scoată jucăria mai repede ca mine. Săptămâna aia de 
antrenament mi-a salvat viaţa de cinci ori. 

Ea se înfioră. 

— Se spune că n-ai nici un scrupul, dar acum că te 
cunosc, nu cred. 

— E o prostie, i-am spus, punându-i mâna pe coapsă. Să-ţi 
explic cum se petrec lucrurile: vine un netrebnic, îşi 
închipuie că e un tip dur şi că nimeni nu ajunge nici până la 
degetul lui mic. Poate din cauză că e sonat, sau că a băut 
prea mult, sau cine ştie? In orice caz, se crede atât de 
extraordinar, încât vrea să dovedească asta întregii lumi. 
Lumii nici că-i pasă, dar el nu înţelege asta. Şi-atunci ce 
face? Caută un tip care are o reputaţie bine stabilită, se 
duce la el şi îi caută ceartă. Îşi spune că dacă-l rupe în 
bătaie pe tipul în cauză, o să fie un adevărat şef. Şi, în 
general, pe mine li se pune pata. Eu îl las să zică ce vrea, 

pentru că ştiu că pot să-l fac praf când vreau şi pentru că 
nu-mi place să omor oamenii. Nu duce la nimic. Aşa că stau 
liniştit şi-l las să-şi bată gura. Poate că nu fac bine, fiindcă 
asta-i dă curaj şi uite că-ncearcă să-şi scoată puşcociul. În 
momentul acela, sunt obligat să-l curăţ, pentru că, în felul 
meu, ţin la pielea mea. N-am chef să dau ortul popii. 
Oamenii zic că n-am scrupule, dar nu-i adevărat. Dacă se iau 
de mine, ce să fac? 

Ea rămase tăcută. 

— Şi o să se-ntâmple iar, am continuat eu. E în oraş un 
gagiu care se crede mare şmecher şi care a montat o 
combinaţie complicată ca să le dovedească tuturor 
concetăţenilor lui că mă poate face praf. Chiar acum 
încearcă să se aranjeze în aşa fel încât să mi-o tragă fără 
bătăi de cap. Nu ştiu nici cine e, nici când o să-nceapă, dar 
ştiu că aşa o să se-ntâmple şi că şi tu ai un rol în asta. Acum, 
rămâne de văzut dacă eşti la curent, sau dacă faci parte fără 
să ştii din montarea asta extravagantă, am tras eu 
concluzia, zâmbind. 

— Eşti nebun, zise ea, clătinând din cap. N-o să se- 
ntâmple absolut nimic. 

— Asta nu mă lămureşte dacă eşti cu mine sau împotriva 
mea. 

— Cu tine. 

l-am pus braţul pe după talie şi am tras-o pe genunchii 
mei. S-a lipit de pieptul meu; mi-am pus obrazul pe părul ei 
ud şi parfumat. 

— Ştiam eu că o să fie distractiv cu tine, a zis ea. 

l-am luat bărbia între degetul mare şi cel arătător şi i-am 
ridicat faţa spre mine. A închis ochii. În lumina lunii, era albă 
de tot, ca o mască frumoasă de porțelan. 

Am privit-o îndelung, apoi am sărutat-o. Buzele ei aveau 
gust de sare. Erau ferme, proaspete şi plăcute. Am rămas 
multă vreme nemişcaţi pe pluta legănată de valuri. Eram 
sigur că o să se-ntâmple ceva, dar nu-mi păsa. 

Ea mă împinse deodată şi se ridică în picioare. M-am uitat 
lung la ea. Frumuseţea ei mă înnebunea. Când am întins 
mâna s-o ating, a sărit în apă şi s-a îndepărtat înotând. 

M-am aşezat din nou şi am aşteptat. După câteva minute, 
se întoarse şi se apropie de mine. Am aplecat pluta spre 
partea ei, ca să se poată căţăra. S-a întins lângă mine, cu 
bărbia în mâini, cu picioarele încrucişate. Avea un spate tare 
frumuşel. 

— Acum, povesteşte-mi tu viaţa ta, i-am zis. 

— Nu e nimic de povestit. 

— Trebuie să fie ceva. De când eşti aici? 

— De un an. 

— Şi înainte? 

— New York. 

— Dansatoare? 

— Da. 

— Cum l-ai întâlnit pe Speratza? 

— Din întâmplare. 

— Îţi place? 

— Nu înseamnă nimic pentru mine. 

— Te ocupi de invitaţii lui importanţi? 

— Cam aşa ceva. 

— În afară de mine, de cine te-ai mai ocupat? 

— De nimeni. 

— Atunci eu sunt primul oaspete important din Paradise 
Palms? 

— Probabil. 

— Îţi place meseria asta? 

Ea se întoarse pe spate. 

— Da. 

Mă privea cu o expresie care spunea că de-acum degeaba 
mai pierd vremea pe plută. 

— Hai, i-am zis. Să ne întoarcem. 

Sări în apă prima. 

V 


— Aş vrea să-i arăt doamnei priveliştea de pe balconul 
meu, i-am zis recepţionerului, luând cheia camerei. 

Mă aşteptam să mă anunţe că suntem într-un hotel 
respectabil sau, cel puţin, să-l văd rânjind. Nimic. 

A făcut o plecăciune. 

— Suntem încântați că vederea vi se pare demnă de a-i fi 
arătată doamnei. Aveţi nevoie de ceva, domnule Cain? 

M-am uitat atent la el, ca să văd dacă nu-şi bate joc de 
mine. Nici gând: părea gata să facă pe dracu-n patru ca să 
mă mulţumească. 

— Mi-ar plăcea niţeluş whisky, i-am zis. 

—E o rezervă de băuturi în dulapul din salonaşul 
dumneavoastră, domnule Cain, mi-a comunicat el. Domnul 
Killeano a trimis-o acum mai puţin de un ceas, cu 
complimente. 

Am făcut un semn cu capul. 

— Amabilă atenţie, am zis, fără să mă arăt surprins. 

Împreună cu Miss Wonderly, am traversat holul şi ne-am 
îndreptat spre lift. Ea mă privea cu ochii mari. 

— Killeano a jurat să-mi facă şederea cât mai plăcută, i- 
am zis, ridicând din umeri. Încă un pic şi vine să ne 
învelească noaptea! 

Ea râse. 

Detectivul hotelului trecu pe lângă noi. Am ghicit că e 
detectiv după dimensiunea picioarelor lui. Păru că nici nu ne 
vede. 

Liftierul şi valetul parcă nici n-o vedeau nici ei pe Miss 
Wonderly, mai abitir decât dacă ar fi fost femeia invizibilă. 
Clar, personalul hotelului ăstuia e plin de tact. 

Pendula de la recepţie arăta două douăzeci. Nici măcar 
nu-mi era somn. 

— ÎI cunoşti pe Killeano? am întrebat în timp ce mergeam 
prin coridorul lung, cu covoare groase, care ducea spre 
camera mea. 

— Şi eu care speram că nu te gândeşti decât la mine, mi-a 
răspuns ea cu reproş. 

— Creierul meu se dedublează, i-am zis. Sunt în stare să 
mă gândesc la două lucruri deodată. 

Am deschis uşa şi ea m-a urmat în cameră. Nu mi-a mai 
răspuns la întrebare. După ce am închis uşa, mi-am dat 
seama că, de fapt, creierul meu nu se dedubla chiar aşa de 
tare... 

Miss Wonderly se depărtă de mine, dar nu înainte de a 
începe să-mi vuiască urechile. 

— Nu uita că am venit să admir priveliştea, mi-a spus. 

După felul cum gâfâia, am înţeles că nici ea nu era mai 
stăpână pe sine decât mine. 

— E o vedere frumoasă, i-am zis. 

Am traversat camera ca s-o vedem. Trecând prin faţa 
oglinzii, am observat că sunt plin de ruj pe buze. Nu mi-a 
displăcut. 

Stăteam pe balcon. Luna parcă era un dovleac. Circulaţia 
se potolise, doar câte o maşină, două cu noctambuli mai 
trecea pe drum. 

l-am descheiat corsajul. Boleroul şi-l scosese în lift. S-a 
lipit de mine şi mi-a luat mâinile. 

— N-aş vrea să crezi că fac asta cu oricine, mi-a zis cu o 
voce mititică. 

— Sigur, i-am zis. Noaptea asta e numai pentru noi. 

— Ştiu, dar n-aş vrea să crezi... 

— Nu cred nimic. 

Se întoarse şi-şi puse braţele în jurul gâtului meu. Am 
rămas aşa multă vreme. Era plăcut. Am luat-o în braţe, am 
dus-o în cameră şi am pus-o în pat. 

— Aşteaptă-mă, i-am zis. 

M-am dezbrăcat în baie, mi-am pus un halat de mătase şi 
m-am dus în salonaş. Am cotrobăit prin dulapuri şi am găsit 

cadoul de la Killeano. Îmi trimisese patru sticle de whisky şi 
una de brandy. Am luat sticla de brandy şi m-am întors în 
cameră. 

Ea se culcase. Părul i se uscase şi era întins pe pernă ca 
un val de miere. Mă privea zâmbind. 

Am umplut două pahare cu brandy. l-am întins unul şi l- 
am adulmecat pe celălalt. Avea un buchet plăcut. 

— Beau în cinstea noastră, am zis. 

— Nu. Doar în cinstea ta. 

— Cum vrei. Pe urmă în cinstea ta. 

Am băut. 

Ea a pus paharul pe noptieră fără să guste. Ochii ei 
întunecaţi erau larg deschişi. 

Am privit-o şi m-a luat cu răcori. Alcoolul îmi ardea 
stomacul. 

— Ar fi trebuit să mă gândesc, am spus. 

Camera a început să se învârtească încet. Brusc, s-a 
prăbuşit. 

— Cadou de la Killeano, m-am auzit bombănind. Dar nu şi 
pentru mireasă. 

Mă holbam la tavan. Lămpile păleau încet, ca lămpile de 
la cinema după pauză. Am încercat să mă mişc, dar muşchii 
nu mă ascultau. Mai mult am simţit decât am văzut că Miss 
Wonderly se ridică. Am vrut să-i spun să aibă grijă să nu 
răcească, dar limba mi se transformase într-o bucată 
nemişcată de piele. 

Am auzit voci - voci de bărbat. Umbrele dansau pe perete. 
Am alunecat pe un tobogan întunecat, în beznă... 


VI 


Începusem să urc pe peretele unui puț întunecat, spre o 
luminiţă cât un vârf de ac, departe, sus. Nu era uşor, dar nu 


25 


mă lăsam, pentru că, pe undeva pe aproape, auzeam cum 
urlă o femeie. 

Brusc, am ajuns la gura puţului. Soarele m-a orbit. Cineva 
a gemut - deodată mi-am dat seama că eu gem. Am încercat 
să mă ridic în capul oaselor şi am avut impresia că-mi 
plesneşte creştetul. M-am apucat cu ambele mâini de cap şi 
am început să mă masez, înjurând. Femeia urla în 
continuare. Ţipătul mi-a îngheţat sângele. 

Am reuşit să fac necesarul efort. Parchetul mi se clătina 
sub picioare, dar m-am ridicat şi am traversat camera. 
Umblam de parcă mă bătea vântul. 

Am ajuns la uşa dormitorului: m-am agăţat de cadrul uşii 
şi m-am uitat în salon. 

Miss Wonderly era în picioare, lipită de peretele opus. 
Ţinea braţele întinse, mâinile ei se rezemau de zidul albastru 
deschis. Era goală puşcă şi urla cât o ţinea gura. Văzându- 
mă, urlă din nou. 

Aveam impresia că tot craniul mi-e plin de vată, dar 
urletul îşi croi drum prin ea şi mă făcu să scrâşnesc din dinţi. 

Mi-am mutat privirea de la Miss Wonderly la covor. John 
Herrick era întins pe spate. Braţele, îndoite, parcă se 
întindeau spre plafon. Ţinea pumnii strânşi. Fruntea îi era 
zdrobită; sângele roşu închis îi păta părul alb şi îi desena o 
aureolă sinistră. 

Cineva bătea cu pumnii în uşă. Careva striga. 

Miss Wonderly trase convulsiv aer în piept şi începu iar să 
urle. 

Am traversat încăperea şi i-am tras o palmă. Dădu ochii 
peste cap, apoi se prăbuşi pe jos. Umerii şi şoldurile ei 
lăsaseră urme umede pe zugrăveala albăstruie. 

Uşa se deschise cu un trosnet; mi s-a părut că o mulţime 
imensă dă buzna în încăpere. Le-am făcut faţă. După doi sau 
trei paşi, s-au oprit. Se uitau la mine, la Miss Wonderly, la 
John Herrick. Eu mă uitam la ei. 

Erau recepţionerul, detectivul hotelului, un valet, două 
femei în rochii de seară, trei bărbaţi în pijama şi un grăsan în 
halat. 

În faţa tuturor era tipul cu costum de gabardină verzuie, a 
cărui mutră de bandit o reperasem în timp ce mă pândea la 
cazino. 

De îndată ce-l văzură pe Herrick, cele două dame se 
puseră pe zbierat. Le înţelegeam, şi eu aş fi făcut la fel. Dar 
asta l-a înfuriat pe tipul în gabardină. 

— Daţi-le afară pe curvele astea, scrâşni el. Hai, valea, 
căraţi-vă toţi! 

Recepţionistul şi detectivul hotelului rămaseră în cameră, 
dar ceilalţi se treziră daţi afară. 

După ce închise uşa, tipul în gabardină se întoarse spre 
mine. 

— Ce se-ntâmplă? se răsti el, strângând pumnii şi făcând 
o mutră amenințătoare. 

La aşa o întrebare idioată, m-am gândit că trebuie să fie 
poliţist. Aşa şi era. 

— Mă-ntreb şi eu, am încercat să-i răspund. 

Cuvintele nu se auziră. Aveam impresia că gura mi-era 
plină de cuie mari, ruginite. Uşurel, de parcă era într-o 
biserică, detectivul hotelului traversă salonul în vârful 
picioarelor şi intră în cameră. Se întoarse cu o cuvertură, cu 
care o acoperi pudic pe Miss Wonderly. Femeia, leşinată, 
arăta caraghios şi înspăimântător în acelaşi timp. 

— Cine-i tipul ăsta? îl întrebă tipul în gabardină pe 
recepţioner, arătându-mă cu degetul. 

Recepţionerul părea gata să vomite. Era verde la faţă. 

— E domnul Chester Cain, spuse el, cu o voce stinsă. 

Cuvintele părură să-l trezească brusc pe tipul cu mutră de 
bandit. 

— Eşti sigur? 

Celălalt dădu din cap. 

Tipul se înfipse în faţa mea. Mutra lui pocită avea o 
expresie de răutate pură. 

— Te cunoaştem bine, zise el. Sunt Flaggerty, inspector la 
Secţia Crime. Te-ai ars, Cain. 

Trebuia să reuşesc să scot o vorbă, cu orice preţ. 

— Eşti sărit, am zis. N-am nici un amestec în asta. 

— Când găsesc un ticălos de genul tău închis într-o 
cameră cu un cadavru, n-am nevoie să caut asasinul în altă 
parte, ricană Flaggerty. Eşti arestat. Mai bine ai mărturisi 
tot. 

Am încercat să gândesc, dar creierul meu nu funcţiona. 
Mă simţeam rău: în cap parcă aveam un clopot mare care 
bătea. 

Recepţionerul îl trase de mânecă pe Flaggerty şi îl luă 
deoparte. Începu să-i şoptească ceva. Mai întâi, Flaggerty 
nici nu vru să audă. Am surprins în treacăt numele lui 
Killeano; păru să facă efect asupra lui Flaggerty. Mă privi cu 
îndoială şi ridică din umeri. 

— Dacă vrei, zise el, dar pierzi vremea. 

Recepţionerul ieşi din cameră. Trebui să-şi croiască drum 
prin mulţimea care se înghesuia în coridor. Trei sau patru 
persoane încercară să se strecoare înăuntru, dar Flaggerty 
le trânti uşa în nas. Se duse la fereastră şi se uită afară. 

Detectivul hotelului mă trase de mânecă. Îmi întinse un 
pahar de whisky. L-am luat şi l-am dat pe gât. Era exact ce- 
mi trebuia. Am mai cerut unul. Detectivul îmi mai întinse o 
porţie. Avea un zâmbet nătâng şi în privirile lui se 
amestecau groaza şi slugărnicia. 

Brusc, vata care-mi umplea capul dispăru. Durerea îmi 
trecu. Mă simţeam cât de bine se poate simţi un om în 
asemenea împrejurări. l-am cerut detectivului o ţigară. Mi-a 
dat una şi mi-a aprins-o. Mâna lui mare şi păroasă tremura. 

— Aşa, fă-l să se simtă bine pe ticălosul acesta, bombăni 
Flaggerty de la fereastră. 

Mă supraveghea, ţinând în mână un pistol automat, cu 
ţeava scurtă. 

— Nu mişca, Cain, continuă el. Cu tine, trebuie să-mi iau 
precauţii. 

— la mai lasă-mă-n pace, i-am zis. Ştiu că par într-o 
situaţie proastă, dar de îndată ce o să-şi revină, fata o să vă 
spună ce s-a întâmplat. Eu nu ştiu nimic. 

— Ca de obicei! ricană Flaggerty. 

— În locul dumneavoastră, n-aş mai zice-o vorbă, domnule 
Cain, şopti detectivul privat. Aşteptaţi să vină domnul 
Killeano. 

— Trebuie să vină? 

— Sigur. Sunteţi client, domnule Cain. Am vrea să vă 
scoatem din încurcătură, dacă e posibil. 

L-am privit uluit. 

— Nu există hotel pe lume unde clienţii să fie atât de bine 
trataţi! am exclamat, incapabil să mai zic ceva. 

Mi-a zâmbit, dar şi-a ferit ochii. 

M-am uitat spre Miss Wonderly: era tot leşinată. Am făcut 
o mişcare în direcţia ei. 

— Stai pe loc, Cain! lătră Flaggerty. Nu mişca! 

Aveam impresia că de-abia aşteaptă să tragă, la cel mai 
mic pretext. M-am aşezat, ridicând din umeri. 

— Mai bine ai trezi-o pe femeia asta, am zis. 

— Ocupă-te de ea, îi ordonă Flaggerty detectivului. 

Tipul îngenunche lângă ea. Probabil că se simţea jenat, 
pentru că se uită la ea, fără să facă altceva. 

Am cercetat încăperea din ochi. Scrumierele erau pline de 
mucuri de ţigară. Pe şemineu erau două sticle goale de 
whisky. Alta era aruncată pe covor, şi o pată mare de 
umezeală indica faptul că se vărsase acolo. Incăperea 
trăsnea a băutură. Covoraşele erau mototolite, un scaun era 
răsturnat. Cu scenografia asta, cineva voise să sugereze că 
avusese loc o orgie cumplită, şi reuşise. 

Pe jos, lângă cadavru, zăcea un pistol mare, Luger. Pe 
crosă erau urme de sânge şi păr alb. Am recunoscut pistolul: 
era al meu. Privindu-l, am simţit că sunt prins în cursă. Dacă 
Miss Wonderly nu spune ce s-a întâmplat cu adevărat, am 
încurcat-o. Speram să nu fie aşa. 

Am stat aşa timp de o jumătate de oră, fără să scoatem o 
vorbă. Miss Wonderly se mişcă de vreo două ori şi gemu, dar 
nu se trezi din leşin. Era un leşin-record. Merita probabil un 
premiu. 

Incepeam să-mi pierd răbdarea, când uşa se deschise 
brusc şi un omuleţ scund, solid, cu o pălărie mare, neagră, 
îşi făcu intrarea. M-a trimis cu gândul la Mussolini, în 
vremurile când avea obiceiul să amenințe cu pumnul din 
balcon. Se uită de jur-împrejur prin încăpere şi veni drept la 
mine. 

— Dumneata eşti, Cain? întrebă el, întinzându-mi mâna. 
Mă cheamă Killeano. N-ai de ce să te temi. Am eu grijă să se 
poarte toată lumea corect cu dumneata. Eşti invitatul meu şi 
eu am grijă de invitaţii mei. 

Nu i-am dat mâna. Nu m-am sculat de pe scaun. 

— Concurentul dumitale e mort, Killeano, i-am zis, 
privindu-l de sus până jos. Nici dumneata nu ai de ce să te 
temi. 

Îşi trase cu grabă mâna înapoi şi se uită la Herrick. 

— Bietul băiat! zise el. (Jur că avea lacrimi în ochi!) Era un 
adversar cinstit şi curajos. E o mare pierdere pentru oraş. 

— Păstrează textele astea pentru jurnalişti, l-am sfătuit 
eu. 

Stăteam toţi nemişcaţi, ca nişte manechine, când Miss 
Wonderly începu din nou să urle. 


VII 


Pe parcurs, Killeano se dovedi a fi un organizator de 
mâna-ntâi. 

— O să fim corecţi cu Cain, declară el, dând cu pumnul în 
spătarul unui scaun. Ştiu că aparențele sunt împotriva lui, 
dar e oaspetele meu şi o să am grijă să aibă toate şansele. 

— Şi-atunci? zise Flaggerty, ridicând din umeri. De ce mai 
pierdem timpul? ÎI iau pe tip la comisariat, pentru 
interogatoriu. 

— Nu suntem sigur că el e vinovatul, se repezi Killeano. 
Nu sunt de acord să-l arestaţi până când nu mă conving eu 
că aveţi acuzaţii serioase împotriva lui. O să-l interogăm aici. 

— Prea amabil, am zis eu. 

Nici nu s-a uitat la mine. 

— Fă-o pe femeia aia să tacă, a continuat el, arătând cu 
degetul spre Miss Wonderly, care plângea într-un colţ, cu 
nasul în batista detectivului privat. Nu vreau să caşte gura 
înainte să aud ce spun ceilalţi martori. 

Am continuat să fumez, uitându-mă pe fereastră, în timp 
ce Killeano organiza totul şi zbiera la telefon. In cele din 
urmă, s-au aranjat toate aşa cum vroia el, şi am început. 
Recepţionerul, detectivul hotelului, liftierul, Speratza şi 
barmanul de la cazino fuseseră chemaţi şi înşiraţi în coridor. 
Li s-a ordonat să aştepte. 

Miss Wonderly a fost dusă în dormitor şi dată în grija unei 
grăsane în negru, care fusese chemată de urgenţă de la 
poliţia municipală ca să o supravegheze. l-au spus lui Miss 
Wonderly să se îmbrace. 

Doi poliţişti stăteau lângă scaunul meu; doi tipi duri, gata 
să-mi găurească pielea dacă aş fi manifestat şi cea mai mică 
intenţie să-mi iau tălpăşiţa, dar care încercau să nu lase să 
se vadă chestia asta. Mai erau Flaggerty, doi poliţai în civil, 
un fotograf şi un doctor. Pe deasupra mai aduseseră şi un 
stenograf, un omuleţ cu ochii holbaţi, aşezat într-un colţ, 
care scria în cea mai mare viteză, de parcă nu viaţa mea, ci 
a lui ar fi depins de exactitatea însemnărilor. 

— Perfect, zise Killeano. Să-i dăm drumul. 

Flaggerty nu-şi ascundea bucuria că-i picasem în gheare. 
Se înfipse în faţa mea, cu bărbia împinsă în faţă şi cu o 
privire răutăcioasă în ochii strălucitori. 

— Te cheamă Chester Cain? întrebă el, de parcă n-ar fi 
ştiut. 

— În persoană, zic eu. Matale eşti cumva locotenentul 
Flaggerty? Ala care n-are nici măcar un prieten care să-i 
spună cine sunt? 

Killeano sări în sus. 

— Ascultă, Cain, treaba e serioasă pentru dumneata. Mai 
bine te-ai lăsa de bancuri. 

— Sunt ţapul ispăşitor, i-am răspuns, zâmbind acru. Ce-ţi 
pasă dacă râd niţeluş de ticălosul ăsta? 

— N-o să te ducă la nimic, murmură Killeano. 

Dar se aşeză la loc. Flaggerty umbla nervos prin încăpere. 

De îndată ce Killeano se potoli, o luă de la capăt. 

— Bun, te cheamă Chester Cain şi eşti de profesie jucător. 

— N-aş spune că jocul e o profesie, am spus. 

Se înroşi la faţă: 

— Recunoşti că-ţi câştigi traiul din joc? 

— Nu. Încă nu-mi câştig traiul. Abia am fost demobilizat. 

— Nu mai eşti în armată de patru luni. În timpul ăsta ai 
jucat sau nu? 

Am făcut semn că da. 

— Ai câştigat mulţi bani? 

— Ceva, i-am zis eu. 

— Consideri că douăzeci de mii de dolari e „ceva”? 

— Nu-i rău. 

Şovăi, apoi se hotărî să nu insiste. Stabilise oricum că sunt 
jucător. 

— E adevărat că ai asasinat cinci oameni în patru luni? se 
repezi el deodată. 

Killeano sări iar în sus: 

— Nu scrieţi chestia asta în procesul-verbal! strigă el, cu 
ochii scoşi din cap de indignare. Cain era în legitimă 
apărare! 

— l-a asasinat! urlă Flaggerty. Ce părere ai? Cinci oameni 
în patru luni! O fi fost legitimă apărare, dar te-apucă groaza! 
Pe orice om cumsecade l-ar apuca, nu numai pe mine! 

Killeano se aşeză iar, bombănind. Probabil că dorea să fie 
considerat un om cumsecade. 

— Deci, scrâşni Flaggerty, i-ai omorât sau nu? 

— Cinci nemernici ardeau de nerăbdare să-mi înfigă un 
glonte-n burtă. M-am apărat. Dacă numeşti asta asasinat, 
mă rog, i-am asasinat. 

Flaggerty se întoarse către stenograf, ridicând braţele 
către cer. 

— Mărturiseşte singur că a asasinat cinci nevinovaţi! ţipă 
el. 

Aceste cuvinte îl făcură pe Killeano să sară din nou în sus, 
dar eu începusem să mă satur. 

— Nu te obosi, i-am zis. Faptele au fost bine stabilite şi 
procurorul general al oraşului New York m-a declarat 
nevinovat. Puțin îmi pasă de ce băsneşte un poliţai de 
provincie. Ţine-ţi firea. 

Pe Flaggerty mai să-l lovească apoplexia. 

— Continuă, zise sec Killeano, care se aşeză iar, 
aruncându-mi o privire dură. 

— O să vedem noi dacă îi pasă chiar aşa de puţin, zise 
Flaggerty, strângând din pumni. la ascultă aici: ai venit la 
Paradise Palms pentru că ştiai că e o mină de aur pentru 
gunoaie de-alde tine. Vroiai să spargi banca la cazino. 

— Prostii! zic eu. Am venit să mă odihnesc. 

— Şi nici n-ai venit bine că te-ai şi repezit la cazino, se 
răsti Flaggerty. 

— Speratza m-a invitat. Cum n-aveam ceva mai bun de 
făcut, m-am dus. 

— De câtă vreme îl cunoşti pe Speratza? 

— Nu-l cunosc. 

— Aaa, nu-l cunoşti? Şi nu ţi se pare bizar că Speratza te 
invită la cazino fără să te cunoască? 

— Foarte bizar, i-am răspuns cu un zâmbet. 

— l-auzi! zise Flaggerty, făcând un pas înainte. Şi dacă nu 
te-a invitat? Dacă te-ai invitat singur, pentru că vroiai să pui 
mâna cât mai repede pe o bucată mare de tort? 

Îmi tot flutura degetele pe sub nas şi urla cât îl ţineau 
bojocii. 

— la mai termină, i-am zis eu cu blândeţe, dacă nu vrei 
să-ţi trag un pumn în nas! 

Făcu stânga-mprejur, traversă încăperea, deschise uşa şi 
îl aduse înăuntru pe Speratza. Tipul purta nişte pantaloni 
foarte şic, albastru deschis. Avea o haină de culoarea 
muştarului şi umerii laţi cât un dulap. Arbora la butonieră un 
boboc de trandafir alb. Garantez că multe femei ar fi căzut 
pe spate le vederea spectacolului! 

Zâmbi în dreapta şi-n stânga, apoi aruncă o privire spre 
cadavrul lui Herrick, zăcând sub cuvertură. Zâmbetul i se 
stinse. Mă privi şi întoarse repede ochii. Am aprins încă o 
ţigară. Aveam să aflu fără întârziere cum stau lucrurile. 

N-a durat mult. Speratza declară că nu mi-a telefonat 
niciodată. Pretinse că habar n-avusese că am venit în oraş 
până nu mă văzuse la cazino. Mai spuse că-mi cunoştea 
reputaţia şi că fusese dezolat când mă văzuse intrând. 

Incepând din acel moment, am înţeles că mi-e pielea în 
joc. L-am făcut mincinos pe Speratza; a părut mâhnit să mă 
audă. Dar nu era cazul să-şi facă griji. N-aveam altă dovadă 
decât cuvântul meu, şi vedeam bine că nu valorează mare 
lucru. 

Flaggerty îl trimise afară pe Speratza şi se întoarse către 
mine, cu un aer foarte satisfăcut. 

— N-o să-ţi folosească la nimic să minţi, Cain. Ar trebui să 
fii prudent. 

— Du-te-n mă-ta, i-am zis, suflându-i fumul drept în faţă. 

— Aşteaptă să pun eu mâna pe tine la comisariat! scrâşni 
el. „ 

— Incă n-am ajuns acolo, i-am amintit eu. 

Killeano îi spuse să continue. 

— Te-ai întâlnit cu Herrick la cazino? întrebă Flaggerty, 
înghiţindu-şi mânia. 

— Chiar aşa. 

— Ţi-a zis să pleci din oraş? 

— M-a sfătuit să plec din oraş, l-am corectat eu. 

— Şi ce i-ai răspuns? 

— Că rămân. 

— l-ai zis să se ducă la dracu', asta i-ai zis! Şi i-ai zis că o 
să-l înveţi minte dacă-şi bagă nasul în treburile tale. 

— Tâmpenii! i-am răspuns. 

Flaggerty îl chemă pe barmanul de la cazino, care declară 
că îl ameninţasem pe Herrick. 

— l-a zis „Dacă-ţi bagi nasul în treburile mele, te fac praf”, 
îi spuse barmanul lui Flaggerty, cu un aer îndurerat şi şocat. 

— Cu cât te-au plătit ca să debitezi minciunile astea? l-am 
întrebat. 

— Ajunge, Cain! mă întrerupse Flaggerty. OK. Asta-i tot. O 
să fii chemat la proces. 

Barmanul ieşi, dând din cap cu dezgust. 

— După aceea, ai venit la hotel cu ea, continuă Flaggerty, 
arătând spre Miss Wonderly, care fusese adusă în încăpere. 

La lumina zilei, toaleta ei de crep bleu arăta oarecum 
nepotrivit. Fata părea tristă. l-am făcut cu ochiul, dar îmi 
evită privirea. 

— V-aţi îmbătat împreună, continuă Flaggerty. Ea a căzut 
lată, iar tu ai început să cugeţi la situaţie. Te-ai gândit la 
Herrick. Ţi-ai zis că s-ar putea să-ţi strice socotelile. Asta te-a 
înfuriat, i-ai telefonat şi i-ai spus să vină aici, cu gândul că o 
să-i vâri spaima-n oase, ca să nu te mai sâcâie. 

— Nu fi idiot. Eu am căzut lat, boule! Întreab-o pe mititică. 
O să-ţi spună că aşa e. Mai mult: du-te şi ia sticla de brandy 
din camera de-alături. E plină cu un drog care te adoarme. 

— Care brandy? întrebă Flaggerty. 

Un poliţist se duse până în cameră. Veni după o clipă: 

— Nu e nici un fel de brandy, anunţă el. 

Am ridicat din umeri. 

— Mă rog. N-ai decât s-o întrebi pe ea. O să-ţi spună că 
aşa e. 

— N-am nevoie s-o întreb, răgi Flaggerty. Telefonista 
hotelului a notat telefonul pe care l-ai dat la ora două 
dimineaţa. Am găsit numărul, e telefonul lui Herrick. Herrick 
a venit aici în zece minute. A cerut la recepţie numărul 

camerei tale şi valetul l-a condus aici. Ce zici de chestia 
asta? 

— Bine jucat! am spus eu. 

— Herrick şi cu tine aţi discutat. Erai beat şi furios. Eşti un 
ucigaş. Niciodată nu şovăi să ucizi. Un adevărat câine 
turbat! Cum Herrick nu părea speriat de tine, l-ai trăsnit cu 
pistolu-n cap. Erai aşa de beat, că după un minut uitaseşi 
toată tărăşenia. Şi-ţi spun şi de ce: nu-ţi stătea mintea decât 
la pipiţa asta. Te aştepta în culcuş, nu-i aşa? 

l-am râs în nas: 

— N-ai decât s-o întrebi. E singurul meu martor. 

M-am uitat la Miss Wonderly. 

— Ascultă, păpuşo: aseară mi-ai spus că eşti cu mine. A 
venit timpul s-o dovedeşti. Eşti singura care poate dărâma 
cuşca asta în care vor să mă închidă. Contez pe tine. M-au 
prins în cursă. Eu n-am ce să fac. Dar, dacă ai curaj, poţi să 
spui adevărul, şi n-au ce să-mi facă. Ne-am simţit bine 
împreună. Putem să ne simţim şi mai bine. Dar trebuie să fii 
alături de mine. Hai, spune-le adevărul. 

— O clipă, spuse Killeano şi se ridică. 

Expresia lui era un amestec meşteşugit de bănuială şi de 
nesiguranţă prietenească. Dădea impresia că, în ciuda 
dorinţei lui de a mă ajuta, se convinge progresiv că sunt 
vinovat... Era un actor talentat. Traversă încăperea şi se 
aplecă spre Miss Wonderly. 

— Cuvântul dumitale n-o să conteze prea mult în faţa 
tribunalului. Şi dumneata ai pornit cu stângul. Dacă pe 
Herrick nu l-a omorât Cain, înseamnă că l-ai omorât 
dumneata. Şi ştii care-i dovada? Ușa era încuiată pe 
dinăuntru. Aşa că să nu minţi. Poate Cain s-a purtat drăguţ 
cu dumneata, dar trebuie totuşi să spui adevărul. Nu-ţi poţi 
permite să minţi; ai risca prea mult. 

Mi-am dat seama că-şi luaseră toate precauţiile. Dacă 
Miss Wonderly le spunea că am leşinat, aruncau vina crimei 
asupra ei. Le era tot una asupra cui aruncă vina. 

— O.K., păpuşă! i-am zis. Poţi să minţi dacă vrei. Are 
dreptate. Sunt prea şmecheri pentru noi. 

— N-o să spun nimic, făcu ea, începând să suspine. 

Flaggerty atâta aştepta. O înhăţă de braţ şi o smulse de 
pe scaun. 

— Ba o să vorbeşti, curviştino! urlă el, zgâlţâind-o atât de 
tare, încât i se hâţâna capul încoace şi-ncolo. 

M-am ridicat şi am sărit pe el înainte ca poliţiştii să apuce 
să facă vreo mişcare. 

L-am învârtit pe loc şi i-am dat un pumn drept în gură. L- 
am trăsnit straşnic, am simţit cum dinţii lui îmi zgârie 
falangele. A căzut pe spate, scuipând sânge. Mi-a făcut mare 
plăcere. 

Cât ai clipi, poliţiştii au tăbărât pe mine şi unul dintre ei 
mi-a dat una cu bâta-n cap. 

Când mi-am venit în fire, Flaggerty tocmai încerca să se 
ridice. Aveam eu un cucui în cap, dar el nu mai avea doi 
dinţi. 

Killeano ne despărţi. 

Curând, atmosfera se linişti, dar Flaggerty era prea ameţit 
ca să-şi mai continue interogatoriul. Killeano îi luă locul. Se 
duse în faţa lui Miss Wonderly, bine înfipt pe picioarele lui 
groase şi scurte. 

— Dacă nu spui ce s-a întâmplat, o să fii arestată, o 
ameninţă el. 

— Ce contează? am spus eu, frecându-mi cucuiul. Nu te 
pune în poziţie proastă. Zi că ţi-ai pierdut cunoştinţa şi că nu 
ştii nimic. Oricum, nu duc lipsă de martori. 

Unul dintre poliţişti mă binecuvântă cu o palmă. 

— Tacă-ţi botul! zbieră el. 

— O să-mi plăteşti chestia asta, i-am zis, cu o privire care-l 
făcu să dea înapoi. 

Privirea lui Miss Wonderly se muta de la Killeano la mine. 
Era foarte palidă, dar avea în ochi o lucire care-mi dădea 
speranţă. 

— N-a fost el, zise ea. A fost o cursă. Faceţi-mi ce vreţi, 
nu-mi pasă. Nu l-a omorât el, înţelegeţi? Wu l-a omorât el! 

Killeano se uita la ea de parcă nu-i venea să creadă ce 
aude. Mutra lui grasă se îngălbeni de furie. 

— Ticăloaso! răcni el, plesnind-o cât putea de tare. 

Unul dintre poliţai mă pocni cu bâta peste gât. Nu 
reuşeam să mă mişc, nici măcar să respir. 

Flaggerty şi Killeano se uitau la Miss Wonderly. Ea se ţinea 
cu mâna de obrazul roşu ca flacăra şi se uita şi ea la ei. 

— Nu l-a omorât el! repetă ea cu violenţă. Ţineţi-vă banii 
voştri murdari. Omorâţi-mă dacă vreţi, dar nu contaţi pe 
mine să mint. 

Am scos un „ura” înăbuşit. 

Killeano se întoarse spre Flaggerty. 

— Arestează-i pe amândoi, şuieră el. O s-o acuzăm de 
complicitate. Băgaţi-i la zdup pe amândoi! 

Se uită la Miss Wonderly. 

— O să-ţi pară rău! 

Traversă încăperea şi ieşi, închizând uşa cu grijă. 

— Puneţi-l pe nemernicul acesta să se-mbrace, zise 
Flaggerty, şi nu-l lăsaţi din ochi! 

Cei doi poliţai şi detectivii în civil m-au escortat în 
dormitor. 

— Ce-o să ne mai distrăm când o să punem mâna pe tine 
la comisariat! zise unul dintre ei. 

Era un tip voinic, cu o faţă ca de cauciuc, roşcovană, cu 
ochi verzi şi reci. Îl chema Hyams. Celălalt poliţai era 
slăbânog; avea cogeamite nas roşu şi nişte urechi uriaşe, 
care-l făceau să semene cu un taxi cu ambele portiere 
deschise. Îi spuneau Solly. 

— Sper că o să mă distrez şi eu, am zis eu, zâmbind. 

Gaborul care mă pălmuise mă împinse cu bâta în coaste. 

— Îmbracă-te, şmechere, râse el. Fac parte din echipa 
care o să se ocupe de tine. 

Mi-am pus hainele. Nu mi le-au dat decât după ce le-au 
scotocit amândoi pe rând. Nu lăsau nimic la voia întâmplării. 

— Sper că Flaggerty o să mă lase să mă ocup eu de 
gagică, spuse Solly. 

— O să se ocupe el de ea, zise Hyams. Mi-ar plăcea să fiu 
o musculiţă şi să văd cum o să meargă treaba asta. 

— Mişto ocazie! exclamă Solly, lingându-se pe buze. Să 
deznozi în bătaie o pipiţă aşa de bine făcută, îţi dai seama! 

— Da! Şi încă perfect legal! 

Şi zâmbiră cu gura la urechi. 

Mi-am legat cravata şi mi-am pus haina. Trebuia să fac 
ceva repede, altfel ar fi fost prea târziu. Dacă ne duceau la 
comisariat, gata gluma. Judecând după mutrele tipilor 
ăstora, Buchenwald trebuia să fie joacă de copii, în 
comparaţie. 

— Mişcă, javră, zise Hyams. Cască urechile: numai să 
clipeşti, mai întâi te lăsăm lat şi abia pe urmă ne cerem 
scuze. Nu ţinem să te curăţăm înainte de a-ţi aranja puţintel 
figura, dar, dacă faci pe nebunul, asta o să ţi se întâmple! 

— Nu-ţi face griji! i-am zis. Am citit prin cărţi despre 
bătăile pe care le dă poliţia şi aş vrea să văd singur despre 
ce e vorba. 

— O să fii servit, mă asigură Solly, uitându-se chiorâş la 
mine. 

Am trecut în salon. 

Flaggerty se plimba prin încăpere. Miss Wonderly stătea 
într-un fotoliu. Grăsana stătea în picioare în spatele ei. 
Flaggerty îmi rânji. Nu arăta prea bine. Avea buzele umflate 
şi o gaură mare între dinţi. 

— Cinci oameni curăţaţi în patru luni de zile! zise el, 
înfigându-se în faţa mea. Domnul e un ucigaş, nu? O să vezi 
tu cum îi aranjăm noi pe ucigaşi! N-o să ajungi în faţa 
judecătorului mai devreme de cincisprezece zile! 

Cincisprezece zile de iad pentru marele şef! Asta te 
aşteaptă. 

— Un prăpădit ca tine n-ar trebui să facă pe nebunul! i-am 
ZIS. 

Poliţaiul irlandez, lunganul, care mă pălmuise înainte, mă 
pocni pe la spate cu bâta. M-am poticnit şi am căzut, 
primind din zbor, de la Flaggerty, o directă în falcă. Cele 
două lovituri fuseseră aplicate ca la carte; aşa că am aterizat 
în patru labe. _ 

Flaggerty începu să-mi tragă şuturi. Imi apăram capul cât 
puteam, dar mi-a tras una în gât cu vârful pantofului. 

— Nu mi-ar plăcea să fim obligaţi să-l ducem în spinare 
până la post, zise Hyams cu un aer neliniştit. 

Flaggerty se dădu un pas înapoi. 

— Hai, scoală-te! mărâi el. 

Eram întins pe jos, chiar lângă cadavrul lui Herrick, 
acoperit cu cuvertura; m-am prefăcut că sunt ameţit şi mi- 
am dus mâna la ochi, ca să nu vadă unde mă uit: Luger-ul 
meu se zărea un pic de sub cuvertură. Uitaseră să-l ia de pe 
jos şi, din nebăgare de seamă, îl acoperiseră odată cu 
cadavrul. 

Flaggerty începu să zbiere. 

— Scoală de-acolo, ticălosule, sau vin la tine! 

— Mă scol, mă scol, am mormăit eu, punând încet un 
genunchi în pământ. 

Luasem un aer istovit, de parcă eram mai mult mort decât 
viu. 

Crosa pătată de sânge a pistolului era la mică distanţă de 
mine. M-am străduit să-mi aduc aminte dacă vreunul din 
politai are revolverul în mână. Parcă nu. Cum ştiau că nu 
mai am armă, erau foarte siguri pe ei. 

Flaggerty îmi trase un şut. 

M-am prăbuşit peste Herrick. Am avut o senzaţie foarte 
neplăcută când am simţit sub mine mortul ţeapăn. Mâna mi 
s-a încleştat pe mânerul pistolului. Era lipicios de sânge, dar 
nu-mi păsa de asta. 

Am sărit în picioare. 

Flaggerty se  înverzi văzând Luger-ul. Toţi ceilalţi 
înţepeniră pe loc ca nişte manechine. 

— Hello! le-am zis. V-aduceţi aminte de mine? 

Nu îndreptam pistolul spre ei, îl ţineam uşurel în mână. M- 
am dus spre perete, ca să-i am sub ochi pe toţi cei din 
cameră. 

— Ei, ce-aţi păţit? am zis, vesel. Nu trebuia să mergem 
toţi la comisariat, să ne distrăm împreună? 

Nu s-au clintit şi n-au deschis gura. 

M-am uitat la Miss Wonderly. Stătea pe marginea 
fotoliului, cu ochii holbaţi de uluire. 

— Sunt o adunătură de prăpădiţi care încearcă să facă pe 
grozavii, i-am zis. Vii cu mine, păpuşă? 

Ea se ridică şi veni lângă mine. Îi tremurau genunchii. Am 
luat-o pe după mijloc. 

— Vrei să faci ceva folositor? am întrebat-o, trăgând-o 
spre mine. 

— Da. 

— Du-te în cameră şi pune-mi câteva lucruri într-o valiză. 
la ce e mai bun, lasă restul. Grăbeşte-te. 

Ea trecu prin faţa poliţiştilor împietriţi de groază fără să se 
uite la ei, şi dispăru în dormitor. 

— Ştiţi cu ce viteză trag eu cu puşcociul? Dacă vă 
interesează, n-aveţi decât să spuneţi un cuvinţel, vă fac o 
demonstraţie cât ai clipi, le-am propus eu foarte vesel, 
băgându-mi revolverul în centură. 

Nu clinti nimeni. Erau opt, plus grăsana. Erau atât de 
speriaţi, că nici nu clipeau. 

Am aprins o ţigară şi i-am suflat fumul în nas lui Flaggerty. 

— V-aţi distrat bine, copii, le-am zis. Acum e rândul meu. 
Am venit aici în vacanţă. Nu vroiam decât să petrec puţin şi 
să-mi cheltuiesc banii. Dar aţi vrut să faceţi pe şmecherii. Aţi 
vrut să scăpaţi de Herrick, pentru că vă deranja. Aţi vrut să 
aruncaţi chestia asta pe spinarea mea, şi a fost cât pe ce să 
reuşiţi. Aţi fi reuşit dacă n-aţi fi fost atât de tâmpiţi. Pe 

Herrick l-aţi terminat, dar cu mine nu v-a mers. O să vedeţi 
că sunt mult mai greu de terminat decât Herrick. Am să 
descopăr de ce vroiaţi să vă debarasaţi de Herrick şi, când o 
să descopăr, o să fac treaba cum se cuvine. O să stau aici 
până când o să-ntorc târgul ăsta cu susu-n jos şi o să 
descopăr ce e putred. Stau aici până când îi dau în gât pe 
ăia de la primărie. Încercaţi să mă împiedicaţi dacă puteţi. 
Detest să mă calce pe picioare o adunătură de neisprăviţi. 
Mă jigneşte chestia asta. 

Nici acum n-au suflat un cuvânt. 

l-am făcut semn poliţaiului irlandez. 

— la fă-te-ncoa! 

Făcu vreo câţiva paşi spre mine. Mergea ca pe ouă. Ţinea 
braţele în sus. L-am lăsat să se apropie, apoi i-am trântit un 
pumn drept în nas. Se poticni, se lovi de Flaggerty şi căzură 
amândoi în fund. 

Acolo au rămas. Poliţistului îi curgea sânge din nas. 

Miss Wonderly ieşi din dormitor, cu una din valizele mele 
în mână. 

— Aşteaptă-mă lângă uşă, iubito! i-am zis. 

M-am dus la fereastră, am tras perdeaua şi am luat cutia 
de ţigări pe care o ascunsesem acolo. În cutie aveam 
optsprezece mii de dolari, toţi banii mei de vacanţă. 

Nici nu mă osteneam să-i supraveghez pe neisprăviţi, nu 
îndrăzneau nici să clipească. Ori reputaţia mea era foarte 
solidă în Paradise Palms, ori erau nişte fricoşi şi jumătate. 

— Să mergem, i-am zis lui Miss Wonderly. 

Ea deschise uşa. 

— Pa! i-am zis lui Flaggerty. N-ai decât să te ţii după mine, 
dacă ai chef. Mi-ar plăcea să fiu obligat să mă iau la hartă, 
dar nu trag niciodată primul. N-are rost. La revedere! 

Rămase aşezat pe podea. Ochii îi erau plini de ură, dar nu 
spuse nimic. 

Am luat-o pe Miss Wonderly de braţ şi ne-am dus la 
ascensor. Am apăsat butonul şi, după câteva secunde, uşile 
se deschiseră. 

— Coborâţi, domnule? întrebă liftierul. 

Era tipul care jurase că îl adusese cu liftul pe Herrick la 
camera mea. 

L-am tras afară din cabină şi i-am ars una între ochi. Căzu 
la pământ şi se feri să protesteze în vreun fel. 

Am împins-o pe Miss Wonderly în cabină şi am intrat după 
ea. 

— Coborâm, i-am spus liftierului, zâmbindu-i blând şi 
închizând uşile. 

Capitolul Il 
URMĂRIREA 


— Ei ştiu unde stai? am întrebat-o pe Miss Wonderly, 
scoțând Buick-ul din garajul hotelului. 

Ea făcu semn că nu. 

— Eşti sigură? 

— Da. Abia m-am mutat. Nimeni nu ştie încă. 

— O să trecem pe la tine să-ţi iei nişte haine, am zis. Unde 
stai? 

— O, nu! Să plecăm repede. Mi-e frică. 

— Avem tot timpul, i-am zis. Nu trebuie să-ţi fie frică. 
Dacă nu facem greşeli, n-au cum să ne prindă. Unde stai? 

— Strada Essex colţ cu strada Merrivale. 

l-am făcut semn cu capul. 

— Ştiu unde e. Am trecut pe-acolo când am venit. 

In timp ce conduceam, mă uitam în oglinda retrovizoare. 
Pentru moment, nu ne urmărea nimeni. 

— Trebuie să ne povestim o grămadă de lucruri, i-am zis 
eu, ca în treacăt. Mulţumesc că mi-ai ţinut partea. 

Ea se înfioră: 

— Crezi c-o să ne prindă din urmă? 

— Nu s-au sculat destul de devreme, am râs. 

De fapt, nu eram chiar aşa de liniştit. Mă întrebam dacă 
luaseră numărul maşinii mele la hotel, sau în cât timp îl vor 
afla de la recepţie. Mă întrebam unde naiba aveam să ne 
ascundem. Era oare mai bine să plecăm din oraş? Nu vroiam 
să mă îndepărtez prea mult, pentru că tineam morţiş să-l 
dau în gât pe Killeano. Trebuia să fiu la faţa locului ca să pun 
gheara pe el, şi vroiam grozav să pun gheara pe el. 

— Ascultă, iepuraşule, i-am zis cu o voce liniştitoare, 
trebuie să te gândeşti bine. Există în oraş, sau prin 
apropiere, un loc în care ne-am putea ascunde fără prea 
multe riscuri? 

Ea se încordă toată. 

— Trebuie să plecăm. N-ai idee ce mi-ar face dacă ar pune 
mâna pe mine. 

Am mângâiat-o pe mână şi cât pe ce să intru într-un tip 
care ieşise brusc de după un camion. Am schimbat câteva 
înjurături prieteneşti. 

— Calm, i-am zis lui Miss Wonderly. N-o să pună nimeni 
mâna pe tine. Dar o să se ia poliţia după noi: o să pună 
baraje pe toate şoselele care ies din oraş. Cu legăturile lor 
radio, n-avem cum să ajungem departe. Trebuie să ne 
vârâm pe undeva, până se mai potolesc lucrurile. Şi atunci, 
într-o seară, o să ne strecurăm afară din oraş, şi valea! 

— Mai bine am pleca acum, zise ea, strângând pumnii. 

— O să meargă totul cum trebuie, o să vezi. Dar trebuie 
să te gândeşti. Ne trebuie o ascunzătoare bună pentru trei 
sau patru zile. Gândeşte-te. 

Tot vorbind, ajunsesem la intersecţia între străzile Essex şi 
Merrivale. Am luat-o pe Essex şi am oprit în faţa unor case 
destul de prăpădite. 

— Vino! i-am spus, înşfăcându-mi cutia de ţigări. Să-i dăm 
bice. 

Am urcat în fugă treptele spre uşa de intrare. Am urcat 
într-o cameră mare, la etajul unu, spre stradă. Şi-a făcut 
bagajul în viteză, de parcă o fugăreau toţi dracii. Făcea 
treaba asta aşa de bine, că am lăsat-o să procedeze aşa 
cum crede şi m-am mulţumit s-o privesc. În trei minute, 
umpluse o valiză mare cu tot ce scosese din dulap şi din 
comodă. 

— Bravo! i-am zis, luând valiza. S-o-ntindem. 

Pe palier, m-am oprit. Ea se agăţă de braţul meu şi făcu 
ochii mari. 

— Ce e? şopti. 

l-am făcut semn să tacă şi am ciulit urechea. Radioul 
difuza un comunicat al poliţiei. Le cereau locuitorilor din 
Paradise Palms să caşte ochii după mine. 

— Ce efect îţi face să auzi că eşti numită „ucigaşa 
blondă”? am întrebat-o, cu un surâs. 

Ea mă împinse ca să treacă înainte şi începu să coboare 
scara în fugă. În josul treptelor se opri. Un individ scund, în 
cămaşă, ieşi din salon. Se uită la ea cu gura căscată. 

— Hei, ia stai! zise el, făcând un pas spre ea. la-o mai 
încet! Te caută poliţia! 

Miss Wonderly scoase un strigăt de spaimă, se întoarse şi 
vru s-o ia înapoi pe scară, dar tipul o înhăţă când trecu pe 
lângă el. 

— Şi pe mine mă caută, am zis eu, coborând încet 
treptele. 

Omul îi dădu drumul lui Miss Wonderly de parcă l-ar fi 
muşcat. Se trase înapoi şi păli. 

— Eu nu ştiu nimic, n-am văzut nimic, domnule, zise el cu 
o voce gâtuită. 

l-am zâmbit: 

— Aşa mi se părea şi mie, i-am zis. 

Am pus valiza jos. 

— Unde e telefonul, măi prostănacule? 

Îmi arătă cu un gest încăperea de unde ieşise. l-am făcut 
semn cu capul; intră înapoi. L-am urmat. Miss Wonderly se 
rezemă de perete. Era mult mai drăguță când se rezema de 
peretele camerei mele de la hotel. E adevărat că acum era 
îmbrăcată. Cred că de-aici venea diferenţa. 

Încăperea era mare şi în dezordine. Obloanele de la 
ferestre nu lăsau să intre soarele. O bătrână ţinea receptorul 
la ureche. Când m-a văzut, a tresărit şi l-a scăpat din mână. 
A căzut pe masă, cu un trosnet sec. Femeia se lăsă greoi pe 
balansoarul de-alături de ea şi-şi acoperi capul cu şorţul. Nu- 
i stătea din cale-afară de bine, dar părea s-o liniştească 
întrucâtva. 

Am luat receptorul şi am tras de el. Firul s-a smuls din 
perete. Am aruncat telefonul pe jos. 

— Aşa, n-o să ai cum să-i spui cuiva ceva, i-am spus 
tipului, făcându-i cu ochiul. 

Tremura vargă şi se vedea că-i e tare frică de mine. 

l-am lăsat acolo, muţi şi chirciţi de groază, şi am luat-o pe 
Miss Wonderly. Şi ea arăta înfricoşată. Doamne, dacă mă 
gândesc bine, şi mie mi-era frică! 

Am coborât în fugă pe stradă. Am aruncat valiza în 
maşină, apoi am plecat din Essex Street, dând viteză. 

— Te-ai gândit unde ne-am putea ascunde, păpuşică? am 
întrebat-o, în timp ce maşina fugea ca vântul pe bulevardul 
Oceanului. 

Ea clătină din cap. 

— Nu. 

— Ei bine, concentrează-te, că altfel ne-am ars. 

Ea îşi lovi pumnişorii unul de celălalt şi începu să plângă. 
Fără nici o îndoială, era moartă de frică. 

Am privit golful. Apele limpezi ale oceanului îşi schimbau 
nuanţa după cea a norilor. Insulele risipite prin golf, înverzite 
toate, străluceau ca nişte smaralde pe fond azuriu. La 
orizont, Gulf Stream desena o linie de culoare indigo, 
stropită ici-colo de petele cenuşii de fum care ieşeau de pe 
coşurile vapoarelor. 

— Dar insulele alea? am întrebat eu, încetinind. Le 
cunoşti? 

Ea se îndreptă de spate şi lacrimile i se uscară ca prin 
farmec. 5 

— Sigur că da. Asta-i locul ideal! exclamă. Cudco Key! E o 
insulită mică de tot, pe stânga arhipelagului. Ştiu că e o 
cabană acolo. Am descoperit-o odată, când am fost acolo. 

— Perfect, am zis. Acolo mergem. Dac-om putea ajunge. 

Nu ştiam unde suntem pe moment, dar, cum în linii mari 
ne apropiam de insule, nu-mi făceam griji. Am depăşit plaja 
de la Dayden şi am aruncat o privire asupra plutei. Ce mult 
timp mi se părea că trecuse de-atunci când eram amândoi 

acolo! Am continuat să mergem şi, la un moment dat, am 
văzut în faţă un debarcader. Asta mi-a dat o idee. 

— O să schimbăm maşina pe o barcă, am spus. 

— Sunt tare mulţumită că eşti cu mine, a fost singurul ei 
răspuns. Dar venea din fundul sufletului. 

Am mângâiat-o pe genunchi. Cum era foarte plăcut la 
atingere, şi cum ea nu şi-a tras genunchiul, am lăsat mâna 
acolo. 

Am oprit lângă debarcader şi am coborât din maşină. M- 
am asigurat că am revolverul la îndemână şi am strâns cu 
nădejde cutia de ţigări. Pe asta, cel puţin, eram hotărât să n- 
o pierd. Am aruncat o privire în jur. La chei erau amarate 
câteva bărci, dar niciuna nu mi se părea suficient de rapidă. 
Aveam nevoie de o ambarcaţie care, la nevoie, să poată lăsa 
în urmă şalupa poliţiei. În cele din urmă, am găsit ce 
căutam: o barcă de zece metri, în întregime de acaju, 
scânteind de oţel şi alămuri. Părea foarte rapidă. 

— Uite şi barca noastră! i-am zis lui Miss Wonderly. 

În timp ce ne uitam la ea, un grăsan mărunţel a ieşit dintr- 
o casă de pe malul mării şi a dat fuga la barcă. Ne-a aruncat 
o privire scrutătoare şi s-a urcat la bord. 

L-am strigat. 

A ridicat capul şi a coborât de pe barcă. Era bronzat, iar 
soarele îi decolorase părul, dându-i nuanţe de un galben 
aprins. Nu părea din cale-afară de amabil, dar probabil că 
era om cumsecade. 

— Aveţi nevoie de mine? întrebă el, măsurându-ne din cap 
până-n picioare. Apoi surâse brusc. Sfinte Doamne! exclamă. 

— Nu de dumneata, de barca dumitale, i-am zis. 

— A naibii să fiu dacă nu eşti Chester Cain! se minună el. 

Avea mare grijă să nu-şi clintească mâinile şi să nu facă 
mişcări neaşteptate, dar nu-i era teamă. 

— Chiar el, am replicat. 

— Nu mă deranjează deloc, mi-a mărturisit el. Dar de vreo 
jumătate de oră vorbesc numai de dumneata la radio. Tot 
oraşul ştie că te urmăreşte poliţia. Se uită cu atenţie la Miss 


48 


Wonderly. Probabil că i-a plăcut, pentru că a fluierat 
încetişor. Ziceţi că v-ar trebui barca mea? 

— Ai nimerit, i-am zis. Mă grăbesc, dar nu vreau să te fur. 
Îţi ofer Buick-ul meu şi o mie de dolari. 

Căscă ochii mari. 

— Şi-mi daţi barca înapoi? 

— Sigur, dacă nu ţi-o scufundă. 

— Să mi-o scufunde? Nici măcar n-o să apuce s-o vadă. 

Optimismul lui mi-a mers la inimă. 

— E chiar aşa rapidă? 

— Cea mai rapidă de pe toată coasta. Ai nimerit bine cu 
mine. 

— Văd şi eu. Deci e în regulă? 

Zâmbi. 

— Nu prea ştiu ce să zic de asta, dar batem palma. De 
altfel niciodată n-am putut să-l sufăr pe cioclul acela de 
Herrick. 

— Barca e a dumitale, nu? 

— Sigur. Mă cheamă Tim Duval. Merg cu ea la pescuit de 
ton şi de alte chestii. Când o să scăpaţi de necazuri, veniţi să 
daţi un tur cu mine. O să vă placă. Imi făcu cu ochiul: Mi-ar 
plăcea să-mi recuperez barca, dar ţineţi-o cât vreţi. Plinul de 
benzină e făcut, totul e în ordine. Vă duce şi până-n Cuba, 
dacă aveţi chef să mergeţi aşa departe. 

Miss Wonderly se întoarse, cocoşată sub greutatea celor 
două valize. Cel puţin încerca să fie de folos. Era grozav de 
drăguță cu rochia aia de crep bleu; parcă era deghizată, dar 
îi sublinia formele. Duval nu-şi putea lua ochii de la ea. Nici 
eu... 
Am încărcat valizele la bord, iar Miss Wonderly s-a 
ghemuit pe dunetă. 

— Coboară în cabină, păpuşă, e mai sigur! 

Nu vroiam s-o vadă careva în timp ce treceam pe lângă 
debarcader. 

Ea cobori în cabină şi închise uşa. 

— Vreţi să vin şi eu? întrebă Duval, plin de speranţă. 

— Nu, am clătinat eu din cap. 

El ridică din umeri. 

— Înţeleg. Dac-aş fi în locul dumitale, şi eu aş prefera să 
călătoresc singur. Singur cu ea! E drăguță, nu? 

— Da, da, i-am zis, dându-i cheile Buick-ului. 

— N-o să ai necazuri cu barca asta, mi-a spus el, luând 
cheile. Se conduce foarte uşor. O să am grijă de maşina 
dumitale. 

— Aşa, aşa, să ai mare grijă. 

— Contează pe mine. 

Am urcat la bord şi am dat drumul la motor. 

Duval a dezlegat barca. 

— Şi Flaggerty e un nemernic, zise el. 

Cuvinte care m-au făcut să cred că nu avea să ne vândă 
de îndată ce o să ne-ntoarcem cu spatele. 

— Absolut de acord! i-am spus, cu multă convingere. 

Am întors bara şi am dus barca în lungul şenalului, spre 
golf. 

Era o hulă puternică, dar nu prea neplăcută. Curând am 
ajuns în larg. M-am uitat în spate. Duval ne făcea semn cu 
mâna. l-am făcut şi eu semn. Am băgat viteză; barca a ţâşnit 
înainte, ridicând jerbe de apă şi de spumă, albe ca laptele. 


Cudco Key e o insuliţă aşezată la distanţă de vreo 7-8 
kilometri de arhipelagul care închide golful. Are o plajă de 
nisip alb scânteietor, mărginită de cocotieri, de orhidee 
arborescente pline de flori albe, cu vinişoare verzi. Mai 
încolo, pe coastă şi în centrul insulei, erau pâlcuri de 
mangrove şi de alţi copaci. Pe undeva se făcea cărbune din 
lemn de mangrove, se vedeau volute de fum ridicându-se 
spre cer. Am dus barca în stufăriş. Eram aproape sigur că nu 
se vedea de pe mare. 

Ne-am lăsat valizele la bord şi ne-am îndreptat către 
centrul insulei, în căutarea cabanei. 

Miss Wonderly se schimbase; purta pantaloni de in verde 
închis, un jerseu, şi o eşarfă portocalie, ca să-i ţină buclele în 
ordine. 

Arăta foarte drăgălaşă şi foarte proaspătă. 

Pe insuliţă era cald; n-aveam pe mine decât maioul şi 
pantaloni de gabardină, dar tot eram lac de sudoare. Am 
rămas la adăpostul desişului. Miss Wonderly mi-a spus că pe 
insulă nu locuiesc decât vreo douăzeci de pescari, dar n-am 
văzut nici unul. 

Când am găsit cabana, am avut cea mai mare surpriză a 
vieţii. Nu numai că avea o vedere splendidă asupra golfului, 
cu Paradise Palms în depărtare, dar mai presus de toate nu 
era o cabană. Era o casă care putea rezista şi în faţa unui 
taifun, şi care fusese construită în urmă cu câţiva ani de 
Crucea Roşie, experimental, în timpul unei campanii pentru 
protecţia populaţiei în timpul uraganelor. Casele astea sunt 
construite ca nişte fortărețe, numai din beton armat. Sunt 
ancorate în stâncă prin bare de oţel. Acoperişul, zidurile, 
planşeele sunt de beton, zidurile sunt groase de peste 
treizeci de centimetri. Ramele ferestrelor sunt de oţel, cu 
geamuri întărite şi cu obloane duble. Lemnul nu e folosit 
decât pentru uşi, lucrate în trei straturi. Streşinile duc apa 
căzută pe acoperiş până la o cisternă săpată în stâncă, sub 
casă, care furnizează apa în caz de nevoie. 

Casa era situată în capătul insulei şi, din cauză că era într- 
o poziţie foarte expusă, nu avea nici un vecin la distanţă mai 
mică de trei kilometri. Experienţa era convingătoare, dar în 
casă nu locuia nimeni. Fără îndoială, localnicii preferau 
căsuţele lor de lemn, sau poate că li se cerea o chirie prea 
mare. 

— Asta-i cabana ta? am întrebat-o, uitându-mă la ea. E 
grozavă! 

Miss Wonderly, cu mâinile la spate, se ridică în vârful 
picioarelor ca să admire casa mai bine. 

— N-o văzusem decât de pe mare, spuse ea. Mi s-a spus 
că nu locuieşte nimeni în ea. Nu credeam că e aşa de bună. 

— Să încercăm să intrăm. 

Nu era prea uşor. A trebuit să sparg broasca de la intrare 
cu un glonţ de revolver. În interior era murdar şi cumplit de 
cald, dar după ce am deschis toate ferestrele, a fost ceva 
mai suportabil. 

— Putem să ne aranjăm foarte bine, am zis. Aici o să fim 
în siguranţă. Hai să ne uităm un pic prin împrejurimi. 

Am găsit un mic port amenajat în perioada în care se 
construise casa. Mangrovele crescuseră în devălmăşie şi 
portul era aproape invizibil. Am dat peste el din întâmplare, 
când era cât pe ce să cad de pe digul acoperit cu frunze 
uscate. 

— E minunat, am exclamat, după ce am mai curăţat din 
stufăriş. Să aducem barca aici şi pe urmă ne instalăm. Hai, 
vino. 

Pilotând barca în jurul insulei, am găsit un sătuleţ cuibărit 
pe coasta de est. La ponton erau amarate trei sau patru 
bărci; satul era compus din cinci, şase cabane de lemn şi o 
clădire mare, care arăta ca un antrepozit. 

— Stai în cabină, am zis, mă duc să fac rost de provizii. 

Un grup de oameni stăteau pe ponton, privindu-mă cum 
aduc barca spre mal. Unul dintre ei, un găligan cu torsul şi 
cu picioarele goale, veni şi apucă funia pe care i-o 
întindeam. 

În timp ce mă urcam pe ponton, oamenii se uitară la mine, 
apoi la barcă, şi schimbară priviri între ei. 

— Asta-i barca lui Tim, spuse găliganul. 

Işi şterse mâinile de fundul pantalonilor care fuseseră albi 
cândva. 

— Da, am răspuns. Pentru cazul în care ar fi crezut c-am 
furat-o, am adăugat: Am închiriat-o, sunt în vacanţă pe 
coastă şi vreau să merg la pescuit. 

— E o barcă frumoasă, a zis găliganul. 

— Nici vorbă, am aprobat eu. 

Am legat bine barca. Îmi dădeam seama că indivizii nu mă 
slăbeau din ochi. M-am îndreptat spre antrepozit, sperând că 
n-o să-i vină nimănui ideea să pornească o încăierare. N-a 
mişcat nimeni. 

Vânzătorul de la magazin mi-a spus că-l cheamă Mac. Eu 
i-am zis că mă cheamă Reilly. Era un tip uscat, cu nişte ochi 
strălucitori ca de pasăre. Îmi plăcea. Când a văzut că sunt 
client, şi eu i-am plăcut. Am făcut o mulţime de cumpărături. 

— Asta-i barca lui Duval, a zis el, venind după mine la 
ponton. 

— Hotărât lucru, e foarte cunoscut prin părţile astea! 

— Şi încă cum! a zis el, zâmbind. 

Am aprins o ţigară şi i-am întins şi lui una. 

— E linişte pe-aici, am observat eu, parcurgând cu privirea 
plaja pustie. 

— Şi încă cum! a zis Mac. Nu vine nimeni să ne 
plictisească. Ne descurcăm. 

— Nu mă mir. 

— Am auzit că e zarvă mare la Paradise Palms, reluă el, 
după un moment de tăcere. O crimă cu dedesubturi politice. 
Guiţă la radio de mai mare dragul. 

— Aşa se pare. 

— La urma urmei, nu ne priveşte. 

Oare cum să înţeleg vorbele astea? 

— Sunteţi singur? a continuat el, uitându-se în barcă. 

— Da, am răspuns. 

Dădu din cap şi scuipă în apă. 

— Mă gândeam că poate aţi venit cu nevasta. 

— Nu sunt însurat, i-am zis. 

— Fiecare după gustul lui. 

Găliganul ieşi din barcă şi veni spre noi. Şiroia de sudoare. 

— Am dus tot, zise el. Cabina e încuiată cu cheia. 

— Da, zic eu. 

Mac şi găliganul se uitară unul la altul. Fără îndoială, 
făceau un mare efort de gândire. 

l-am întins găliganului o hârtie de cinci dolari. A înhăţat-o 
cu entuziasm, de parcă ar fi fost de o sută. Părea fericit. 

— Poate ne mai vedem, a zis Mac, cu speranţă în glas. 
Prietenii lui Tim sunt prietenii mei. 

— Cu atât mai bine, am zis eu, din toată inima. 

— Sunt sigur că Duval nu şi-ar închiria barca decât unui 
tip cumsecade, a urmat Mac. 

— Ai dreptate, i-am răspuns, gândindu-mă că Duval are 
cotă foarte bună pe insula asta. 

Am coborât în barcă. 

— Din când în când, mai vine câte o patrulă să-şi vâre 
nasul pe-aici, m-a avertizat Mac, chircindu-se ca să se 
apropie mai bine de urechea mea. 

— A, aşa! am zis eu, privindu-l fix. 

Mi-a făcut cu ochiul: 

— Nu vorbim deloc cu ei. 

— Bravo! 

— Poate că aţi face bine dacă aţi lăsa-o să iasă. Trebuie să 
fie al dracului de cald în cabină, a continuat el fără să se uite 
la mine, admirând peisajul. 

— Da? am bombănit. la nu mai face pe deşteptul. 

Scoase din buzunar o bucată de tutun de mestecat şi 
muşcă din ea. 

— Nu-mi plac deloc poliţaii de pe-aici, declară «el, 
mestecând tutunul cu multă energie. lar Herrick era un 
individ care vroia să ne pună beţe-n roate. Din ăia care nu te 
lasă să trăieşti. Oamenii sunt destul de mulţumiţi că au 
scăpat de el. 

— Într-adevăr, am auzit că nu prea era iubit, am aprobat 
eu. 

Am tras frânghia în barcă şi am pornit motorul. 

— Am şi benzină dacă aveţi nevoie, îmi strigă Mac. 

l-am făcut la revedere cu mâna. 

O lună rotundă ca un camembert plutea pe cerul fără nori. 
Palmierii care se legănau sub briză aruncau umbre lungi. 
Lumina roşie a focului de cărbuni de lemn juca pe pielea lui 
Miss Wonderly. Fata stătea întinsă pe spate, cu braţele sub 
cap, cu genunchii îndoiţi. Purta un şort bleu, un jerseu roşu 
şi sandale. Părul de culoarea mierii îi ascundea o parte a 
feţei. 

În genunchi în faţa focului, prăjeam două cotlete. Arătau 
grozav şi miroseau şi mai grozav. 

Eram obosiţi, dar casa era bec. M-a uimit să văd câtă 
osteneală şi-a dat Miss Wonderly să curete totul. Am frecat, 
măturat, lustruit. Am adus pernele de pe barcă într-una din 
încăperi. Am deşurubat două fotolii mici din cabină şi le-am 
adus în casă. Am adus şi masa din cabină. Aveam şi două 
lămpi bune cu gaz - eram ca acasă. 

În cufărul bărcii găsisem un pistol Thompson şi o carabină 
automată şi destule muniții cât să-mi ajungă pentru un mic 
război. Am adus carabina în casă, dar am lăsat Thompson-ul 
în cufăr. Dacă ni s-ar fi tăiat brusc accesul la barcă sau la 
casă, era mai înţelept să împărţim riscurile. 

În barcă găsisem şi un radio portabil, pe care-l adusesem 
în casă. 

Fusese o zi de muncă serioasă, pe căldură, aşa că eram 
gata pentru o masă bună. 

Am repartizat cotletele, cartofii copţi şi două sticle de 
Coca-Cola. 

— Poftim! am spus, punând farfuria pe pieptul lui Miss 
Wonderly. La masă! 

Ea puse farfuria alături, pe cearceaful de plajă pe care-l 
întinsese pe jos, şi se ridică în capul oaselor. În lumina lunii 
şi a focului, era frumoasă ca un înger. 

— Îţi mai e frică? am întrebat-o, tăindu-mi cotletul. 

— Nu, spuse ea, clătinând din cap. 

Fusesem atât de ocupați, încât Killeano şi ceilalţi ne 
ieşiseră din minte. 

— Nu-ţi vine să crezi că toate astea s-au întâmplat de 
dimineaţă până acum, nu? Probabil că ai multe de povestit. 
Cum de te-ai trezit amestecată în încurcătura asta? 

Ea tăcu o clipă. Nu vroiam s-o presez, dar trebuia să ştiu 
lucrurile astea. 

— Am fost o proastă, spuse ea brusc. Am venit aici fiindcă 
mi s-a promis o slujbă. Şi fiindcă mă săturasem să-i tot trimit 
la plimbare pe indivizii care-şi închipuiau că toate 
dansatoarele de music-hall sunt nişte curve. Oferta părea 
interesantă, dar până la urmă s-a dovedit că e acelaşi lucru. 
Nu vroia să-mi dea o slujbă, vroia să se culce cu mine. Eu n- 
aveam nici un chef, aşa că m-am trezit în stradă, fără nici un 
ban. 

— Proaste mai sunt fetele! am zis. 

— Şi atunci am dat de Speratza. Avea nevoie de cineva 
care să se ocupe de flori şi de decorația cazinoului. Am 
obţinut slujba. 

— Cu florile te potriveşti, am zis. 

Ea dădu din cap. 

— Timp de opt luni, lucrurile au mers bine. Îmi plăcea ce 
fac şi eram bine plătită. Şi pe urmă, într-o bună zi, Speratza 
m-a chemat la el. Era în biroul lui, cu Killeano şi Flaggerty. S- 
au uitat la mine. Vorbeau pe şoptite între ei, ceea ce nu mi-a 
plăcut deloc. Killeano a zis că sunt foarte potrivită pentru 
treaba asta, şi a plecat împreună cu Flaggerty. Atunci 
Speratza m-a poftit să stau jos şi mi-a oferit o mie de dolari 
dacă accept să-ţi ţin companie. N-am ştiut despre ce e 
vorba. Mi-a zis că eşti un turist important şi că, pentru 
motive pe care nu e nevoie să le cunosc, trebuie să-ţi ţin 
companie. Dacă-mi făceam bine treaba, primeam o mie de 
dolari şi un bilet să mă întorc acasă. 

— Şi ce-ai crezut despre asta? 

— Nu ştiam ce să cred. E o sumă mare, şi vroiam foarte 
mult să mă întorc acasă, dar în felul în care vorbea Speratza 

era ceva care-mi spunea să nu mă bag. L-am întrebat ce 
trebuie să fac de fapt. Mi-a zis că trebuie să te determin să 
ieşi în oraş, să te distrez şi să te conving să mă aduci cu tine 
la hotel. Mi-a spus că trebuie să intru în pat cu tine, dar că o 
să fii drogat şi că o să mă laşi în pace. Important era să-mi 
petrec noaptea în camera ta. Am crezut că e vorba de un 
divorţ şi că trebuie să te compromit. Nu-mi plăcea deloc, şi 
am refuzat. 

Se înfioră. Ochii îi erau aţintiţi asupra golfului luminat de 
lună. Continuă: 

— A încercat să mă convingă, dar cu cât insista mai mult, 
cu atât eram mai sigură că e ceva putred în chestia asta. În 
cele din urmă, s-a ridicat şi mi-a zis să vin cu el. Am mers cu 
maşina lui în port. M-a dus la o casă de pe chei. De cum am 
intrat, mi-am dat seama ce fel de casă era, numai văzând-o 
pe baba îngrozitoare de la intrare şi fetele care se uitau la 
mine de sus, de pe scară. Era oribil. 

l-am întins o ţigară. Am fumat în tăcere câtva minute. 

— Ţi-a zis că o să te vâre acolo dacă refuzi să faci ce vor 
ei, nu? am întrebat-o în cele din urmă. 

Ea făcu semn că da. 

— Eram aşa de speriată că aş fi făcut orice ca să scap din 
asta. 

— Nu-i de mirare, am zis. 

— Până la urmă, i-am spus că accept şi m-a adus înapoi la 
cazino. Mi-a zis că o să stea cu ochii pe mine. Flaggerty şi cu 
el urmau să ne supravegheze tot timpul, fără să-i vedem. Au 
zis că dacă-ţi suflu vreo vorbă, pe tine te omoară şi pe mine 
mă duc la casa de pe chei. 

— Foarte amabil din partea lor, am râs eu. Şi când mi-am 
pierdut cunoştinţa ce s-a întâmplat? 

— Ştiam că au pus ceva în brandy. Fuseseră obligaţi să-mi 
spună, ca să nu beau din el. Când ţi-ai pierdut cunoştinţa, le- 
am dat drumul înăuntru. Speratza şi Flaggerty te-au 
examinat şi te-au culcat în pat. Mi-au ordonat să mă vâr şi 
eu lângă tine şi să stau până dimineaţa. Mi-au interzis să mă 

mişc de-acolo înainte de venirea zorilor. Mi-era atât de frică, 
încât m-am supus. Eram sigură că o să se întâmple ceva 
oribil. l-am auzit umblând prin salon: acum ştiu ce făceau. N- 
am închis un ochi toată noaptea. Când s-a făcut ziuă, m-am 
dus în salon. Pe urmă ştii ce s-a întâmplat. 

M-am apropiat de ea. 

— Şi totuşi, până la urmă i-ai trădat. De ce? De ce ţi-ai 
asumat un asemenea risc? 

Ea îşi întoarse privirea: 

— N-aş vrea să implic un nevinovat într-un caz de omor. 
De altfel, ţi-am spus că sunt alături de tine, îţi aduci aminte? 

— Îmi aduc, dar erai la ananghie. Nu m-aş fi supărat dacă 
le ţineai partea. 

— După cum vezi, nu le-am ţinut-o. 

l-am întors faţa către mine. 

— Aş fi în stare să mă îndrăgostesc de-a binelea, i-am 
şoptit. 

Mă luă de gât şi mă trase spre ea. 

— Eu m-am îndrăgostit deja, spuse, cu buzele lipite de 
gâtul meu. Cu atât mai rău. Nu mai pot să ascund lucrurile 
astea. Nu vreau să-ţi facă vreun rău. 

Ne ţineam în braţe; nu era deloc greu să te îndrăgosteşti 
de ea. 

— Mă întreb ce-o să mă fac cu tine, am spus în sfârşit, 
când luna ca un camembert ajunsese deja pe stânga 
noastră. 

— Ce să faci cu mine? se îndepărtă puţin, cu o privire 
înfricoşată. Ce-ai putea să faci? 

— Să te las aici? Poţi să te descurci de una singură? 

Ea se agăţă de braţul meu: 

— Ce vrei să faci? 

— Gândeşte-te un pic, păpuşico. Am o groază de treburi 
de rezolvat. În primul rând, e Killeano. Îţi aduci aminte de el? 
Mititelul acela gras, care seamănă cu Mussolini? 

— Nu cumva vrei să te întorci la Paradise Palms? 

— Ba bineînţeles că da. Am venit aici numai ca să te pun 
la adăpost. 

— Eşti nebun! exclamă ea. Ce poţi face singur, împotriva 
atâtor oameni? 

— O să vezi, am zis eu zâmbind. Suntem amândoi acuzaţi 
de omor. Întâi o să rezolv chestia asta. Până când n-o să-l 
găsesc pe asasinul lui Herrick şi n-o să-l conving să 
mărturisească, n-o să fim în siguranţă. 

— Dar nu te poţi întoarce singur acolo, suspină ea, 
speriată. 

— Ba o să mă întorc; şi chiar imediat, i-am spus. Singurul 
lucru de care am nevoie să fiu sigur e că o să fii la adăpost 
aici, cât lipsesc. 

— N-o să-mi fie bine aici, zise ea foarte repede, mult prea 
repede. 

Am clătinat din cap: 

— Ba da, ba da. Ascultă: până mâine seară mă întorc. lau 
barca. Să nu te îndepărtezi de casă. lţi las puşca. Ai destule 
provizii. Dacă vine cineva, încuie-te în casă. Dacă eşti 
atentă, n-ai ce să păţeşti. De altfel, n-o să vină nimeni. 

— Şi dacă nu te-ntorci? întrebă ea. 

Îi tremurau buzele. 

— O să te descurci şi-aşa. Îţi las şaptesprezece mii de 
dolari. Du-te la Mac, o să te ajute cu siguranţă să ajungi la 
New York. O să trec pe la el să-i spun. 

— Nu, spuse ea. Mai bine nu. Prefer să nu ştie nimeni că 
sunt singură. 

Bine gândit. 

— Dar nu mă lăsa. Îşi lipi obrazul de al meu. Nu vreau să 
te pierd aşa de curând după ce te-am găsit. 

Am discutat o mulţime, dar hotărârea mea era luată. A 
înţeles în cele din urmă şi a renunţat să mai încerce să mă 
convingă. S-a aşezat cu mâinile în poală. Avea o figură tristă 
şi speriată. 

— Fie! a şoptit. 

— Herrick ştia ceva grav, atât de grav încât l-au omorât, i- 
am spus. Ai vreo idee de ce-ar putea fi? 

Clătină din cap: 

— Nu prea-l cunoşteam. Venea deseori la cazino, dar n-am 
vorbit cu el niciodată. 

— Avea vreo prietenă? 

— Da, o roşcovană. O cântăreaţă care stă într-un 
apartament din clădirea aceea mare de pe Lancing Avenue, 
toată numai marmură şi oţel cromat. Cum urci, pe dreapta. 

— O cunoşti? 

— Nu, dar le-am auzit pe fete vorbind despre ea. E dură şi 
lacomă. Nu e genul meu. 

— Cum o cheamă? 

— Lois Spence. 

— OK. Poate ştie ea ceva. 

— Să fii atent! spuse ea, punându-mi mâna pe genunchi. 

— O să fiu, i-am promis eu. Şi Killeano? Ştii ceva despre 
el? 

— Ştiu numai că e mare mahăr. Cazinoul e al lui, şi mai e 
şi primar. 

— Te-ai întrebat vreodată de ce dădea Herrick târcoale pe 
la cazino? Nu juca, nu-i aşa? 

— Nu. 

— Bine, am zis eu ridicându-mă. Poate că Miss Spence o 
să poată răspunde la întrebările mele. Acum, dragostea 
mea, o să mă îmbrac. 

M-am dus şi mi-am pus un costum de in albastru închis. 
Am regăsit-o pe Miss Wonderly în salon: mă aştepta. Se 
stăpânea, dar vedeam bine că e gata să plângă. 

l-am dat cutia de ţigări. , 

— Ai grijă de ea, iubito. Aştia-s tot banii mei şi i-am 
adunat cu multă greutate. 

Ea se agăță de mine. 

— Nu pleca, suspină. 

Am mângâiat-o fără să răspund. 

— Dacă ți se întâmplă ceva..., spuse ea. 

— N-o să mi se întâmple nimic. Vino cu mine până la 
barcă. 

Era în continuare cald şi, în aerul liniştit, pluteau valuri de 
miresme. Sub clarul de lună, Miss Wonderly era atât de 
frumoasă că mi-a venit să le dau naibii pe toate. Dar am 
rezistat. 

Am împins barca de la mal. 

— Mâine seară să nu-mi pregăteşti vreun somnifer, i-am 
strigat în momentul când barca ieşea din port. 

Mi-a făcut semn cu mâna, dar n-a zis nici un cuvânt. Cred 
că plângea. 

Paradise Palms era cel puţin la fel de frumos noaptea ca şi 
ziua. În depărtare, zăream cupola luminată a cazinoului, în 
timp ce duceam barca spre chei. Mă întrebam dacă nu 
cumva la debarcader mă va aştepta un comitet de primire 
înarmat cu puşti de vânătoare. 

Era ora zece şi jumătate şi, pe cât mi-am dat seama, 
cheiul era pustiu. Am oprit motorul, am pus revolverul 
Thompson la îndemână şi m-am îndreptat spre mal. 

Când am ajuns la douăzeci de metri de chei, am zărit o 
siluetă măruntă şi îndesată care ieşea din umbră. L-am 
recunoscut pe Tim Duval. 

A apucat frânghia pe care i-am aruncat-o şi a legat-o deo 
bornă. 

— Hello! mi-a spus el, zâmbind larg. 

Am aruncat o privire la chei. 

— Hello! i-am răspuns. 

— Au venit pe-aici acum două ceasuri, dar eu m-am 
ascuns. Nevasta le-a spus că sunt pe mare. Asta explica 
lipsa bărcii. N-au găsit maşina. După ce şi-au vârât nasul 
cam peste tot, au plecat. Erau mulţi. 

l-am făcut un semn cu capul. 

— Mulţumesc, i-am zis. 

Îşi trase în sus pantalonii de flanel cenuşiu, plini de pete. 

— Şi acum? întrebă el. 

— Am treabă în oraş. Vânătoarea continuă? 

— Cam aşa, zise el şi fluieră. Dar, cu semnalmentele pe 
care le-au publicat, nu rişti mare lucru: au zis că eşti un tip 
chipeş! 

Am izbucnit în râs. 

— Asta-i bine. Acum mă duc în oraş. 

— Tipii de genul dumitale nu se lasă opriţi din drum, nu? 
Vrei să vin cu dumneata? 

— De ce dracu' vrei să te bagi în chestia asta? l-am 
întrebat. 

— Să mă ia naiba dacă ştiu, îmi răspunse el, trecându-şi 
degetele prin părul decolorat de soare. Poate că nu-mi place 
oraşul. Poate că nu-mi place Killeano. Poate că sunt cam 
sărit. 

— Mă duc singur, i-am zis. 

— OK. Pot să te ajut? 

— Îmi trebuie o maşină. Poţi să-mi împrumuţi una? 

— Sigur. Pare o rablă, dar merge. 

— Adu-mi-o. 

În timp ce-l aşteptam, am fumat o ţigară. 

Duval s-a întors la volanul unui Mercury cenuşiu, 
decapotabil. Părea că trecuse prin multe, dar motorul 
mergea bine. 

M-am urcat în ea. 

— Vrei să-ţi plătesc acum? 

— Am barca, maşina dumitale şi o mie de dolari, spuse el. 
Ce-aş putea cere mai mult? Dar cred că mi-ar plăcea să 
particip şi eu. 

Am clătinat din cap. 

— Nu pentru moment, i-am răspuns. 

Am văzut că e dezamăgit. 

— Cu-atât mai rău, a bombănit el. 

Mi-a venit o idee: 

— Cunoşti vreun jurnalist în oraş? 

— Şi încă cum! Îl ştiu pe Jed Davis de la Morning Star. Vine 
deseori pe-aici. Mergem împreună la pescuit. 

— Încearcă să dibui vreo poveste urâtă în trecutul lui 
Killeano. Întreabă-l pe Davis. Caută bine. Un tip de genul lui 
Killeano trebuie să aibă multe hibe. Imi trebuie cât mai 
multe. 

Se lumină la faţă: 

— Găsesc eu ceva, declară el. 

— Încă ceva: pe undeva, pe malul mării, e un bordel. 
Vreau să ştiu al cui e. Speratza, tipul de la cazino, are acces 
acolo foarte uşor. Aş vrea să pot stabili ce motive are să se 
intereseze de bordelul ăsta. 

— Cunosc bordelul, zise el. OK, o să aflu. 

Am pornit motorul. Mi-a venit încă o idee. 

— Dă-mi numărul tău de telefon. 

Mi l-a dat. 

— S-ar putea să mi se-ntâmple vreun necaz, am spus 
privindu-l. S-ar putea foarte bine să nu mă întorc. Dacă se- 
ntâmplă cumva aşa, vrei să faci ceva pentru mine? 

A înţeles imediat. 

— Bineînţeles. O să am grijă de ea. Nu vrei să-mi spui 
unde e? 

Eram obligat să am încredere în cineva. Aveam impresia 
că nu risc nimic cu el. 

— E la Cudco Key. 

— Aha, a zis el dând din cap. E un loc bun. E Mac acolo. 

— ÎI ştiu, e un tip cumsecade. 

— Toţi suntem nişte tipi cumsecade! O să am grijă de ea. 

— O iubesc, i-am spus eu încet. Dacă i s-ar întâmpla ceva 
rău... 

l-am aruncat o privire amenințătoare. 

A aprobat dând din cap. 

— O să am grijă de ea, a repetat. 

l-am mulţumit şi am plecat. 

V 


Lancing Avenue se afla în cartierul cel mai elegant din 
Paradise Palms. Era o arteră lată, mărginită de palmieri 
regali, drepţi ca un şir de popice. 

Am găsit fără nici o greutate imobilul cu marmură neagră 
şi oţel cromat. Se intra printr-o sală în semicerc; era plină de 
lumini strălucitoare. Parcă era un pom de Crăciun care a 
greşit anotimpul. 

Am intrat cu maşina pe alee. O limuzină de culoare 
întunecată, lungă cât un vagon de tren, claxonă ca să-i fac 
loc să treacă, mă depăşi fără zgomot şi se opri în faţa 
intrării. Coborâră din ea trei pipiţe de lux, toate numai 
țigarete, sprâncene epilate şi mantouri de vizon, şi intrară în 
clădire. 

Pe lângă limuzina aia, maşina mea Mercury arăta ca o 
rudă săracă în vizită la nişte veri milionari. 

Am parcat în spatele limuzinei şi am intrat. Holul era mare 
cât un patinoar, dar mult mai primitor. Erau acolo două 
birouri mari, unul de recepţie şi unul de informaţii, o florărie, 
o tutungerie şi un fel de cuşcă pentru portar. Era cât se 
poate de şic: covorul era atât de gros, că mă gâdila pe la 
glezne. 

M-am uitat în jur. 

Cele trei pipiţe se apropiaseră de lifturi. Una dintre ele se 
trase de cordon cu ambele mâini şi îmi făcu cu ochiul. Era 
prea bine înţolită ca să mă intereseze: femeile din specia 
asta sunt în stare să-ţi smulgă dinţii de aur din gură fără să 
aibă nevoie de anestezic! 

M-am îndreptat spre portar. Era un bătrânel morocănos, 
împopoţonat cu o uniformă verde închis. N-avea aerul unui 
om care duce o viaţă foarte veselă. 

M-am rezemat de tăblia care-i închidea nişa. 

— Hei, tăicuţă! 

A ridicat ochii. 

— Da, domnule? 

— Miss Spence, Miss Lois Spence? Aici stă? 

Dădu din cap că da. 

— Apartamentul 455, domnule. Luaţi ascensorul din 
dreapta. 

— E acasă? 

— Da, domnule. 

— Perfect, am zis, aprinzându-mi o ţigară. 

M-a privit cu uimire, dar era prea bine dresat ca să mă 
întrebe de ce nu urc să o văd. S-a mulţumit să aştepte. 

— Ai nevoie de bani, tăicuţă? l-am întrebat eu, cu o 
expresie nonşalantă. 

Bătu din pleoape. 

— Sunt de folos oricând, domnule, zise. 

— Nu te distrezi în fiecare zi aici, nu-i aşa? am zis eu, 
parcurgând holul cu privirea. Cu clienţii suntem dulci ca 
mierea, dar cu personalul e altceva, nu? 

— În principiu, bacşişurile ar trebui să ne fie de ajuns, 
răspunse el cu amărăciune. Dar sunt atât de zgârciţi, că-şi 
mănâncă de sub unghie. 

Am tras din buzunar o hârtie de cinci dolari şi am 
împăturit-o cu grijă. Moşul se uita la ea cum mă uit eu la Rita 
Hayworth la cinema. 

— Mă interesează Miss Spence, am zis. Ştii ceva despre 
ea? 

El se uită în jur, jenat. 

— Nu ţineţi banii aşa, la vedere! mă imploră. Nu vreau să- 
mi pierd slujba. 

Am ascuns bancnota în mână, lăsând un căpeţel afară, ca 
nu cumva să uite cum arată. 

— Îmi spui ceva sau nu? i-am zis, cu blândeţe. 

— Sigur că o cunosc. De trei ani stă aici; pe locatari îi 
cunoşti repede. 

Vorbea cu aerul că n-o poate suferi. 

— E drăguță cu dumneata? 

— Poate că n-o face dinadins, domnule, răspunse el, 
ridicând din umeri. 

— Altfel spus, nu te calcă în picioare pentru că îi e frică să 
nu se murdărească? 

Făcu semn că da. 

— Cu ce se ocupă? m-am interesat eu. 

Chipul său bătrânicios se strâmbă. 

— Tom, liftierul, pretinde că are un temperament ca un 
vulcan. Poate că dumneavoastră înţelegeţi ce vrea să zică 
asta; eu nu înţeleg. 

— E un fel de-a spune că nu face nazuri când vine vorba 
de căzut la pat, nu? 

El clătină din cap. 

— Prima oară, nu zic nu, dar după aceea se schimbă 
treaba. Trezeşte pofta bărbaţilor, şi după aceea îi ţine la 
distanţă. A doua oară costă scump. Am văzut bărbaţi 
turbând de-a binelea pentru că nu găseau banii necesari. 

— Te face să-ţi fiarbă sângele, nu? 

— Un biet nenorocit s-a sinucis din cauza ei. 

— Asta-nseamnă amor! 

— Trebuie să fi fost scrântit! 

— Herrick era cu ea? 

Mă privi cu bănuială. 

— Nu ştiu dacă am dreptul să vorbesc despre el, domnule. 
Poliţaii cotrobăiesc pe-aici încă de dimineaţă. Dai de ei prin 
toate colţişoarele. 

l-am arătat celălalt capăt al bancnotei, în speranţa că o 
să-i trezesc şi mai mult interesul. 

— Fă un efort! l-am îndemnat. 

— Cu el era altceva. Cum era şi cu bascul. 

— Bascul? 

El făcu semn că da. 

— E aici chiar acum. 

— Era prietena lui Herrick? 

— leşeau în oraş împreună. Herrick avea foarte mulţi bani, 
dar nu cred că era prietena lui; nu în felul în care credeţi 
dumneavoastră. 

— A, nu? Şi bascul? 

Ridică din umeri: 

— Ştiţi cum sunt pipiţele astea! Trebuie întotdeauna să 
aibă unul mai special, în grămadă. Cred că el e. 

— Dar cu Herrick era altfel? 

— Nu era ca ceilalţi. Niciodată nu rămânea noaptea la ea. 
După părerea mea, era altceva între ei. Poate că făceau 
afaceri împreună, sau aşa ceva. 

— Dar nu poţi să juri. 

— Nu, dar ea nu se ostenea să ascundă existenţa bascului 
faţă de Herrick. Nu părea să-i deranjeze. 

— Dar cine e bascul ăsta, de fapt? 

— ÎI cheamă Juan Gomez. E campionul oraşului la pelotă 
bască. 

— În afară de asta, cu ce se ocupă în viaţă? 

Bătrânul dădu ochii peste cap, a bătaie de joc. 

— Ce să facă, îşi pierde forma sportivă cu Miss Spence. 

— Poliţiştii au trecut pe la ea? 

— Da. 

— N-ai auzit nimic? 

— Nu, dar Gomez era acolo. 

Un surâs îngheţat îi străbătu faţa. Probabil că i-a venit 
greu să explice ce face golanul acela în camera ei la ora opt 
dimineaţa. 

— Cu siguranţă că a pretins că a venit să repare frigiderul, 
am zis. Dar pe Killeano l-ai văzut vreodată pe-aici? 

— Nu. 

— Bun, am zis eu, strecurându-i bancnota în mână. 

O înhăţă tot atât de repede ca o şopârlă care înhaţă o 
muscă. 

Deja mă îndepărtam de el, când se aplecă peste birou şi 
şopti: 

— Uite-i. 

M-am uitat în spate şi i-am văzut. Cum femeile mă 
interesează, am privit-o mai întâi pe Miss Spence. Purta 
pantaloni de culoare ruginie, cu talie înaltă, pantofi Bata, o 
cămaşă imprimată cafeniu cu alb şi un şal portocaliu. Era 
cam lată-n şolduri, dar avea o siluetă languroasă şi picioare 
lungi. Părul ei roşu avea o culoare tot atât de artificială ca 
zâmbetul unui avocat; avea o gură cărnoasă şi ochi albaştri. 
Genele parcă erau un grilaj în miniatură, de-atâta rimel. Se 
machiase cu un nou fard de la Revlon, Fruit défendu cea 
mai provocatoare descoperire din domeniu de la Adam 
încoace. Când a trecut pe lângă mine, învăluită într-un nor 
de parfum Numéro 5 de la Chanel, am remarcat expresia ei 
de dispreţ suprem şi ochii care evocau păcate stranii. 

Mi-am zis că ar fi interesant să am o conversaţie cu ea, cu 
condiţia ca doi bărbaţi voinici să stea de cealaltă parte a 
uşii, gata să mă smulgă din ghearele ei dacă lucrurile iau o 
întorsătură proastă sau dacă dama mă lasă fără puteri şi nu 
mai pot striga după ajutor. 

Bascul era şi el un individ neobişnuit. Era mare şi voinic şi 
părea periculos de puternic. Era suplu ca un ghepard şi de 
două ori mai fioros. Chipul lui slab şi negricios era feroce, iar 
ochii aveau o expresie glacială, care-ţi tăia cheful să te baţi 
pe burtă cu el. 

Miss Spence îi întinse cheile portarului, dând impresia că 
nici nu-l vede, apoi traversă holul, discutând cu Gomez. 

Îşi mişca şoldurile în timp ce mergea, şi se pricepea aşa 
de bine la asta, încât toţi bărbaţii care se aflau pe acolo, 
inclusiv eu, se uitau pe furiş la ea. 

Când a ajuns în mijlocul holului, s-a oprit şi i-a cerut 
prietenului ei o ţigară. Tocmai i-o aprindea când un difuzor 
începu să vorbească: 

— Aici poliţia din Paradise Palms, zise o voce metalică. 

Difuzorul sfârâi încet câteva clipe, apoi zbieră deodată: 


1 Fruct oprit - în Ib. franceză în text. 

— Repetăm apelul de la ora nouă şi cincisprezece în 
legătură cu asasinatul Herrick. Este căutat Chester Cain. 
Semnalmente: un metru nouăzeci, nouăzeci de kilograme, în 
jur de treizeci şi cinci de ani, păr castaniu, ten palid, poartă 
un costum gri şi pălărie moale gri. Probabil încearcă să fugă 
din oraş... Nu vă asumaţi riscuri inutile: acest om este 
periculos. Oricine îl va recunoaşte pe individul în cauză 
trebuie să anunţe imediat poliţia prin telefon. Nu încercaţi 
să-l arestaţi dacă nu sunteţi înarmaţi. Sfârşitul mesajului. 

Miss Spence îşi aruncă ţigara şi o zdrobi sub picior: 

— Ce? Incă nu l-au prins pe nemernicul ăla? se răsti ea, 
mâniată. 


VI 


Pelota bască este sportul cel mai rapid şi mai jur din lume. 
Se joacă cu chistera, un soi de coş legat cu curele de mâna 
dreaptă a jucătorului. Coşul ăsta curbat, lung de aproape un 
metru, e adânc de cel mult zece centimetri. Un jucător 
foloseşte uneori trei sau patru chistera în cursul unui meci. 
Mingea de piele tare, numită pe/ota, e ceva mai mică decât 
o minge de baseball şi e acoperită cu piele de capră. 

Se aruncă mingea cu atâta forţă, încât câteodată rupe 
vreun picior sau un braţ. Terenul, numit cacha, e mare şi 
înconjurat cu ziduri verzi, care se înalţă până la un grilaj 
orizontal. Acolo unde solul de ciment al cacha se racordează 
la planşeul stadionului e trasată o linie roşie, care indică 
limita jocului. Un grilaj înalt protejează spectatorii. 

Jucătorul care lasă să cadă mingea la pământ o prinde 
când sare înapoi şi o aruncă în zid, cu o lovitură directă, de o 
forţă teribilă. Adversarul trebuie să intercepteze mingea la 
întoarcere şi să o menţină în joc. Jucătorii se deplasează iute 
ca fulgerul, mâinile lor, prelungite de chistera, se lungesc ca 
prin farmec ca să intercepteze şi să arunce mingea, care are 
forţa unei ghiulele. Pelota rămâne în joc până când cade 

afară din teren sau când unul dintre jucători nu o poate 
arunca. 

Puţine jocuri cu mingea cer atâta putere, rezistenţă şi 
iscusinţă: se spune că mulţi jucători de pelotă mor tineri. 
Dacă nu-i răneşte grav o minge, mai devreme sau mai 
târziu, de cele mai multe ori îi lasă inima. 

Urmărisem Cadillac-ul lui Miss Spence şi al prietenului ei 
până la o clădire mare, roşie, care s-a dovedit a fi intrarea la 
stadion. Miss Spence se despărţise de el la intrarea 
jucătorilor şi se dusese în tribună. Mă ţinusem după ea. 

Stăteam acum lângă ea, pe un fotoliu de pluş, pe primul 
rând de la tribuna întâi, la adăpostul grilajului. In faţa 
noastră se întindea cacha bine luminată. 

Patru spanioli tineri, plini de energie, alergau pe teren, îşi 
aruncau mingea aproape invizibilă şi reuşeau să facă minuni 
de acrobație. Mulțimea părea pasionată de spectacol, dar pe 
mine mă pasiona şi mai mult Miss Spence. 

In faţa ei, pe balustrada plată a balconului, capitonată cu 
pluş, pusese un program, un binoclu, geanta, o cutie cu 
ţigări şi şalul portocaliu. Parfumul stăruitor Numero 5 
învăluia toate lucrurile, pe ea însăşi şi, bineînţeles, pe mine. 

Eram atât de aproape de ea (făcuseră economie de 
spaţiu!) că simţeam căldura subtilă a corpului ei; parfumul 
mă ameţea. Mă întrebam vag ce-ar zice dacă m-aş repezi la 
ea şi aş strânge-o într-o îmbrăţişare pasională, sărutând-o à 
la Charles Boyer. 

Cei patru spanioli terminaseră partida; tocmai ieşeau de 
pe teren, în ropotul aplauzelor. Păreau istoviţi, erau lac de 
sudoare. In locul lor, aş fi avut nevoie de targă şi de o 
infirmieră cu ochi drăgăstoşi, care să-mi ţină o pungă cu 
gheaţă pe frunte. 

Era pauză. Miss Spence îşi plimbă privirea pe deasupra 
publicului, de parcă s-ar fi aşteptat ca toată lumea să se 
ridice la vederea ei şi să cânte imnul naţional; dar n-a mişcat 
nimeni. 

S-a uitat la dreapta, pe urmă la stânga. Cum eram la 
stânga ei, s-a uitat la mine. l-am aruncat o ocheadă 
disperată şi tandră, sperând să-i şterg disprețul din priviri. N- 
am reuşit întru totul, dar a avut oarece efect; s-a uitat mai 
atent la mine. 

M-am aplecat spre ea. 

— Se pretinde că belşugul de cauciuc din zilele noastre a 
făcut ca poziţia femeii în lumea afacerilor să fie mult mai 
puţin sigură decât acum patru ani, i-am murmurat cu 
veselie. 

N-a zis „Ce?”, dar tare-ar fi vrut s-o facă. S-a mulţumit să 
întoarcă capul, ca atunci când ţi se adresează un beţivan. 
Apoi mă privi iar şi îmi văzu zâmbetul radios. Mi-a surâs vag. 

— Mă numesc Reilly, i-am zis. Sunt mare afemeiat; am 
bani cu toptanul şi o slăbiciune specială pentru roşcate. 
Strigă după ajutor până nu e prea târziu: am reputaţia că 
atac fulgerător. 

Mă măsură din cap până-n picioare. Nu mai surâdea. Avea 
o privire dură. 

— Mă descurc şi singură, spuse ea cu o voce puţin 
răguşită, care mi-a provocat un frison pe şira spinării. De 
altfel, detest afemeiaţii. 

— Mii de scuze, i-am răspuns, clătinând din cap. Am căzut 
la examenul de psihologie, la şcoală. Aş fi crezut că un băiat 
ca mine e exact ce ţi-ar fi trebuit. Cu atât mai rău! 

Mi-am luat programul şi am început să-l studiez cu 
atenţie. Ea mi-a mai aruncat o privire distrată şi s-a 
concentrat asupra terenului de joc. 

Patru jucători intraseră pe teren. Gomez făcea parte 
dintre ei. Se vedea bine că e campionul oraşului. Mulțimea îl 
aplaudă cu frenezie, iar ceilalţi trei jucători rămaseră cu un 
pas în spate, lăsându-l să monopolizeze atenţia publicului. 
Era foarte sigur pe el şi înfumurat. A salutat mulţimea 
făcând un semn cu mâna. De altfel, avea şi de ce să fie 
înfumurat: în viaţa mea nu mai văzusem bărbat atât de 
frumos. A aruncat o privire în direcţia noastră şi i-a făcut lui 


71 


Miss Spence un mic semn personal de salut. Ea nu i-a dat 
nici o atenţie, aşa că i-am răspuns eu în locul ei, casă mă 
distrez puţintel. Gomez nu a părut să aprecieze amabila mea 
iniţiativă. 

Miss Spence strânse din buze, dar nu spuse nimic. 

Cei patru jucători se adunară în centrul terenului; încercau 
mingea. În cele din urmă s-au despărţit şi s-au dus la locurile 
lor. 

— Chiar îi plăteşte cineva pe tipii ăştia ca să joace jocul 
ăsta de mazete? am bombănit eu cu jumătate de voce. 

— Ţi se pare că eşti cine ştie ce dur? a sărit Miss Spence, 
fără să se mai gândească la morga ei. 

— Dă-mi o şansă şi o să vezi, i-am zis. 

Ea se aplecă uşor în faţă, privind către jucători. Dacă ochii 
i-ar fi fost revolvere, aş fi fost mort pe loc. 

Gomez servi primul. Trebuie să recunosc că arunca 
mingea formidabil. Pelota şuieră prin aer, lovi frontonul şi 
sări înapoi aproape vertical, băzâind ca un bondar uriaş. 
Unul dintre jucători se repezi spre zidul lateral, făcu trei paşi 
rapizi urcând panta de parcă s-ar fi căţărat pe o scară. 
Prinse mingea în chistera lui, sări jos şi o trimise înapoi. 
Siluete albe alergau în toate părţile, braţele se lungeau, 
mingea vâjâia de ici-colo. Gomez juca aşa cum te aştepţi să 
joace un campion: perfect. Avea o energie uluitoare. 
Câştiga, fără nici o îndoială. 

M-am uitat cu coada ochiului la Miss Spence. Privea 
partida cu acelaşi aer dispreţuitor şi blazat: părea să ştie 
dinainte ce o să se întâmple şi să nu-i pese de asta nici cât 
negru sub unghie. 

Mi-am amintit ce-mi spusese portarul despre 
temperamentul ei înflăcărat. Trebuia oare să fii un anumit 
tip de bărbat ca s-o faci să se manifeste în felul ăsta, sau 
mergea oricum? Îmi părea rău că n-am cerut mai multe 
amănunte. 

— În câteva minute, bruta aia o să vină să te ia, i-am 
şoptit. Ce-ar fi să-i dăm plasă amândoi? Vii cu mine să 

admirăm natura? Dacă nu te interesează natura, poţi să-mi 
admiri tatuajele. 

— Ţi-am spus că detest indivizii de soiul dumitale, mi-a 
zis, întorcându-mi spatele. 

Lui Gomez i se rupsese chistera. Încruntându-se, ceru un 
minut pauză şi se îndreptă către un îngrijitor negru, care-i 
legă de braţ un coş nou. 

Am privit în jur ca să mă asigur că nu se uită nimeni la 
noi. Aşa se părea. l-am altoit lui Miss Spence un pumn 
zdravăn chiar deasupra şoldului. Ea se clătină, respirând 
zgomotos. 

— Poate că preferi bărbaţii duri? i-am spus, zâmbind larg. 

Nu şi-a întors capul, dar pălise la faţă şi ochii îi arătau ca 
găurile întunecate dintr-o mască. Şi-a strâns lucrurile 
împrăştiate pe balustradă şi s-a ridicat. 

— Hai să admirăm natura, a rostit cu o voce dură şi seacă, 
luând-o către scară. 

Am urmat-o, într-o furtună de aclamații. Cu siguranţă că 
Gomez marcase punctul final, aşa că o mişcasem la timp pe 
Miss Spence. 

Un portar extrem de demn chemă maşina cu un gest, de 
îndată ce o zări pe Miss Spence. De-abia trecuserăm prin 
uşa turnantă, că maşina sosi. 

Portarul îmi aruncă o privire bănuitoare, ajutând-o pe Miss 
Spence să intre în maşină. Se aşezase pe scaunul de lângă 
şofer, aşa că m-am aşezat la volan. 

Am demarat cu uşurinţa cu care cade o frunză toamna şi 
făcând tot atâta zgomot. Am luat-o cu toată viteza spre 
Lancing Avenue. N-a suflat o vorbă tot drumul: dreaptă şi 
ţeapănă pe scaunul ei, se uita fix înainte, muşcându-şi buza 
de jos cu dinţii mari şi albi. Am oprit în faţa imobilului, am 
deschis portiera şi am ieşit. Miss Spence a făcut la fel. Am 
traversat holul şi, în trecere, i-am făcut portarului cu ochiul. 
S-a uitat la mine cu gura căscată, ca la o fantomă. 

Ascensorul ne-a dus la etajul patru. Am luat-o pe culoarul 
larg, către apartamentul 466. Nu scoteam nici o vorbă, nici 
măcar nu ne priveam. Atmosfera era încărcată de tensiune. 

Deschise uşa. Am intrat într-o încăpere mare, cu mobile 
de oţel cromat, tapisate cu mătase de culoarea caisei. Am 
închis uşa, mi-am aruncat pălăria pe un scaun şi m-am întors 
spre stăpâna casei. 

Se uita fix la mine, rezemată de şemineu. Avea acelaşi aer 
dispreţuitor, dar ochii ei strălucitori păreau că aşteaptă ceva. 

— Vino aici, zise ea, cu o şoaptă aproape de neauzit. 

Am traversat încăperea şi i-am pus mâinile pe şolduri, 
zâmbind. 

— Strânge-mă tare, răule! gemu ea. 

Am luat-o în braţe, mai întâi cu fereală. Părul ei îmi 
mângâia obrazul. Am strâns-o mai tare. Gura ei se lipi de a 
mea, dură şi încordată, dar curând buzele i se 
întredeschiseră. Tremura. 

— Un adevărat dur, spuse ea încet, în timp ce respiraţia i 
se amesteca cu a mea. 

— Ce însemna Herrick pentru tine? am întrebat. 

Corpul i se încordă în braţele mele, începu să gâfâie. 
Trase capul înapoi: ochii ei larg deschişi erau aţintiţi în ochii 
mei. 

— Cine eşti? întrebă, cu o voce stinsă. 

— Chester Cain, i-am răspuns. 

Figura i se descompuse. Se îndepărtă de mine, pălind. 
Ochii îi erau rătăciţi şi goi. l-am dat drumul din braţe. 

— Cine? 

— Chester Cain. 

Îşi veni în fire încet. Se uită de jur-împrejur prin cameră. 
Chipul i se lumină când dădu cu ochii de telefon. După o 
clipă de şovăială, mă privi din nou. 

— Aşază-te, i-am spus. Trebuie să stăm de vorbă. 

Se îndreptă spre telefon. Printre dinţi îi ieşea un soi de 
şuierat. 

— Nu vreau, reuşi ea să rostească. 

Avea o voce răguşită de frică, de furie sau de Dumnezeu 
ştie ce. 

Am lăsat-o să se apropie de telefon. Brusc, am traversat 
încăperea şi am înhăţat aparatul. Ea încercă să mă zgârie. 
Am lăsat telefonul şi, apucând-o de mână, i-am sucit 
încheietura. Era uimitor de puternică. Ne-am clătinat, iar ea 
a încercat să mă zgârie pe faţă cu mâna liberă. Am aplecat 
capul şi nu m-a nimerit. Credeam că o să înceapă să ţipe, 
dar nici gând, lupta în tăcere. Gâfâia uşor, cu ochii 
strălucitori şi gura crispată. 

Băteam pasul pe covor, tropăiam pe loc, dar în cele din 
urmă am reuşit să o aduc lângă divan. Am apucat-o 
fulgerător de gleznă şi am împins-o brusc. 

A căzut pe divan şi a sărit imediat în picioare, dar am 
trântit-o din nou. Mi-a dat un picior la ţurloaie, un pumn în 
nas şi a încercat să mă muşte de gât, căutând artera 
jugulară. Am tras o înjurătură pe înfundate şi am apucat-o în 
braţe. Se zbătea şi mă zgâria. Gâfâiam amândoi. Mi-a dat cu 
capul în ochi. 

— La dracu'! M-am săturat! am mărâit. 

Am îmbrâncit-o şi am scos revolverul, dând înapoi un pas. 

— Stai locului sau te curăţ! 

Mă privi cu ochi de sălbăticiune, dar revolverul o calmase. 

— Nu mişca, soro! i-am zis, luând un scaun şi aşezându- 
mă pe el. A 

Fără să-şi ia ochii de la mine, se trânti pe divan. li 
sfâşiasem bluza şi, prin ruptură, îi vedeam un umăr, un umăr 
frumos şi robust. 

— Crezi că eu l-am omorât pe Herrick, dar nu-i adevărat, i- 
am zis. 

Ea tăcea, privindu-mă mânioasă. 

— Banda lui Killeano l-a curăţat şi încearcă să mă scoată 
pe mine ţap ispăşitor, am continuat. 

— Tu l-ai omorât, răspunse ea, garnisindu-şi afirmaţia cu 
câteva epitete bine alese, care l-ar fi făcut să roşească până 
şi pe un căruţaş. 

__—la gândeşte-te un pic, i-am zis. De-abia am venit. 
Inainte să schimb două vorbe cu Herrick la cazino, nu-l 
văzusem în viaţa mea. Mi-a cerut să plec din oraş pentru că 
prezenţa mea ar putea cauza tulburări: ăsta-i pretextul lui 
Killeano ca să arunce asasinatul pe spinarea mea. Nu ţi se 
pare simplu? De ce să-l fi omorât pe Herrick? Gândeşte-te un 
pic, frumoaso. Dacă erai în locul lui Killeano şi ai fi vrut să te 
debarasezi de Herrick, n-ai profita de sosirea unui tip de 
genul meu în oraş? Era o ocazie nesperată. 

Părea zguduită. 

— E adevărat că Killeano vroia să scape de el, murmură 
ea. E posibil, dar nu cred. 

l-am povestit tărăşenia: invitaţia lui Speratza la cazino, 
misiunea încredinţată lui Miss Wonderly, supravegherea lui 
Flaggerty, toată combinaţia. Se uita atent la mine; mânia îi 
dispăru din ochi. 

— Fie, te cred, spuse ea, ridicând din umeri. Sunt o 
idioată, dar te cred că nu l-ai omorât. 

— Nu l-am omorât, i-am zis. Dar am pornit cu stângul. M- 
ai putea ajuta să ies din belea. 

Ridică din sprâncene: 

— Aş vrea să ştiu de ce artrebui să te ajut? 

— Mai bine răspunde la întrebarea mea: ce însemna 
Herrick pentru tine? 

Se ridică de pe divan şi se duse la vitrina-bar. 

— Nu vreau să mă amestec în treaba asta, zise ea, luând 
două pahare şi umplându-le cu whisky. 

Veni spre mine şi-mi întinse unul. Mă privi, cu un surâs 
îngheţat. 

— Totuşi, eşti un adevărat dur. Parcă am trecut printr-un 
laminor. 

Am tras-o pe genunchi. Era o bucăţică grozavă, dar nu-mi 
stătea capul la asta. 

— Hai să fim prieteni, i-am zis. Îţi plăcea Herrick, nu-i aşa? 

Ea mă împinse şi se ridică. 

— Las-o baltă. Ce, crezi că sunt proastă? 

Am băut o înghiţitură mare de whisky, mi-am aprins o 
ţigară şi am ridicat din umeri. 

— Şi dacă ţi-aş trage o bătaie bună? i-am spus, privind-o 
ameninţător. 

— Încearcă, susură ea, aşezându-se. 

— Mi-a venit o idee şi mai bună, o să-i spun toate astea 
prietenului tău Gomez. O să-l intereseze să afle că m-ai 
agăţat şi m-ai adus aici. 

De data asta i-a fost frică. 

— Dacă îndrăzneşti asta..., a strigat, sărind în sus. 

— Hai, nu mai face pe afurisita! 

— Herrick mă plătea ca să mă duc să joc la cazino, spuse 
ea după o clipă de şovăială. Nu ştiu de ce, degeaba mă 
întrebi. Îmi lua întotdeauna tot ce câştigam şi îmi dădea alte 
bancnote în loc. 

M-am uitat la ea, uluit. 

— De ce dracu' să facă aşa ceva? 

Tocmai vroia să-mi răspundă, când uşa se deschise şi 
Gomez intră. 

Capitolul III 
FOCURI DE ARMĂ 


Urletul unei sirene de poliţie străpunse liniştea nopţii. 
Cauciucurile scârţâiră pe pietriş. Portierele trosniră. Pe 
ciment răsunară paşi. 

Eram ascuns în umbra unui zid, în faţa intrării de serviciu 
a imobilului în care locuia Miss Spence. Nu era un loc prielnic 
pentru sănătate, cu atâţia politai mişunând pe-acolo, dar 
ieşisem eu din încurcături şi mai mari. 

Străduţa era îngustă şi se înfunda la un capăt; capătul 
celălalt dădea pe aleea din faţă şi era luminat de un felinar, 
care răspândea raze albăstrii. 

Cu Luger-ul în mâna dreaptă, m-am furişat prin umbră. 
Am ajuns la capătul fundăturii, am ridicat ochii. Deasupra 
mea, pe cerul întunecat, străluceau stelele. Am privit pe 
străduţă, în spatele meu. La colţul zidului, o siluetă subţire, 
cu o caschetă pe cap, stătea la pândă. Nu mă putea vedea, 
dar eu o vedeam. 

Omul era foarte atent, dar i-aş fi putut trimite un glonţ 
între ochi fără să mă obosesc prea mult. Parcă ar fi vrut cu 
tot dinadinsul să fie văzut. Poate credea că are capul 
blindat. La urma urmei, s-au văzut şi altele şi mai şi. 

Am pus un genunchi în pământ şi am aşteptat. 

Atunci a făcut exact gestul pe care mă aşteptam să-l facă. 
Şi-a scos lanterna şi a început să învârtească în toate părţile 
fascicolul ei de raze, ca să dea de mine. 

Detunătura Luger-ului meu a răsunat în fundătura îngustă 
şi s-a reverberat de ziduri. Lanterna poliţaiului dispăru. Se 
făcu din nou întuneric. 

Aveam cam şaizeci de secunde să mă fac nevăzut înainte 
ca poliţaiul să-şi revină din emoție. N-am pierdut vremea. 

Coama zidului mi-a zgâriat palmele. M-am felicitat că 
învăţasem să trec peste ziduri rostogolindu-mă orizontal pe 
deasupra, fără să le încalec. Mi-am dat drumul pe partea 
cealaltă, în întuneric, când poliţaiul a tras prima rafală de 
mitralieră. Gloanţele au ridicat un noruleţ de ciment şi de 
praf de cărămidă la doi metri deasupra capului meu. N-am 
mai stat să aştept restul. 

De partea cealaltă a zidului era un spaţiu deschis, cu 
copaci şi cu tufişuri învăluite în umbră. M-am topit în beznă, 
luând-o tot timpul spre dreapta, unde ştiam că, până la 
urmă, o să ies în strada principală. 

Pe aleea din faţă se auzeau strigăte. La ferestre se arătau 
capete prudente. Mitraliera trăgea în continuare. Învăţasem 
bine la armată cum să mă joc de-a pieile roşii. Puteam să-i 
dau lecţii şi unui Sioux! Nu făceam mai mult zgomot decât o 
fantomă pe când mă furişam printre copaci şi tufişuri şi nici 
nu eram atât de vizibil ca o fantomă. 

Noaptea se umpluse de urletul sirenelor de poliţie. Unele 
se auzeau aproape, altele mai departe, unele abia se 
auzeau. Poliţia intrase în alertă. 

Ajunsesem la zidul care împrejmuia grădina, când un 
şmecher a avut ideea să aprindă un proiector. Tocmai mă 
căţărasem pe zid şi încă mai eram pe coama lui, când 
fascicolul de lumină s-a oprit asupra mea. Am avut senzaţia 
pe care ar avea-o probabil un nudist în metrou, sâmbăta, la 
ora de maximă aglomeraţie. O întreagă artilerie intră în 
acţiune: aveau cu ce să masacreze o armată întreagă. 
Gloanţele şuierau de peste tot. Unul mi-a trecut prin 
mânecă. Am sărit în stradă, agil ca o şopârnlă. 

Un poliţai, postat de partea cealaltă a străzii, a tras în 
mine, în timp ce alergam în zigzag de-a lungul trotuarului. 
Am tras şi eu. A căzut în genunchi ţinându-se de încheietura 
mâinii şi urlând ca din gură de şarpe. 

Acum, mă pornisem. Din două sărituri, am ajuns la 
adăpost, în cadrul unei uşi. Era uşa unei case mari, albe: 
zidurile ei albe erau acoperite cu ţigle roşii, care străluceau 
în lumina lunii. 

Gloanţele treceau pe lângă mine, scoțând scântei din 
betonul străzii. M-am lipit mai tare de uşă. Suflam ca un 
astmatic bătrân şi eram lac de apă. Fără să mă îndepărtez 
de zidul care mă apăra, am aruncat o privire în stradă. Tipii 
se agitau: prin salturi succesive, câştigau teren. Strada era 
plină de poliţişti. 

Am tras asupra unuia dintre ei. Glonţul îi trecu prin 
caschetă; omul căzu la pământ, pe jumătate mort de frică. 

M-am retras în cadrul uşii imediat după ce am tras. Trei 
mitraliere intrară în acţiune şi, timp de câteva minute, 
moartea şuieră în jurul meu. l-am lăsat să tragă până se 
plictisesc şi, mişcându-mă cu prudenţă, m-am strecurat pe 
lângă zid şi am sărit iar, brusc. Sărisem încă un zid şi mă 
aflam într-o grădină înainte să-şi dea ei seama că pot să 
avanseze fără riscuri. 

Incepusem să mă plictisesc să mă tot joc de-a şoarecele şi 
pisica. In loc să sar peste încă un zid, m-am îndreptat către 
casa cea mare, a cărei verandă dădea spre grădină. Nu se 
vedea nici o lumină. 

Am spart o fereastră cu piciorul şi am intrat într-o 
încăpere care mirosea a ţigară şi a parfum. 

Am traversat încăperea, am deschis o uşă şi am intrat 
într-un culoar. Acolo, un bărbat şi o femeie se rezemau de 
perete: încercau să se ferească de gloanţe şi de cioburile de 
sticlă. 

— Hello! le-am zis zâmbind. Vă place spectacolul? 

Bărbatul era înalt şi voinic, roşcovan la faţă şi cu o 
mustață de ofiţer. Avea ochi duri şi prostănaci şi gât gros. 
Femeia era o brunetă bine făcută; era îmbrăcată cu o 
chestie destul de originală, din crep negru, cu fâşii de lame 
auriu care se încrucişau pe corsaj şi alte fâşii aurii la tivul 
fustei. Părea de vreo treizeci şi cinci de ani şi ochii ei cenușii 

aveau privirea aceea plină de speranţă care-mi place atât de 
mult la femeile de vârsta ei. 

Când găliganul roşcovan îşi veni puţin în fire din surpriza 
pe care i-o cauzasem, se repezi la mine. Cu un răcnet de 
furie, îmi trase un pumn cu atâta neîndemânare, încât şi un 
cuirasat s-ar fi ferit de el fără probleme. Am plecat capul, 
aşa că a lovit în gol. Mi-am vârât ţeava Luger-ului în coastele 
lui bine căptuşite cu slănină. 

— Lasă-te păgubaş! l-am sfătuit. Nu suntem la operă. 

Mutra lui roşcovană căpătă o nuanţă de ceară. 

M-am uitat spre femeie. Nu se clintise din loc. Mă privi şi 
ea, cu o figură plină de interes şi fără pic de teamă. 

— Gândeşte-te puţin ce distractiv o să fie să le povesteşti 
prietenilor tăi, am continuat. Pe aici a trecut Chester Cain. O 
să poţi pune o plăcuţă comemorativă pe zidul casei. 

N-au răspuns nimic, nici unul, nici celălalt. Omul gâfâia. 

— Faceţi-mi plăcerea să intraţi aici, le-am spus, arătând 
cu capul spre şirul de uşi care dădeau spre coridor. Dacă nu 
mă contrariază nimeni, n-aş face rău nici măcar unei muşte. 

l-am condus către o încăpere din partea din faţă a casei şi 
le-am spus să stea jos. Mobilierul era la fel de banal şi de 
masiv ca figura tipului. Femeia continua să se uite ţintă la 
mine, cu un aer plin de interes. 

Am pus revolverul în buzunar, ca să mai destind puţintel 
atmosfera, şi am aruncat o privire pe-afară. 

Pe cer se plimbau luminile proiectoarelor, strada era 
luminată ca ziua de farurile maşinilor, şepcile poliţiştilor 
forfoteau în toate părţile. 

— O să stau aici, le-am spus celor doi, fără să-i las din 
ochi. Comitetul lor de primire continuă să ia lucrurile prea în 
serios. 

Am aprins o ţigară şi, bunele mele maniere venindu-şi 
brusc în fire, i-am întins pachetul femeii. Ea a luat o ţigară, 
uitându-se lung şi curios la mine. 

— Jill! izbucni tipul. Ce dracu', ai înnebunit? 

— Am dreptul să fumez, nu? zise ea, cu plictis în glas. 

El deschise gura, o închise la loc şi o privi furios. 

Am aprins un chibrit şi i l-am oferit femeii. În fundul 
sufletului eram convins că ne-am fi putut înţelege foarte 
bine. 

Am rămas nemişcaţi, în timp ce pe-afară poliţaii alergau în 
toate părţile, scotoceau prin tufişuri şi se speriau unii pe alţii 
de mama focului. 

Roşcovanul îşi închipui poate că nu mai sunt periculos 
dacă nu mai ţin revolverul în mână. Sau poate se ruşină de 
pasivitatea lui. Brusc, sări din fotoliu şi mă atacă, furios ca 
un rinocer. 

Avusesem timp să scot revolverul înainte să ajungă la 
mine, dar el îşi luase un asemenea elan, că n-a mai putut să 
frâneze. l-am trântit o lovitură zdravănă cu revolverul în cap; 
s-a rostogolit pe covor. 

— Îmi pare rău, i-am spus femeii, dar ai văzut cum s-a 
întâmplat. 

Ea privi fără să emoție masa de carne prăbuşită la 
picioarele ei. 

— L-ai omorât? mă întrebă. 

S-ar fi zis că trăgea nădejde. 

— Nu, i-am răspuns. 

— E decorat cu Purple Heart!, spuse ea, privindu-mă. Mă 
întreb dacă ştii ce-i aia. Îi place la nebunie să-şi povestească 
isprăvile din campanii. 

— Adică să mişte de colo-colo solniţele, râşniţa de piper şi 
linguriţele ca să-şi ilustreze consideraţiile tactice, manevrele 
şi înaintarea pe câmpul de luptă? 

— Cam aşa ceva, zise, ridicând din umerii ei eleganţi. 

M-am uitat la roşcovan şi mi-am zis că biata femeie nu 
prea avea cum să se distreze în compania lui. 

— Da, i-am spus, tipii ăştia care trăiesc din amintiri sunt 
greu de suportat. 

Nu-mi răspunse. 


1 Inima purpurie, înaltă distincţie militară americană. 

La uşa de intrare bătu cineva; am sărit în picioare. 

— S-ar zice că a venit poliţia, am remarcat, jucându-mă cu 
Luger-ul. 

— Ţi-e frică? râse ea, privindu-mă. Aş fi crezut să nu ţi-e 
frică de nimic. 

— N-ai ghicit, i-am replicat, râzând. Mi-e o frică grozavă de 
păianjeni. 

Am deschis uşa încăperii. 

— Hai, i-am zis. Trebuie să le deschizi forţelor de poliţie. 
N-o să faci scandal, nu? 

— Nu. N-am nici un chef. Dacă le spun că eşti aici, mă 
omori? 

Am clătinat din cap: 

— Pe poliţişti aş fi obligat să-i omor. Ar fi păcat. 

Am luat-o pe culoar, spre uşa de intrare. M-am lipit de 
perete, în umbră, în aşa fel încât să nu fiu văzut. 

— Nu-i nevoie să-ţi explic ce să le spui, nu? 

— Nu cred, răspunse ea şi deschise uşa. 

În prag stăteau doi poliţişti. 

— Totul e în regulă, doamnă Whitly? întrebă unul dintre ei, 
cu respect. 

— În afară de zgomot, da, răspunse ea liniştită. Chiar e 
nevoie să trageţi cu pistoalele ca la bâlci? Un singur om nu 
poate fi chiar atât de periculos. 

— E un ucigaş, doamnă, răspunse poliţaiul, fornăind pe 
nas. Locotenentul nu poate risca inutil vieţi omeneşti. Mai 
întâi tragem şi abia pe urmă ne explicăm. 

— Pasionant, spuse ea cu o voce obosită. Mă rog, sper că 
o să terminaţi cât de curând, ca să ne putem duce la 
culcare. 

— Terminăm, doamnă, se fuduli poliţaiul, umflându-se în 
pene. Dar nu vă faceţi griji, probabil că a ajuns deja departe 
de aici. 

Femeia închise uşa. În penumbră, am ascultat cum se 
depărtează paşii poliţailor. 

Ea îmi aruncă o privire, jucându-se cu brăţara ei de 
rubine. 

— Ăsta-i domnul Whitly? am întrebat-o, arătând cu 
degetul spre camera din care venisem. 

Ea făcu semn din cap că da. 

— E Charles Whitly, fiul lui John Whitly, milionarul. Suntem 
persoane foarte bine: chiar şi poliţaii ne salută. Şi prietenii 
noştri sunt persoane bine. Avem trei maşini, şase cai de 
curse, un iaht, o plajă privată, o bibliotecă plină de cărţi rare 
pe care nu le citeşte nimeni şi o grămadă de alte lucruri 
inutile şi foarte scumpe. Bărbatu-meu joacă polo... 

— Şi a meritat Purple Heart, am zis, dând din cap. 
Admirabil. 

Ea se strâmbă: 

— Aşa am crezut când m-am măritat cu el. 

— Pricep, i-am zis. Mă rog, eu nu înţeleg viaţa în felul 
acesta. 

— În timp, şi eu am ajuns la concluzia asta, zise ea, 
privindu-şi brăţara. 

Am fi putut continua în felul ăsta toată noaptea. Am 
deschis uşa de la intrare. 

— Am întins-o, i-am zis. Încântat de cunoştinţă. Sunt 
dezolat că posezi atâtea lucruri frumoase şi îmi pare rău că 
l-am altoit în cap pe bărbatul tău. 

— Nu face nimic, răspunse ea. O să aibă un nou subiect 
de conversaţie. 

Se apropie de mine, unduindu-şi şoldurile. 

— Sunt dezolat, totuşi, am repetat. 

Chipurile ne erau foarte aproape unul de celălalt. 

— Probabil că nu prea ai timp să te plictiseşti, mi-a spus. 

Am luat-o în braţe şi am sărutat-o. A durat aproape un 
minut; am îndepărtat-o cu blândeţe. 

— Viaţa e frumoasă, am zis, coborând treptele de la 
intrare. 

Nu am întors capul. 

Am vârât decapotabila Mercury într-un garaj de lemn de 
lângă casa lui Tim Duval, pe chei. Am oprit motorul, am stins 
farurile, am închis uşile garajului şi m-am îndreptat spre 
casă. 

Dârele de lumină ale proiectoarelor brăzdau în continuare 
cerul deasupra orăşelului. Poate credeau că m-am ascuns în 
nori. Din când în când, câte un poliţist nervos mai trăgea un 
foc. Centrul agitaţiei era acum la vreo trei kilometri distanţă 
de mine. În locul în care mă aflam, era linişte şi pace. 

Am bătut la uşa căsuţei scunde, cu faţada decolorată, şi 
am aşteptat. După câteva clipe, de la o fereastră de la etajul 
întâi o voce de femeie a strigat: 

— Cine e? 

— Tim e acasă? am zis dând un pas înapoi, ca să văd mai 
bine forma albă de deasupra mea. 

— Nu. 

— Eu sunt, Cain, am spus. 

— Aşteaptă, a răspuns femeia. 

Uşa s-a deschis imediat. 

— Unde e Tim? am întrebat, încercând s-o zăresc pe 
femeie în penumbră. 

— Mai bine intră, mi-a răspuns, dându-se la o parte. 

— Cine eşti? 

— Nevasta lui Tim. 

Avea o notă de mândrie în voce. 

Nu eram sigur că nu mă aşteaptă înăuntru o grămadă de 
poliţişti. Totuşi, aş fi fost mirat să fie aşa. Am intrat şi am 
urmat-o pe coridor, până la o încăpere care dădea spre 
spatele casei. 

Era o încăpere pătrată, luminată de o lămpiţă cu gaz. Pe 
perete era întinsă o plasă de pescuit. Alături erau agăţate un 
pulover gros, o jachetă impermeabilă şi nişte cizme de 
cauciuc. Mai erau acolo o masă, trei scaune cu spătarul 

drept, un fotoliu şi un dulap. Plus alte mărunţişuri. În cameră 
era foarte curat. Nu ştiu cum se făcea, dar avea un aer 
confortabil: te simţeai ca acasă. 

Doamna Duval era o femeie înaltă, încă frumoasă, cu 
picioare lungi, mâini mari şi şolduri largi. Arăta de mai puţin 
de patruzeci şi cinci de ani, iar figura ei cu piele bronzată 
deborda de energie. Chipul îi era încadrat de un păr negru 
ca smoala, fără nici un fir alb. 

S-a uitat cu atenţie la mine, cu o expresie gânditoare în 
ochii albaştri ca faianţa. 

— Tim pretinde că eşti în regulă, a zis în cele din urmă. 
Sper că ştie ce spune. 

Am zâmbit: 

— Tim are mare încredere în oameni. Dar nu sunt un om 
rău. 

Ea îmi făcu un semn scurt cu capul: 

— la loc, zise, îndreptându-se spre maşina de gătit. Ştiam 
eu că o să vii. [i-am păstrat ceva de mâncare la cuptor. 

Mi-am dat seama că mor de foame. 

— Grozav, am zis, şi m-am aşezat. 

Ea a întins o faţă de masă curată, albă, pe un colţ al 
mesei, a pus cuțitul şi furculiţa şi s-a întors la plită. 

— Bărbaţii sunt toţi la fel, a remarcat, fără amărăciune. Vă 
duceţi să vă distraţi şi vă întoarceţi când vă e foame. 

— Aşa e Tim? 

— Şi tu, nu? 

Am privit friptura uriaşă pe care o pusese pe masă şi mi- 
am apropiat scaunul. 

— M-am distrat bine în seara asta, am zis, începând să 
înfulec. Unde e Tim? 

— S-a dus la Cudco Key. 

— Cu barca? 

— Nu, a luat o barcă cu rame. A zis că poate o să ai 
nevoie de barcă. 

— E cam departe. 

— Ajunge el. 

Am ciocănit cu furculiţa în farfurie. 

— Nemaipomenit de bun, i-am zis. 

Ea îmi făcu un semn din cap şi zise: 

— Jed Davis te aşteaptă în spatele casei. Vrei să-l vezi? 

M-am încruntat. Deodată mi-am adus aminte. 

— Jurnalistul? 

— Da. 

— E-n regulă? 

— E prieten cu Tim. Tim are prieteni cam ciudaţi, dar Jed 
n-o să te mănânce. 

— Atunci vorbesc cu el, am zis râzând. 

Ea ieşi. 

Mâncasem jumătate din friptură, când uşa se deschise şi 
pe ea intră un adevărat uriaş. Avea o faţă rotundă şi vineţie. 
Ochişorii lui mici priveau cu îndrăzneală. Purta un costum de 
tweed care arăta de parcă nu l-ar mai fi scos de pe el de 
când îl cumpărase, şi cu siguranţă că nu-l cumpărase ieri! O 
pălărie veche cu boruri mari, cam mică pentru capul lui, îi 
era înfiptă pe vârful craniului. Mesteca un capăt de ţigară de 
foi stinsă; avea dinţi albi, mici şi frumos aliniaţi. 

S-a uitat bine la mine, a intrat şi a închis uşa. 

— Bună, ediţie specială! a zis. 

— Bună, am răspuns, continuând să mănânc. 

Şi-a scos pălăria şi şi-a aranjat părul cu un pieptene mic 
de fildeş; a mormăit, şi-a pus iar pălăria pe cap şi s-a trântit 
în fotoliul de pluş, care a gemut sub greutatea lui. 

— Poţi spune că ai făcut o revoluţie în oraş, a zis, 
scoţându-şi ţigara din gură şi examinându-mă printre 
pleoapele pe jumătate închise. Mă simt de parc-aş fi din nou 
corespondent de război. 

— Chiar aşa? m-am mirat. 

Se uită pe masă. 

— Da' de băut nu ţi-a dat? 

— Nu-mi era sete, zic. 

Se ridică greoi din fotoliu. 

— Trebuie să bem ceva, bombăni. Hetty găteşte grozav şi 
e o femeie pe cinste, dar nu înţelege că un bărbat are 
nevoie de lichide. 

Deschise dulapul şi trase din el o sticlă neagră, fără 
etichetă. Scoase de pe undeva două pahare şi turnă whisky 
în ele. Imi întinse un pahar şi se întoarse cu celălalt la 
fotoliul lui. 

— Noroc! zise el, ridicând paharul. 

Am băut. 

— Cât timp o să dureze toată vânzoleala asta? mă întrebă. 

— Până când o să-l descopăr pe asasinul lui Herrick. 

— Deci nu eşti tu ăla. 

— Nu. E o crimă politică şi careva încearcă s-o arunce în 
spinarea mea. 

Mai trase o duşcă şi se clăti prin gură cu băutura, înainte 
de a o înghiţi. 

— Killeano să fie? făcu el. 

— Tu ce crezi? 

— Pe legea mea, n-ar fi exclus. Moartea lui Herrick i-ar 
conveni. 

— Chestia asta e interesantă pentru ziarul vostru, într-un 
fel sau altul? 

— Redactorul-şef ţine prea mult la pielea lui! Tipii ăştia nu 
sunt prea simpatici când îi zgândări cu ceva. Rămânem 
neutri, noi ăştia. 

— Dar pe tine personal te interesează? 

Figura lui căpătă un aer visător. 

— Pe legea mea, dacă ar dărâma careva primăria actuală, 
mi-ar ieşi un articol; cu condiţia că explozia să fie definitivă. 
Aş face tot ce pot ca să aflu toate amănuntele, dar ar trebui 
să joc cu mare precizie. 

Am rămas tăcut. 

M-a privit cu atenţie şi a continuat: 

— Killeano e un nemernic, dar are oraşul la degetul mic; 
acum, că Herrick a fost lichidat, totul îi e posibil. E aşezat 
solid în şa şi o să fie foarte greu de dat jos. 

— Totul depinde de felul în care procedezi, am zis, 
aprinzându-mi ţigara. Dacă obţin informaţiile de care am 
nevoie, pot să-l dărâm pe Killeano. 

Clătină încet din cap. 

— Ce fel de informaţii? 

— Herrick lucra singur? 

— Aproape. Cu Frank Brodey. Organizaţia lor e foarte 
mică, prea mică. 

— Cine e Brodey? 

— Avocatul lui Herrick. Stă pe Bradshaw Avenue, la 
numărul 458. Locuieşte cu fiică-sa. 

— Elo să preia afacerile lui Herrick? 

Davis făcu semn că nu. 

— Nici vorbă. Nu e suficient de tare ca să se lupte cu 
Killeano. După părerea mea, o să stea în colţul lui şi o să-l 
lase pe Killeano să facă ce trebuie ca să fie reales. 

Am notat adresa. 

— Nu te-ai întrebat niciodată de ce se ducea Herrick aşa 
de des la cazino? _ 

— Ba da, dar n-am aflat. Incerca să descopere afaceri 
suspecte. O fi reuşit oare? Habar n-am. 

— Cred că a reuşit şi de asta a fost ucis. Ai auzit vreodată 
de Lois Spence? 

— Ai auzit vreodată de Mae West? râse el. Lois e o 
celebritate prin părţile astea. 

— Killeano o cunoaşte? 

— Până şi eu o cunosc! E aşa de paraşută, că zboară şi la 
cea mai mică adiere de vânt. 

— Deci îl cunoştea bine pe Killeano? 

— Da. Acu' vreo doi ani, erau uite-aşa, el şi cu ea. 

Îşi încrucişă două degete. 

— Asta se întâmpla înainte să fie ales Killeano. Când a 
ajuns la putere, a lăsat-o. Probabil că n-a avut încotro. Nu te 
poţi ocupa în acelaşi timp de Lois şi de treburile unei 
primării: ori una, ori alta; fiecare dintre treburile astea îţi ia 
tot timpul. 

— Şi Herrick o vedea des? 

— Da, dar nu era nimic între ei, deşi nişte şantajişti au 
încercat să răspândească zvonul ăsta. După părerea mea, el 
se servea de ea ca să dezgroape cine ştie ce chestii murdare 
din trecutul lui Killeano, iar ea îl ducea de nas: îi lua banii, 
dar nu-i dădea nimic în schimb. 

— O plătea ca să se ducă să joace la cazino. 

A rămas surprins de ce i-am spus. S-a uitat lung la mine, 
şi-a scos pălăria şi s-a pieptănat iar, cugetând. 

— De ce să facă aşa ceva? întrebă în cele din urmă, 
vârându-şi pieptenul în buzunar. 

— li lua toţi banii pe care-i câştiga şi-i dădea în schimb 
alte bancnote. S-ar putea crede că bănuia cazinoul că pune 
în circulaţie bancnote false. 

Davis rumegă câteva momente informaţia, apoi grăi: 

— Să ştii că asta ar fi o idee! Dar nu e uşor de făcut, şi nu 
s-a plâns nimeni până acum. 

— Ar merita să verificăm. Poţi să te ocupi de asta? 

— Cred că da. Merg pe-acolo din când în când. Aş putea 
să-mi vâr puţin nasul. 

— Dacă ştii exact ce să cauţi, nu-i din cale-afară de greu. 

— Mă rog, o să mă duc să văd. 

— Gomez ăla nu pare prea cumsecade. 

Davis izbucni în râs: 

— Şi încă cum! Te-ai întâlnit cu el? Îţi dau un sfat bun: 
fereşte-te de el! E dinamită curată! 

— M-am întâlnit cu el, i-am zis eu, calm. Eram cu Lois, 
când a venit la ea. Am avut nevoie de revolver şi de 
reputaţia mea de ucigaş ca să-i vin de hac. Am crezut că o 
să trebuiască să-i trântesc un glonţ, atât era de turbat, dar l- 
a potolit Lois şi eu m-am cărat. El a alertat poliţia. 

— E un mare împuţit, zise Davis, clătinând din cap. Nu-i 
place să-i dea nimeni târcoale lui Lois, decât strict pentru 
afaceri. Odată, un tip a crezut că n-are curaj să-i facă ceva: 
Gomez l-a omorât. Asasinatul a fost camuflat în sinucidere, 
dar eu ştiu ce s-a întâmplat. 

— Al dracului de gelos, nu? 

— Aşa se poate spune. Are sânge fierbinte ca focul. 

— Ştii ceva despre un bordel de pe malul mării? Cui îi 
aparţine? 

— Lui Speratza. 

— Eşti sigur? 

— E singurul local de genul ăsta din oraş. Probabil că are 
un sprijin politic solid ca să reziste. li aduce o groază de 
bani. 

— Aha, am zis, mai turnându-mi de băut şi dându-i sticla 
lui Davis. Şi Flaggerty? Se ştie ceva despre el? 

— E marioneta lui Killeano. Bineînţeles, nu pe faţă, dar 
Killeano trage sforile şi Flaggerty joacă aşa cum îi comandă 
el. Nu se ştie nimic special despre el, e un poliţai veros ca 
mulţi alţii. 

— E complice la asasinarea lui Herrick. 

Davis, care-şi turna în pahar, încremeni. 

— Sfinte Doamne! exclamă el. 

— Da, i-am spus. Să ne întoarcem la Herrick. Era însurat? 

— Nu. Locuia într-un apartament; stătea cu un soi de 
servitor, unul Giles. Pot să-ţi dau adresa, dacă vrei. 

— Pe unde e? 

— Macklin Avenue. O stradă care dă pe Bradshaw Avenue. 
Dar n-o să scoţi nimic de la Giles. Am vorbit cu el. Nu ştie 
nimic. 

— Poate cu mine o să vorbească. Cred că o să mă duc să 
fac nişte vizite, am conchis eu, ridicându-mă. 

— Poliţia te caută încă, îmi aminti Davis. Şi e aproape 
miezul nopţii. 

— O să-i scoatem din pat. 

— Cum adică „scoatem”? 

— Aşa, mergi cu mine. Nu se aşteaptă nimeni să mă vadă 
cu tine. 

Îşi scoase din nou pieptenul şi şi-l trecu prin păr. 

— la ascultă, făcu el, ideea asta nu-i genială. Nu trebuie 
să se ştie că sunt amestecat în asta. Cum aş arăta dacă te- 
ar găsi cineva împreună cu mine? 

l-am zâmbit prietenos. 

— La drum, i-am zis. O să facem un tur împreună. Pentru 
început, Macklin Avenue, pe urmă Bradshaw Avenue. Ai o 
maşină? 

Încuviinţă din cap. 

— Perfect. O să mă ascund în fund, sub o pătură. În felul 
ăsta, poliţia o să ne lase-n pace şi o să ne facem treaba. 

— O să spun că nu ştiam că eşti acolo, spuse el, şi chipul i 
se lumină. - O.K. Hai să mergem. 


Mă ascunsesem sub o pătură, întins pe podeaua vechiului 
Ford al lui Davis. Transpiram la greu. 

Davis la fel. Sau cel puţin aşa spunea, că e lac de apă. 

— Sfinte Doamne! exclamă el. Poliţaii mişună peste tot! 
Parcă văd că o să tragă-n noi. 

— Nu contează, am răspuns. N-au nici o şansă să mă 
nimerească. Sunt foarte bine apărat în locul ăsta. 

— Dar eu nu sunt! bombăni Davis. 

Frână brusc. 

— Na, uite că-mi fac semn! 

— Nu te speria, i-am spus, pipăindu-mi revolverul. Poate 
că vor să te întrebe cât e ceasul. Ştii cum sunt poliţiştii ăştia. 

— Taci, şopti el cu o voce tragică. 

Am aşteptat în linişte. 

În noapte răsunau voci. Paşii sunau pe caldarâm. 

— Ce dracu' faci aici? mârâi o voce, la portieră. 

— Hello, Macey! răspunse. Treceam pe-aici şi eu. Cum 
merge treaba? Aţi pus mâna pe el? 

— Punem noi, se fuduli vocea. Unde te duci? 

— Mă duc acasă, spuse Davis. Se poate trece? 

— S-ar putea, dar dacă te nimereşte vreun glonţ, să nu 
zici că-i vina mea. Nu-i sănătos să umbli pe străzi în seara 
asta. 

— Mie-mi spui? se plânse Davis. În douăzeci de minute am 
făcut douăzeci de crize de inimă. 

Poliţaiul începu să râdă: 

— In orice caz, nu face exces de viteză. Dacă ai ajuns la 
capătul străzii, ai scăpat. Am terminat cu raziile prin 
cartierul acesta. Afurisitul ăsta e mai rău decât omul 
invizibil. 

— Mulţumesc, spuse Davis. Ne mai vedem noi. 

Maşina se urni din loc. 

— Uf, făcu Davis. Încă îmi mai tremură mâinile şi 
picioarele. 

— Lipsă de antrenament. Cum stau lucrurile? 

— A făcut semn să mă lase să trec. Pe toată strada sunt 
politai care se uită urât la mine, dar nu mai mult. Dacă o fi 
poliţia la Herrick acasă, ar fi mai bine s-o-ntindem. 

— Bea o duşcă şi linişteşte-te, i-am spus întinzându-i pe 
deasupra scaunului sticla pe care o luasem de la Tim de- 
acasă. 

Se auzi cum înghite. 

— Am mai multă nevoie decât ai tu, remarcă Davis, dar 
dădu drumul sticlei în spatele maşinii. Mi-a căzut drept în 
cap. 

— Hei! am protestat. Vrei să mă omori? 

— Nu dorinţa mi-ar lipsi, mărturisi Davis, accelerând. Poţi 
să ieşi de-acolo. Nu se mai vede nici un poliţist. 

Tocmai mă uitam în jur, când o maşină mare de culoare 
închisă, un Plymouth, a apărut în intersecţie şi a dat buzna 
în direcţia noastră. Davis tresări, scoase o exclamaţie şi 
trase brusc spre dreapta. Plymouth-ul trecu la două degete 
de noi şi dispăru. 

— Ce dobitoc! înjură Davis. Grăbit mai era! 

— Poate că şi-a adus aminte de o întâlnire importantă. Nu 
da atenţie la fleacuri dintr-astea. 

Am întors la dreapta şi am oprit în faţa unei mici vile. 

— Uite casa lui Herrick, zise Davis. Vrei să intru cu tine? 

Am făcut semn că nu. 

— Mai bine să nu fim văzuţi împreună. 

— Adevărat, zise el aplecându-se în spate şi luând sticla, 
pe care o mângâie drăgăstos. Am cu ce să mă distrez. 

L-am lăsat acolo şi m-am îndreptat spre casă. Nu era nici 
o lumină. Am sunat. Soneria răsună în interior, dar nu 
răspunse nimeni. Am sunat din nou, gândindu-mă că poate 
Giles doarme. După cinci minute de sunat neîntrerupt, am 
presupus că nu e nimeni acasă. 

Davis scoase capul prin geamul maşinii. 

— Sparge uşa, zise. 

Arăta cam abţiguit. 

M-am dus să arunc o privire printr-o fereastră. Clarul de 
lună mă ajuta să zăresc puţin în interior. Se vedea un birou 
mare. Sertarele erau deschise, peste tot erau răspândite 
hârtii. M-am uitat mai atent şi am văzut că un fotoliu fusese 
sfâşiat. 

— Hei, i-am strigat lui Davis. Vino puţin încoa'. 

Bombănind, îşi extrase corpul masiv din maşină şi veni 
lângă mine. 

Se uită şi el pe fereastră, văzu ce văzusem şi eu, şi se 
dădu un pas înapoi. 

— S-ar zice că a cotrobăit careva prin casă, zise el, 
scoţându-şi pieptenul şi trecându-l gânditor prin păr. - Pileala 
lui Tim e excelentă, mă duc să mai trag o duşcă. Sunt cam 
nervos. 

Am dat o lovitură în fereastră, am spart gemuleţul de 
lângă broască şi am deschis. 

— Hei, exclamă Davis, uluit. Ce faci? 

— Inspectez locurile. 

— Eu stau aici; dacă vine vreun poliţai, claxonez, declară 
Davis, ducându-se spre maşină. 

— Nu mai pune mâna pe sticlă, i-am recomandat. 

M-am uitat prin încăpere. Fusese scotocită cu grijă. Toate 
erau cu fundu-n sus. Până şi vata care capitona fotoliile şi 
canapeaua fusese scoasă şi cercetată minuţios. 

Am făcut înconjurul casei. Toate încăperile arătau la fel. 

La etajul întâi, în dormitor, am găsit un bărbat îmbrăcat 
într-o pijama albă. Era întins de-a curmezişul patului, şi avea 
spatele capului făcut zob. L-am pipăit pe mână. Mai era cald, 
dar cât se poate de mort. Asasinul îl surprinsese probabil în 
pat şi îl lăsase lat înainte să poată striga după ajutor. 

Am coborât scara, am deschis uşa şi l-am chemat pe 
Davis. 

— Vino să vezi. 

Am urcat împreună. Davis se uită la cadavru. 

— E Giles, spuse el, strâmbându-se. Fir-ar să fie! Am face 
mai bine să ne cărăm de-aici. 

— A murit doar de câteva minute, i-am spus, privind 
cadavrul. - Crezi că automobilul Plymouth are vreun amestec 
în treaba asta? 

— De unde să ştiu? făcu Davis, luând-o pe scară. Dar ştiu 
că dacă ne găseşte Flaggerty aici, ne-am ars. 

— Aici ai dreptate. 

Am coborât iute scara şi am ieşit. 

Noaptea era liniştită. Proiectoarele nu mai scotoceau 
cerul. Nu se mai auzeau focuri de armă. Aerul era călduţ şi 
fără nici o boare de vânt. 

Ne-am urcat în maşină. 

— Scapi un articol trăsnet, am spus, uitându-mă la Davis 
şi zâmbind. 

— O să aştept să se descopere crima, răspunse el, pornind 
motorul. N-o să-mi iau riscul de a-i anunţa. Ar fi în stare să 
mă acuze pe mine. 

Maşina porni brusc. 

IV 


— Aici stă Brodey? am întrebat în momentul când Davis s- 
a oprit în faţa unei case mari, de pe Macklin Avenue. 

— In faţă, zise Davis arătând cu degetul. N-am chef să mă 
opresc iar în faţa unei case mortuare. Doamne! A fost o 
nebunie. Dacă ne-ar fi văzut vreun poliţai... 

— Nu te mai gândi la asta, l-am liniştit, şi am ieşit din 
maşină. Arată-mi casa şi nu te mai enerva aşa! 

— Să mă enervez? Asta-i bună! Nu-mi place să descopăr 
cadavre înaintea poliţiei. E prea riscant. 

Davis se opri. 

— Auzi? zise el, apucându-mă de mână. 

— Vino, i-am răspuns şi m-am repezit. 


Casa lui Brodey era mare, un pic în retragere faţă de 
stradă. Grădina era plină de palmieri şi de plante tropicale. 
Din locul în care eram, nu se vedea mare lucru din casă. 

Când ne-am apropiat de grilajul cu poarta deschisă, am 
auzit maşina care venea pe alee. Am sărit înapoi, 
ascunzându-ne în umbră. Marele automobil Plymouth de 
culoare închisă ieşi pe poartă şi dispăru înainte să ne 
revenim din surpriză. 

Zărisem şoferul, dar prea puţin timp. Davis nu-l văzuse 
deloc. 

— Nu miroase-a bine pentru Brodey, am spus eu, luând-o 
în pas alergător pe alee. 

Davis se ţinea după mine, respirând greu. 

— Crezi că a fost suprimat? mormăi el. 

— Aşa s-ar zice. Era aceeaşi maşină. Şi a luat-o la 
sănătoasa cu tot atâta grabă ca şi adineauri. Miza e 
importantă. 

După ce am cotit pe alee, am ajuns în faţa unei case mari, 
în stil spaniol, învăluită în întuneric. 

— Dacă Brodey a fost asasinat, o să se lase cu scandal, 
gâfâi Davis, urcând străzile după mine. 

— Se pot descurca de minune dacă o aruncă şi pe asta în 
spinarea mea; şi asta o să şi facă. 

— Mă întreb ce dracu' caut eu aici cu tine? gemu Davis. 
Dacă tu eşti asasin, atunci eu ce sunt? 

— Întreabă-l pe judecător, o să-ţi explice el. 

Am atins uşa de intrare; s-a deschis. 

— Nu-mi miroase-a bine, am zis. 

— Eu nu intru, zise Davis, dând un pas înapoi. Mi-e frică, 
zău, Cain. Lucrurile iau o întorsătură care nu-mi place. 

— Nu te speria, i-am zis. Stai cu mine. Doar n-o să mă 
părăseşti acum. 

— Rămân cu tine, dar nu intru. 

— Ce te-a apucat? Poate că e un caz senzaţional! 

— Mi-ar conveni mai bine să-l descopăr fără tine, zise 
Davis. Dacă o să-ţi arunce crima în spate, o să mă aresteze 
ca martor al acuzării sau ca Dumnezeu ştie ce. 

L-am lăsat să vorbească singur şi am intrat în holul 
întunecat. De data asta, luasem din maşină o lanternă. Totul 
era în ordine, dar, când am deschis ultima uşă din fundul 
coridorului, am dat peste ce mă aşteptam. Era biroul lui 
Brodey. Încăperea era mare şi bine mobilată. Fusese 
scotocită. Pe jos era plin de hârtii, sertarele erau deschise. 
Percheziţia fusese mai puţin amănunţită decât la Herrick. 
Fotoliile erau întregi, tablourile nu fuseseră date jos de pe 
pereţi. 

Camera era goală. M-am uitat în toate părţile, întrebându- 
mă ce să fac. Casa era prea mare ca s-o pot cutreiera în 
întregime, şi nu ştiam câţi servitori ar putea dormi la etajul 
doi. Dar trebuia să aflu dacă Brodey e mort sau nu. 

Tocmai mă îndreptam spre uşă, când parcă am auzit ceva 
care m-a făcut să mă gândesc că nu sunt singur. Am stins 
lanterna şi am rămas pe loc, ciulind urechile. Nimic. Era 
întuneric beznă. Mi-am scos Luger-ul. Tot nimic. Am mers 
până la uşă, în vârful picioarelor; am ajuns. In continuare nu 

se petrecea nimic. Am rămas iar pe loc, ascultând. Nimic. 
Am împins uşa şi am încercat să văd ceva pe coridor. Era 
întuneric şi linişte. Nemişcat, am ascultat, încercând să 
străpung cu privirea întunericul. Am stat la pândă un minut 
bun. Nici cel mai mic zgomot în casă, nici afară în stradă; 
totuşi, aveam certitudinea că nu sunt singur. Simţeam o 
prezenţă, o prezenţă foarte aproape de mine. 

Am aşteptat, sperând că necunoscutul are nervi mai puţin 
solizi decât mine. Nu e plăcut să stai aşa, între două uşi, în 
beznă, aşteptând să-i cedeze nervii cuiva. 

Deodată, am auzit ceva. Era aproape imperceptibil şi în 
primele clipe nu mi-am dat seama de unde vine zgomotul. 
Mi-am încordat auzul şi am înţeles deodată că cineva respiră 
nu departe de mine. Era o senzaţie ciudată. 

Am ridicat încet lanterna, am îndreptat-o în direcţia din 
care venea zgomotul şi am apăsat deodată butonul, gata să 
sar în lături dacă s-ar trage în mine. Lumina strălucitoare a 
lanternei lumină coridorul. Un strigăt înăbuşit de groază făcu 
să mi se ridice părul. Stupefiat, am văzut o fată rezemată de 
peretele coridorului. Era subţirică, foarte tânără - nu cred că 
avea mai mult de optsprezece ani - şi destul de frumuşică; 
avea farmecul unui fruct încă verde. 

Era şatenă, cu ochi căprui. Purta un kimono negru cu 
auriu peste o pijama de mătase bleumarin. 

A rămas nemişcată, cu ochii rătăciţi de groază, deschise 
gura să ţipe, dar nu ieşi nici un sunet. 

Am ghicit că e fiica lui Brodey. _ 

— Miss Brodey, i-am spus scurt, nu ai de ce să te temi. Imi 
pare rău că te-am speriat. II căutam pe tatăl dumitale. 

Ea se înfioră şi dădu ochii peste cap. Alunecă jos înainte 
să am timpul s-o prind. Leşinase. 

Mi-am vârât Luger-ul la loc în toc şi am ridicat-o. Era 
subţire şi uşoară: îi simţeam coastele prin kimonoul de 
mătase. Am dus-o în birou şi am culcat-o pe canapea. In 
casă era în continuare linişte. Mă întrebam dacă suntem 
singuri. 

M-am dus până la uşa de intrare, dar Davis nu se vedea. 
L-am găsit lângă maşină, cu sticla la gură. M-am apropiat 
încetişor de el şi l-am bătut pe umăr. 

— Te-am prins! i-am zis cu voce răguşită. 

Davis sări în sus, trăgând un zbierăt. Mai să înghită sticla. 
l-am smuls-o cu o mână, iar cu cealaltă i-am dat câteva în 
spinare. In cele din urmă, reuşi să respire. 

— Dobitocule! sughiţă el. Mi-ai tras o spaimă! 

— Vino-ncoa'! i-am zis. Am nevoie de tine. 

— Nu-mi spune că iar ai dat peste un cadavru! zise el 
neliniştit. 

— Incă nu, dar fata lui Brodey a leşinat. E drăguță şi 
poartă un kimono. 

— Ca japonezele, nu? întrebă el, brusc interesat, în cazul 
ăsta, poate-ar fi mai bine să vin. 

Miss Brodey era întinsă aşa cum o lăsasem. Avea un 
aspect fragil şi înduioşător. 

— Ar trebui s-o aşezăm cu capul între genunchi şi să-i 
punem o cheie la gât, sugeră Davis. 

— Idiotule, asta faci atunci când îţi curge sânge din nas. 
Cheia, cel puţin, pentru asta se foloseşte. 

— Atunci să-i dăm un pic de whisky, mă sfătui el. Trebuie 
să aibă Brodey vreo sticlă pe-aici. 

După o cercetare rapidă, dar amănunţită, descoperi o 
sticlă. Pentru documentare, trase el întâi o duşcă bună. 

— Nu-i rău, mă informă, uitându-se la etichetă. Avocaţii 
ştiu să trăiască. 

Am luat şi eu o mostră. Aşa era. 

— Ei, să-i dăm drumul, zise Davis. N-avem timp de pileală. 
Hai s-o punem pe picioare pe copiliţa asta. Costelivă 
păpuşica, nu? 

— O să se mai împlinească, i-am răspuns, ridicându-i fetei 
capul. l-am turnat un pic de whisky printre dinţii încleştaţi. 
Asta a trezit-o după un moment; s-a uitat la mine, clipind 
zăpăcită. 

— Pariez că o să întrebe „Unde sunt?”, bombăni Davis. 
Aşa fac toate. 

Dar ea nu făcu aşa. Îmi aruncă o privire şi se prăbuşi pe 
divanul de lângă perete. Ne-a speriat de moarte. 

— la-o-ncet, i-am zis. 

— Lasă-mă pe mine, a sărit Davis. Mă cunoaşte. 

Se apropie de fată, cu un zâmbet blând pe mutra lui 
grasă. 

— Bună, Miss Brodey, nu mă recunoşti? Jed Davis de la 
Morning Star? Am auzit că sunt necazuri pe-aici şi am venit 
repede. Ce s-a întâmplat, dragă? 

Ea se holbă la el, încercă să vorbească. 

— Hai, nu mai fi supărată, o luă el cu duhul blândeţii. Hai, 
aşează-te jos şi spune-ne ce s-a întâmplat. 

Davis o instală confortabil pe divan. 

— L-a luat, izbucni ea cu o voce subţire, isterică. L-a luat 
cu el! 

— Bine, copilaş, zise el. Rezolvăm noi. Tu stai liniştită şi 
spune-ne exact ce s-a întâmplat. 

Ea îmi aruncă o privire înfricoşată. M-am dus în spatele ei, 
ca să nu mă mai vadă. Davis o bătea uşurel pe mână, 
cloncănind liniştitor. Eram surprins să-l văd ce tehnică are. 

A scos povestea de la ea, bucăţică cu bucăţică. Ne-a spus 
că dormea şi că fusese trezită de nişte voci care se auzeau 
din biroul tatălui ei. Se dusese jos, la parter. Uşa biroului era 
întredeschisă când ajunsese acolo. 

Brodey era la perete, cu mâinile sus. Un bărbat în costum 
cafeniu îl ameninţa cu pistolul. L-a auzit spunând: „OK, dacă 
aşa vrei să joci. Hai, mergem să facem o plimbare.” Ea ar fi 
vrut să ceară ajutor, dar era prea speriată ca să mai facă 
vreo mişcare. 

Omul în cafeniu l-a împins pe Brodey afară din încăpere. 
În coridor era întuneric, aşa că n-a văzut-o nimeni. Se 
duseseră la uşa din faţă şi, câteva clipe după aceea, auzise 
o maşină plecând. Şi atunci venisem noi. 

Davis şi cu mine am schimbat o privire. 

— ÎI mai văzuseşi vreodată pe tipul acela? întrebă Davis. 

Ea clătină din cap. 

Tremura toată şi arăta de parcă, dintr-o clipă în alta, avea 
să leşine. 

Davis încercă s-o facă să mai bea puţin, dar ea refuză. 
Repeta mereu: 

— Trebuie să-l aduceţi înapoi. Vă rog. Nu mai staţi aici. 
Aduceţi-l înapoi. 

— O să-l aducem înapoi, o asigură Davis. Dar ar trebui să 
ştim cine l-a luat. Cum arăta tipul ăla? 

— Mic şi îndesat, spuse ea, ducându-şi mâinile la ochi. Era 
oribil - ca o maimuţă. 

— Avea o cicatrice într-o parte a feţei? întrebă Davis, 
încordat deodată. 

Ea încuviinţă. 

— ÎI ştii? l-am întrebat. 

— Aşa aş zice, răspunse Davis, holbând ochii. Aşa arată 
Bat Thompson, gorila lui Killeano. E un individ dur din 
Detroit, şi să nu-ţi faci iluzii, frate, chiar e dur. 

— Ştii unde am putea să dăm de el? 

— Ştiu cam pe unde umblă, zise Davis. Dar n-ar fi bine să-l 
căutăm. E un băiat pe care e mai bine să-l laşi în pace. 

— Pe unde umblă? 

— Pe la casa de jocuri a lui Sam Sansotta. 

— În regulă. Hai să vedem cât e de dur. 

Davis suspină. 

— Ştiam eu c-o să spui asta. Nu-mi plac mie indivizii fără 
astâmpăr de soiul tău. 

— Chemaţi poliţia, zise Miss Brodey, plângând. 

— O să chemăm pe toată lumea, zise Davis, bătând-o 
uşurel pe umăr. Acum du-te la tine în pat şi aşteaptă. O să 
ti-l aducem înapoi pe tăticu'. 

Am lăsat-o aşezată pe divan, cu ochii ca nişte găuri mari 
într-un cearşaf. 

— Ascultă, Cain, zise Davis când am ajuns la maşină, nu-ți 
trece prin cap să ne ducem după Bat, nu? 

101 


— De ce nu? Îl vrem pe Brodey, nu-i aşa? 

— Ascultă, Bat o să-ţi smulgă urechile. E un om rău. Pe el 
n-ai cum să-l sperii. 

— Dar pot să-ncerc, i-am răspuns, suindu-mă în maşină. 

— Frate dragă, se jălnici Davis, dar se urcă şi el. 


V 


Casa de jocuri a lui Sansotta era la capătul drumului de 
coastă, afară din Paradise Palms. Era o clădire solidă, cu trei 
etaje. O verandă largă înconjura casa; pe ea erau aşezate 
mese şi scaune. Două uşi mari, cu sticlă, dădeau în holul 
principal. 

Deşi era după unu noaptea, localul era plin. O mulţime de 
clienţi stăteau pe verandă, iar în hol se dansa. 

Davis parcă pe partea cealaltă a străzii, dibui sticla, o 
puse la gură şi o goli. Apoi o aruncă pe nisipul plajei. 

— Am nevoi mai mari decât ale tale, frăţioare, zise el. 

Eu studiam topografia locului. 

— Sper că nu-ți închipui că o să intri acolo şi o să-l scoţi pe 
Brodey afară, nu? se interesă Davis, ştergându-se pe faţă cu 
o batistă nu întru totul curată. 

— Cam asta ar fi ideea, i-am spus. 

— Treabă de Superman, hei? 

— Cam aşa. 

— Bun, contează că eu stau afară. Sunt o ţintă prea mare 
ca să mă fâţâi prin faţa lui Bat. E un ucigaș. 

— Şi eu sunt, i-am reamintit. 

Se uită la mine. 

— Ei, frate, eu o să stau pe-aici pe-afară şi o să admir 
priveliştea. O să-ţi scriu un necrolog drăguţ când o să-ţi care 
cadavrul afară. Ce flori îţi plac? 

— Ba vii înăuntru. Sunt un străin care vizitează Paradise 
Palms pentru prima oară, şi tu îmi arăţi oraşul. Fă ce ştii ca 
să mă duci la etajele de sus, pentru că acolo e Brodey. 

— O, nu! declară Davis, cu emfază. Nu eu. Eu o să stau 
chiar aici şi o să-mi văd de treaba mea. Nu mă sperii eu 
chiar aşa de uşor, dar tipul ăsta, Bat, îmi face pielea de 
găină. 

l-am proptit pistolul în coastele învelite în slănină. 

— Ba vii înăuntru, ori te fac ciur, i-am spus, privindu-l 
ameninţător. 

A văzut că nu glumesc şi a oftat. 

— Mă rog, poate o să intru să beau un păhărel, a zis. Nu 
fac nici un rău cu asta, nu? 

Se dădu jos din maşină şi am traversat împreună strada şi 
am intrat în holul strălucitor luminat. 

Nu ne-a dat nimeni nici o atenţie. Ne-am dus la bar. 
Barmanul îl salută pe Davis cu un mic semn şi îi puse o sticlă 
în faţă. Părea că-l cunoaşte bine pe Davis. 

Dădusem pe duşcă vreo două păhărele, când de după o 
draperie ieşi un omuleţ subţire, cu păr negru lucios, cu ochi 
negri lucioşi şi cu o gură subţire ca o lamă de cuţit. 

— Ura, Sansotta, îi spuse Davis, ducându-şi două degete 
la pălărie. Îţi prezint pe un prieten de-al meu, venit în oraş 
să se distreze niţeluş. George, dumnealui e Sansotta, ţi-am 
povestit despre el. 

Am făcut un semn cu capul către mititel, gândindu-mă că, 
în ciuda micimii lui, probabil că nu era de glumit cu el. 

— Salut! i-am zis. Încântat de cunoştinţă. 

Mi-a răspuns la salut. Pe faţa lui nu se putea citi nimic. 

— Frumos orăşel aveţi, i-am zis, de parcă aş fi crezut că 
tot târgul e proprietatea lui. 

— Frumuşel, mi-a răspuns, uitându-se prin încăpere. 

Ochii îi erau tot timpul în mişcare. 

L-am călcat pe Davis pe picior. El mormăi, apoi întrebă: 

— Nu e nici o partidă de pocher în noaptea asta? prietenul 
meu moare de nerăbdare să-şi piardă banii. 

Sansotta se uită la mine, apoi la Davis. Ridică din 
sprâncene. 

— Tipu' e-n regulă, îl linişti Davis. 

— Poate să urce. Se joacă în camera 5. 

— Mulţam, i-am zis, terminându-mi băutura. Mergi? l-am 
întrebat pe Davis. 

El dădu din cap: 

— Eu mai beau un pahar, două şi o-ntind. N-ai decât să te- 
ntorci cu taxiul. 

— OK, i-am zis şi am luat-o pe scări. 

Când am ajuns la jumătatea treptelor, m-am uitat în urmă 
şi m-am oprit. 

Flaggerty apăruse la uşa din faţă. Avea pe el tot costumul 
de gabardină verzuie şi ţinea între dinţi o ţigară. Foarte 
încruntat, se duse la bar, lângă Davis. 

M-am grăbit să mă pun la adăpost în susul scărilor şi, de- 
acolo, m-am asigurat că nu mă văzuse. Nu observase nimic. 
Davis se pieptăna iar, cu un zâmbet crispat pe figură. 
Flaggerty îşi comanda de băut. 

Am pornit pe coridor în căutarea camerei 5. Am auzit voci 
înăuntru şi mi-am continuat drumul. Pe culoar dădeau alte 
trei uşi, dar nu mi-am bătut capul cu ele. M-am îndreptat 
către scările spre etajul doi. 

Când urcasem deja jumătate de etaj, am auzit paşi pe 
coridorul de la etajul unu. Am urcat treptele rămase câte 
trei. Am ajuns într-un coridor slab luminat, cu două uşi în 
faţa mea. 

Paşii continuară pe coridorul de jos, o uşă se deschise, 
apoi se închise. 

M-am dus până la prima uşă şi am ascultat. Linişte. M-am 
dus la cealaltă uşă, am ascultat. Se auzea o voce vorbind, 
dar nu înţelegeam cuvintele. 

Am rămas acolo, cu urechea pe uşă, şi am aşteptat 
Deodată, am auzit un geamăt înfundat, care mi-a făcut părul 
măciucă. Eram sigur că Brodey e înăuntru în orice clipă 
Sansotta ar fi putut descoperi că nu sunt în camera în care 
se juca pocher. De îndată ce va observa, va începe să mă 
caute. Dacă vroiam să trec la acţiune, trebuia s-o fac 
imediat. 

Am apăsat clanţa. Nu era încuiat, uşa s-a deschis. 

Am intrat. 

Pe un pat, în colţul camerei, se afla un individ chel, 
îmbrăcat într-o haină de casă cenușie. Era plin de sânge pe 
faţă şi pe piepţii cămăşii. Avea un ochi învineţit şi închis, iar 
la urechea dreaptă avea pielea zdrelită de la o lovitură 
zdravănă. Mâinile şi picioarele îi erau legate de pat, iar în 
gură avea un câăluş. 

Lângă el, în picioare, stătea un bărbat mărunţel şi îndesat, 
într-un costum cafeniu ponosit. Avea picioare crăcănate, iar 
faţa lui turtită, de maimuţă, era în acelaşi timp şi crudă, şi 
nătângă. Când am intrat, tocmai ridica pumnul solid şi 
păros. 

— la ridică tu mâinile, Bat, i-am zis. 

Încremeni, apoi, fără să se mişte, se uită peste umăr. 
Ochişorii lui de porc căpătară o lucire dură când mă văzu. 
Mişcă mâna dreaptă, dar i-am arătat Luger-ul. 

— N-ar trebui, Bat, i-am spus, amabil. Sunt Cain. 

Asta l-a oprit. Ridică încet mâinile la înălţimea umerilor. 
Îmi rânji. Avea dinţii negri şi ciobiţi. 

— Ura, nătăfleaţă, îmi spuse. 

— Du-te la perete şi lipeşte-te cu faţa de el, i-am ordonat, 
fără să-l scap din ochi. 

— Pun eu mâna pe tine, nătăfleaţă, îmi zise el, rânjindu- 
mi. Nu chiar acum, mai târziu. Sunt tot atât de priceput la 
tras cu pistolul ca şi tine. 

— Încercăm şi chestia asta odată, i-am promis. Treci la 
perete. 

Continuând să rânjească, se duse la perete. 

— Întoarce-te. 

S-a întors. 

M-am apropiat şi i-am ars una-n cap cu ţeava revolverului. 
Am dat cât am putut de tare. A căzut în patru labe, dar nu 
era knock-out. N-am mai văzut aşa un cap tare. Se întoarse 
şi mă apucă de picioare. Aproape că m-a trântit jos. l-am 
tras un picior şi l-am mai pocnit o dată în cap, de data asta 

cu mânerul. L-am altoit atât de serios, că mi-a sărit pistolul 
din mână. A căzut lat. 

Am tăiat frânghiile care-l ţineau pe Brodey legat şi l-am 
ridicat pe marginea patului. A căzut înainte să apuc să-l ţin. 
Leşinase şi el. 

Mă aplecam să-l ridic, când uşa s-a deschis brusc şi a 
intrat Sansotta. S-a oprit, cu gura căscată, uitându-se de la 
mine la Bat şi înapoi. Mâna i se îndreptă fulgerător spre 
revolver. 

L-am lăsat pe Brodey şi m-am aruncat în picioarele lui 
Sansotta. Ne-am rostogolit la pământ, ca un ghem zvâcnitor. 
A început să-mi tragă pumni în cap, dar m-am ferit şi i-am 
trimis o directă în ochiul drept. | s-a bălăngănit capul, dar a 
sărit în picioare primul. Era agil şi lunecos ca o şopârlă. 

Luger-ul îmi dispăruse sub pat. Bat mişca, încercând să se 
aşeze în capul oaselor. Brodey zăcea ca un cadavru la mică 
distanţă de mine. 

Sansotta sări pe mine. L-am apucat de mijloc, l-am trântit 
jos şi am început să-i trag. 

A încercat să mă dea jos de pe el, dar eram prea greu. 
Scoase un strigăt gâtuit, deja îl apucasem de gât; am strâns. 

Un pantalon de gabardină verzuie îmi apăru în faţa 
ochilor. Am vrut să mă feresc, dar era prea târziu. 

Mi s-a părut că îmi cade în cap cogeamite blocul Empire 
State. 


VI 


În sfârşit, am deschis ochii. Bat îmi rânjea în faţă. 

— Hello, nătăfleaţă! îmi spuse. Cum te simţi? 

Mi-am pipăit cuiul dureros, crescut pe craniu, şi m-am 
strâmbat. 

— Ca dracu'. 

Dădu din cap cu un aer mulţumit: 

— Bănuiam eu. Dar asta-i nimic pe lângă ce te aşteaptă. 

Am mormăit şi m-am uitat de jur-împrejurul camerei în 
care eram. Era o încăpere spațioasă, fără ferestre, mobilată 
cu un pat - pe care eram întins - şi cu un scaun pe care era 
aşezat Bat. Sus, chiar sub plafon, atârna un bec fără abajur. 
În cameră era murdar. 

— Am stat leşinat multă vreme? am întrebat. 

Bat rânji din nou: 

— Trei sau patru ceasuri, îmi răspunse, hâţânându-se pe 
scaun. 

Avea aerul că totul i se pare o glumă bună. 

— Nu eşti chiar aşa de dur, adăugă el, ca şi cum abia i-ar 
fi venit ideea. Părul lui scurt şi slinos era plin de sânge 
închegat în locul în care-l lovisem, dar nu părea să-l 
deranjeze. 

— Unde e Brodey? l-am întrebat. 

— L-am pus la păstrare. E sărit tipu' ăsta. Nu ştie ce-i bine 
pentru el, îmi răspunse Bat, scoțând un pachet de ţigări şi 
aprinzându-şi una. 

Îmi aruncă pachetul şi cutia de chibrituri. 

— Ţine, nătăfleaţă, ia o ţigară, că nu mai ai mult de trăit. 

Am aprins ţigara. 

— Ce se pune la cale? am întrebat. 

— O să vină să te vadă când termină cu Brodey, mă 
anunţă Bat. Ai tot timpul să afli. 

Mă întrebam ce se întâmplase cu Jed Davis. Speram că o 
întinsese la timp. 

— Bine, bine, am spus, încercând să fac colăcei de fum de 
țigară. Nu sunt curios. Aştept. 

Rânji iar: 

— Să nu-ncerci să faci vreo şmecherie, îmi spuse. Trag tot 
atât de repede ca tine. Chiar mai repede. 

l-am râs în nas. 

— Nu se prea vede. 

O flăcăruie de furie se aprinse în ochişorii lui de porc. 

— Cum asta? întrebă el, aplecându-se spre mine. 

— N-am auzit în viaţa mea de Bat Thompson. Da' tu ai 
auzit de Chester Cain. Te-ai prins? 

— Daa? zise el, înroşindu-se. La tras cu pistolul n-ai cum 
să te pui cu mine, înţelegi? 

— Asta spui tu! 

— la uită-te, golane! spuse el şi se ridică. 

Se ghemui. Mâna i se mişcă atât de repede că n-am văzut 
decât o dâră alburie: în mână îi apăru un revolver de calibrul 
38. De rapid, era rapid. Nu mă aşteptam. 

— Ce părere ai? întrebă el, învârtind revolverul pe deget. 

— Fă chestia asta în faţa mea, în ziua în care o să amo 
armă, şi o să fii un nătărău mort. 

— Minti, spuse el. 

Dar în ochi îi apăruse o umbră de îndoială. 

— Dacă zici tu! Dar îţi spun că sunt în stare să scot arma 
mai repede decât tine. Vrei să-ţi zic de ce? Pierzi timp. Nu-ţi 
coordonezi mişcările. 

— Ce nu fac? zise el holbându-se la mine. 

— Procedezi cum nu trebuie. Arată-mi din nou. 

Se uită la mine cu o furie amestecată cu curiozitate. Se 
puse în poziţie şi revolverul îi apăru din nou în mână. 
Repede şi uşor. O să trebuiască să fiu super-bun ca să-l bat. 

— Mda, am zis. Tocul revolverului e în poziţie greşită. Mi s- 
a părut mie că aşa e. Il ţii prea sus. Trebuie să-l dai mai jos. 
Pierzi timp când îl apuci de mâner, şi când scoţi pistolul 
trebuie să cobori puţin ţeava înainte să tragi. Te prinzi? 
Pierzi timp. 

— Ai văzut tu toată chestia asta? se miră el, uitându-se la 
revolver. 

Mi-am dat seama că l-am impresionat. Puse arma la loc în 
toc şi potrivi cureaua în aşa fel încât să-l mai coboare puţin. 

— Aşa e bine? întrebă. 

— Eu l-aş mai cobori puţin, am zis, dar tu nu eşti atât de 
înalt ca mine. 

El şovăi, apoi mai lărgi cureaua cu o gaură. Acum ţinea 
arma exact aşa cum vroiam eu. Dacă puneam mâna pe 

vreun revolver, cureaua lui era destul de largă pentru ca, 
atunci când va încerca să-şi scoată pistolul, să tragă şi tocul 
după el; în felul acesta, avea să piardă timp până să-l 
scoată. 

— Da, zise uitându-se cum stă arma. Merge aşa. 

Îmi rânji. 

— Nu prea eşti deştept, nu-i aşa, nătăfleaţă? 

— Ei, ce dracu'? i-am zis, ridicând din umeri. Am 
încredere. Doar nu asasinez oameni. Le dau o şansă. 

Se uită lung la mine: 

— Păi n-o să mă asasinezi, îmi răspunse, arătându-şi 
dinţii. Ştiu că sunt cel mai bun. 

— În ceea ce mă priveşte, pentru mine eşti un tip dur din 
Detroit, dar nu suficient de dur ca să fi putut rămâne acolo. 

Traversă încăperea, cu pumnul ridicat, ca să mă 
pocnească, dar uşa se deschise şi apărură Killeano şi 
Flaggerty. Bat lăsă pumnul jos. 

— Salut, şefu', îi zise lui Killeano. 

Killeano nici nu se uită la el. Veni până la pat şi se uită 
lung la mine. 

Flaggerty rămase lângă uşă. Era negru la faţă. 

— Unde e fata aia, Wonderly? se răsti Killeano. 

— Ştiu eu? am zis. O fi la mine-n buzunar. 

— Ar fi mai sănătos să vorbeşti, Cain, spuse el. O vrem pe 
fata aia şi o să punem mâna pe ea. 

— Sper că nu vă aşteptaţi să vă dau o mână de ajutor, nu? 
i-am răspuns, aprinzându-mi altă ţigară. Chiar dacă aş şti, 
tot nu v-aş spune. Ne-am despărţit aseară, i-am dat bani să 
plece din oraş. 

— N-a plecat, zise Killeano, dând o lovitură patului, cu 
mânuţele lui mici şi albe. N-ar fi avut timp să iasă din oraş 
înainte să punem baraje pe şosele. 

— Atunci o fi prin oraş, am zis eu, cu o mutră indiferentă. 
N-aveţi decât s-o căutaţi. 

Bat îmi trase un pumn, dar mă aşteptam la asta. M-am 
rostogolit jos din pat şi l-am apucat de glezne. S-a prăbuşit 

peste mine. Flaggerty sări pe noi şi, după o clipă de 
învălmăşeală, am simţit ţeava unui revolver proptită în 
urechea mea. M-am liniştit. Chipul bestial al lui Bat era 
aproape lipit de faţa mea. 

— Nu mişca sau te curăţ! îmi zise. 

— Nu mişc. 

Se îndepărtară de mine. M-am ridicat. 

— Uite ce, le-am zis, curăţându-mă de praf, aşa nu 
ajungem nicăieri. 

M-am aşezat pe pat şi am aprins încă o ţigară. 

— Lăsaţi-mă să spun şi eu ceva. Poate că punem lucrurile 
la punct. 

Bat strânse pumnii, dar Killeano îl potoli. 

— Lăsaţi-l să vorbească, zise el, aşezându-se pe un scaun. 

Bat şi Flaggerty se aşezară lângă pat, gata să sară pe 
mine în caz că-mi venea ideea să le fac necazuri. 

— O să fac niscaiva ipoteze, am spus eu, uitându-mă la 
Killeano, dar uite cum văd eu lucrurile. Tu eşti marele mahăr 
în târgul ăsta. Singurul individ care ar fi putut deveni un 
pericol pentru tine era Herrick. Cazinoul e-al tău şi e un loc 
foarte convenabil ca să scapi de bancnotele false pe care le 
imprimi. Nu ştiai că sunt la curent cu asta, nu? Nu mi-a 
trebuit mult timp ca să ghicesc. Poliţia şi banca sunt la mâna 
ta, fără îndoială că-i plăteşti gras pe băieţi ca să-şi ţină gura. 
Bancnotele false circulă prin oraş. De altfel, sunt făcute 
suficient de bine pentru ca, dacă un turist le scoate din oraş, 
să nu se observe imediat că sunt false, astfel încât să nu se 
mai ştie de unde provin. Dar ce se întâmplă? Herrick 
bănuieşte că răspândeşti bancnote false şi începe o anchetă. 
Nu se adresează poliţiei, fiindcă ştie că merge mână-n mână 
cu tine. Deci trebuie să se descurce singur. Işi procură 
bancnote false şi se pregăteşte să-i facă o surpriză plăcută 
guvernatorului statului. Numai că tu afli şi-i faci felul. 

Am aruncat ţigara şi m-am uitat râzând la Killeano. 

— Ei, ce zici de asta? 

Mutra lui pătrăţoasă nu-şi schimbă expresia. 

— Mai departe, zise el. 

— Herrick e o personalitate a oraşului şi candidează la 
alegeri. Nu e o persoană de care te poţi debarasa uşor. Afli 
că sosesc în oraş. Nu-ţi ia multă vreme să înţelegi că sunt 
genul de om căruia îi poţi arunca asasinatul în cârcă. Pui 
totul al punct, faci treaba cum trebuie şi mă prinzi în 
capcană. OK! Dar faci una sau două greşeli. Uiţi că Brodey e 
la curent şi are dovezi, şi o judeci greşit pe fata care trebuia 
să mă bage în belea. Te lasă baltă şi ştii bine că-ţi poate 
ruina toată combinaţia. Fără ea te-ai dus pe copcă, chiar 
dacă reuşeşti să-l faci pe Brodey să vorbească. 

Killeano scoase o ţigară de foi din buzunarul hainei, îi 
muşcă capătul şi-l scuipă pe jos. Aprinse cu grijă ţigara şi 
scoase un nor de fum. 

— Ai terminat? se interesă el. 

— Da. 

Se uită la Flaggerty. 

— Ştie prea multe, zise. Va trebui să ne schimbăm 
planurile. Nu mai putem să-l ducem în faţa juriului: ar fi în 
stare să-l creadă. 

— Am putea spune că a fost împuşcat pe când încerca să 
fugă, propuse Flaggerty, ridicând din sprâncene. 

— Asta-i soluţia, zise Killeano. Fă treaba repede. Tipul e 
iute de mână. 

— Aşa aş zice şi eu, am spus, făcându-i cu ochiul lui Bat. 

— După ce scapi de el, o să ne ocupăm s-o găsim pe fată. 
N-are cum să ne scape, continuă Killeano. 

— N-ar fi o idee rea să scăpăm şi de ea, zise Flaggerty. 

Killeano dădu din cap: 

— Trebuie să punem la punct spectacolul, spuse el. O să 
facem în aşa fel încât să-şi ţină gura la proces. Cu femeile e 
Uşor. 

Se uită la Bat, care-i făcu semn din ochi că da. 

— Te poţi ocupa de asta, da? 

— Pot să-ncerc, zise Bat, arătându-şi dinţii. 

Killeano se ridică. 

— Scapă de el, îi ordonă lui Flaggerty. 

— La revedere, grăsane, i-am zis. Crezi c-ai scăpat, dar te- 
nşeli. Până la urmă te prind eu. 

leşi fără să-mi dea atenţie şi trânti uşa după el. 

Bat se uită la Flaggerty. 

— Nu-i dăm drumul? întrebă el, plin de nădejdi. 

— Nu aici, răspunse Flaggerty. Îl ducem să facă o 
plimbare. 

— Fă treaba repede, i-am zis lui Bat. Şi trage la fix. 

— Nu-ţi face griji, nătăfleaţă, îmi spuse el, bătându-mă pe 
braţ. N-o să simţi nimic. 


VII 


Flaggerty conducea. Bat şi cu mine stăteam în spate. 

— Cum te simţi în ultima ta plimbare? mă întrebă Bat, 
sincer curios. 

— Bine, zic. Am nervi solizi. 

— Asta aşa e, nătăfleaţă, recunoscu el cu admiraţie. Dar 
nu trage nădejde să scapi. N-o să scapi. 

— N-ai vrea să vedem care din noi e mai bun, Bat? am 
spus eu după un moment. 

— Nu e nevoie; ştiu, zise Bat, rânjind. Te bat oricum. 

— Nici gând, zic. Dacă e de tras cu pistolul, mai bine te 
am în faţă pe tine decât o babă paralizată, cu mănuşi fără 
degete. 

Îmi trase un pumn în faţă. 

— Tacă-ţi gura, se răsti. Pot să te bat şi cu ochii închişi. 

— Nu îndrăzneşti să încerci, nu? 

— N-are de ce, zise Flaggerty. Nu ne luăm noi riscuri cu un 
şarpe ca tine. 

— Vezi? i-am spus lui Bat. Până şi prietenul tău crede că 
sunt mai bun decât tine. L-ai auzit? 

Bat respira greu. 

— Nu eşti, zise el, încercând să-şi stăpânească furia. Pot 
să te bat. Ducă-se la dracu' poliţaiul. Pot să te bat şi cu 
mâinile goale. 

— Ai viziuni, am spus, ferindu-mi capul din calea pumnului 
lui. 

Pumnul nimeri în geamul din spate al maşinii şi îl sparse. 

Flaggerty începu să înjure. 

— la mai termină! zbieră. O să-l cureţi pe şobolanul ăsta 
aşa cum îţi spun eu. 

— Durul din Detroit primeşte ordine de la un poliţai de doi 
bani, am ricanat, dându-i un cot în coaste lui Bat. 

Flaggerty încetini şi opri maşina. 

Ajunsesem la o fâşie de plajă pustie. Luminile din Paradise 
Palms începuseră să pălească în lumina zorilor. Mi se părea 
în continuare un orăşel simpatic, dar era cam departe după 
gustul meu. 

— leşiţi de-acolo, zise Flaggerty. Părea îngrijorat. 

Am coborât din maşină. 

În lumina palidă, faţa lui Bat era roşie ca focul. 

— O să vadă el, urlă el la Flaggerty. Sunt mai rapid ca el, 
şi am să-l fac pe golanul ăsta să recunoască. 

— O să faci ce-ţi spun eu! zbieră Flaggerty. 

— Zi-i să se ducă să se spânzure, i-am spus lui Bat. Te ia 
drept o cârpă. 

Mâna lui Flaggerty alunecă spre pistol, dar Bat îl apucă de 
braţ. 

— Dacă mai faci o mişcare dintr-asta, te curâţ şi pe tine, 
răcni Bat. Nu-mi plac copoii, ai înţeles? O să-i arăt eu 
golanului ăsta, şi n-o să-mi stea în cale un amărât de-alde 
tine! 

— Ce, eşti nebun? urlă Flaggerty. Şi dacă e mai iute decât 
tine? O să ne omoare pe amândoi! 

Bat izbucni în râs: 

— Nici gând! Nu sunt eu atât de tâmpit! 

Luă revolverul lui Flaggerty şi îl deschise. Cartuşele se 
răspândiră pe nisip. 

— Vezi? rânji el către Flaggerty. Îi dau o armă goală. A 
mea e încărcată. Chiar dacă e mai iute decât mine, tot o ia 
pe cocoaşă. Dar nu e mai iute. Se întoarse spre mine: Te-ai 
prins? Îţi convine, nătăfleaţă? 

— Sigur, i-am răspuns. O să mor fericit că te-am învăţat 
ceva. 

Flaggerty dădu înapoi. Nu-i plăcea, dar n-avea ce face. 

— Bine, atunci daţi-i drumul, spuse el cu furie în glas. 

Bat îmi aruncă revolverul. Era un Colt 45 de oţel albăstriu. 
Era plăcut de ţinut în mână. 

— Ce zici, nătăfleaţă? întrebă Bat, rânjindu-mi. 

— Fain, i-am răspuns şi mi-am băgat Coltul în centura 
pantalonilor. 

— OK, zise Bat, îndreptându-şi umerii. Eşti gata? 

— Stai un pic, îi zic. N-ai vrea să facem un pariu? 

— Ha, ha! răcni Bat, încovoindu-se de râs. M-ai omorât, 
nătăfleaţă! Şi cum o să-mi plăteşti după ce te curăţ? 

— Ajunge! ţipă Flaggerty. Dă-i drumul! Curăţă-l! 

— Mda! zise Bat, întunecându-se deodată. Hai, nătăfleaţă, 
e timpul să tragi cortina. _ 

Îndoi genunchii, frecându-şi tălpile pe nisip. Îl pândeam, 
dar el şovăia, deşi ştia că revolverul meu e descărcat. 

— Îți las timp să-ți scoţi revolverul, Bat, i-am spus, 
zâmbindu-i. Întotdeauna îi dau omului un avantaj, înainte să- 
| omor. 

— De data asta, eu o să te omor, se răsti el. 

Işi apucă revolverul. 

Dacă nu şi-ar fi lărgit cureaua tocului, m-ar fi luat. Dar 
revolverul se agăţă de toc timp de o fracțiune de secundă, 
lăsându-mi timp să-mi scot Coltul. II scosesem deja, iar Bat 
tot mai trăgea de mâner. 

— Te-am luat, i-am spus, aruncându-i Coltul drept în 
mutră. L-am azvârlit cu toată puterea. Coltul şuieră prin aer 
şi îl pocni drept între ochi. Căzu pe spate, înjurând. 

Am sărit pe el, i-am smuls revolverul şi m-am ferit în 
ultimul moment de Flaggerty, care se aruncase asupra mea. 

l-am dat un picior în faţă; m-am întors şi l-am altoit pe Bat 
după ureche cu Coltul, chiar când se ridica în genunchi. 
Căzură amândoi laţi pe nisip, cu braţele larg deschise şi cu 
feţele spre cerul dimineţii. Aşa i-am lăsat. 


VIII 


Când m-am trezit, razele strălucitoare ale soarelui 
pătrundeau printre jaluzelele de lemn. Hetty Duval era lângă 
mine. M-am ridicat în capul oaselor pe pat, clipind. 

— Cred că am dormit niţeluş, i-am zis, trecându-mi mâna 
prin păr şi pipăindu-mi cucuiul. 

— Ţi-am adus cafea, spuse ea. Davis te aşteaptă. Vrei să-i 
zic să urce? 

— Sigur, i-am răspuns, adulmecând spre tava pe care o 
pusese pe o măsuţă de bambus, lângă mine. - Ce oră e? 

— Ora prânzului, zise ea, ieşind din cameră. 

Am căscat, mi-am turnat o ceaşcă de cafea şi am căutat o 
ţigară. Tocmai mi-o aprindeam, când a intrat Davis. 

— Salut, i-am spus, râzând. 

— Hai că eşti tare! exclamă el, holbându-se la mine. Nu 
credeam să te mai văd viu. 

— Nici eu, i-am replicat, arătându-i spre unicul scaun din 
cameră. Ai ceva whisky asupra ta? 

Trase din buzunar o sticlă plină pe jumătate şi mi-o 
întinse. 

— Îmi făceam sânge rău, îmi mărturisi el şi se aşeză, 
ştergându-şi faţa de sudoare. Din cauza ta o să mi se 
îngroaşe arterele. 

Am turnat două degete de whisky în ceaşca de cafea şi i- 
am înapoiat sticla. Trase o duşcă, suspină şi vâri sticla la loc 
în buzunar. 

— Ei, hai, dă-i drumul, spuse el nerăbdător. Zi ce s-a 
întâmplat. La ora asta ar fi trebuit să fii mort. 

l-am povestit aventurile mele. 

— Măi să fie, exclamă el, după ce am terminat. 

— Şi tu ce-ai păţit? l-am întrebat. 

Îşi umflă obrajii: 

— Frate, am crezut că s-a terminat cu mine. Când a intrat 
Flaggerty, am băgat-o pe mânecă. 

Am râs: 

— Te-am văzut. Parcă-l vedeai pe dracul. 

— Mie-mi spui? se jelui Davis, dând din cap. Aoleu, ce 
chestie! Flaggerty şi Sansotta au început să trăncănească şi 
Sansotta i-a spus despre tine. Că am adus un tip pe care nu-l 
cunoştea. Flaggerty s-a repezit pe mine ca fulgerul. Vroia să 
ştie de unde te-am cules. M-am uitat la el ca la un nebun şi i- 
am băsnit că te-am întâlnit într-un bar şi că vroiai să joci un 
pocher. l-am jurat pe ce am mai sfânt că asta e tot şi că n- 
am nici o idee cine eşti. Era aşa o tâmpenie, că părea 
adevărat. Flaggerty s-a interesat cum arăţi şi Șansotta i-a 
dat toate semnalmentele tale. Atât i-a trebuit. „Asta-i Cain!” 
a zbierat Flaggerty. Mi-ar fi plăcut să vezi cum au rămas 
clienţii cu gura căscată. M-am prefăcut cât se poate de 
mirat, dar m-am ostenit degeaba. Uitaseră complet de mine 
şi au dat buzna pe scări. Eu m-am cărat, n-avea rost să mă 
mai învârt pe-acolo. Credeam că s-a zis cu tine. 

— Pe tine te bănuiesc? 

— Nu, cred că e-n regulă. Am vorbit cu Flaggerty în 
dimineaţa asta. Era turbat de furie că ai scăpat. Cât despre 
Bat... 

Sfârşi fraza cu un fluierat. 

— De ce te-ai dus să-l vezi pe Flaggerty? 

— i-au aruncat şi uciderea lui Giles în spinare, zise Davis 
trecându-şi pieptănuşul prin păr. Am scris un articol despre 
tine. Te interesează? 

Am făcut semn că nu: 

— Despre Brodey se ştie ceva? . 

— Se ştie numai că a dispărut. Aştia dau de înţeles că tot 
tu trebuie să-ţi fi vârât coada şi în treaba asta. 

M-am lăsat pe pernă: 

— Trebuie să ne organizăm, am declarat, visător. Tipii 
ăştia sunt daţi dracului, dar ar fi o cale să le venim de hac. 

— A, da? Şi care-ar fi aia? 

— Să-i asmuţim unii asupra celorlalţi, am zis. E nevoie să 
ne punem capul la treabă şi să facem un plan, dar se poate. 
N-o să ies din rahatul ăsta decât când o să mătur toată 
banda, şi asta înseamnă şi Killeano, Flaggerty şi Bat. Dacă 
pot să-i altoiesc o dată şi bine, toată organizaţia lor o să 
cadă de la sine. 

— Aşa cred şi eu, zise Davis, scărpinându-se pe nas. Şi 
cum o să faci asta? 

— Găsesc eu o cale. 

— Şi eu ce vrei să fac? spuse el, după o scurtă pauză. 

— Tot mai mergi pe mâna mea? 

El rânji: 

— Sigur. Tine-mă sub acoperire, dacă poţi, dar dacă nu 
poţi, dă-i la dracu'. Te ajut oricum. Imi place stilul tău. 

— Simpatic, am zis eu, şi chiar aşa credeam. Am nimerit-o 
cu povestea cu bancnotele false. Mi-am dat seama că am 
ghicit după felul în care Killeano a sărit în sus. Trebuie să 
punem mâna pe câteva dintre bancnotele astea şi să 
descoperim unde le fabrică. Nu-i uşor să ascunzi un atelier în 
care faci bani falşi. Poţi să te ocupi de asta? 

— O să-ncerc, îmi promise el. 

— Pe urmă, e şi Brodey. Mă gândesc la fata lui. l-am 
promis că i-l găsesc pe taică-său. Poate încerci să afli ceva 
despre el. 

— Păi socot că-i mort, zise Davis. 

— Şi pe mine mă bate gândul. Dacă ştie ceva, n-o să-l lase 
să scape. Oricum, vezi ce poţi afla. 

— Şi tu ce ai de gând să faci? 

— O să vorbesc cu Tim. 

— Unde s-a dus? 

— Se ocupă de mititica Wonderly. 

— Fire-ar să fie! zâmbi Davis. Trebuia să mă gândesc. Fii 
atent cu fata asta, Flaggerty ar da nu ştiu cât să pună 
gheara pe ea. 

— N-o să pună, i-am răspuns posomorât. Acum şterge-o şi 
vezi ce poţi să afli. 

După ce a plecat, m-am îmbrăcat şi m-am dus jos. Hetty 
Duval freca podeaua din bucătărie. Se uită peste umăr la 
mine şi se întrerupse din lucru. 

— Mă duc să-l văd pe Tim, i-am spus. Să-i transmit ceva? 

— Zi-i să vină îndată ce poate. Mi-e dor de el, zise ea, 
înroşindu-se ca o şcolăriţă. 

— O să-i zic. 

M-am uitat pe fereastră. Barca lui Tim era acolo, ancorată. 
Nu se vedea nimeni. 

— N-ai vrea să ieşi puţin să vezi dacă drumul e liber? am 
întrebat-o. 

leşi şi se întoarse imediat. 

— E în regulă, spuse. 

l-am mulţumit şi m-am îndreptat spre barcă. Am luat-o cu 
toată viteza în direcţia insulei. Brusc, simţeam o mare 
nevoie s-o văd pe Miss Wonderly. Chiar eram uimit cât de 
tare vroiam s-o văd. 

Când făcusem trei sferturi din drum, am văzut o barcă cu 
rame. Tipul care trăgea la rame părea foarte grăbit. Mi-a 
făcut un semn şi a început să tragă şi mai cu foc. 

Am făcut un viraj şi m-am îndreptat spre el. 

Era Tim. Sudoarea îi şiroia pe faţă şi avea o privire 
rătăcită, care m-a înfiorat. A încercat să vorbească, dar 
gâfâia prea tare. Ridică un pumn către cer. 

L-am tras la bord şi l-am apucat de umăr. Deja ştiam ce 
are să-mi spună. În cele din urmă rosti: 

— Au pus mâna pe ea! 

Capitolul IV 
URAGAN DE ÎMPUŞCĂTURI 


Când am intrat, vreo cinci, şase puştoaice şedeau pe 
scăunele în faţa tejghelei din drugstore. Nu mi-au dat nici o 
atenţie. Erau prea ocupate să-şi spună una alteia cât de 
mult îl iubesc pe Frank Sinatra. Nici eu nu le-am dat nici o 
atenţie. Aveam prea multe griji pe cap. 

M-am închis în cabina de telefon şi am format numărul de- 
acasă al lui Killeano. Mi s-a răspuns că e la primărie şi mi s-a 
dat numărul. Am mai vârât o fisă în telefon şi am sunat la 


primărie. 
Secretara m-a întrebat cum mă cheamă. 
— O să-ţi spună Killeano, dacă vrea să ştii, i-am 


comunicat. Dă-mi-l la telefon, şi repede. 

Am aşteptat un moment, apoi în receptor a răsunat vocea 
onctuoasă a lui Killeano. 

— Aici Cain, i-am zis, vorbind foarte repede. Dă-i drumul 
imediat don'şoarei Wonderly sau îţi fac o figură care o să 
rămână în istoria oraşului. Nu glumesc. M-am săturat până-n 
gât de tine şi de şleahta ta de neisprăviţi. S-a sfârşit cu 
joaca, trec la treburi serioase. 

— Aşa? scrâşni Killeano. Bun, şi eu tot aşa. Wonderly a 
mărturisit că l-a omorât pe Herrick şi a semnat o declaraţie 
care te implică şi pe tine în crimă. Ce zici de chestia asta? 
Cazul e complet de la cap la coadă şi, pe legea mea, o să 
pun mâna pe tine. Am dat ordin să mi te aducă mort sau viu 
şi... 

— OK, Killeano, i-am zis. De-acum înainte, e pe viaţă şi pe 
moarte. O să-ţi iau pielea pentru asta. Să nu speri c-ai să 
scapi. Nimeni n-o să-mi poată sta în cale. 

Am închis telefonul şi m-am dus spre maşină, unde mă 
aştepta Tim Duval. 

— E la închisoare, i-am zis, urcându-mă lângă el şi 
trântind portiera. Killeano pretinde că a mărturisit. 

Tim îmi aruncă o privire neliniştită. 

— Şi acum ce-o să faci? mă întrebă, vârând în viteză. 

— Ne întoarcem la tine, am răspuns, aprinzându-mi o 
ţigară şi străduindu-mă să nu se vadă că îmi tremură 
mâinile. O să ne facem un plan. 

Mă copleşise o furie rece. 

— O s-o scot de-acolo. Oricât ar fi de greu. O s-o scot. 

— N-o să reuşeşti, zise el. Se aşteaptă să încerci s-o scoţi 
şi o să fie pregătiţi să te primească. 

— Doar nu-ţi închipui că o s-o las pe puştoaica asta în 
ghearele lor, nu? i-am răspuns, aruncându-i o privire 
furioasă. Trebuie s-o scot. 

Dădu din cap. 

— Înţeleg, dar nu văd cum o să reuşeşti. 

Am plesnit din degete. 

— Cunoşti vreun avocat? 

— Cred că Jed cunoaşte. 

— Trebuie să aibă un apărător. Nu-l pot împiedica pe 
avocat să intre în închisoare, la ea. O să-i telefonez lui Jed de 
îndată ce ajungem acasă. Calc-o, pentru Dumnezeu. 

Cum am ajuns la Tim, l-am sunat pe Davis; Tim şi Hetty se 
învârteau pe lângă mine. 

Davis răspunse. 

— Au prins-o pe mititica, i-am spus. A dat-o de gol unul 
dintre şobolanii ăia care m-au ajutat să car proviziile pe 
barcă. Se dădea o recompensă pentru informaţii şi 
nemernicul a vândut-o. Au silit-o să semneze o declaraţie. 
Îmi trebuie un avocat care s-o apere. Poţi să aranjezi? 

— Sigur, zise Davis. Coppinger o să se ocupe de asta. Nu-l 
poate înghiţi pe Killeano. Vorbesc eu cu el. Unde-i fata? 

— În puşcărie. Ascultă, banii nu contează. Spune-i tipului 
să se ducă urgent la ea. După ce aranjezi totul, vino iute 
aici. Trebuie să vorbesc cu tine. 

— S-a făcut, zise el şi închise telefonul. 

Am pus receptorul în furcă şi mi-am împins scaunul spre 
spate. 

Tim se uita atent la mine. 

— Crezi c-o să poată? 

Am dat din cap. 

— Vine aici imediat după ce aranjează cu clănţăul, i-am 
spus. 

M-am dus la fereastră. _ 

Nu ştiam ce dracu' se-ntâmplă cu mine. Imi era frig. 
Mugşchii îmi tremurau ca pielea unui cal când vrea să alunge 
muştele de pe el. Aveam gura uscată şi îmi venea să vărs. 
Îmi venea să dau fuga la închisoare şi să încep să trag în 
toate părţile. Nici nu-mi mai păsa ce-o să se-ntâmple cu 
mine, cu condiţia să omor câţiva dintre şobolanii ăia care o 
ţineau pe biata fetiţă în ghearele lor. 

— Dă-mi ceva de băut, am zis, fără să mă întorc. 

Tim îmi turnă nişte whisky. 

M-am întors spre el: 

— Ai face mai bine să nu te amesteci, i-am spus brusc. 
Dacă n-o scot de-acolo, o să fac un masacru în oraşul ăsta. O 
să fie care pe care, Killeano sau eu, şi n-am de gând să mă 
dau înapoi de la nimic! 

— Stai jos, zise Tim cu blândeţe. 

— Lasă-mă-n pace! am tipat. Nu mi-am dat seama ce 
înseamnă pentru mine până când n-au înhăţat-o nenorociţii 
ăia. De-acum mă pun pe ei, şi ferească Dumnezeu să-mi 
stea cineva în cale! 

— Linişteşte-te, îmi zise Tim, împingându-mă pe scaun. 
Înţeleg ce simţi, dar nu câştigi nimic dacă-ţi pierzi capul. N-ai 
decât o cale să faci treaba asta. Pune-ţi capul la treabă. 
Dacă te-apucă nebunia şi calci în străchini, îi faci jocul lui 
Killeano. 

Am tras adânc aer în piept şi am încercat să zâmbesc. 

— Ai dreptate, Tim, i-am zis. Mi-am cam pierdut cumpătul, 
dar, cum zici, n-are rost să intru singur în necazuri. Trebuie 
s-o scot de-acolo cât de repede. Dar e nevoie de un plan 
pentru asta. Cred c-o să mă duc să văd cum e închisoarea 
aia. 

— Aşteaptă-l pe Jed, mă sfătui Tim. El cunoaşte bine 
închisoarea. Nu poţi să-ţi permiţi să te laşi prins. 

— lar ai dreptate, am zis. Să-l aşteptăm pe Jed. 

L-am aşteptat timp de două ore, cele mai lungi ore din 
toată viaţa mea. N-aş vrea să mai trăiesc vreodată 
asemenea ore. 

Davis sosi pe la ora trei. Soarele ardea ca un cuptor, şi el 
şiroia de sudoare. Ne privi din uşă: 

— Am aranjat cu Coppinger, spuse. M-am dus la el. După 
ce termină, vine aici. 

— Stai jos, i-am spus, arătându-mi scaunul. E adevărat că 
fata a semnat o declaraţie? 

El încuviinţă. 

— Au dat şi un comunicat către presă. O să apară în ziare 
în seara asta. 

Scoase pieptenul din buzunar şi se pieptănă. 

— Au avut şase ore în care s-o frece, înainte să aflăm că a 
fost arestată, spuse el. Mai mult decât ar fi avut nevoie ca să 
scoată ce vor de la o femeie... 

— Taci, şopti Tim şi-i trase un cot. 

— Nu-i nimic, am zis. 

Am simţit că mă albesc la faţă. 

— Nu-mi fac nici o iluzie asupra felului în care au tratat-o 
nemernicii ăia. Foarte bine, o să plătească pentru asta. 

Am aprins o ţigară; Tim şi Davis schimbară o privire. 

— Ai vreo idee de cum am putea-o scoate de-acolo? am 
întrebat, uitându-mă la Davis. 

El sări în sus: 

— S-o scoatem? repetă. Nu se poate aşa ceva. Pur şi 
simplu n-avem cum. Puşcăria aia e ca o fortăreață, şi 

Flaggerty are vreo douăzeci de paznici în jur. M-am dus 
acolo cu Coppinger şi n-au vrut să mă lase să intru. Cu 
siguranţă că se aşteaptă să încerci ceva. Au pus reflectoare 
pe acoperiş şi paznicii au mitraliere. Au şi câini. N-ai nici o 
şansă. 

Brusc, m-am simţit mai bine, Am zâmbit: 

— O s-o scot din puşcăria aia, am zis. 

— Aş fi curios să aflu cum, răspunse Davis, căscând ochii 
la mine. 

— Închisoarea e aproape de drumul principal? 

Încuviinţă. 

— La vreo trei-patru sute de metri distanţă de Drumul 
Naţional 4. Se vede de pe drum, când ieşi din oraş. 

— O să mă duc să văd. Când crezi că o să vină Coppinger? 

— Cam într-un ceas. Te duc eu la închisoare şi îl iau pe 
Coppinger când mă întorc. O să te descurci... cum te-ai 
descurcat şi noaptea trecută. 

— OK, am zis, luând pistolul de calibru 39 al lui Bat. O 
armă bună, dar aş fi preferat Luger-ul meu. 

L-am verificat, pe urmă l-am vârât în cureaua pantalonilor. 

— Tot mai eşti cu mine? l-am întrebat pe Davis. 

— Sigur, mi-a răspuns cu uimire. 

— Te-am întrebat pentru că, începând din clipa asta, nu 
mai poţi da înapoi. E pe viaţă şi pe moarte. 

Se scărpină în cap, apoi ridică din umeri. 

— Merg cu tine. 

M-am uitat la Tim. 

— Şi tu? 

Făcu semn din cap că da. 

— Fain, i-am spus, şi chiar aşa şi consideram. 

Am luat-o spre uşă. 

Davis veni după mine. 

Coppinger era un bărbat mărunţel, de vreo patruzeci de 
ani, bronzat la faţă şi cu o mustăcioară neagră. Avea ochi 
albaştri, pătrunzători şi reci. Arăta cam adormit, dar avea 
ceva care te făcea să înţelegi că vede mult mai multe lucruri 
decât o grămadă de oameni treji. 

— Fata stă prost, spuse el, aşezându-se. Nu ştiu ce i-au 
făcut, dar au aranjat-o bine. 

Dădu din cap şi scoase din buzunar un pachet de tutun şi 
foiţă. Îşi învârti o ţigaretă. 

— Se poartă de parc-ar fi moartă. 

Mi s-a ridicat părul în cap. 

— Ce-a zis? 

Îşi aprinse ţigara, trase din ea şi o lăsă să-i atârne în colţul 
gurii. 

— Zice că l-a omorât pe Herrick, îmi spuse el cu o voce 
fără intonaţie. Atât. Degeaba am cerut să rămân singur cu 
ea şi i-am tot spus că lucrez pentru tine, n-am obţinut nimic 
altceva. „L-am omorât, lasă-mă-n pace”, tot repeta. „L-am 
omorât, nu poţi face nimic pentru mine”. 

Clătină iar din cap. 

— E pierdută, Cain. Nu pot s-o ajut cu nimic. Pot să pledez 
nevinovat, dar procesul e pierdut dinainte. 

— OK, i-am zis. Continuă. Du-te s-o vezi de câte ori poţi, 
mai încearcă s-o convingi. Vroiam numai să fiu sigur că n-o 
să putem combate acuzaţia. Acum ştiu ce-mi rămâne de 
făcut. 

Se uită la mine cu un aer gânditor. 

— Am auzit ce se spune despre tine. Ţi-ai făcut o anumită 
reputaţie. Dacă încerci ceva violent, n-o s-o ajuţi cu nimic pe 
fată. Ăştia vor să-i facă proces. Dacă o să simtă că le scapă 
printre degete, indivizii o să-i însceneze un accident. li 
cunosc bine pe Killeano şi pe Flaggerty. Nu se dau înapoi de 
la nimic... de la nimic, mă înţelegi? Alegerile sunt prea 

aproape. Trebuie ca, până atunci, să facă lumină în cazul lui 
Herrick. Aşa că fii atent unde pui piciorul. 

— O să fiu, am încuviinţat. 

— Te gândeşti s-o scoţi de-acolo? mă întrebă, după o 
scurtă pauză. 

M-am uitat la Jed Davis, care stătea pe scaun, în partea 
cealaltă a încăperii. El dădu din cap că da. 

— Asta ar fi ideea, am zis. Am mers pe-acolo în după- 
amiaza asta şi am aruncat o privire. O să fie greu. 

— N-o s-o scoţi în viaţă, chiar dacă reuşeşti s-o scoţi. 

— Dar altă şansă n-avem. 

— Ştiu. 

Strâmbă din nas şi îşi cobori privirea. 

— Chiar dacă o să capeţi un ajutor din interior, tot e 
imposibil. 

M-am uitat ţintă la el. 

— Ce ajutor din interior? 

Ridică din umerii lui înguşti. 

— Îl cunosc pe un paznic..., începu el, apoi şovăi. - La ce 
bun? E imposibil. 

Am lovit cu pumnul în masă. 

— Trebuie să fie posibil! am izbucnit. - Care-i treaba cu 
paznicul ăsta? 

— Un băiat pe care-l cheamă Tom Mitchell. Flaggerty se 
culcă cu nevastă-sa; Mitchell ştie, dar n-are ce să facă. Ar fi 
încântat să i-o plătească, dacă ar putea. Ai putea să stai de 
vorbă cu el. 

— Trebuie să am grijă cu cine vorbesc, i-am zis. 

Coppinger se arătă de acord. 

— Mitchell e un om sigur. Plesneşte de dorinţa de a i-o 
plăti lui Flaggerty. Dar mă tem că n-are cum să-ţi fie de 
folos, poate numai să-ţi dea o idee despre cum e 
închisoarea. În locul tău, nu i-aş spune prea multe. 

M-am întors către Davis. 

— Du-te să-l vezi pe tipul ăsta şi adu-l pe chei după ce se 
lasă întunericul. O să-i zic vreo două vorbe. 

Davis dădu din cap, se ridică şi ieşi. 

Am întins două bancnote de o sută spre Coppinger. 

— Mai vin şi altele, i-am spus. Continuă să te ocupi de 
copila aia. 

Îmi împinse banii înapoi. 

— Fac chestia asta ca să mă distrez, zise el. De nu ştiu 
când sper să vină în oraş un tip suficient de isteţ şi de tare 
ca să-l înfunde pe Killeano. Nu iau bani ca să stau în rândul 
întâi la spectacol. Am impresia că o să-l înfunzi. 

— Cred că da, am zis, şi ne-am strâns mâinile. 

După ce a plecat, m-am aşezat la geam şi m-am uitat cum 
îşi pregătesc localnicii bărcile pentru pescuitul de noapte. 
Mă gândeam la Miss Wonderly. Cu cât mă gândeam mai 
mult la ea, cu atât mă simţeam mai prost. O revedeam în 
minte, întinsă pe plajă, în timp ce eu frigeam cotletele. Cât 
mi se părea de îndepărtată clipa aceea! Revedeam şi mutra 
sinistră a lui Bat, şi pe Killeano spunând: „Crezi că te poţi 
ocupa de ea?” şi Bat răspunzând: „O să încerc”. Fără nici o 
îndoială, nu mă simţeam deloc bine. 

S-au mai scurs cu greu încă trei ore, şi, când s-a 
întunecat, eram în culmea amărăciunii. 

Tim a venit pe la opt şi mi-a adus ziarul de seară. 
Uciderea lui Herrick apărea pe prima pagină. Era şi o poză 
mare a lui Miss Wonderly, care arăta foarte bine. Dedesubt 
scria „Ucigaşa blondă”. 

Am citit mărturisirea, pe care o tipăriseră până la ultimul 
cuvinţel; era atât de trasă de păr, că aproape că-i venea s-o 
crezi. Miss Wonderly spunea că venisem împreună la hotel şi 
că băusem zdravăn. Se pare că eu eram furios, pentru că 
Herrick vroia să mă alunge din oraş. Eu i-aş fi zis că o să-i 
arăt eu lui şi că nimeni nu-mi vorbeşte astfel fără să fie 
pedepsit. Miss Wonderly mărturisea că m-a îndemnat să-i 
telefonez, crezând că fac pe grozavul, dar că n-o să mişc un 
deget. Eu l-aş fi sunat pe Herrick şi l-aş fi invitat la mine. El 
ar fi venit. In acele momente, pasămite eu eram beat criţă; 
ne-am certat, Herrick s-a supărat şi ne-am luat la bătaie. 


126 


Miss Wonderly l-a pocnit pe Herrick cu revolverul meu în cap 
şi, în cădere, îşi spărsese capul de şemineu. După care 
leşinasem amândoi şi ne trezisem de dimineaţă, când 
găsisem cadavrul. 

Asta era declaraţia semnată de Miss Wonderly şi 
reprodusă fotografic în ziar. Semnătura era tremurată şi 
nedesluşită. Mă uitam la ea şi mă simţeam ca dracu'. 

Tim intră la puţin timp după aceea şi-mi spuse că Davis 
mă aşteaptă la capătul cheiului. Venise cu Mitchell. 

M-am dus la ei. 

Era întuneric şi stelele se reflectau în apa liniştită a 
golfului. Nu era nici ţipenie în jur. La capătul cheiului l-am 
găsit pe Davis cu un tip zdravăn ca un bou, care mirosea a 
poliţai de la o poştă. 

— El e Mitchell, a zis Davis. 

M-am apropiat de individ, m-am uitat bine la el. Nu 
vedeam mare lucru prin întunecimea aia, dar părea un tip 
care n-are să-mi dea bătăi de cap. S-a uitat şi el ţintă la 
mine. 

— Sunt Chester Cain, i-am spus. Ce zici de asta? 

Înghiţi în sec; întoarse ochii spre Davis, apoi iar spre mine. 

— Ce să zic? întrebă el, cu o voce cam şovăielnică. 

— Că eşti încântat, i-am răspuns. 

El ridică mâinile. 

— OK, rosti. 

— Linişteşte-te, i-am zis. N-are de ce să-ţi fie frică de 
mine. Dar dacă faci vreo şmecherie, n-o să ai timp să-ţi fie 
frică de mine. Te-ai prins? 

A zis că a înţeles. L-am văzut că se uită cu reproş la Davis. 

— N-ai de ce să te superi pe mine, i-a spus Davis, iritat. 
Vrem să-ţi facem un bine. 

— Cum ti-ar plăcea să-i plăteşti lui Flaggerty pentru ce-ţi 
face şi să mai câştigi şi cinci sute de verzişori pe deasupra? 

Mitchell se holbă la mine: 

— Ce am de făcut? 

— Să răspunzi la câteva întrebări. 

— Sigur că mi-ar plăcea. 

— Unde stai? 

Mi-a spus. Am privit spre Davis: 

— E departe? 

— La cinci minute de-aici. 

— Să mergem acolo. Atenţie, Mitchell, să nu-mi faci vreo 
figură. 

— Nici o grijă. 

Ne-am îngrămădit în maşina lui Davis şi ne-am dus la 
Mitchell. Ne-a poftit în camera din faţă. Era simplă, dar 
mobilată confortabil. 

— Eşti singur? l-am întrebat. 

— Mda, zise el, clipind. 

— Adică nevastă-ta îi dă de lucru lui Flaggerty? 

El încleştă pumnii; se îngălbenise la faţă. 

— Stai calm, i-am zis. Ştim ce se întâmplă; şi tu ştii. Vrei 
să i-o plăteşti, nu-i aşa? Ei bine, de asta sunt aici. 

El se întoarse pe călcâie şi aduse o sticlă de whisky. 
Scoase şi trei pahare. Ne-am aşezat în jurul mesei. 

Mitchell avea vreo patruzeci şi cinci de ani. Chipul lui 
lătăreţ, cam nătâng, era acoperit de pistrui. Nu era un 
bărbat urât, dar avea privirea aceea morocănoasă a 
bărbaţilor încornoraţi. 

— Ce treabă ai de făcut la închisoare? l-am întrebat, de 
îndată ce ne-am aşezat. 

— Supraveghez etajul D. 

— La ce etaj e Miss Wonderly? 

Clipi din ochi, se uită la Davis, care-şi feri privirea, şi apoi 
din nou la mine. 

— Nu cumva ai pomenit ceva despre cinci sute de 
verzişori? întrebă el, prudent. 

— Am pomenit, i-am zis şi i-am întins o sută. Ţine, asta-i 
ca să te binedispună. O să capeţi restul când o să-mi spui ce 
vreau să aflu. 

Făcu un semn cu capul, pipăind bancnota: 

— E la etajul A. 

— Unde-i asta? 

— Etajul cel mai de sus. 

— la un creion şi o hârtie şi desenează-mi planul închisorii. 

Luă un creion şi o hârtie şi începu să deseneze. Am stat 
pe lângă el, fumând şi bând, până când a terminat. 

— Uite-l, zise el. Pe-aici se intră. Sunt două rânduri de 
porţi. Fiecare cu cheile şi paznicii lor. Puşcăriaşii intră pe- 
aici. Femeile sunt la stânga. Deţinutul este dus... 

— Stai, l-am întrerupt. Nu mă interesează decât partea 
femeilor. Concentrează-te asupra ei. 

— OK, zise el. Bun, femeile intră pe-aici şi sunt înscrise în 
registru. Sunt duse prin coridorul ăsta. 

— Ce e pătratul ăsta pe care l-ai desenat aici? 

— E biroul paznicilor. Alături e biroul medicului închisorii. 
În spate sunt morga şi sala în care se fac autopsiile. 
Flaggerty ţine ca totul să fie centralizat în închisoare. 

— OK. Etajul A unde e? 

— Se ajunge acolo cu liftul. Femeilor nu li se permite să 
folosească scările, pentru că scările dau şi spre celelalte 
etaje. 

— Câte deţinute aveţi acum? 

— Patru - nu, trei. Una dintre ele a murit azi de dimineaţă. 

— Unde e celula lui Miss Wonderly? 

Îmi arătă celula pe harta pe care o desenase. Am 
însemnat-o cu o cruciuliţă. 

— Câţi gardieni sunt acolo? 

— Trei, femei toate. Una face turul celulelor la fiecare oră. 

— Şi gardienii bărbaţi? 

— Nu intră la etajul A, dar fac rondul la fiecare oră pe 
celelalte etaje. Sunt doi pe etaj. 

— Şi câţi sunt în clădire? 

— Zece gardieni de serviciu, zece în pauză. De când a 
venit fata, Flaggerty a mai adus încă douăzeci de la 
comisariatul central, ca să păzească închisoarea pe dinafară. 
Acum e păzită, nu glumă! 

Am studiat harta timp de câteva minute, apoi m-am 
aşezat şi m-am uitat la Mitchell. 

— Dacă ai vrea să scoţi pe cineva afară din închisoarea 
asta, cum ai proceda? 

El dădu din cap. 

— N-aş încerca. E imposibil. 

l-am dat cele patru sute promise şi, după ce le-a pipăit şi 
le-a pus bine în buzunar, i-am arătat o mie de dolari. 

— De asta ce zici? l-am întrebat. 

Se zgâi la bani, cu ochii mari. 

— Banii ăştia o să i-i dau tipului care o să-mi spună cum s- 
o scot pe fata aia de-acolo, l-am înştiinţat. 

Şovăi, apoi ridică din umeri. 

— Aş vrea să pot, dar pur şi simplu nu se poate. 

Îşi împinse puţin scaunul. ` 

— Şi o să-ți spun de ce. Trebuie să intri. Asta-i primul pas. 
Au câini, reflectoare şi paznici. Zici că ai fost la faţa locului? 
N-ai nici o acoperire pe o rază de cinci sute de metri în jurul 
închisorii. Nu e decât nisip. Reflectoarele luminează totul în 
jur şi n-ai nici o şansă să ajungi la poartă fără să fii văzut. 

— OK, am zis. Hai să presupunem că am ajuns la poartă. 
Ce urmează? 

— Dar n-ai cum să ajungi la poartă, spuse el, cu 
nerăbdare. 

— Să presupunem totuşi. Zi ce urmează după asta. 

Ridică iar din umeri. 

— Tipul de la poartă îţi controlează acreditarea. Nu i se 
permite nimănui accesul de când au arestat-o pe fată, în 
afară de doctor şi de oficialităţile poliţiei. Indivizii ştiu că eşti 
deştept şi nu vor să rişte. Lui Coppinger i-a trebuit o 
grămadă de vreme până a pătruns. 

— Bun. Hai să ne închipuim că vine doctorul. Intră. Ce se- 
ntâmplă pe urmă? 

— Gardianul îl însoţeşte până la un alt gardian, care 
descuie uşa a doua, şi doctorul e escortat până la biroul lui. 
Nu poate merge în nici o altă parte a închisorii decât dacă e 

cineva bolnav. Când a murit femeia aceea azi de dimineaţă, 
a fost escortat la celula ei de un gardian şi de gardiana-şefă. 

— Parcă spuneai că gardienii bărbaţi nu intră la etajul 
femeilor, i-am spus aspru. 

— Nu intră decât dacă un vizitator bărbat are treburi pe 
etaj. De exemplu, Coppinger a fost escortat de doi gardieni. 

Am bătut darabana în masă cu degetele. 

— Deci e imposibil? am zis. 

Oftă, cu mare părere de rău. 

— Ţi-aş fi spus, dacă ar fi fost posibil. Mi-ar fi prins bine 
banii ăia, dar ştiu că nu e nici o speranţă. Crede-mă, nimeni 
nu poate intra în închisoare şi nimeni nu poate evada din ea. 
Poţi să-ncerci, dar eşti un om mort încă înainte de a începe. 
Ţi-am zis: Flaggerty se aşteaptă să încerci. A închis ermetic 
puşcăria, şi când şobolanul ăsta vrea să închidă ermetic 
ceva, ştie ce are de făcut. 

M-am ridicat în picioare. 

— OK, Mitchell. Ţine-ţi gura, să nu afle nimeni de asta. O 
să mă gândesc. Poate că totuşi o să reuşeşti să câştigi mia 
aia de dolari. Când intri în serviciu? 

— Mâine dimineaţă la şapte. 

— Ce trebuie să faci mai întâi? 

— Să inspectez celulele, iar pe urmă am primit sarcina să 
fac ordine după ce se termină autopsia. 

— Ce autopsie? 

— incearcă să afle de ce a murit deţinuta aceea. Autopsia 
e programată mâine dimineaţă la nouă şi jumătate. 

— Bun, am zis. Ne mai vedem. 

Afară, în întunericul fierbinte, Davis întrebă, posomorât: 

— Şi-acum ce-o să facem? 

— O s-o scoatem afară pe fata asta, am răspuns cu 
hotărâre. 

— Fii serios. Ai auzit ce-a spus omul. 

— Sigur c-am auzit. O să-ţi spun ce-o să fac. Pariez cu tine 
pe zece dolari că până mâine seară o s-o scot de-acolo. 

Se uită la mine cu dezgust. 

— Aoleu, eşti sărit de pe fix, zise, urcându-se în maşină, 
dar o să-ţi iau banii. 

— Nu sunt sărit, i-am răspuns, urcându-mă lângă el, amo 
idee. 


După o jumătate de oră eram iar în maşină, cu Davis la 
volan şi cu Tim pe canapeaua din spate. 

— Aici e, zise Tim, scoțând capul prin portieră. 

Davis trase pe dreapta şi opri în faţa unei clădiri cu un 
aspect sever. Deasupra unei vitrine era o firmă: Maxison. 
Pompe funebre. 

— Sper că ştii ce faci, zise Davis. 

— la mai termină, îl repezi Tim, înainte să apuc să spun 
ceva. Mă distrez cum nu m-am distrat în toată viaţa mea. 
Atâta vreme cât face ceva şi te ia şi pe tine, de ce să-ţi faci 
griji? 

— Numai pentru că tu eşti un cetăţean iresponsabil, care 
n-are o slujbă de pierdut, să nu crezi că nu există oameni 
care trebuie să aibă grijă de viitorul lor, mârâi Davis. Eu mă 
gândesc la viitorul meu. Băiatul ăsta a luat-o la galop şi eu 
vreau să ştiu: în ce dracu' mă vâră? 

— O să ştii, i-am spus. Am o şansă să intru în puşcăria aia 
şi am de gând să profit de ea. De asta am venit aici. 

— Aici o să te-ntorci după ce o să te duci la închisoare, 
sublinie Davis. Maxison o să-ţi organizeze o înmormântare 
frumoasă. 

— Lasă-mă-n pace! i-am zis, şi m-am întors spre Tim. - 
Maxison locuieşte aici? 

— Da, răspunse Tim. Stă aici de ani de zile. 

— Ei, hai, se rugă Davis. Nu mai face pe misteriosul. 
Spune-mi. Vreau să ştiu. 

— E riscant, i-am spus, scotocind prin buzunar după ţigări 
şi aprinzându-mi una. Le-am oferit şi celor doi. Şi-au aprins şi 

ei câte una. Aţi auzit ce-a spus Mitchell. Nimeni nu poate 
pătrunde în închisoare decât dacă vine în calitate oficială. 
Ne-a mai zis şi că o deţinută a murit în dimineaţa asta şi că o 
să i se facă autopsia mâine dimineaţa. Apoi o să fie 
înmormântată. Tim mi-a zis că Maxison e singurul 
antreprenor de pompe funebre din oraş. El organizează 
toate înmormântările oficiale, adică şi pe cele ale închisorii. 
Eu o să fiu asistentul lui. Aşa sper să intru în puşcărie. 

Davis rămase cu gura căscată. 

— Asta-i tare! horcăi el. Asta-i o idee isteaţă de tot! Cum 
de ţi-a venit? 

— Am cugetat, i-am spus. 

Îşi scoase pieptenul, îşi ridică pălăria şi se pieptănă. 

— Stai puţin, zise. Ce te face să crezi că Maxison o să 
joace jocul? Şi ce te faci dacă te recunosc la închisoare? 

— Maxison o să joace, i-am spus liniştit. Tim mi-a zis că 
are o fată. Nu-mi place treaba asta, dar o s-o fac. Am s-o iau 
ostatică pe fiica lui. Dacă încearcă să mă tragă pe sfoară, îl 
ameninţăm că îi omorâm fata. 

Lui Davis îi ieşiră ochişorii din cap. 

— Acu' suntem şi gangsteri? Sfinte Sisoie, nu cred că-mi 
place prea mult chestia asta. 

— Poţi să-ţi iei tălpăşiţa oricând, i-am zis. Hetty o să aibă 
grijă de fată. Nu e decât o ameninţare, nimic altceva. 
Trebuie să am ceva cu care să-l conving. 

— Nu fi prostălău, îi zise Tim lui Davis. Oricum, ai arătat 
dintotdeauna ca un gangster. E timpul să te porţi precum 
arăţi. 

— Bine, bine, bombăni Davis. Pentru răpire se cam dă 
pedeapsa cu moartea. Ei, ce ne pasă? 

Am ieşit din maşină. 

— Hei, continuă el, aplecându-se în afara maşinii, dar 
dacă te recunosc la închisoare? Atunci ce se-ntâmplă? 

— Om trăi şi-om vedea, i-am spus. Tu păzeşte maşina. 
Tim şi cu mine o să ne ocupăm de restul. Dacă vezi vreun 

gabor, claxonează şi întinde-o. N-am chef să te repereze 
vreunul chiar în momentul ăsta. 

El strâmbă din nasul lui gros. 

— N-am chef să mă repereze în nici un moment, sublinie 
el. Bine, daţi-i drumul. Am să stau aici şi am să mă rog la 
Dumnezeu. Asta-i specialitatea mea. 

Tim şi cu mine ne-am dus la uşa de lângă vitrină. Am 
sunat. Apoi am aşteptat. 

După puţină vreme, am auzit că vine cineva. Uşa se 
deschise şi în cadrul ei apăru o fată subţirică, îngustă în 
umeri. Mi-am dus mâna la pălărie. 

— Aş vrea să-l văd pe domnul Maxison, am zis. 

Ea se uită cam uimită la mine, apoi la Tim. 

— E cam târziu, spuse. Nu puteţi s-o lăsaţi pe mâine? 

— Păi... nu. E vorba de o comandă; şi e urgentă. 

Şovăi, apoi clătină din cap. 

— Aşteptaţi puţin, zise ea şi plecă. 

Pe la jumătatea coridorului se opri şi se întoarse. 

— Care e numele dumneavoastră? 

— Nu mă cunoaşte, i-am zis. 

— Oh, spuse ea privindu-mă din nou, apoi plecă. 

— Asta era Laura Maxison, spuse Tim. Maxison o iubeşte 
ca pe ochii din cap. Arată cam ciudat, nu? 

— Presupun că dacă ai avea o fată ai iubi-o ca pe ochii din 
cap, indiferent de cum ar arăta. 

— Aici ai dreptate. 

Uşa se deschise din nou; un tip între două vârste, slăbuţ şi 
cam încovoiat, se uită la noi. 

— Bună seara, spuse el. Doriţi ceva? 

— Da, am zis eu, uitându-mă atent la el. 

Era chel, cu o frunte ca o cupolă, cu ochi mici şi foarte 
apropiaţi. Mutra i se potrivea cu profesia; era şi şireată pe 
deasupra. 

— Putem intra? 

— Presupun că da, zise el cu îndoială în glas, dându-se 
deoparte din uşă. E cam târziu pentru afaceri. 

— Mai bine mai târziu decât niciodată, zise Tim, ca să se 
afle-n treabă. 

Am intrat pe coridor şi l-am urmat pe Maxison până într-o 
cameră de primire, cu covor verde pe jos. Mirosea a închis. 
Mai mirosea şi a ceară de parchet şi a lichid de îmbălsămat, 
o aromă dulceagă care-ţi făcea greață. 

Maxison aprinse lumina şi se postă lângă o vitrină plină cu 
sicrie în miniatură. 

— Ei, domnilor, spuse el trăgându-se nervos de cravata 
decolorată, cu dungi albe şi mov, ce pot face pentru 
dumneavoastră? 

— Sunt Chester Cain, i-am spus. 

Făcu brusc un pas înapoi şi duse mâna la gură. Frica îl 
făcea să arate bătrân şi nătâng. Chipul lui îngust, descărnat, 
luă o culoare ca de brânză veche. 

— Nu te speria, i-am spus, uitându-mă atent la el. Am 
venit aici pentru o afacere profitabilă... profitabilă pentru 
dumneata. 

Incepu să clănţănească din dinţi. 

— Te rog, îngăimă el, pleacă de-aici. Nu pot să fac afaceri 
cu dumneata. 

Am împins un scaun spre el. 

— Stai jos, i-am spus. 

Păru bucuros să se aşeze. 

— O să faci afaceri cu mine indiferent dacă-ţi place sau 
nu. Am să-ţi pun câteva întrebări şi, dacă-ţi cunoşti interesul, 
ai să răspunzi. Mâine înmormântezi o deţinută la închisoare, 
nu? 

Işi frânse mâinile, picioarele îi tremurau, dar dădu 
încăpățânat din cap. 

— Nu pot să vorbesc cu dumneata, bombăni el. Am o 
poziţie oficială în închisoare, ar însemna să-mi încalc 
îndatoririle. 

— O să vorbeşti, i-am spus, venind lângă el, sau mergem 
împreună să facem o plimbare. 

Am scos revolverul şi i l-am proptit în piept. O clipă, am 
avut impresia că o să leşine, dara reuşit să se stăpânească. 

— Nu..., şopti el răguşit. 

— Vorbeşti? 

Încuviinţă febril. Am băgat revolverul la loc în centură. 

— Bine. S-o luăm de la capăt. De data asta să răspunzi 
repede. 

Încuviinţă din nou. Respirația lui suna ca un horcăit, 
făcând atmosfera salonului şi mai lugubră. 

— Mâine dimineaţă îngropi o deţinută la închisoare, am 
repetat. Aşa e? 

— Da. 

— La ce oră? 

— La zece. 

— La ce oră trebuie să fii la închisoare? 

— La zece fără zece. 

— Cum se procedează? 

Clipi, şovăi, apoi îi dădu drumul: 

— Eu şi cu asistentul meu pregătim corpul; îl punem în 
sicriu şi îl aducem aici, la dispoziţia familiei. 

— Pui corpul în sicriu în sala de autopsie sau în celula 
femeii? 

— În sala de autopsie. 

M-am strâmbat. Mă aşteptam la asta, dar speram să nu fie 
aşa. Asta însemna că trebuie să o aduc pe Miss Wonderly din 
celula ei în sala de autopsie. N-avea să fie uşor. 

— Sicriul e gata? 

El dădu din cap. 

— Arată-mi-l. 

Pe când se ridica în picioare, un sunet ca de clopoțel se 
auzi stins de undeva din casă. Sunetul mă făcu să mă reped 
la uşă ca fulgerul. 

— Supraveghează.-l, i-am spus lui Tim, dându-i revolverul. 

Am ieşit pe coridor. Pe când mă îndreptam spre uşa din 
capătul coridorului, am auzit clinchet de telefon. Am mers în 

vârful picioarelor până la uşă, am deschis-o brusc şi am 
ţâşnit în cameră. 

Laura cea slăbuţă era la telefon şi forma cu disperare un 
număr. 

Când am intrat, a sughiţat de uimire. Am traversat 
camera, i-am luat cu blândeţe receptorul din mână şi am 
închis telefonul. 

— Uitasem de tine, i-am spus. 

Făcu un salt înapoi şi se rezemă de perete; feţişoara ei 
turtită păli de groază. Îşi duse mâinile la piept şi căscă gura 
să ţipe. 

— Nu face asta, i-am zis. Trebuie să stăm de vorbă. 

Gura îi tremura, apoi se închise. Rămase pe loc, zgâindu- 
se la mine; în ochi îi stăruia frica. 

— Ştii cine sunt, nu? am întrebat-o. 

Se încordă toată; încuviinţă din cap. 

— Nu vreau să-ţi fac nici un rău, şi vreau să mă ajuţi. Să 
nu-ţi fie frică de mine. Am dat de necaz şi am nevoie de 
ajutor. 

Clipi uimită din ochi, dar nu spuse nimic. 

— Uită-te la mine, i-am zis. Nu arăt atât de fioros, nu? 

Se uită. Am văzut că frica îi dispare din ochi; îşi îndreptă 
spinarea. 

— Nu, îmi răspunse, cu o voce care n-ar fi speriat nici 
măcar un şoarece. 

— Nu sunt, am asigurat-o. Ai citit despre mine în ziare, nu- 
i aşa? 

— Da. 

— Ştii că au arestat-o pe Miss Wonderly şi că au acuzat-o 
de crimă, nu? 

Încuviinţă iar. Groaza ei lăsase locul unui interes vizibil. 
Am scos ziarul cu fotografia lui Miss Wonderly şi i l-am 
arătat. 

— Ţi se pare că arată ca o criminală? am întrebat. 

Ea studie fotografia. Mi-o dădu înapoi, cu un aer gânditor. 

— Nu, răspunse. 

— Nu l-a omorât pe Herrick, şi nici eu nu l-am omorât. E o 
crimă politică şi mi-au aruncat-o mie în spinare pentru că s-a 
întâmplat să vin în oraşul ăsta şi să am o reputaţie proastă. 

Îşi cobori privirea asupra mâinilor. Pe chip i se întinsese o 
roşeaţă vagă. 

M-am uitat la ea, cu gândul departe. 

— Ai fost vreodată îndrăgostită, Laura? am întrebat-o 
deodată. 

Ea tresări. 

— Ai fost? am insistat, văzând că nu răspunde. - N-a 
mers? 

— Tata... se opri. 

— Bun, am spus. Nu e treaba mea. Dar dacă ai fost 
îndrăgostită, ştii ce simt. O iubesc pe fata asta. Sunt nebun 
după ea şi o să o scot din închisoarea aia chiar dacă osă mă 
coste viaţa. Te rog să mă ajuţi. 

Ea începu să respire mai repede. 

— Dar cum te-aş putea ajuta? spuse ea, ferindu-şi 
privirea. 

— Stând liniştită. O să-ţi spun ce trebuie să fac. Nu vreau 
să fac asta, dar trebuie. Viaţa fetei pe care o iubesc este în 
joc, şi o să fac orice ca s-o scot din încurcătura în care se 
află. O să te iau de-aici şi o să te ţin până când o eliberez. E 
singura cale prin care pot să-l conving pe tatăl tău să lucreze 
cu mine. Îţi dau cuvântul meu că n-o să-ţi fac nici un rău, şi o 
să te întorci acasă într-o zi, două. 

Fata începu să tremure. 

— O, nu, spuse. Te rog, nu mă lua de-aici. 

M-am dus la ea şi am apucat-o de bărbie. 

— Tot îţi mai e frică de mine? am întrebat-o. 

Mă privi: 

— Nu. 

— Perfect, i-am zis. Hai, vreau să vorbesc cu tatăl tău. Am 
ştiut eu că o să mă ajuţi. 

M-am întors în încăperea de primire. Maxison, aşezat, se 
holba la Tim, care se străduia să arate ca un gangster din 
Chicago. 

— Fata dumitale e foarte curajoasă, i-am spus lui Maxison. 
Arată-mi sicriul ăla, acum. 

Ne-am dus cu el într-o încăpere din spate, mare şi cu 
pereţii goi. Pe podea erau înşirate mai multe sicrie. Maxison 
arătă spre un coşciug din imitație de abanos, cu mânere de 
argint. 

— Ăsta e. 

M-am dus la sicriu i i-am deschis capacul. In interior era 
foarte bine finisat; era căptuşit cu plumb şi avea pe fund o 
saltea groasă. 

— Scump sicriu pentru o puşcăriaşă, am observat, 
uitându-mă la Maxison. Cine-l plăteşte? 

— Soţul ei, răspunse el, trosnindu-şi degetele, în timp ce o 
examina uimit pe Laura, cu o privire furişă. 

Am tras afară salteaua şi am încercat să scot foaia de 
plumb care căptuşea sicriul. Am găsit locurile unde era 
prinsă în şuruburi şi am luat o şurubelniţă lungă de pe 
bancul de lucru. Am reuşit să desfac tabla de plumb. Fără ea 
şi fără saltea, câştigasem peste douăzeci de centimetri din 
adâncimea sicriului. 

Am făcut câteva măsurători şi am stat să cuget, încruntat. 

— Poţi să pui un fund dublu în ăsta? l-am întrebat pe 
Maxison. 

Se holbă la mine. 

— Da, dar... 

— Lasă asta, i-am zis întorcându-mă spre Laura, care se 
uita la mine cu ochii mari. Faci ceva pentru mine, pisicuţo? 
am întrebat-o. 

Am bătut cu palma în capacul sicriului. 

— Intră aici. 

— O, nu, spuse ea înfiorându-se. Nu pot. 

— Te rog, i-am zis. 

Maxison făcu un pas înainte, dar Tim ridică pistolul, 
oprindu-l brusc. 

— Stai unde eşti, Laura, ordonă Maxison. 

Ea şovăi, se uită la mine, apoi porni spre sicriu. Am luat-o 
în braţe şi am pus-o în coşciug. Stătea acolo, cu ochii căscaţi 
şi cu buzele tremurând, întinde-te, i-am spus. 

Ea se întinse; am mai făcut câteva măsurători. 

— Fain, am zis şi am ajutat-o să se ridice. - leşi de-acolo. 

M-am întors către Maxison. 

— Vroiam să văd dacă sicriul e suficient de adânc ca să 
încapă două corpuri în el. E posibil. Mâine o punem pe 
moartă în sicriu, dumneata şi cu mine, şi dedesubtul ei pe 
Miss Wonderly. Aşa o s-o scot din închisoare. 

A doua zi dimineaţa, la ora nouă, am sosit acasă la 
Maxison. Un automobil-dric, sobru şi demodat, aştepta în 
faţă. L-am examinat dintr-o privire, apoi am împins uşa de 
sticlă a magazinului şi am intrat. 

Maxison mă aştepta. Era împopoţonat cu o haină lungă, 
neagră, cu revere de mătase şi cu un joben. In lumina crudă 
a soarelui, arăta îmbătrânit şi speriat; un tic nervos îi 
strâmba gura. 

— Fata mea e bine? mă întrebă cu nelinişte, de îndată ce 
mă văzu. 

— Sigur, i-am zis. Atâta vreme cât joci corect faţă de 
mine, n-ai de ce te teme. Ea nu se teme; se ocupă o femeie 
de ea. 

Am ciocănit cu degetul în pieptul lui osos: 

— Dar dacă faci o singură mişcare greşită, Maxison, n-o 
să-i mai fie bine. 

Clipi din ochi şi îşi feri privirea. Îmi era milă de bătrânul 
cioclu, dar n-aveam altă soluţie. Ştiam că nu pot avea 
încredere în el, trebuia să-l oblig într-un fel. 

— Ai scăpat de asistentul dumitale, aşa cum ne-am 
înţeles? l-am întrebat. 

— Da. De multă vreme vroia să facă un tur pe la Miami cu 
nevastă-sa. l-am dat o zi liberă. 

— OK. Totul e gata? 

— Da. 

— Hai în camera din spate, i-am spus, luând-o înainte. 

Sicriul era pus pe un suport. Am deschis capacul, am 
examinat fundul dublu şi găurile de aerisire. Maxison făcuse 
treabă bună, şi i-am spus asta. 

— N-ar fi rău să mai faci două găuri, lângă mânere, i-am 
zis. Locul e cam îngust şi n-aş vrea să i se facă rău. Poţi să 
te ocupi dumneata de asta? 

În timp ce el făcea găurile, am deschis valijoara pe care o 
adusesem cu mine. Davis, Tim şi cu mine nu închisesem un 
ochi toată noaptea, punând la punct planul de bătaie. Acum 
eram sigur că prevăzusem toate amănuntele. Avusesem o 
nouă întrevedere cu Mitchell şi, cu o mie de dolari, ne 
asigurasem colaborarea lui. Avea de jucat un rol important. 
Ştia că o să-şi piardă postul, dar puţin îi păsa. Era sătul şi de 
Paradise Palms şi de Flaggerty şi abia aştepta să-şi termine 
treaba şi să-şi ia tălpăşiţa. 

M-am schimbat într-o uniformă de paznic de închisoare, 
de care-mi făcuse rost Mitchell. Îmi venea la fix: m-am uitat 
în oglinda mare din hol. 

Maxison se uită la mine furiş, dar nu comentă. Am luat o 
haină lungă, neagră, la fel cu a lui, şi am pus-o pe mine. 
Avea guler înalt, aşa că acoperea perfect uniforma de 
paznic. Apoi mi-am umflat obrajii cu două tampoane mici de 
cauciuc vârâte în gură. 

Le împrumutase Tim de la un prieten de-al lui, actor. 
Efectul era uluitor. Mi-au schimbat complet înfăţişarea: 
aveam acum o mutră umflată, cu dinţi ca de iepure. O 
pereche de ochelari cu rame groase au completat 
deghizarea simplă, dar eficientă. 

— Ce zici de noul dumitale angajat? l-am întrebat pe 
Maxison, întorcându-mă către el. 

A căscat ochii. 

— Nu te-aş fi recunoscut, zise el; părea sincer. 

— Sper că nu, i-am răspuns. Flaggerty mă cunoaşte un pic 
prea bine, trebuie să-l păcălesc într-un fel. 

Maxison fixase din nou în şuruburi fundul dublu al sicriului 
şi era gata de plecare. 

— Foarte bine, i-am spus, apropiindu-mă de el. O să 
reuşim. S-ar putea să se ivească vreo încurcătură, dar, orice 
s-ar întâmpla, să nu-ţi pierzi capul. Eu sunt George Mason, 
noul dumitale asistent. Celălalt e în concediu. Am venit din 
Arizona şi sunt fiul unui vechi prieten al dumitale. Nu cred că 
o să întrebe cineva ceva, dar dacă întreabă, trebuie să le 
răspunzi fără să clipeşti. Dacă mă prind, o să fie de rău de 
Laura. Ai înţeles? 

Îşi linse buzele, păli şi răspunse că da. 

— OK, i-am zis şi mi-am pus pe cap un joben exact ca al 
lui. Să-i dăm drumul. 

M-am aşezat la volanul dricului. Arăta cam ponosit, dar 
motorul lui cu opt cilindri mergea perfect. Putea să ia viteză 
fără probleme, după cum am văzut călcând acceleratorul pe 
drumul de coastă. La un kilometru şi jumătate de închisoare 
am lăsat-o mai moale şi am continuat uşurel, cu patruzeci la 
oră. 

În momentul în care acoperişul închisorii apăru pe 
deasupra dunelor de nisip, am văzut pe drum doi poliţai. 
Erau înarmaţi cu mitraliere Thompson. Aveau nişte figuri 
tare plictisite. Ne-au făcut semn să oprim. 

— Dumneata vorbeşti cu ei, i-am spus pe şoptite lui 
Maxison. Asta-i repetiţia generală. Tipii ăştia n-o să ne dea 
bătăi de cap. 

Cei doi poliţişti veniră fiecare pe o parte a maşinii şi se 
uitară atent la noi. 

— Unde mergeţi? îl întrebă unul din ei pe Maxison. 

— La închisoare, spuse el scurt şi le arătă certificatul de 
înmormântare şi ordinul tribunalului pentru eliberarea 
corpului defunctei. 

Cei doi citiră hârtiile şi i le dădură înapoi. După expresia 
tâmpă a chipurilor lor mi-am dat seama că nu înţeleg o iotă 
din jargonul juridic, dar nu au vreo bănuială în ceea ce ne 


priveşte. 
— OK, pare în regulă, zise unul dintre ei, dându-şi 
importanţă. 


Scoase din buzunar o etichetă galbenă şi o lipi pe 
parbrizul dricului. 

— Cu asta puteţi merge până la poarta închisorii. Mergeţi 
încet şi opriţi-vă dacă vi se face semn. 

— Vedeţi că nu-i de glumă, trebuie să vă opriţi. Pe băieţi îi 
mănâncă palmele să tragă un pic cu pistolul. 

Maxison le mulţumi şi o pornirăm înainte pe drum. 

— Văd că-şi iau toate precauţiile, am remarcat. 

Maxison se uită urât la mine. 

— La ce te aşteptai? bombăni el. 

De partea cealaltă a dunelor de nisip am văzut patru 
poliţişti stând împrejurul unei mitraliere montate pe un 
suport, îndreptată asupra drumului. Unul dintre poliţai avea 
un aparat de comunicare prin radio, tocmai îl regla când am 
trecut pe lângă ei cu viteza melcului. S-au uitat la eticheta 
galbenă şi ne-au făcut semn să trecem. Am început să 
înţeleg de ce spunea Mitchell că e imposibil să pătrunzi în 
închisoare pe căi obişnuite. 

După încă patru sute de metri, pe drumul care ducea 
printre dune, spre închisoare, am dat de o baricadă 
înjghebată într-un trunchi gros de copac montat pe roţi şi 
tras de-a curmezişul şoselei. 

Am oprit. 

Trei poliţişti, în cămaşă, au ieşit de după baricadă şi ne-au 
înconjurat. Unul dintre ei, un tip voinic, roşu la faţă, cu păr 
nisipiu, îl salută pe Maxison. 

— Ura, Max, îi zise el, rânjind până la urechi. Ce zici de 
starea de asediu? Împuţită chestie, nu? Javra aia de 
Flaggerty suflă şi-n iaurt. Am stat aici toată noaptea, şi acum 
ne coacem în soarele ăsta. Mergi la închisoare? 

— Da, spuse Maxison. 

Polițistul se uită la mine. 

— Pe ăsta nu l-am mai văzut, îi zise lui Maxison. Cine e? 

— George Mason, răspunse Maxison, destul de calm. Noul 
meu asistent. O'Neil e în vacanţă. 

— l-auzi, şobolanul puturos, zise polițistul, scuipând pe 
nisip. Ăsta-i tot timpul în vacanţă. Se uită la mine. Mă bucur 
de cunoştinţă, Mason. Eu sunt Clancy. Cum îţi place slujba? 

— Nu e rea, am răspuns, strângându-i laba asudată. E 
plăcut că nu te reclamă clienţii niciodată. 

Izbucni în râs. 

— Asta-i bună, hohoti el, plesnindu-se peste coapse. Hei, 
băieţi, aţi auzit-o? îi întrebă pe ceilalţi doi, care râdeau şi ei. 

— Am auzit, îi răspunseră. 

— Nostim, declară Clancy. Nu credeam că tipii care fac 
meseria asta au simţul umorului. _ 

— Asta ne-a mai rămas, i-am zis. Ce se-ntâmplă? In viaţa 
mea n-am văzut puşcărie aşa de bine păzită. 

Clancy îşi şterse sudoarea de pe faţă cu braţul. 

— Ei, lua-o-ar mama dracului! spuse el cu dezgust. Fata 
aia, Wonderly, e închisă aici, şi şeful nostru îşi închipuie că 
individul ăla, Cain, o să încerce s-o scoată. E nebun, dar 
nimeni n-are curaj să-i spună în faţă. Pun pariu că, la ora 
asta, Cain a trecut deja frontiera. De ce dracu' să-şi bată 
capul pentru o pipiţă pe care a agăţat-o pentru o noapte? 

— E frumuşică, zise celălalt poliţist. Aş schimba-o pe 
nevastă-mea cu ea. 

— Şi eu aş schimba-o, zise Clancy, dar nu mi-aş risca viaţa 
pentru ea. 

— Tipul ăsta, Cain, trebuie să fie tare de tot, dacă 
Flaggerty consideră că e nevoie de voi toţi, băieţi, ca să-l 
împiedice să intre, am râs eu. 

— Ţi-am zis că Flaggerty e ţicnit, exclamă Clancy. Pe de 
altă parte, dacă dama aia evadează, el rămâne fără slujbă. 
Am auzit că aşa l-a ameninţat Ed Killeano. 

— Lui îi convine, i-am replicat. Pun pariu că stă undeva la 
răcoare în timp ce voi, băieţi, vă coaceţi în soare. 

— Poţi să pariezi că aşa e, maimuţoiul naibii! zise Clancy, 
încruntându-se. Şi-a făcut un birou cu aer condiţionat la 
ultimul etaj, ca să stea cu ochii pe nenorociţii ca mine care 
robesc pentru el. Izbi cu piciorul în nisip, clătinând din cap. 
Nu ştiu ce i-a apucat pe toţi în închisoarea asta. O cucoană a 
murit ieri şi să mă ia dracu' dacă n-a înnebunit încă una în 
dimineaţa asta. A sărit de pe fix chiar când intram eu în 
serviciu. Frate, am tras o spaimă! Când o să intraţi, o s-o 
auziţi cum urlă şi râde de una singură. [i se ridică păru-n 
cap de groază când o auzi. 

— Păi, o s-o scoată de-acolo, nu? am întrebat, curios. 

— Poate, într-o zi sau două, dar e în celula de lângă dama 
aia, Wonderly, şi Flaggerty o lasă acolo, ca să vâre groaza în 
biata fată, cu nebuna care se holbează la ea printre gratii. 

Am strâns volanul cât am putut şi am simţit că pălesc la 
faţă, dar Clancy n-a observat nimic. 

— N-ar trebui să ţină în închisoare o femeie în starea asta, 
continuă el. Nu le lasă pe celelalte să se odihnească. Pe 
deasupra, e şi periculoasă. A băgat cuțitul în bărbatu-său. Eu 
mă feresc să dau pe la etajul A. 

— Lasă-ne să trecem, Clancy, spuse Maxison, aruncându- 
mi o privire. Suntem aşteptaţi la ora zece. 

— Sigur, zise el. Băieţii sunt în regulă, le spuse celorlalți 
poliţişti. Daţi-le drumul să treacă. 

Pe când treceam cu dricul pe lângă trunchiul de copac dat 
la o parte, Clancy strigă după mine. 

— Şi dacă-l vedeţi pe javra aia de Cain, să-i spuneţi că-l 
aşteptăm! Să nu ne lase de izbelişte! 

— Am să-i spun să-şi aleagă mai întâi un sicriu! i-am 
răspuns. Şi să se adreseze la firma noastră! 

Au început să râdă ca o haită de hiene. 

— Cum te descurci? l-am întrebat pe Maxison. 

Îşi tot ştergea faţa cu batista şi arăta încins şi la 
înghesuială. 

— Bine, spuse el scurt. 

— Ai auzit ce-a spus polițistul ăla? Nebuna în celulă lângă 
iubita mea? Ai auzit? Îţi dai seama ce-nseamnă asta? 

— Da, spuse el, morocănos. i 

— N-ai înţeles nimic, i-am strigat, furios. Inchipuie-ţi-o pe 
Laura în situaţia asta şi întreabă-te cum ţi-ar plăcea! 

Faţa i se crispă. Nu răspunse nimic. 

Clădirea masivă de piatră a închisorii se înălța în faţa 
noastră. Soarele înfierbânta zidurile de granit. Locul arăta 
atât de pierdut, departe de toate, încât m-am înfiorat. 

Am oprit în faţa porţilor masive de oţel. La dreapta lor se 
afla o gheretă, din care ieşiră doi poliţişti înarmaţi cu 
automate. 

— Bună, Maxison, spuse unul dintre ei. Te aşteptam. 

— Putem intra, Franklin? zise Maxison. Nu mă mai descurc 
în regulamentele astea noi ale voastre. 

— Nişte prostii, bombăni Franklin. Sigur că puteţi intra. 
Deschid imediat. 

Se îndrepta spre poartă, când mă zări şi se întoarse. 

— Ăsta cine e? întrebă. 

Avea o faţă turtită şi nişte ochi ca de chinez. 

Maxison explică din nou că sunt noul lui asistent şi că îi ţin 
locul lui O'Neil, care e în concediu. 

Franklin se scărpină în cap: 

— Nu prea ştiu cum să procedez, zise. Am ordin să nu las 
să intre decât persoane pe care le cunosc. Pe băiatul ăsta nu 
l-am mai văzut. Cred că mai bine l-aş chema pe sergent. 

— Las-o baltă, zise celălalt. Sergentul e la masă, dacă-l 
deranjezi o să fie plin de draci toată ziua. 

— Nu terminaţi odată? zise Maxison, străduindu-se să nu 
clănţănească din dinţi. Am treabă şi am întârziat deja. 

Franklin mă privea încruntat, cu o figură neliniştită. Am 
scos capul pe geamul maşinii. El se apropie. 

— Dacă vrei, aranjăm un pocheraş, am propus eu, cu voce 
scăzută. Bătrânul poate să facă treaba singur. Am ceva bani 
de pierdut. 

Se lumină la faţă şi zâmbi deodată: 

— Bună idee! exclamă. Daţi-vă jos! 

M-am prefăcut că deschid greu portiera şi am scos 
revolverul din centură. L-am împins spre Maxison, care s-a 
aşezat pe el. Era verde la faţă. 

Am ieşit pe drumul încins de soare. 

— Mai bine să te verific dacă n-ai vreo armă, zise Franklin, 
râzând. După asta puteţi trece. 

Mi-a pipăit buzunarele. Dacă mi-ar fi cerut să scot haina 
lungă, m-aş fi ars, fiindcă mi-ar fi văzut uniforma de paznic. 
Dar nu i-a trecut prin cap. 

— OK, urcă-te la loc şi întindeţi-o! a zis el, depărtându-se 
de mine. 

M-am urcat înapoi în dric şi am trântit uşa. Mâna mea a 
tras iute revolverul de sub Maxison. L-am vârât în buzunar. 
Mă simţeam mult mai bine cu o armă la îndemână. Am intrat 
pe poartă şi am ajuns într-o curte. Atunci am văzut câinii: 
brute zdravene, care au început să tragă de lanţuri la 
vederea noastră, să mârâie şi să-şi arate dinţii. Mârâielile lor 
surde îi făceau să semene a lupi. M-am bucurat când i-am 
lăsat în urmă. Ne-am oprit din nou în faţa unui grilaj de oţel. 
Patru sau cinci gardieni făceau ronduri de partea cealaltă, 
toţi înarmaţi cu puşti. Unul dintre ei ne-a deschis. 

— OK, Maxison, a zis. Treceţi. Doctorul tocmai a terminat. 

Am ambreiat şi am trecut pe lângă gardian. Nici nu m-am 
uitat la el. 

Intrasem. 

V 


Sala de autopsie, pardosită cu gresie albă, era curată şi 
răcoroasă. Un miros puternic de antiseptic plutea prin aer. 
Pe masa de faianță zăcea trupul unei femei, pe jumătate 
acoperit cu un cearşaf aspru. Capul ei ras se sprijinea pe o 
bucată de lemn. Nu arăta ca o fiinţă omenească, ci ca un 
manechin de ceară foarte realist, dintr-un muzeu al ororilor. 

Doctorul, un omuleţ burduhănos, blonziu şi bronzat, îşi 
spăla mâinile la chiuvetă. Aburul apei fierbinţi i se aşezase 
pe lentilele ochelarilor. 

— A voastră e, spuse el, întorcându-se. Biata femeie s-a 
sinucis înghițind sticlă pisată. Aş vrea să ştiu cum a făcut 
rost de ea. 

Pe undeva prin închisoare, o femeie începu să râdă în 
hohote ascuţite, lipsite de veselie, ca şi cum cineva ar fi 
torturat-o gâdilând-o la tălpi. Am scrâşnit din dinţi: râsul 
suna ca un cui scrijelind o tablă. 

Doctorul se încruntă şi veni spre noi, ştergându-se pe 
mâini. 

— Am să fac raport despre femeia asta, zise el, iritat. N-ar 
trebui să fie ținută aici. 

Maxison nu răspunse nimic. Nici eu. Ne uitam de la doctor 
la cadavru şi înapoi. Râsul îmi dădea fiori. 

— Ar fi timpul ca Edna Robbins să fie dată afară, continuă 
doctorul. E o sadică. Nu zic că e numai vina ei că femeia 
asta a ajuns nebună de legat, dar nici bine nu i-a făcut. 

Mi se adresase mie, aşa că am întrebat: 

— Cine e Edna Robbins? 

— Gardiana-şefă, răspunse el, aruncând prosopul într-un 
lighean emailat. Eşti nou aici, nu? Clătină din cap. E soi rău. 
Mă rog, n-am timp să stau de bârfe. O să vă scriu certificatul 
de deces, puteţi să-l luaţi de la biroul meu când plecaţi. 

Maxison îi spuse că aşa o să facem. 

Doctorul traversă încăperea. Când să iasă, uşa se 
deschise şi o femeie intră înăuntru. Era mică, avea umeri 
pătraţi şi laţi, iar părul îi lucea ca arama. Avea părul ridicat 
în vârful capului şi legat cu o panglică de catifea albastră. 
Purta o rochie neagră, bine croită, garnisită cu guler şi 
manşete albe. 

— Aţi terminat? îl întrebă pe doctor. 

Vocea ei mă făcu să mă gândesc la nişte bare lucioase de 
oţel. 

Doctorul mormăi ceva şi ieşi fără să se uite la ea. 

Ea îl urmări din ochi, muşcându-şi buzele subţiri, şi-i făcu 
lui Maxison un semn cu capul. 

— Luaţi corpul cât mai repede posibil, îi ceru ea. O să-i 
spun lui Mitchell să curețe pe-aici. 

— Bine, Miss Robbins, făcu Maxison, aruncându-i o privire 
înspăimântată. 

Ridică sicriul pe suportul pliant pe care-l adusesem cu noi. 

Femeia se apropie de cadavru şi-l privi lung. Pe faţa ei 
micuță, îngustă, stăruia o expresie care-mi făcu pielea ca de 
găină. Avea un năsuc mic, gura aproape fără buze şi ochii 
albaştri ca gheaţa. Sprâncenele drepte, ridicate pe fruntea 
înaltă, îi dădeau un aer drăcesc. 

Ridică cearceaful şi examină cu interes cusăturile largi 
făcute de doctor. Nu puteam să-mi iau ochii de la ea, şi ea 
privi deodată în sus, spre mine. 

Ochii ei mă măsurară atent. Mi-a dat o senzaţie ciudată, 
ca şi cum ar fi putut să vadă prin hainele cu care eram 
îmbrăcat. 

— Eşti nou, nu? întrebă ea brusc. 

— Da, am zis cu un semn din cap, continuând să scot 
lucrurile din trusa lui Maxison. 

Am scos uneltele şi i le-am întins. 

— Ce ai la gură? Arată umflată, zise ea deodată. 

Limba mea pipăi automat cele două tampoane de cauciuc 
care-mi umflau obrajii. 

— M-a pupat o albină, am răspuns, întorcându-i spatele. 
Credeam că nu se vede. A 

Simţeam în continuare privirea ei asupra mea. In cele din 
urmă, se îndreptă spre uşă. 

— Grăbeşte-te, îi ordonă lui Maxison, înainte să iasă. 

O privisem în timp ce străbătea încăperea. Avea şolduri 
înguste şi picioare frumoase. Când închise uşa după ea, m- 
am îndreptat de spate şi m-am şters pe faţă cu batista. 

— Amarnică muiere, am zis, oftând din greu. Vede tot. 

Maxison transpirase şi el. 

— E periculoasă, şopti. 

— Aşa aş zice, am încuviinţat, ducându-mă la uşă. 

Am deschis-o şi am aruncat o privire pe coridor. Era gol. 

— Bun, să-i dăm drumul, am zis, închizând uşa. 

Mi-am scos haina lungă, neagră, şi am vârât-o în lighean, 
sub prosopul de care se servise doctorul. Mi-am scos 
ochelarii şi am scuipat tampoanele de cauciuc care-mi 
umflau obrajii. 

— Ştii ce ai de făcut, i-am spus lui Maxison. Scoate fundul 
dublu şi vâră-l sub sicriu. Pregăteşte corpul fără grabă, dar 
să fii gata repede când mă întorc. 

Încuviinţă. Îi ieşeau ochii din cap de frică. 

— Fii atent ce faci, Maxison, i-am zis. Fără şmecherii. 

Nebuna de pe etajul de deasupra începu iar să râdă, 
isteric şi neobosit. Mă treceau fiorii auzind-o. 

Am deschis iar uşa şi m-am uitat pe coridor. Mitchell mă 
aştepta. Mi-a făcut semn. 

— OK? am întrebat. 

— Da, până una-alta, zise el. 

Ochii îi străluceau de frică şi de plăcere totodată. 

— Pentru Dumnezeu, fii atent! 

— O să fiu, i-am promis. 

— Scările sunt după colţ. Rondul de dimineaţă s-a făcut. 
Avem o oră până la rondul următor. Fii atent la Robbins. De 
ea trebuie să te fereşti. 

— O să mă feresc, i-am spus. Ştii ce ai de făcut? 

— Da. Dar sper că n-o să fie nevoie să fac. 

— Şi eu sper, am spus, şi am pornit rapid pe coridor. 

Nu era nimeni. Am auzit voci dintr-o încăpere, dar nu m- 
am oprit. Am ajuns la scări şi am urcat. 

Scara, largă, ducea drept la etajul de sus. Am mers de-a 
lungul grilajului de oţel care mărginea galeria pe care 
dădeau celulele şi m-am dus la etajul al doilea. La jumătatea 
scării am trecut pe lângă un deţinut care spăla pe jos, stând 
în patru labe. S-a dat la o parte ca să trec. L-am simţit cum 
se uită după mine, întrebându-se cine sunt. Nu m-am oprit 
până n-am ajuns la ultimul etaj. 

Ştiam că mă aflu numai la câţiva metri de Miss Wonderly. 
Gândul acesta mi-a trezit un sentiment bizar de panică şi 
jubilaţie. La capătul scării, m-am trezit în faţa unui grilaj de 
oţel, a cărui uşă era încuiată. Nu m-am neliniştit, Mitchell îmi 
dăduse un şperaclu. 

În momentul în care traversam culoarul şi ajunsesem la 
grilaj, nebuna trase deodată un urlet strident. Urletul se 
înălţă, se umflă şi umplu văzduhul, ca ţipătul unui suflet 
damnat. Era atât de puternic, de apropiat, de neaşteptat, că 
am încremenit. O clipă am fost cât pe ce s-o iau la goană 
orbeşte în jos pe scări, dar m-am stăpânit şi am făcut un pas 
înainte. 

Am simţit că cineva mă pândeşte. M-am întors. 

Edna Robbins stătea în cadrul unei uşi de la mijlocul 
culoarului. Faţa ei mică şi dură nu avea nici o expresie, 
trupul subţire, cu umeri pătraţi, era neclintit. 

Am simţit că-mi sare inima, dar n-am mişcat. Timp de o 
clipă nesfârşit de lungă am rămas aşa, uitându-ne unul la 
altul. Era bănuitoare, dar nu alarmată. Uniforma de paznic o 
liniştea, dar ştiam că nu trebuie să-i las timp de gândire. Am 
mers liniştit către ea. 

Aştepta; ochii ei îmi iscodeau chipul. 

— E vreo problemă pe-aici? am întrebat, când am ajuns la 
vreo doi metri distanţă de ea. 

Faţa ei rămase în continuare fără expresie. 

— Ce te face să crezi că e vreo problemă? întrebă. 

— Am auzit ţipătul acela. Eram la etajul de dedesubt, aşa 
că am urcat, am zis, uitându-mă apăsat la ea. 

— Ce gardian model! mă luă ea peste picior; dar am văzut 
că privirea mea îşi făcuse efectul. N-ai ce căuta aici. Şterge- 
o! 

— OK, i-am răspuns. Nu-i nevoie să te superi. Mi-am 
plimbat privirea în sus şi-n jos pe trupul ei. N-aş vrea să i se 
întâmple ceva unei fetiţe drăguţe ca tine. 

— N-ai vrea? întrebă ea. Hai, vino înăuntru şi spune-mi de 
ce. 

Am şovăit, apoi am intrat după ea în încăpere: era un 
birou mic, tot atât de curat, glacial şi masculin ca ea. 

Ea se sprijini de birou şi îşi încrucişă braţele. 

— Nu te-am mai văzut până acum, spuse. 

— Sunt unul dintre gardienii veniţi de la Comisariatul 
central, i-am explicat, sprijinindu-mă de birou, lângă ea. 

Eram foarte aproape unul de celălalt, umerii ni se 
atingeau. Trebui să întoarcă capul ca să se uite la mine. 

— Parcă totuşi te-am mai văzut pe undeva, rosti ea, cu o 
privire curioasă, uimită. 

— Eu te-am văzut ieri, am minţit fără ruşine. Eram la 
baricadă când ai trecut. 

Ochii ei căpătară o expresie dură: 

— Semeni cu asistentul nou al cioclului, de la sala de 
autopsie, zise. 

Am rânjit: 

— Nu-i de mirare: e frate-meu. Mulţi ne confundă. El e mai 
rotund la faţă decât mine, şi nu ştie să se poarte cu femeile. 

— Tu ştii? Îşi bătea joc de mine pe faţă. 

l-am aruncat cea mai răscolitoare privire de care sunt în 
stare: 

— Sunt un mare admirator al femeilor. Şi ele mă plac. 

— Probabil de asta ai venit aici să-ţi vâri nasul pe la etajul 
deţinutelor, spus ea. 

— Ţipătul femeii ăleia m-a speriat. Am crezut că a pus 
gheara pe tine. 

O privire strălucitoare de fiară i se aprinse în ochi. 

— Nu pun ele gheara pe mine, spuse, liniştită. Ştiu ele 
lecţia. 

— Eşti dură, nu? am zis eu, cu admiraţie în glas. 

M-am apropiat şi mai mult de ea. 

— Simt că m-aş putea îndrăgosti de tine ca un nebun. 

Ea se ridică şi se duse la uşă. 

— Şterge-o, îmi zise, şi să nu te-ntorci. Dacă mai auzi 
vreun țipăt, vezi-ţi de treabă. Orice s-ar întâmpla pe etajul 
acesta, mă descurc. 

— Te cred, i-am spus, îndreptându-mă spre uşă. Ei, la 
revedere, doamnă. Dacă ai nevoie de mine, mă găseşti la 
etajul de dedesubt. 

— Şterge-o, repetă ea cu nerăbdare. 

Veni până la scară ca să vadă cum cobor. M-am dus jos şi 
am luat-o pe coridorul de la etajul B. Am aşteptat un 
moment, ciulind urechea. Am auzit cum se întoarce în biroul 
ei. Uşa s-a trântit. 

Am mai aşteptat un minut şi am urcat repede scara, am 
traversat palierul, am scos cheia, am descuiat uşa grilajului. 
Mă mişcăm repede. Mi se uscase gura, inima îmi bătea să se 
rupă. Am tras uşa grilajului încet; se mişca uşor, fără 
zgomot. 

Am intrat şi am închis uşa la loc, încuind-o. 

Apoi am pornit prin galeria îngustă, spre celula lui Miss 
Wonderly. 


VI 


Primele trei celule erau goale. Mirosea a dezinfectant şi a 
sudoare. Am înaintat în tăcere, pe vârfuri, pe pasarela 
îngustă, acoperită cu linoleum, spre care dădeau celulele. Pe 
partea opusă celulelor era pusă o plasă de sârmă, care să 

împiedice pe cineva să cadă în holul central al închisorii. 
Ochiurile plasei erau atât de mici, încât nu se vedea prin ele 
spre etajele de mai jos. 

În cea de-a patra celulă am văzut o mişcare. M-am oprit 
să mă uit. O femeie grasă, bătrână şi decrepită, cu părul 
vâlvoi, îmi zâmbi cu o gură ştirbă: 

— Bună, frumosule, mă salută ea, apropiindu-se şi 
înşfăcând gratiile în mâini. De zece ani n-am mai văzut un 
bărbat. Pentru mine ai venit, frumosule? 

Eram încremenit de groază. Am făcut un semn din cap şi 
am trecut, ferindu-mă. 

— Pentru tinerică ai venit, nu? orăcăi ea. O să-ţi placă. Dar 
păzeşte-te de Bugsey nebuna. E în celula de-alături. Îi urăşte 
pe gardieni. 

Am trecut mai departe, fără s-o las din ochi pe bătrână. 
Când am ajuns în faţa celulei următoare, un braţ se strecură 
printre gratii şi o mână descărnată şi nervoasă mă apucă de 
braţ. 

Am dat înapoi, încercând să-mi degajez braţul. Degetele 
slabe, nervoase, mi se înfipseră în carne cu o forţă 
neaşteptată. 

Sudoarea îmi şiroia pe faţă. M-am lăsat tras, până când 
am atins gratiile cu fruntea. M-am trezit faţă-n faţă cu o 
femeie tânără, blondă, ai cărei ochi încinşi de nebunie mă 
priveau cu ferocitate. Un şuier ieşea printre buzele ei 
strânse, tivite cu bule de spumă. Mi s-a ridicat părul în cap 
şi, timp de o clipă, mi s-a oprit inima. Nebuna îşi trecu şi 
cealaltă mână printre gratii şi mă apucă de guler. 

Inima începu să-mi bată iar. Eram speriat de moarte. 

— Ura, gabore, spuse ea. Te aşteptam. Imi făcu cu ochiul. 
O să te omor, îmi şopti. 

— Nu, nici gând, i-am răspuns, proptindu-mă cu picioarele 
de gratii. Am venit să te scot de-aici. 

Râsul ei ascuţit de nebună răsună din nou. 

— Nu vor să mă lase să plec, zise ea apoi, cu un zâmbet 
trist şi viclean în acelaşi timp. Ştiu bine ce le-aş face. Ce-o 
să-ţi fac şi ţie. 

Chipul i se crispă, ochii i se îngustară. 

— O să-ţi smulg beregata. 

Mi-am proptit mai cu nădejde picioarele în gratii şi m-am 
tras brusc îndărăt. Am scăpat din strânsoarea ei şi am căzut 
pe jos, lângă plasa de sârmă din partea cealaltă. 

Ea se holba la mine, bătând cu pumnii în gratii. Pe când 
mă străduiam să mă ridic, se aruncă în genunchi şi mă 
apucă de gleznă. Am dat cu piciorul liber în ea, dar n-o 
puteam atinge din cauza gratiilor. Mă ţinea de gleznă cu 
ambele mâini şi trăgea. Mi-am înăbuşit un strigăt de groază 
simțind cum alunec pe linoleum. M-am agăţat de plasa de 
sârmă, dar m-a tras atât de tare, că am scăpat-o. Mă trăgea 
spre ea ca pe-un peşte prins în undiţă. Degeaba zvârleam 
din picioare, degeaba loveam orbeşte, nu reuşeam să mă 
eliberez. 

Bătrâna ne privea rânjind, din celula ei. 

— O să-ţi smulgă inima, îmi şopti ea. 

_ Eram ud tot. Mă zbăteam ca un nebun, în culmea panicii. 
In expresia nebunei, în felul ei de a râde şi de a vorbi 
singură cu voce joasă, era ceva care mă seca de puteri. M-a 
tras din nou până lângă gratii. A dat drumul piciorului şi m-a 
apucat de haină. li simţeam respiraţia acră. Imi venea să 
vărs de oroare. 

— Ce te-a apucat? am gâfâit. Vreau să te scot de-aici. Pe 
tine şi pe fata de-alături. 

— Să nu te-atingi de ea! răgi nebuna. A suferit destul 
până acum. O să te împiedic să te-atingi de ea. O să-l 
împiedic pe oricine să se atingă de ea. Stai puţin să pun 
mâna pe gâtul tău împuţit! 

Am încercat să dau înapoi, dar m-a tras şi mai aproape. 
Degetele ei înaintau în salturi mici către gâtul meu. Se uita 
atât de atent la chipul meu, că nu observă că mi-am îndoit 
piciorul. Am ridicat piciorul încet, i l-am proptit în piept şi am 

împins cu toată puterea. Căzu pe spate, respirând sacadat. 
Eliberat, am sărit în picioare şi m-am rezemat cu spatele de 
plasa de sârmă. Tremuram şi de-abia mă ţineam pe picioare. 

— Ţi-a băgat groaza-n oase! răsună vocea batjocoritoare a 
Ednei Robbins. 

Am îngheţat. Mi-am întors capul. 

Edna stătea în picioare, în interiorul grilajului. Mă pândea. 
Nasul ei mic, ascuţit, se încreţise, ochii îi luceau a primejdie. 

Baba dispăruse în fundul celulei ei. Nebuna horcăia, 
întinsă pe jos. 

Am tras de poalele hainei mele sfâşiate şi mi-am trecut 
degetele prin păr. Mă simţeam ca dracu'. 

Edna făcu un pas în galerie. 

— Ţi-am zis s-o ştergi, nu? spuse ea aspru. Foarte bine, 
şmechere, o să-i explici chestia asta directorului. 

Am dat înapoi, cu ochii aţintiţi asupra celulei de lângă cea 
a nebunei. Pe pat era întinsă o femeie; avea părul auriu, ca 
mierea. Mi s-a zbătut inima în piept. Ştiam cine e. 

— Nu te supăra, am rostit cu voce răguşită. N-am făcut 
nimic rău. Vroiam să văd cum arată nebuna. 

Edna surâse cu dispreţ. 

— Ei bine, ai văzut-o. Tare-mi vine să te închid împreună 
cu ea şi s-o las să se distreze un pic cu tine. Hai, vino, javră, 
te-ai ars. Directorul o să te dea afară. 

Ştiam că e care pe care. Mi-am evaluat rapid şansele. Era 
mică. Părea robustă, dar eram sigur că o să mă descurc cu 
ea. Trebuia să o apuc de gât înainte să apuce să dea alarma. 

Am pornit încet către ea, cu o mutră amărâtă şi încurcată. 

— Poate ai putea să închizi ochii de data asta, am 
mormăit, ajungând lângă ea. 

— Nici gând de-aşa ceva... începu ea. 

Am sărit pe ea, încercând s-o apuc de gât. Şi am avut 
surpriza vieţii. Cu o flexibilitate de şopărlă, mă apucă de 
încheieturile mâinilor, mă trase spre ea şi se aplecă. In 
secunda următoare, zburam prin aer. M-am lovit de gratii şi 
am căzut la pământ, ametit. 

— Ţi-am spus că mă descurc cu tot ce se întâmplă pe 
etajul ăsta, îmi spuse Edna. Asta ţi se aplică şi ţie. Îmi dădu 
un picior în faţă. - Scoală de-acolo şi vino cu mine fără 
gălăgie, sau îţi sucesc gâtul. 

Strângând din dinţi, copleşit de o furie rece, m-am 
rostogolit spre ea şi am apucat-o de picioare. Am tras. Am 
auzit-o cum scoate un strigăt înăbuşit în clipa când şi-a 
pierdut echilibrul, dar a fost deşteaptă şi s-a aruncat înainte, 
scăpându-mi. 

M-am agăţat de ea. Era tare ca oţelul. M-am străduit să-i 
trag lovituri cu capul în figură. 

M-a lovit drept în ochi cu pumnul ei osos, mi-a proptit un 
genunchi în piept şi m-a apucat de încheietura mâinii cu 
ambele mâini. Era puternică şi ştia o mulţime de trucuri de 
jiu-jitsu. Mi-a întors braţul pe dos, aproape să mi-l rupă. Am 
văzut negru în faţa ochilor de durere. 

— Te-nvăţ eu să te mai baţi cu mine, îmi suflă ea, 
lăsându-se greu pe braţul meu. 

Am reuşit nu ştiu cum să mă rostogolesc, trăgând-o după 
mine. Am vrut să mă scutur de ea, dar se agăţase de braţul 
meu ca un buldog. De câte ori mă apăsa pe el, mă treceau 
valuri de durere. Auzeam cum îmi trosnesc încheieturile. 

l-am văzut capul blond venindu-mi la îndemână şi i-am 
pocnit un pumn. Lovitura a nimerit-o în gât. Mi-a lăsat braţul 
şi s-a prăbuşit. 

M-am ridicat greoi în genunchi. Nu mai puteam folosi 
braţul drept. Dar ea nu renunţase. S-a sculat, înjurând încet, 
cu părul blond-arămiu desfăcut, căzându-i pe umeri. S-a 
repezit din nou la mine. O aşteptam: i-am tras un pumn în 
coaste. A intrat ca în brânză. 

A căzut, făcând un salt, şi iar s-a ridicat înaintea mea. Mă 
băgase în sperieţi. Era tot atât de dură şi de periculoasă ca 
un bărbat. 

De data asta n-a sărit pe mine, ci s-a răsucit pe călcâie şi 
a alergat către uşa ogrilajului. M-am luat după ea 

şchiopătând. Cu orice preţ, trebuia să o împiedic să dea 
alarma. 

Am ajuns-o când întindea degetul spre butonul roşu al 
alarmei. Am încercat să pun mâna pe ea. 

Mă trase spre ea şi se aruncă pe spate, buşindu-mă cu 
picioarele în stomac. Am zburat pe deasupra ei şi m-am lovit 
de grilaj. Inainte să am timp să mă ridic, sări peste mine ca 
să ajungă la alarmă. Am înhăţat-o de talie şi am tras-o jos. 
Muşca, mă lovea şi mă zgâria. Ne-am rostogolit pe jos. Am 
început s-o lovesc cu pumnii. Mai întâi, m-a lovit şi ea, dar, 
după ce i-am tras trei sau patru pumni, a încercat să se 
ferească cu coatele. Loviturile mele o dureau; aşa cum 
vroiam. Gâfâia şi suspina de furie. Am apucat-o de gât, dar 
mi-a înfipt degetele în ochi. l-am dat drumul şi m-am ferit, 
cu ochii plini de lacrimi. Ea se ridică de jos, clătinându-se, şi 
se îndreptă spre mine, cu gând să mă termine. M-am ridicat 
şi i-am tras o directă de stânga în gât. 

Deschise gura şi scoase un vaiet subţire, căzând lângă 
uşa celulei nebunei. 

A fost o clipă de pauză. Eu, în genunchi, ea, cu umerii 
rezemaţi de gratii, cu genunchii îndoiţi. Apoi două mâini 
lacome, ca nişte gheare, ţâşniră printre gratii şi o apucară 
de gât. Edna trase un urlet sălbatic simțind atingerea 
mâinilor. Dar urletul se stinse chiar în clipa în care îi ieşea 
din gât. 

Nebuna, schelălăind de încântare, o trase spre ea. 
Distanţa dintre gratii era prea mică şi capul Ednei nu putea 
trece printre ele. Nu putea să strige, fiindcă mâinile nebunei 
o strângeau de gât ca un cleşte. Se zbătea şi dădea din 
picioare. Un pantof zbură cât acolo şi mă lovi în faţă. 
Genunchii îi ieşiră prin ciorapi. Eu nu eram în stare să mă 
mişc. Stăteam rezemat de grilaj, tremurând şi căscând ochii. 

Nebuna tot trăgea, sprijinindu-se cu nădejde pe picioare. 
Edna încerca s-o apuce, dar nu avea braţele destul de lungi. 
Se uita la mine, ochii îi ieşeau din cap şi limba i se umfla în 
gură. Nebuna o smuci brusc. Un sunet oribil, înfundat, ieşi 


158 


din gâtul Ednei şi capul îi trecu printre gratii, lăsând bucăţi 
de piele pe ele. O parte a feţei ei se umplu de sânge. 

— Am prins-o, îmi şopti nebuna. Ce, crede ea că e şefă 
peste toate aici? Mai vedem noi. 

Se aşezase pe duşumea, ţinând-o strâns pe Edna de gât. 

Baba zăludă de-alături încerca să vadă ce se întâmplă, dar 
n-avea cum. Bătea cu pumnii în uşa celulei, înjurând cu voce 
aspră. 

Edna era arcuită pe spate, călcâiele ei băteau darabana 
pe podeaua aşternută cu linoleum. Mâinile îi erau încleştate 
de gratii, în încercarea de a nu lăsa greutatea corpului să 
tragă de cap. Sângele îi şiroia de pe faţă. 

Nebuna, rânjind către mine, începu să respire adânc. 
Umerii i se încordară, faţa i se umplu de sudoare. 

Mi-am înfipt degetele în plasa de sârmă şi am aşteptat. 

Bătrâna, cu faţa lipită de gratii, rămase nemişcată, 
ascultând. 

Pe unde nu era acoperită de sânge, faţa Ednei avea o 
culoare vineţie. Ochii scoşi din orbite nu mai vedeau. Limba 
îi atârna, albăstrie, între buzele albăstrii. Corpul ei subţirel 
intră în convulsii. Începu să lovească cu o mână gratiile, fără 
forţă. 

Nebuna îmi făcu semn cu capul, închise ochii şi se 
încordă. Mâna Ednei se opri din mişcare. Am auzit un trosnet 
surd, urmat imediat de încă unul. Edna încetă să se mai 
zbată. Trupul i se muie deodată, cu capul prins în continuare 
între gratii. 

Bolnav de silă, am trecut pe lângă ea, înconjurându-i 
picioarele, spre celula următoare. 

Nebuna lăsă gâtul Ednei, se repezi spre mine şi încercă să 
mă apuce. Am scos pistolul şi am lovit-o peste mâini. Se 
dădu înapoi urlând. 

Chiar şi cu grozăvia asta în faţa mea, tot nu mă puteam 
gândi decât la Miss Wonderly. 

Era acolo. Zăcea întinsă pe patul de metal, cu ochii închişi, 
cu părul ei ca mierea răspândit pe perna grosolană. 

Am descuiat celula şi am intrat. 

Degetele nebunei mă înhăţară de braţ. Înnebunit de 
groază, am trăsnit-o între ochi cu mânerul revolverului. 

Dădu ochii peste cap şi se prăbuşi. 

Infiorându-mă, am luat-o pe Miss Wonderly în braţe şi am 
ieşit clătinându-mă din celulă. 

Bătrâna începu să ţipe. 


VII 


Am deschis uşa ascensorului şi am aruncat o privire pe 
coridor. Mitchell, cu ochii căscaţi, tropâia pe loc de 
nerăbdare, la capătul culoarului. Imi făcu semn cu mâna. 

Sus, la etajul A, bătrâna continua să tipe. 

Am ridicat din ascensor trupul nemişcat al lui Miss 
Wonderly şi am luat-o înainte pe coridor. Mitchell îmi făcu 
încă un semn, apoi se întoarse şi începu să coboare scările 
în goană. 

Alertat, am lăsat-o pe Miss Wonderly pe podea şi mi-am 
scos pistolul. 

Un paznic veni în goană de după colţ, cu arma pregătită. 
Nu i-am dat nici o şansă. Revolverul meu trosni. Gardianul 
se clătină şi căzu la pământ. Puşca automată îi căzu din 
mâini şi se declanşă. Glonţul zgârie tencuiala de pe tavan, 
deasupra capului meu. 

M-am întors, am luat-o pe Miss Wonderly şi am aruncat-o 
pe umăr. Se mişcă puţin, dar o ţineam bine. Am luat-o la 
goană. 

Undeva în clădire începu să sune o alarmă. Sunetul ei 
metalic se amesteca cu strigătele deţinuţilor, cu pocnetele 
uşilor de oţel şi cu urletele babei de la etajul de sus. 

La jumătatea coridorului, o uşă se deschise şi doi paznici 
dădură buzna afară. L-am împuşcat în picior pe unul dintre 
ei. Celălalt dădu înapoi, intră în încăpere şi trânti uşa. Am 
tras o salvă în uşă şi l-am auzit pe gardian zbierând. 

Am continuat, mergând mai încet şi întorcându-mă la 
fiecare pas. Luptasem ca un nebun şi nu aveam de gând să 
mă las acum, când ajunsesem atât de departe. 

Am auzit paşi grei urcând pe scări şi am luat-o la fugă. 
Sala de autopsie era prea departe. Ştiam că n-o să am timp 
să ajung acolo. Am împins prima uşă de care am dat şi am 
intrat într-un birou mic, mobilat banal. Am pus-o iar pe Miss 
Wonderly pe podea. Ea a deschis ochii, a încercat să se 
ridice în capul oaselor, dar am împins-o înapoi. 

— Stai liniştită, iubito, i-am zis. Te scot eu de-aici. 

Mi-a făcut o plăcere nebună să-i văd expresia din ochi, 
când m-a recunoscut. Tresări, dar rămase nemişcată, 
privindu-mă. 

Am alergat la uşă, m-am aplecat şi m-am uitat în coridor. 
Patru gardieni, dintre care unul avea o armă automată, se 
uitau uluiţi la trupurile prăbuşite pe coridor. Am băgat un 
glonţ în tipul cu arma automată. Ceilalţi au început să fugă 
cu disperare şi au dispărut în josul scărilor. 

Am săltat-o în braţe pe Miss Wonderly, am sărutat-o şi am 
luat-o în viteză pe coridor, ducând-o pe sus. Chiar când am 
ajuns la colţ, careva a început să tragă cu automatul. Un 
glonţ mi-a retezat tocul de la pantof. M-am împiedicat, dar 
am reuşit să trec după colţ. 

Am intrat în goana mare în sala de autopsie şi am trântit 
uşa. Maxison era încovoiat lângă perete, livid de groază. 
Trase aer în piept ca un înecat când mă văzu, dar nu era în 
stare să se mişte. 

Am dat fuga la sicriu, am tras-o pe Miss Wonderly de pe 
umăr şi am aruncat-o înăuntru dintr-o singură mişcare. Ea se 
ridică în capul oaselor, cu faţa crispată, cu ochii îngroziţi. 

— Întinde-te şi nu face nici un zgomot, i-am şoptit. 

Se uită la mine şi deschise gura să ţipe. l-am astupat gura 
cu mâna, dar începu să se zbată, înnebunită de frică. 

Nu mi-a plăcut ce-am făcut, dar n-aveam încotro. l-am dat 
un pumn în falcă. Capul i se dădu pe spate şi leşină. 

Cu viteza disperării, am culcat-o în sicriu, am pus fundul 
dublu deasupra ei şi l-am înşurubat. Am tras haina lungă 
neagră de unde o ascunsesem şi am îmbrăcat-o. Mi-am pus 
ochelarii şi mi-am băgat în gură tampoanele de cauciuc. M- 
am dus la Maxison şi l-am târât la masa de faianţă. 

— Să băgăm cadavrul în sicriu, i-am şoptit şi am apucat 
de umerii ţepeni şi reci ai moartei. 

A reuşit să-şi vină în fire. A apucat-o pe moartă de picioare 
şi m-a ajutat s-o vâr în sicriu. De-abia încăpea şi mi-am dat 
seama că va trebui să forţăm capacul ca să se închidă. 
Tocmai luasem capacul şi îl pusesem pe sicriu, când uşa se 
dădu în lături. 

Flaggerty şi trei gardieni apărură în prag. 

M-am prefăcut că mă sperii şi am făcut un pas înapoi, 
ridicând mâinile. Maxison n-avea nevoie să se prefacă. 
Credea că l-a ajuns ceasul morţii. 

Flaggerty, lac de sudoare, alb de furie, ne aruncă o privire 
rapidă, apoi se uită prin încăpere. 

— N-a intrat nimeni aici? se răsti el, uitându-se la Maxison. 

Cioclul dădu din cap. Nu putea vorbi de frică. 

— Haidem, zbieră Flaggerty la gardieni şi se întoarse. 
Imediat se întoarse înapoi, se duse la sicriu şi trase capacul. 
Se holbă la moartă, cu ochii îngustaţi, strâmbând din gură. 
Făcu un gest furios şi ieşi. 

Uşa se trânti. 

M-am şters pe faţă, încercând să-mi recapăt suflarea. 

— la-o uşor, i-am zis lui Maxison. N-am făcut treaba decât 
pe jumătate. 

Am luat şurubelniţa şi am înşurubat capacul pe sicriu. 
Tocmai terminam, când uşa se deschise din nou şi Clancy, 
gardianul, intră. 

— Ştiţi ultima veste? întrebă el. Tipul acela, Cain, a intrat 
în închisoare. Şi-a luat pipiţa de-aici. 

— Nu spune! am exclamat, ştergându-mă pe faţă şi pe 
mâini cu un prosop. - L-au prins? 

Clancy dădu din cap. 

— Nu, dar n-are cum să scape. Flaggerty şi-a ieşit din 
minţi. A început să cotrobăie prin toată închisoarea. Se uită 
la mine cu ochii mari: - Ce dracu' s-a întâmplat cu faţa ta? 

— Unul dintre gardieni a crezut că eu sunt Cain, i-am zis. 
Până să apuce Flaggerty să-l oprească, a sărit pe mine. 

— Au înnebunit toţi, comentă Clancy. N-am mai văzut în 
viaţa mea atâţia nebuni adunaţi la un loc. Ei, o să pună ei 
mâna pe Cain. N-are cum să iasă. 

— Eşti sigur? am zis. 

— Aşa cred. Cum să iasă? 

— De intrat cum a intrat? 

— Mda, zise Clandy, clătinând din cap. Jos pălăria. E isteţ 
şi are curaj. 

— Când putem pleca? am întrebat. M-am cam săturat de 
toate împuşcăturile astea. 

— Trebuie să staţi. Nimeni n-are voie să iasă până când 
nu-l găsesc. 

Am ridicat din umeri şi mi-am aprins o ţigară. Mă întrebam 
cât o să mă rămână leşinată Miss Wonderly, şi dacă o să 
înceapă să ţipe când o să se trezească din leşin. Mă treceau 
sudorile numai cât mă gândeam. 

Am stat acolo vreo zece minute, apoi au început iarăşi 
împuşcăturile. 

Clancy se duse la uşă şi se uită afară. 

— Am impresia că l-au încolţit, zise. E zarvă mare la etajul 
B. 

Alarma începu să sune. 

— Acu' ce-o mai fi? se încruntă Clancy. De ce-or suna 
alarma? 

Mitchell apăru la uşă. 

— Mişcă-te, nesimţitule, zbieră el la Clancy. Ne-am 
pricopsit cu o revoltă. Au scăpat nişte puşcăriaşi. 

— Cine le-a dat drumul? întrebă Clancy scoțând pistolul şi 
alergând spre uşă. 

— Cain, presupun, spuse Mitchell, împingându-l pe Clancy 
în faţă. 

Se întoarse spre mine şi-mi făcu cu ochiul. 

— Hai, îi spuse lui Clancy, toată lumea la etajul B, ăsta-i 
ordinul. 

Dispărură în fugă pe coridor. 

Am rânjit la Maxison. 

— Mitchell le-a dat drumul. Sper să nu păţească nimic, am 
zis. Haide, mergem. 

Am ridicat sicriul pe umeri şi am pornit spre ieşire. Sicriul 
cântărea o tonă şi, când am ajuns la poartă, eram istoviţi. 

Gardianul de la uşă se zgâi la noi şi ridică puşca. 

Ne-am oprit. 

— E în regulă, am suflat. Avem permis de ieşire. Lasă-ne 
să încărcăm sicriul în maşină şi ţi-l dau. 

El şovăi, iar noi am trecut pe lângă el în curte, unde ne 
aştepta dricul. El se ţinu după noi. Maxison şi cu mine am 
urcat sicriul în dric şi am trântit portiera. Gardianul ne 
ameninţa în continuare cu puşca. Faţa lui rotundă şi roşie 
avea o expresie uluită. 

— Flaggerty a zis să nu iasă nimeni, bombăni el. Nu ieşiţi, 
degeaba insistaţi. 

— Ţi-am zis că Flaggerty ne-a dat permis, am zbierat. Dă- 
i-l, am mârâit la Maxison. E la tine în buzunar. 

Cu o figură mirată, Maxison vâri mâna în buzunar. 
Gardianul mută arma din direcţia mea spre el, ţintindu-l, cu 
ochi bănuitori. 

Am sărit, l-am pocnit pe gardian în falcă şi, în timp ce el 
cădea, i-am smuls automatul. l-am tras una în cap cu patul 
puştii. 

— Haidem, i-am zis lui Maxison, împingându-l în dric. 

Am traversat curtea cu dricul, am trecut de prima poartă, 
care era deschisă, şi am oprit în faţa porţii care dădea afară. 
Asta era închisă. 

Franklin ieşi din gheretă. Se uită la noi. 

— O întindeţi înainte de a fi prea târziu? râse el. 

— Chiar aşa, i-am zis. l-am dat permisul gardianului de la 
intrarea în clădire. Au o revoltă pe cap acum. 

El ridică din umeri: 

— Eu nu mă amestec. Sunt un om paşnic. Se duse la 
poartă şi o deschise. - La revedere, fraţilor. 

l-am făcut un semn şi am ieşit cu maşina. 

Nu mai aveam decât un obstacol, baricada. Am pus 
revolverul la îndemână şi am luat-o în viteză pe drumul plin 
de nisip. Nu se vedea nici un gardian. Baricada bloca 
drumul, dar n-o păzea nimeni. 

Dinspre închisoare se auzeau ţipete şi focuri de armă. 
Probabil că toată lumea era prea ocupată ca să se 
sinchisească să păzească un trunchi de copac. 

Maxison şi cu mine ne-am dat jos, am dat trunchiul de 
copac la o parte. Apoi ne-am urcat înapoi în dric. 

Reuşisem. 


165 


Capitolul V 
CONTRAPUNCT 


Hotelul Martello de la Key West are vedere la ocean. De 
pe balconul nostru, adăpostit de soare de o draperie cu 
dungi albe şi verzi, puteam vedea bulevardul Roosevelt, 
aproape pustiu; obloanele caselor erau închise şi câinii 
moţăiau pe alei. Era ora prânzului şi căldura era cumplită. Pe 
dreapta, în depărtare, se zăreau insuliţele verzi ca smaraldul 
presărate pe marea scânteietoare, parcă pictată sub norii 
liliachii din înaltul cerului. Vapoare şi tot soiul de ambarcaţii 
mişunau pe vechiul Norwest Channel, itinerar folosit de 
secole. 

In şort, ochelari de soare şi sandale, leneveam într-un 
fotoliu de nuiele. Pe braţul fotoliului era pus un pahar cu 
whisky şi sifon, în care clinchetea gheaţa. Mă relaxam la 
căldură, privind spre mare cu ochi nerăbdători. 

Miss Wonderly era aşezată lângă mine. Purta un costum 
de baie alb care se lipea de ea ca o mănuşă. O pălărie de 
paie cât roata carului îi ferea obrazul de soare. Pe genunchi 
ţinea o revistă. 

Minutele treceau. M-am mişcat puţintel ca să ajung la 
ţigări. Când mi-am luat bricheta, Miss Wonderly m-a 
mângâiat pe mână. 

l-am zâmbit. 

— Tare frumos, nu? 

Ea dădu din cap, suspină, îşi scoase pălăria. Părul bogat, 
de auriul mierii, i se răspândi pe umeri. Şi ea era tare 
frumoasă. 

Eram în hotel de cinci zile. Evadarea rămăsese ca un 
coşmar îndepărtat. Nici nu vorbeam despre asta. In primele 

zile, Miss Wonderly se simţise rău de tot. Dormea prost, visa 
urât. Îi era frică să iasă din hotel. Hetty şi cu mine n-o lăsam 
singură nici o clipă. Hetty fusese o minune. Rămăsese cu 
noi. 

După ce fugisem din închisoare, ne dusesem direct la 
barca lui Tim. Tim şi cu mine plecasem cu Miss Wonderly şi 
reuşisem, nu prea ştiu cum, să ne furişăm printre cordoanele 
de poliţie pe care Killeano le întinsese de-a lungul coastei. 
Ajunsesem la Key West. A doua zi dimineaţa, Tim se 
întorsese cu barca la Paradise Palms. 

Key West, cu docurile lui din care se pleca la pescuit şi la 
strâns de bureţi de mare, cu concursurile de alergări de 
broaşte țestoase care se făceau pe plajă, cu pieţele şi 
magazinele lui, cu aerul lui nonşalant şi prietenos, era un loc 
minunat pentru convalescenţă. Miss Wonderly îşi revenise 
mai repede decât aş fi crezut. Acum era aproape normală. 

— Îţi place, copilaş? am întrebat-o, zâmbindu-i. 

— Da, spuse ea, întinzându-se. Şi ţie? 

— Sigur. Cam aşa speram să-mi petrec vacanţa la 
Paradise Palms. 

— Cât mai rămânem aici? întrebă ea deodată. 

l-am aruncat o privire. 

— N-avem nici o grabă. Vreau să te faci bine. Putem sta 
aici cât timp vrei. 

Se întoarse pe-o parte ca să se uite mai bine la mine. 

— Ce-o să se întâmple cu noi? întrebă ea, întinzându-mi 
mâna. 

M-am încruntat. 

— Ce să se-ntâmple? Ce-ar trebui să se întâmple? 

— Dragule, poate că n-am dreptul să întreb, dar... 
rămânem împreună? Se înroşi toată. 

— Vrei să rămânem împreună? am zâmbit. Nu prea sunt 
un tovarăş bun de drum. 

— Mie-mi convine, dacă îţi convine şi ţie, spuse ea, 
serioasă. 

— Sunt nebun după tine, i-am spus, dar nu ştiu cum te-ai 
putea obişnui cu felul meu de viaţă. Vezi tu, n-am fost 
învăţat niciodată să duc o viaţă ordonată. Nici nu mă pot 
vedea ducând o viaţă ordonată. N-ar fi o viaţă prea plăcută 
pentru tine. 

Se uită la mâinile noastre, strânse una în alta. 

— Vrei să te-ntorci acolo, nu? 

— Acolo unde? am întrebat cu voce aspră. 

— Te rog, dragule, spuse ea agăţându-se de mâna mea. 
Nu fi aşa. Vrei să te-ntorci acolo. 

— Nu trebuie să-ţi faci griji, i-am zis, zâmbindu-i. Nu ştiu 
încă ce-o să fac. 

— Dar o să te duci, când vine Tim. Îl aştepţi pe Tim, nu-i 
aşa? A 

— Păi... da, i-am răspuns, privind spre mare. Il aştept pe 
Tim. 

— Şi când vine, te-ntorci acolo cu el? 

— S-ar putea. 

— Te-ntorci. 

— S-ar putea, am repetat. Nu ştiu. Depinde de ce se mai 
întâmplă. 

Mă strânse şi mai tare de mână. 

— Dragule, te rog, nu te-ntoarce. Nu credeam că o să 
scăpăm. Când eram în închisoarea aia oribilă, nu credeam 
că o să te mai văd vreodată. Am crezut că o să te prindă şi 
pe tine şi o să te termine. Dar am scăpat, şi acum eşti cu 
mine. N-ar fi bine să ne punem iar în primejdie, nu-i aşa? 

— Nu-ţi face griji, i-am spus. Am o treabă de terminat. Îmi 
place să pun punctul pe i. Aşa sunt eu. 

— Nu, nu eşti. Nimeni nu e aşa. 

— Eu sunt. 

— Dragule, nu face asta. 

Mâna ei tremura în mâna mea. 

— Renunţă, te rog, numai de data asta. 

Am dat scurt din cap. 

Ea îşi smulse mâna dintr-a mea. 

— Tu şi mândria ta, spuse ea, cu vocea dintr-odată aspră, 
mânioasă. Nu-ţi pasă de nimic altceva. Nu-ţi pasă de noi. 
Trase adânc aer în piept şi izbucni: Ai văzut prea multe filme 
cu gangsteri, asta-i nenorocirea! 

— Nu-i adevărat, am zis. 

— Ba da, zise ea. Acum îşi controla perfect vocea. Vrei să 
te răzbuni. Consideri că Killeano a marcat un punct şi vrei 
să-ţi aperi reputaţia. Nu poţi să te abţii să faci asta. Crezi că 
e foarte deştept din partea ta să te duci singur acolo 
împotriva mafiei ăsteia care nu se dă îndărăt de la nimic. 
Fiindcă Bogart şi Cagney fac asta în filme, trebuie s-o faci şi 
tu în realitate. 

Am luat o înghiţitură de whisky, am clătinat din cap. 

— Nu pe tine te-au bătut, nu pe tine te-au ars cu ţigara şi 
nu pe tine te-au pus să-ţi scoţi hainele şi să stai gol în faţa 
unei turme de paznici de închisoare care rânjeau, continuă 
ea cu voce joasă. Nu în celula ta au dat buzna noaptea, nu? 
Nu ţie îţi şoptea o nebună printre gratii tot felul de grozăvii 
şi de scârboşenii. 

— lubito... 

— Tu ai păţit asta? Eu am suferit, nu tu. Eu nu vreau 
răzbunare. Te vreau pe tine. Nu vreau nimic altceva decât 
pe tine. Am scăpat. Mă bucur c-am scăpat. Doamne, cât de 
mult mă bucur c-am scăpat! Dar tu vrei să te-ntorci. Vrei să-i 
înfrunţi. Vrei să mă răzbuni. Dar eu nu vreau să mă răzbune 
nimeni. 

Vocea ei se frânse deodată. 

— Dragule, nu poţi să te gândeşti puţin la mine - nu poţi 
să renunti - pentru mine? Pentru noi? 

Am bătut-o uşurel pe mână. M-am ridicat. 

A urmat o lungă tăcere. Apoi am auzit-o ridicându-se. A 
venit lângă mine şi şi-a strecurat braţul sub braţul meu. 

— Asta vroiai să zici când mi-ai spus că nu ştii cum m-aş 
putea obişnui cu felul tău de viaţă? întrebă. 

M-am uitat la ea, mi-am trecut braţul în jurul ei, am 
strâns-o la piept. 

— Da, am spus. Nu-mi place să mă calce cineva pe 
picioare. Îmi pare rău, iubito, dar o să mă-ntorc acolo. Am zis 
că o să-i fac felul lui Killeano şi aşa o să fac. Mă simt ca un 
ticălos pentru că-ţi fac asta, dar altfel nu pot să fac: nu mi-aş 
ierta niciodată dacă l-aş lăsa pe şobolanul ăsta să-mi scape 
printre degete. 

— Bine, dragule, spuse ea. Înţeleg. Îmi pare rău că n-am 
înţeles mai devreme. Mă ierţi? 

Am sărutat-o. 

— Dragule, rosti ea după câteva clipe, vrei să te aştept? 

M-am zgâit la ea. 

— Păi sigur că vreau să mă aştepţi, am exclamat. 

Ea dădu din cap. 

— Nu neapărat. Te aştept, dar cu o condiţie. Altfel, când o 
să te-ntorci aici, n-o să mă mai găseşti. Nu glumesc. 

— Şi ce condiţie? 

— Să nu-l omori pe Killeano. Până acum n-ai făcut decât 
să te aperi. Dacă-l omori pe Killeano devii un ucigaş. Nu 
trebuie să se-ntâmple asta. Îmi promiţi? 

— Nu pot să-ţi promit aşa ceva, am zis. Poate să mă pună 
în situaţia de a-l... 

— Asta-i altceva. Am vrut să zic că nu trebuie să te duci şi 
să-l împuşti deliberat. Dacă te atacă, e altceva. Dar să nu-l 
vânezi şi să-l împuşti cu sânge rece. 

— Bine, i-am zis, îţi promit. 

O strângeam în braţe când am simţit-o încordându-se 
deodată. M-am întors şi m-am uitat. 

Barca lui Tim era la cel mult un kilometru distanţă de mal. 
Venea cu viteză. 

Eram la Tim toţi trei: Davis, Tim şi cu mine, aşezaţi, cu 
câte un pahar plin de whisky în mână şi cu sticla la 
îndemână. 

Davis abia intrase. Noaptea căzuse şi Tim şi cu mine abia 
sosisem de la Key West. 

— N-am pierdut vremea, zise Davis zâmbindu-mi, dar, 
înainte să începem, aş vrea să ştiu ce face puştoaica? 

— Face bine, i-am zis. l-au făcut o viaţă de iad în 
închisoarea aia, dara trecut peste asta. Acum e bine. 

Davis privi pe furiş spre Tim. Tim ridică din umeri. 

— Ei, sigur, vroia să nu mă mai întorc aici, am continuat, 
frecându-mă pe bărbie. O să treacă şi peste asta. 

— Mă rog, din moment ce se simte bine, e perfect, 
comentă Davis, pieptănându-se cu un aer nedumerit. 

— Necazul cu tipul ăsta e că se bagă singur în tot felul de 
belele, remarcă Tim. Când Hetty a aflat că vine, mi-a făcut 
un scandal pe cinste... 

— Gata, i-am tăiat-o eu brusc. Să trecem peste 
amănuntele intime. Ce e nou? 

— O mulţime de lucruri, răspunse Davis, aprinzându-şi o 
ţigară. În primul rând Flaggerty e mort. Ce zici de asta? Unul 
dintre puşcăriaşi i-a crăpat capul cu securea. 

— Unul mai puţin cu care să-mi bat capul, am zis. 

— Da. Şi ascultă una bună. Killeano a preluat slujba lui 
Flaggerty. Nu vrea să dezvăluie presei nimic despre ce s-a 
întâmplat în închisoare. Cred că e prea aproape de alegeri 
ca să lase cetăţenii să afle asemenea veşti proaste. 

— Ce s-a întâmplat cu Mitchell? 

— A întins-o. L-am văzut înainte să plece şi mi-a povestit 
tot. Jos pălăria, frate. A fost o lovitură tare. Am scris despre 
asta, dar redactorul mi-a tăiat articolul, după ce l-a întrebat 
pe Killeano. Publicul nu trebuie să afle nimic despre asta. 

— Şi Maxison? 

— A reuşit să scape basma curată, dar abia-abia. Laura i-a 
confirmat declaraţia şi, după ce l-a întors pe toate părţile, 
Killeano l-a lăsat în pace. Acum s-a întors la lucru, dar 
trebuie să recunosc că arată de parcă a scăpat de la 
balamuc. Şi să-ţi mai spun ceva. A fost găsit Brodey. 

— E mort? am întrebat posomorât. 

— Da. L-au găsit la Dayden Beach. Cu Luger-ul tău alături. 
Ghici cine l-a omorât? 

— Ştiu, am spus încleştând pumnii. Aşa că acum sunt 
căutat pentru trei crime? 

— Sigur că eşti, zise Davis, cam uluit. 

— Cu-atât mai rău, am spus, am luat o înghiţitură de 
whisky şi m-am uitat din nou la el. - Şi altceva? 

— Cea mai interesantă veste, spuse el, cotrobăi în 
buzunar şi scoase o bancnotă de cinci dolari. Mi-o întinse: - 
Am luat asta de la cazino acu' vreo două nopţi. 

Am întors bancnota pe toate părţile, m-am uitat la ea în 
lumină. Mi se părea în regulă. 

— Şi ce? 

— E falsă. 

M-am zgâit iar la bancnotă. Tot mi se părea bună. 

— Eşti sigur? 

— Da. Am verificat-o la bancă. Au zis că tipii au făcut o 
treabă clasa-ntăi, dar că tot e falsă. 

— Şi eu aş zice că e o treabă clasa-ntăi. Ai primit-o la 
cazino? 

Încuviinţă. 

— Împreună cu încă două de cinci pe care le-am câştigat. 
Celelalte erau bune. Asta e falsă. 

— Mda, asta e ceva, am zis şi am băgat bancnota în 
buzunar. 

— Hei, vreau una bună în schimb, se repezi Davis, 
alarmat. Şi pentru că tot suntem la importantul subiect al 
banilor, îmi datorezi şi o sută de dolari. 

— Îţi datorez? 

— Da. Ţi-am cheltuit banii. la ghici ce-am făcut? Am 
angajat un detectiv privat să scotocească după ceva chestii 
murdare despre prietenii tăi. Cum îţi place asta? 

— Ai făcut asta? Isteaţă idee! A găsit ceva? 

— Dac-a găsit? Drace! Davis îşi frecă mâinile, satisfăcut. - 
N-a fost o idee proastă. Una dintre chestiile pe care le-a aflat 
e că la bordelul care te interesează se consumă de cinci ori 
mai multă electricitate decât acum doi ani. Iti spune ceva? 

— Asta ar da de înţeles că e un echipament electric 
instalat acolo. 

— Aşa am zis şi eu. Ar fi o ascunzătoare perfectă pentru o 
tiparniţă de bani falşi, nu? 

— Bună, am zis. Şi altceva? 

— Nu ne grăbi, spuse Davis, rânjind. Tipul nu se ocupă de 
asta decât de vreo două zile. A aflat ceva despre Gomez, 
dacă te interesează. 

— Gomez? am zis încruntându-mă. Nu ştiu unde s-ar 
potrivi Gomez în schema asta. 

— Bun, atunci să-l lăsăm deoparte pe Gomez. 

— Da' ce-ai găsit despre Gomez? 

— Gomez face trafic de persoane în Cuba. 

Mi-am privit atent unghiile. 

— la zi, l-am îndemnat. 

— Asta e. Face treaba pe scară mare. Are trei bărci, o 
mulţime de tipi care lucrează pentru el, şi primeşte o mie de 
dolari de cap. 

— Ce fel de oameni transportă? 

— Revoluţionari. E trafic mare între ţărmul ăsta şi Cuba. 
Gomez face şi contrabandă de arme. Pe câte am auzit, iar o 
să fie zarvă în Cuba, nu peste multă vreme. 

— Dacă Killeano pune mâna pe una din bărcile lui, n-o să-i 
placă deloc, am spus eu, gânditor. 

— Nu prea-s şanse, zise Davis. Probabil că Gomez 
lucrează sub protecţia lui. 

— Dar presupunând că pe Killeano îl apucă un acces de 
zel şi opreşte una din bărcile lui Gomez, ce credeţi c-ar face 
Gomez? 

— Ştiu al dracului de bine ce-ar face. Ar încerca să-i vină 
de hac lui Killeano, zise Davis, privind cu îndoială la mine. 
Dar de ce să-l apuce zelul pe Killeano? 

— Abia a devenit şeful poliţiei, şi alegerile se apropie. Ar fi 
o bună publicitate să pună brusc capăt traficului, mai ales 
dacă presa face caz de asta. 

Chipul grăsan al lui Davis se strâmbă: 

— Ce naiba îţi trece prin cap? 

— Unde-şi ţine Gomez bărcile? 

— De unde să ştiu? se miră Davis, întorcându-se şi 
uitându-se când la Tim, când la mine. Tipul ăsta, detectivul - 
îl cheamă Clairbold (nostim nume, nu?) - a dat accidental de 
chestia asta. Nu asta căuta. Cotrobăia prin apartamentul lui 
Lois, încercând să găsească vreo scrisorică pe care să i-o fi 
scris Killeano lui Lois. A fost ideea mea. Mă gândeam că am 
putea să-l punem la zid pe Killeano dacă am pune mâna pe 
ceva scrisorele picante şi le-am publica. Clairbold tocmai îşi 
băga nasul prin dormitorul lui Lois, când Gomez şi încă un 
tip au intrat în camera de-alături. Clairbold s-a pitit după o 
draperie şi l-a auzit pe Gomez cum plănuia să ducă un grup 
de partizani în Cuba, în noaptea asta, şi să aducă un alt grup 
înapoi în noaptea următoare. 

Am încuviinţat. 

— Bună treabă. A găsit vreo scrisoare? 

— Nu. A întins-o de îndată ce-a plecat Gomez. Nu i s-a 
părut sănătos să mai zăbovească pe-acolo. 

— S-ar putea să iasă ceva, Jed, am zis. Merită să ne 
ocupăm de asta. Poţi să iei legătura cu detectivul? 

— Da. Imediat, dacă vrei. 

— Atunci fă-o. Zi-i să-i ia urma lui Gomez şi să se ţină scai 
de el oriunde s-ar duce. Vreau să aflu unde-şi ţine Gomez 
bărcile şi unde o să-i debarce pe cubanezii ăia la noapte. 
Spune-i să treacă pe-aici. O să-l aşteptăm. 

Davis se duse să-i dea telefon detectivului. 

Tim se uită îngrijorat la mine. 

— Nu văd la ce te pot duce toate astea, spuse el. 

Am dat nerăbdător din mână. 

— Cred că am îmbătrânit şi m-am muiat, i-am zis. Ştii ce 
m-a făcut copila aia a mea să promit? 

Tim făcu semn că nu. 

— Că n-o să-l omor pe Killeano. Închipuieşte-ţi. Credea că 
o să mă duc direct la biroul lui şi o să-i umplu burta cu 
plumb. Poţi să-ţi imaginezi aşa ceva? 

— Păi, şi nu asta vroiai să faci? rosti Tim, cu un rânjet şiret 
pe buze. 

— Cam aşa, am mărturisit, încruntându-mă. Dar de unde 
să-mi treacă prin cap că o să ghicească? 

— Şi-atunci, nu-i vii de hac lui Killeano? exclamă Tim, 
surprins. Atunci de ce te-ai mai întors? 

— Am promis că nu-l omor, dar asta nu-nseamnă să nu-i 
vin de hac, am răspuns, posomorât. Numai că va trebui să 
lucrez altfel. O să ia mai mult timp, dar o să ajung la acelaşi 
rezultat. Trebuie să găsesc pe altcineva care să facă treaba 
asta în locul meu: în cazul de faţă, Gomez. 

Davis se întoarse de la telefon. 

— Clairbold zice că în clipa asta Gomez e la terenul de joc. 
E de părere că Gomez o să facă treaba cu Cuba după ce se 
încheie partida. 

— OK, am zis. 

— După ce-l vede pe Gomez că pleacă, detectivul o să 
vină aici, zise Davis. O să-ţi placă tipul. E bun. 

Mi-am pus picioarele pe masă: 

— Stai pe-aici, i-am zis. S-ar putea să avem ceva treabă în 
curând. 

— Nu, nu, răspunse imediat Davis. Ştiu eu când ai de gând 
să faci o trăsnaie. Miros necazurile. Eu mă duc acasă. 

Am râs. 

— Cum vrei, i-am spus, dându-i o sută de dolari plus o 
bancnotă de cinci dolari. Intr-o zi, două, o să ai un articol 
trăsnet pentru pagina întâi. 

— Nu-mi spune, spuse Davis, prefăcându-se că se înfioară 
de groază. Lasă-mă să am o surpriză. 


Clairbold era un tânăr blond, îmbrăcat într-un costum 
cafeniu închis şi cu o pălărie de paie de culoarea ciocolatei, 
cu panglică în dungi cafenii şi albastre. Intră în salon pe 
urmele lui Tim şi se uită la mine aşa cum se uită un gură- 
cască cu porniri morbide la un accident de circulaţie. 

L-am examinat. Era foarte tânăr. Avea o faţă rotundă şi 
trandafirie, iar barba lui blondă era bărbierită de mântuială. 
Avea ochi curioşi şi un pic speriaţi. Dinţii, puţin în afară, îl 
făceau să semene cu un iepuraş blând. Nu arăta deloc a 
detectiv - ceea ce, de altfel, era un avantaj pentru el. 

— la un scaun, i-am spus. Şi ceva de băut. 

Se aşeză pe scaun cu precauţie, de parcă ar fi fost o cursă 
pentru urşi. Apoi îşi scoase pălăria şi o puse pe genunchi. 
Părul îi era pieptănat ordonat, cu cărare la mijloc. 

— Cum îţi place să lucrezi cu mine? l-am întrebat, 
împingând spre el sticla de whisky şi paharul. 

— Imi place foarte mult, domnule Cain, spuse el timid. 

Făcu semn că nu, privind sticla. 

— Nu, mulţumesc. Nu beau niciodată. 

— Nu? Nu bei alcool? 

— Nu când lucrez, răspunse el foarte serios. Alcoolul 
dăunează simțului de observaţie. 

— E adevărat, l-am aprobat eu, dând grav din cap. De cât 
timp faci meseria asta? 

— Adică de cât timp sunt detectiv particular? întrebă el, 
roşind. Păi nu de mult. 

Se uită la mine; avea o expresie de cinste absolută: 

— Ca să fiu sincer, domnule Cain, e primul meu caz mai 
important. 

— Te descurci foarte bine, i-am zis. Nu te deranjează să 
lucrezi pentru mine? 

Am zâmbit, ca să mai îndulcesc lovitura, şi am continuat: 

— Sunt căutat pentru trei asasinate. 

Se uită atent la pălăria de pe genunchi, o învârti în mâini, 
apoi o puse pe masă. 

— Domnule Cain, părerea mea e că sunteţi acuzat pe 
nedrept de un individ fără scrupule. 

Am clipit. 

— Asta-i cu adevărat părerea ta? am zis, privind spre Tim, 
care rămăsese cu gura căscată. 

— Sigur. Am studiat îndeaproape faptele. Vedeţi, trebuie 
să mă gândesc la reputaţia mea. N-aş vrea să lucrez pentru 
cineva învinuit de omor. Am căpătat convingerea că nu 
sunteţi vinovat de aceste crime. 

— Păcat că nu sunt mai mulţi de părerea dumitale, i-am 
zis. Ei, vroiai să-mi spui ceva, nu? 

— Da. V-am adus un raport amănunţit, spuse el, trăgând 
un teanc de hârtii din buzunar. 

Le-am refuzat cu grăbire: 

— Povesteşte-mi ce scrie în ele, îmi ajunge. Cititul nu e 
partea mea tare. 

El îşi umflă pieptul şi, cu ochii aţintiţi pe peretele din 
spatele meu, începu să recite: 

— In seara asta, la ora douăzeci şi unu treizeci, am primit 
de la domnul Davis instrucţiuni să-l urmăresc pe jucătorul de 
pelotă Juan Gomez, bănuit că transportă clandestin cetăţeni 
cubanezi între coasta aceasta şi Havana. 

Mi-am trecut mâna prin păr, m-am uitat la Tim şi am dat 
din cap. 

Clairbold continuă: 

— Am ales un post de observaţie potrivit, de unde puteam 
să-l văd pe Gomez fără să mă vadă. In acel moment juca 
pelotă. La sfârşitul partidei, l-am aşteptat în maşina mea, la 

177 


ieşirea jucătorilor. Gomez a apărut în compania unei femei 
roşcate pe care am identificat-o ca fiind Lois Spence. Au 
plecat într-un Cadillac. 

Se opri şi se uită prin hârtii. 

— Nu mă interesează numărul de înmatriculare, i-am zis, 
ghicind ce caută. - Unde s-au dus? 

Puse raportul jos: 

— Au luat-o pe drumul de coastă şi a fost foarte uşor să-i 
urmăresc. Era aglomeraţie, am lăsat două maşini între mine 
şi ei. La 5 kilometri de Dayden Beach, e un drum lateral care 
duce la mare. Au luat-o pe acest drum şi am considerat că 
nu e potrivit să mă iau după ei, pentru că aş fi fost trădat de 
lumina farurilor. Am lăsat maşina şi i-am urmărit pe jos. La 
capătul drumului am văzut că au parcat Cadillac-ul şi i-am 
văzut pe Gomez şi pe Miss Spence mergând pe jos pe plajă, 
în direcţia est. Nu aveam cum să mă ascund şi nu puteam 
să-i urmăresc fără să mă vadă. Din fericire, nu s-au dus 
departe şi i-am pândit, ascuns după Cadillac. Un vas din larg 
a început să le facă semne. Gomez a răspuns cu lanterna, şi 
ambarcaţia s-a apropiat. Era o ambarcaţie de 10 metri 
lungime, vopsită în verde închis, fără catarg. In acel moment 
am observat la faţa locului un ponton de beton, ascuns cu 
multă iscusinţă sub nisip, şi care se prelungea în mare, 
permiţând ambarcaţiunii să acosteze. Barca a fost legată, 
Gomez şi Miss Spence au urcat la bord. Clairbold se opri, 
înroşindu-se uşor. Primisem misiunea de a afla unde merge 
această barcă. Or, din locul unde eram, nu auzeam nimic. M- 
am hotărât să mă târăsc spre barcă, deşi riscam serios să fiu 
văzut. Totuşi am reuşit. 

Mă uitam la el cu gura căscată, imaginându-mi cum se 
târa, într-o noapte cu lună plină, pe nisipul alb, ca să se 
apropie de o bandă de criminali care l-ar fi ucis fără nici un 
scrupul. Începuse să urce tare de tot în stima mea. 

— Ţi-a trebuit ceva curaj să faci asta, i-am zis cu multă 
convingere. 

Din roşu, se făcu vişiniu. 

— O, nu ştiu, zise el, frecându-se pe obraz. Vedeţi, am fost 
şcolit foarte bine. 

Ezită o clipă, apoi îmi explică, bâlbâindu-se uşor: 

— Deşi Şcoala de detectivi din Ohio nu face decât cursuri 
prin corespondenţă, nu lasă nimic la voia întâmplării. 
Cursurile subliniază că arta de a te strecura peste tot 
neobservat este foarte folositoare în această meserie. M-am 
antrenat puţin în camera mea. 

Tim se sufocă un moment, tuşi şi se uită în altă parte. M- 
am încruntat. 

— Continuă, i-am zis. 

— Am reuşit să ajung la ponton şi m-am ascuns în spatele 
lui, continuă Clairbold, ca şi cum ar fi citit lecţia la şcoala lui 
de detectivi. După un moment, Gomez şi Miss Spence au 
ieşit pe punte şi i-am auzit vorbind. El i-a spus că o să plece 
din Havana mâine seară la ora nouă, că o să-şi lase 
pasagerii la Pigeon Key, după care o să se întoarcă aici. Ea 
şi-a dat întâlnire cu el şi a coborât de pe barcă. A plecat cu 
Cadillac-ul. Imediat după aceea a sosit altă maşină din care 
au coborât patru bărbaţi, după toate aparențele cubanezi, şi 
s-au urcat în barcă. 

— Dar ce făceai în timpul ăsta? l-am întrebat, căscând 
ochii la el. 

— Îmi săpasem o vizuină în nisip şi mă îngropasem în ea. 
Îmi pusesem pe cap un jurnal pe care-l aveam la mine, astfel 
încât puteam respira, vedea şi auzi. Am găsit ideea asta într- 
un capitol din cursul meu despre supravegherea suspecţilor 
pe terenuri nisipoase... 

Rămase gânditor o clipă. g 

— E un curs foarte satisfăcător. I| recomand cu căldură. 

Am făcut o figură foarte serioasă: 

— E clar că prevede toate împrejurările. 

— Ambarcaţia a plecat de la țărm în direcția Havanei. l-am 
lăsat să se mai îndepărteze şi am venit aici să dau raportul, 
încheie el. 

— Măi să fie! am comentat. 

El înălţă capul: 

— lî sper că sunteţi mulţumit de mine, domnule Cain, 
zise, cu multă nelinişte. 

— Şi încă cum! i-am răspuns. Acu', uite ce e, tinere, ar 
trebui să fii foarte atent. Tipii ăştia sunt nişte bandiți înrăiţi, 
şi îţi asumi prea multe riscuri. Ai făcut o treabă 
nemaipomenită, dar n-aş vrea să te pierd. 

El zâmbi: 

— O, ştiu să am singur grijă de mine, domnule Cain, mă 
asigură. Am învăţat să boxez şi trag bine. 

M-am uitat la el şi m-am întrebat pe unde oare îşi lăsase 
muşchii. Probabil că-i uitase acasă. În orice caz, la el nu-i 
avea. 

— Ai învăţat să boxezi şi să tragi tot prin corespondenţă? 
am întrebat, cu simpatie. 

— Păi, da, răspunse el, îmbujorându-se. Încă n-am avut 
ocazia să-mi pun cunoştinţele în practică, dar teoria am 
înţeles-o perfect. 

De data asta, nici n-am mai îndrăznit să mă uit la Tim. Am 
scos două sute de dolari din portofel şi i-am întins lui 
Clairbold. 

— Astea sunt pentru că ai fost atât de isteţ, i-am zis. Dă-i 
înainte tot aşa şi o să mai vină cât de curând. 

li sclipiră ochii şi înşfăcă bancnotele cât ai clipi. 

— Mă bucur că sunteţi mulţumit de mine, domnule Cain. 
Înseamnă mult pentru mine. 

Şovăi, apoi spuse brusc: 

— Dacă n-aveţi nimic împotrivă, cred că aş putea face o 
investigaţie asupra acelui... fî... acelei case rău famate. 
Desigur, nu-mi face nici o plăcere să mă duc într-un 
asemenea loc, dar asta face parte din munca mea, nu? 

Şi se uită la mine cu speranţă şi seriozitate. 

— Aşa este, am spus eu grav. 

— Deci credeţi că aş putea face o investigaţie acolo? 

— Cred că e o idee bună, am spus, dând din cap. Numai fii 
atent să nu te răpească vreo pipiţă. 

Se înroşi iar: 

— Femeile nu au putere asupra mea, spuse el serios. Am 
fost antrenat să rezist tentaţiei. 

— A! Şi asta face parte din curs? am întrebat. 

— 0, sigur! Subiectul este tratat în amănunţime în 
capitolul „Sexul şi bărbatul auto-controlat”. 

— l-auzi! am zis eu, cu un fluierat de uimire. Mi-ar plăcea 
să citesc şi eu asta. Mi-ar putea fi de folos. 

El mă încredinţă că, la prima ocazie, o să-mi împrumute 
cu plăcere cursul şi, ridicându-se, se pregăti de plecare. 

— O clipă, i-am zis, arătând cu degetul spre pălăria lui 
ciocolatie. N-aş vrea să te critic, dar crezi că e prudent să 
porţi o asemenea drăcovenie? Nu spun că e o pălărie rea. Aş 
spune chiar că e o reuşită, în genul ei, dar nu crezi că, în caz 
că urmăreşti pe cineva, e un pic cam vizibilă? Îţi sare în ochi 
de la un kilometru. 

Incepu să radieze de-a binelea de fericire. 

— Asta e şi ideea, domnule Cain! zise. E un accesoriu 
special, care e furnizat odată cu cursul. De fapt, e o pălărie 
trucată. 

Scoase de pe cap oroarea de culoarea ciocolatei, trase 
panglica de pe ea şi o întoarse ca pe-o şosetă. Îi întoarse şi 
panglica şi o puse la locul ei. Acum pălăria era bej, cu 
panglică în dungi roşii şi galbene. 

— Deşteaptă chestie, nu? spuse. Vedeţi, îi nedumereşte 
pe cei urmăriţi. După părerea mea, numai pălăria asta şi 
face toţi banii pe care i-am plătit pe tot cursul. Şi mi-au 
trimis-o pe deasupra. 

Şi, cu aceste vorbe, se retrase. 

După ce plecă, Tim rosti: 

— Poţi să-nnebuneşti! 

Inhăţă sticla cu whisky, îşi turnă o porţie generoasă şi 
împinse sticla către mine. 

— Ţine, o să te ajute să-ţi vii în fire. 

Am dat deoparte sticla din faţa mea. 

— Eu nu, am declarat. Trebuie să am grijă de capacitatea 
mea de observaţie. 


IV 


A doua zi, dis-de-dimineaţă, Tim şi cu mine am plecat spre 
Miami, la vreo sută şi mai bine de kilometri distanţă de 
Paradise Palms. Eram în decapotabila Mercury a lui Tim, şi 
călătoria nu ne-a luat mai mult de o oră şi jumătate. 

Am oprit la biroul Poliţiei Federale şi l-am lăsat pe Tim în 
maşină. 

Agentul federal se numea Jack Hoskiss. Era un tip înalt, 
mătăhălos, cu o claie de păr negru-albăstriu, cu o faţă 
lătăreaţă şi cu ochi plini de umor. Se ridică de la birou şi-mi 
întinse mâna asudată. 

N-am luat-o pe ocolite. 

— Sunt Chester Cain, i-am zis. 

Îmi spuse că m-a recunoscut, şi cu ce mă poate ajuta? 

M-am holbat la el. 

— Se pretinde că am ucis trei tipi. Nu simţiţi nevoia să 
luaţi măsuri? 

El dădu din cap. 

— Când poliţia din Paradise Palms o să ne ceară ajutorul, 
o să ne ocupăm de asta. Pentru moment, nu ne priveşte, 
zise el, oferindu-mi o ţigară. 

— Meseria dumitale e să mă arestezi oricum, am rostit, 
uitându-mă pătrunzător la el. 

— Nu-ţi complica existenţa, îmi replică, rânjind. Nu-i 
nevoie să mă înveţi meserie. 

Privi pe geam, zâmbind pentru sine. 

— Poate că ne interesează acelaşi lucru. 

— Se pare că pe tipul acela, Killeano, nu-l iubeşte nimeni. 

— Nu înţeleg cum de n-a făcut până acum nici o mişcare 
greşită, spuse Hoskiss. Il supraveghem de luni de zile, dar 

până acum a fost prea şmecher pentru noi. Mi-ar plăcea să 
găsesc ceva să-l agăţ. 

— Şi mie, i-am zis, şi i-am pus pe birou bancnota de cinci 
dolari pe care mi-o dăduse Davis. Te-ar putea interesa. 

Se uită la ea fără s-o atingă, apoi la mine. Ridică din 
sprâncene. 

— Ce-i cu asta? 

— Uită-te la ea. Nu muşcă. 

O luă în mână, o examină. Apoi se aşeză brusc, trăgându- 
şi cu zgomot scaunul. Fără nici o îndoială, îl interesa. 

— De unde ai asta? se răsti. 

— Am găsit-o. E plin Paradise Palms de ele. 

— Da, spus el, enervat. 

Deschise un sertar, trase din el o cutie şi-mi arătă că e 
plină de bancnote. O compară cu ele pe cea pe care i-o 
dădusem, mârâi şi o puse în cutie, lângă celelalte. 

— Sunt făcute bine, nu? bombăni el, nemulţumit. De luni 
de zile încercăm să punem mâna pe banda asta. Dar până 
acum n-am prins nici o urmă. N-ai idee de unde vine 
bancnota asta? 

— AŞ putea ghici. 

Hoskiss aşteptă, dar eu n-am continuat. 

— Unde? întrebă în cele din urmă, când se convinse că am 
nevoie de un îndemn suplimentar. 

Am tras din ţigară şi am suflat fumul în jos, pe birou. 

— Am să-ţi fac o propunere. 

Un zâmbet subţire îi apăru pe buze. 

— Mă gândeam eu. Zi. 

l-am povestit totul, din ziua în care ajunsesem la Paradise 
Palms. Nu i-am spus despre Mitchell, şi nici unde e Miss 
Wonderly, dar în afară de asta nu i-am ascuns nimic. 

Mă asculta, tolănit pe scaun, cu ochii duşi. Când am 
terminat, fluieră uşurel. 

— De ce oare n-a venit la noi nătărăul ăla de Herrick? 
spuse el cu amărăciune. l-am fi dat toată protecţia de care 
avea nevoie şi l-am fi ajutat să facă curăţenie în oraş. Nu pot 

să-i văd în ochi pe deştepţii ăştia care încearcă să ne ia 
piuitul aducându-ne cazurile gata rezolvate. 

— El n-a venit la voi, dar eu am venit, i-am atras atenţia, 
cu blândeţe. 

Se uită bine la mine. 

— Bine, şi acum ce vrei? 

— M-am săturat s-o tot încasez, i-am zis, scuturând 
scrumul ţigării pe jos. Am să întorc Paradise Palms cu fundu- 
n sus. Am arătat cu degetul spre el: De asta am venit. 

Îşi ridică sprâncenele. 

— Mai departe, spuse. 

— Două lucruri, amândouă de competenţa Poliţiei 
Federale: complicitate la imigrare ilegală şi fabricare de bani 
falşi. 

— Şi cum duc astea la Killeano? 

— Asta-i treaba mea. Nu-ţi dau chiar tot pe mână, numai o 
parte, am zis zâmbind. 

— Zi mai departe. 

— În seara asta, o ambarcaţiune o să debarce un grup de 
cubanezi la Pigeon Key. O să plece din Havana la nouă 
seara. Vasul are zece metri lungime, e vopsit în verde închis, 
nu are catarg, un geam de la cabina pilotului e spart. Aş fi 
bucuros să vă ocupați de el. 

— Eşti sigur? 

— Sigur că sunt sigur. E o informaţie proaspătă. 

— OK! O să mă ocup. 

— Şi încă ceva. Aş vrea să se ştie că informaţia v-a dat-o 
Killeano. Davis o să se ocupe de publicitate. De acord? 

— În ce scop? se încruntă el. 

— E un element al combinației. Dacă vă dau plocon 
tiparniţa de bani falşi şi băieţii care lucrează la ea, merită să 
jucaţi partida alături de mine, nu? 

— S-ar prea putea, spuse el prudent. Pari a şti al dracului 
de multe lucruri despre treaba asta, Cain. Ce-ar fi să joci cu 
cărţile pe faţă? Şi să nu-ţi închipui că te poţi servi de biroul 
ăsta pentru interesele tale personale. 

— Ei, acum vorbeşti ca un adevărat poliţai, i-am replicat. 
Uite ce e, eu îţi dau un vas plin de cubanezi indezirabili şi îţi 
indic de unde ies toţi banii ăştia falşi. Ar trebui să-mi fii mai 
recunoscător. 

— Bine, OK, zise el râzând. Dar să nu începi vreo chestie 
pe care noi să nu o putem duce până la capăt. 

— Fii pe pace, i-am zis. Vino joi noaptea la Paradise Palms. 
Ne întâlnim pe chei, ia numărul 46, la ora 11. Vino pregătit 
de încăierare. Dac-ai putea aranja să ai câţiva dintre băieţii 
voştri la îndemână, ar fi şi mai bine, dar să nu se arate până 
nu începe distracţia. 

Se holbă la mine: 

— Ce ai de gând? La adresa aia e un bordel. De ce să vin 
acolo? 

l-am făcut cu ochiul. 

— Tu nu te distrezi niciodată, frăţioare? l-am întrebat, 
îndreptându-mă spre uşă. 


V 


În dimineața următoare, la ora şase fix, Davis dădu buzna 
în camera în care dormeam. Am sărit din somn, am tras 
revolverul de sub pernă, am văzut cine e, am băgat 
revolverul la loc. 

— Aşa pier unii în accidente, am croncănit răguşit, 
frecându-mă la ochi. - Cât e ceasul? 

— Imi place chestia asta, bodogăni Davis. Lucrez ca un 
sclav toată noaptea şi vin cât pot de repede aici să-ţi arăt 
cât sunt de grozav, iar tu Îmi vorbeşti de accidente! 

Am căscat, mi-am aprins o ţigară şi m-am aşezat pe 
marginea patului. 

— Bine, bine! i-am zis. Dă-i drumul. 

Mi-a întins ziarul Morning Star. 

— Uite-aici. Fii atent, cerneala nu s-a uscat încă. Ce părere 
ai? 

S-a aşezat pe pat, suflând din greu; ochii îi străluceau. 

— Domnul ştie ce-o să-i facă Killeano redactorului-şef 
când o să vadă asta. Domnul ştie ce-o să-mi facă mie 
redactorul-şef dacă află vreodată că Killeano n-a spus o 
vorbuliţă din ce-am spus eu că a spus. Dar aşa ai vrut tu şi 
aşa am făcut. 

— Frate dragă! Am zis, şi am citit titlurile de pe prima 
pagină: 


PRIMARUL ORAŞULUI VEGHEAZĂ 


ATACUL FULGERĂTOR AL NOULUI 
NOSTRU ȘEF AL POLIŢIEI ASUPRA 
RĂUFĂCĂTORILOR STRĂINI 


O misterioasă ambarcaţie cu motor scufundată cu tunul 


Noaptea trecută, târziu, Ed Killeano, primarul oraşului 
Paradise Palms, în noua sa calitate de şef al poliţiei, a dat o 
lovitură năprasnică imigrației ilegale a străinilor. 

Acest binecunoscut scandal înflorea de prea multă vreme 
de-a lungul coastei frumosului nostru oraş. Noi, vorbind în 
numele cetăţenilor din Paradise Palms, suntem mândri de a 
fi primii care îl felicită pe noul şef al poliţiei pentru curajul şi 
rapiditatea cu care a acţionat pentru curmarea acestui 
trafic. Trebuie să reamintim că fostul şef al poliţiei nu a 
mişcat nici un deget pentru a îngrădi imigrația ilegală, şi 
meritul lui Ed Killeano e cu atât mai mare cu cât a luat 
măsuri prompte, deşi a devenit şef al poliţiei numai de 
câteva ore. 

Într-un interviu exclusiv acordat ziarului Morning Star, 
Killeano afirmă că e hotărât să facă o dată pentru totdeauna 
curăţenie în Paradise Palms. „Acum, când am luat în primire 
personal îndatoririle de şef al poliţiei, ne-a spus el, nu voi 

186 


avea nici o îngăduinţă faţă de răufăcătorii care se ascund în 
oraşul nostru. Îi voi stârpi fără cruţare. Îi avertizez. Fac apel 
la alegătorii mei pentru ca, menţinându-mă în acest post, să- 
mi dea posibilitatea să duc la bun sfârşit lucrarea pe care 
am început-o. Acesta este numai începutul”. 

În urma primirii unor informaţii din surse secrete, noul şef 
al poliţiei a ordonat Gărzii de coastă să oprească o 
misterioasă ambarcaţie cu motor, care se găsea în larg, la 
Pigeon Key. A urmat o luptă disperată, ambarcaţia a fost 
scufundată şi în jur de doisprezece cubanezi şi-au pierdut 
viaţa. 


Şi continua în acelaşi fel, cu fotografii ale bărcii, pe 
jumătate scufundate, ale lui Killeano şi ale oamenilor din 
Garda de coastă. Era o lucrătură faină, şi i-am şi zis asta lui 
Davis. 

— Aşteaptă până vede Killeano ziarul, îmi spuse el, 
scărpinându-se viguros în cap. - Când o să vadă cât e de 
implicat, o să aibă şocul vieţii. 

— Aşa zic şi eu, i-am răspuns, sărind din pat. Şi nici n-are 
ce să zică. E o propagandă nemaipomenită pentru campania 
lui de alegeri. N-o să îndrăznească să spună că nu l-a trădat 
pe Gomez; n-o să-i poată spune asta nici măcar lui Gomez. 
Şi chiar dacă i-ar spune, Gomez nu l-ar crede. 

Mi-am tras hainele. E 

— Unde te duci la ora asta imposibilă? se miră Davis. In 
viaţa mea n-am văzut un individ atât de energic. Eu dorm în 
picioare. 

— Treci în pat atunci, l-am îndemnat. După o asemenea 
capodoperă de articol, nu ţi-aş refuza nimic. Eu am întâlnire 
cu Gomez. 

— Da? spuse Davis, scoţându-şi pantofii. Şi unde crezi că 
o să-l găseşti la ora asta? 

— La Lois Spence, i-am răspuns, luând-o spre uşă. Dacă 
nu e acolo, măcar mă zgâiesc puţintel la damă. Mă 
interesează. 

Îşi scoase haina şi se întinse pe pat. 

— Şi pe mine mă interesează, oftă el. Dar nu când e 
Gomez pe acolo. Îmi îngheaţă ardoarea. 

Am luat decapotabila Mercury a lui Tim şi am plecat spre 
Lexington Avenue. Echipa de noapte era la datorie. M-am 
dus la ghereta portarului. _ 

— Ura, tataie, i-am zis bătrânului, cu un zâmbet. |ţi aduci 
aminte de mine? 

Îşi aducea aminte perfect. Nimic nu-i mai bun decât 
niscaiva bancnote, dacă vrei să impresionezi pe cineva cu 
personalitatea ta. g 

— Da, domnule, răspunse el, luminându-se la faţă. Imi 
aduc aminte foarte bine de dumneavoastră, domnule. 

— Mă gândeam eu, i-am spus, uitându-mă în jur să mă 
asigur că nu ne vede careva. 

Am scos o hârtie de cincizeci de dolari, am împăturit-o 
încetinel, dându-i suficient timp ca să o vadă bine, apoi am 
ascuns-o în mână. 

Ochii îi ieşiră din cap. 

— Gomez e cu Miss Spence? am zis eu, cu un ton 
nepăsător. 

Încuviinţă din cap. Gestul lui nu era deloc nepăsător. 

— Fac nani amândoi şi între ei nu sunt decât visele lor? 

— Nu ştiu nimic de visele lor, domnule, spuse el, clătinând 
din cap. Şi nici nu cred că aş vrea să ştiu. Dar, în orice caz, 
sunt sus. 

— Fain. Aş vrea să le fac o mică vizită. Aşa, ca să le faco 
surpriză, am zis, uitându-mă fix la el. Nu cumva o fi pe-aici 
vreo cheie de la apartamentul lor? 

Se încordă: 

— N-aş putea face aşa ceva, domnule, rosti el şocat. Mi-aş 
pierde slujba. 

Mi-am îndreptat privirea spre şirul de chei atârnate pe 
cârlige, în spatele lui. 

— Mă întreb care din ele o fi, am zis. Aş plăti pentru 
informaţia asta cincizeci de dolari, cu condiţia să te duci să 
faci o mică plimbare după ce-mi spui. 

El luptă o clipă cu sentimentele lui cele mai înalte, dar cei 
cincizeci de dolari le învinseră rapid. Se întoarse, luă una 
dintre chei din cârligul ei, o puse pe birou. 

— Regret, domnule, dar mai mult nu pot să fac, zise. 
Trebuie să am grijă de slujba mea. 

l-am strecurat cei cincizeci de dolari. 

— OK, i-am spus. Dar interesul tău e să lucrezi cu mine. 
Dacă lucrurile continuă aşa, curând o să-ţi poţi cumpăra un 
bloc! 

El înhăţă bancnota, îşi descheie nasturele de la gât şi ieşi 
din gheretă. 

— Vă rog să mă scuzaţi, spuse. Trebuie să mă ocup de 
scrisorile venite azi. 

Şi o întinse grăbit în hol, fără să se mai uite în urmă. 

Cât ai clipi, am pus mâna pe cheie, m-am suit în lift şi am 
urcat la etajul patru. 

În apartamentul 466 domneau liniştea şi întunericul. Mi- 
am scos revolverul şi l-am strâns bine în mână. Nu ţineam 
deloc ca Gomez să mă ia prin surprindere. 

Am trecut prin camera de zi şi am intrat în dormitor. 

Gomez şi Lois Spence erau în pat. El dormea pe spate, ea 
pe-o parte. Nici unul nu sforăia. Nici unul nu arăta deosebit 
de atrăgător. 

M-am aşezat pe marginea patului şi am tras-o pe Lois de 
degetele de la picior. A mormăit prin somn, s-a întors, a 
făcut o mişcare cu braţul ei alb şi l-a lăsat să cadă drept 
peste nasul lui Gomez. El înjură, îi dădu braţul la o parte şi 
se ridică în capul oaselor. Mă văzu şi ochii îi căpătară 
fulgerător o privire trează. Nu făcu nici o mişcare. Revolverul 
meu arăta probabil destul de ameninţător, văzut din locul 
unde stătea Gomez. 

— Ura, sportivule! i-am spus, zâmbindu-i. A fost bună 
baia? 

El trase adânc aer în piept şi se lăsă pe pernă. Avea 
privirea feroce a tigrului închis în cuşcă, dar altminteri era 
surprinzător de calm. 

— Într-o bună zi o s-o păţeşti, Cain, mârâi el, fără să-şi 
mişte buzele. Ce pofteşti? 

— Nu poftesc nimic. Am trecut pe-aici pentru că eram 
curios să aflu cum ţi-a plăcut băiţa de noaptea trecută. 

Se uită lung de mine. 

— Nu mi-a plăcut, zise în cele din urmă. 

— Aveam eu impresia că aşa trebuie să fie, am zis, 
rânjind. Te pomeneşti că devin clarvăzător. Ei, frate, ce ai de 
gând să faci cu chestia asta? 

Fără să-mi iau ochii de la el, am scos ziarul Morning Star şi 
i l-am întins. 

— la uită-te puţin aici. Ed al nostru şi-a făcut o publicitate 
grozavă pe socoteala ta, nu? 

O singură privire asupra titlurilor îl făcu pe Gomez să se 
ridice şi să se rezeme într-un cot, ca să citească mai bine. 
Purta o pijama mov cu alb, care se potrivea ca dracu' cu 
pielea lui bronzată. Una peste alta, arăta nasol. Pariez că se 
şi simţea tot aşa. 

Mişcarea lui bruscă o descoperi pe Lois. Nu părea să aibă 
vreo haină pe ea. Trase de cearşaf bombănind şi se întoarse 
cu spatele. 

Nevrând să piardă distracţia, am tras-o iar de degetele de 
la picior. 

— Termină! se răsti ea furioasă, deschizând ochii. 

Se uită trăsnită la mine, tresări şi se agăţă de Gomez. El o 
dădu la o parte şi continuă să citească ziarul. 

— Ura, gagico! i-am zis, zâmbind. Vezi să nu ţi se 
topească crema de pe faţă! Eu şi cu Juan suntem în 
conferinţă. 

Ea dădu să se ridice, îşi aminti că e un gentleman de faţă, 
se vâri din nou sub cearşaf. 

— Ce dracu' se-ntâmplă? întrebă, cu o voce răguşită de 
furie şi de frică. 

— Taci din gură! se răsti Gomez şi continuă să citească. 

— Asta-i cavalerismul în secolul douăzeci, am spus eu cu 
tristeţe. Nu-i nimic. Calmează-te, frumoaso, şi aşteaptă până 
când marele om îşi termină de citit ziarul. 

Lois se culcă la loc, privindu-l pe Gomez cu ochii sclipitori 
de mânie. El termină articolul şi aruncă ziarul pe jos. 

— Ticălosul! horcăi el, încleştând pumnii. 

Apoi îşi aminti că sunt şi eu de faţă şi zbieră: 

— Ce vrei? 

— Nici eu nu mă împac prea bine cu Ed, am rostit. Mi-a 
trecut prin cap că poate că ai vrea să-i răspunzi în vreun fel. 

El se zgâi o clipă la mine, apoi se lăsă pe spate. 

— Adică ce să fac? 

— Eşti nebun? întrebă furioasă Lois. De ce-l laşi pe boul 
ăsta să stea aşa pe patul nostru? Trage-i una! Fă ceva! 

Gomez, mârâind, îi trase o palmă şi se dădu jos din pat. 

— Vino în camera cealaltă, ca să putem vorbi, îmi spuse. 
Femeile mă înnebunesc. 

M-am uitat la telefonul de pe noptieră şi am clătinat din 
cap. 

— Fetiţei ăsteia cu ochi albaştri i-ar putea veni vreo idee. 
Stăm aici, să vă am pe amândoi sub ochi. 

Gomez smulse priza, luă telefonul şi se îndreptă spre hol. 

— Vreau să vorbim, îmi zise. Ea vrea ceartă. Nu ajungem 
nicăieri dacă o lăsăm să asiste la discuţie. 

— O să plăteşti pentru asta! se răţoi Lois. Să nu-mi 
vorbeşti mie în felul acesta, gigolo nenorocit ce eşti! 

El se îndreptă spre pat. 

— Tacă-ţi gura! zbieră. 

— Hai, vino! i-am spus, plictisit. Dacă vrei să stăm de 
vorbă, să stăm. 

Se uită o clipă la ea, înfuriat, apoi veni spre uşă. Lois 
tocmai începuse să încălzească atmosfera cu nişte înjurături 
bine alese, dar noi am închis uşa şi am lăsat-o să se 
răcorească de una singură. 

Gomez se aşeză într-un fotoliu din camera de zi. Îşi trecu 
mâna prin părul lung şi slinos şi mă privi aşa cum îşi priveşte 
un şarpe prânzul, după o lungă hibernare. 

— Da' tu ce te bagi în treaba asta? mă întrebă. 

— Killeano îţi vrea pielea, frate, i-am zis, aprinzându-mi o 
ţigară. Ştie că singura cale să fie reales e să le demonstreze 
alegătorilor că e în stare să-i pună la punct pe băieţii de 
genul tău. A fost un noroc pentru el că Flaggerty s-a curăţat. 
Aşa, poate să-şi arate muşchii. Te-a vândut. O să-i vândă şi 
pe ceilalţi băieţi deştepţi. Dar, dacă vrei, poţi să-l împiedici. 

— Pot foarte bine să-l opresc, zise el, încleştându-şi 
pumnii. Şi n-am nevoie nici de ajutorul tău, nici de sfaturile 
tale. 

— Sunteţi toţi o apă şi-un pământ, am zis eu, ridicând din 
umeri. ţi închipui că o să te duci la Ed şi o să-i umpli burta 
cu gloanţe. Dar n-o să reuşeşti să te apropii de el. Ştie că o 
să-ncerci să-l cureţi şi o să-şi ia toate precauţiile. Pun pariu 
că n-o să-l vezi, nici măcar de departe, decât după alegeri. 
Şi atunci o să fie prea târziu. 

Gomez îşi muşcă buza, încruntându-se. 

— Păi, atunci ce propui? 

— Poţi uşor să pui mâna pe Killeano: treci diseară pe la 
numărul 46, pe chei, între unsprezece şi jumătate şi 
douăsprezece, am zis. Poate nu ştiai că Ed se mai distrează 
la adresa asta. Are o cameră specială pentru el, la subsol, şi 
acoliţii lui merg împreună cu el. Presupun că asta nu te 
deranjează, nu? 

El cugetă o clipă, apoi se ridică. 

— Dacă asta e tot ce eşti în stare să-mi propui, poţi să te 
cari. Şi data viitoare când o să intri în apartamentul acesta 
fără să fii invitat, o să ieşi cu picioarele înainte. 

— Aoleu, ce m-am speriat, am zis, apoi m-am dus la uşă, 
am deschis-o şi m-am oprit pe loc. Dacă-l găseşti pe Killeano 
în bordelul ăla, o să arate bine în ziare, nu? Jed Davis e gata 
să tipărească orice murdării îi aduci, cu condiţia să ai şi 

dovezi. Nu-l văd pe Ed reales dacă, în dimineaţa alegerilor, 
apar prin ziare asemenea veşti, ce părere ai? 

— leşi afară, zise el. 

Am ieşit. 


VI 


La periferiile orăşelului Paradise Palms, câteva căsuțe 
prăpădite abia se zăreau prin beznă. Singura clădire mai 
acătării se înălța ceva mai încolo. 

Deasupra uşii cu arcadă, o firmă sclipea pe cerul întunecat 
al nopţii. 

Numărul patruzeci şi şase. 

Am parcat decapotabila Mercury pe un maidan din 
apropiere şi m-am apropiat de clădire cu prudenţă, 
strecurându-mă prin întuneric. Prin uşa deschisă străbătea 
muzica. Printre obloanele trase răzbăteau raze de lumină. 

Un bărbat ieşi deodată din umbră şi veni spre mine. M-am 
oprit şi l-am aşteptat, cu mâna pe crosa revolverului. Era 
Hoskiss. 

— Salut, poliţaiule, i-am zis. Ai văzut ziarul de dimineaţă? 

— A, tu eşti, răspunse el, uitându-se atent la mine. Da, l- 
am văzut. Pariez că i-a dat de gândit lui Killeano. 

— Şi eu pariez. Eşti gata de ceva distracţie? 

— Sunt gata să intru, zise el, privind cu îndoială la clădire. 
Dar aş vrea să ştiu ce-ai pus la cale. 

— O să ştii, i-am zis, dar nu mă grăbi. Câţi băieţi ai adus? 

— Şase. E destul? 

— Sper. Zi-le să stea deoparte. S-ar putea să nu fie nevoie 
de ei, dar dacă o să fie, atunci o să aibă ceva treabă. Şi, în 
timp ce aşteaptă, pot face ceva folositor. Vreau să taie 
telefonul. Crezi că pot face asta? 

— Cred că da, spuse el. De ce? 

— Dacă începe scandalul, nu vreau să cheme poliţia. O să 
avem destul de lucru şi fără să ne vină pe cap o bandă de 
poliţişti corupți. 

— Sper că ştii ce faci, spuse Hoskiss. 

Părea îngrijorat. 

— După felul în care i-am lucrat pe cubanezii ăia, mă 
gândeam că ai putea avea puţină încredere în mine, am zis. 

— Ai fi bun de vânzător, zise Hoskiss, resemnat. Bine, mă 
duc să le spun. 

L-am aşteptat. După puţin timp, se întoarse. 

— Le-am spus să taie telefonul, mă informă. Intrăm? 

— Intrăm, i-am spus. Ai revolver? 

— Da, îmi răspunse. Sper că tu ai permis. 

Am râs, m-am îndreptat spre uşa deschisă şi am intrat. 

lnăuntru, barul şi ringul de dans erau scăldate într-o 
lumină discretă. O orchestră de patru instrumentişti cânta 
într-un colţ: un pianist cu părul creţ, un violonist negricios, 
un saxofonist blond şi, la baterie, un negru. In spatele 
barului stătea în picioare un cubanez. 

Câteva perechi dansau. Bărbaţii erau genul care 
frecventează asemenea stabilimente; femeile nu aveau pe 
ele decât lenjerie: sutiene, chiloţi de mătase, ciorapi de 
mătase şi papuci cu tocuri înalte. Unele dintre ele erau 
foarte frumuşele. 

Aerul era sufocant, fierbinte şi umed în acelaşi timp, un 
amestec de mirosuri de transpiraţie, de parfum ieftin şi de 
gin. Din tavan atârnau serpentine de hârtie colorată, ca nişte 
licheni. 

Am întins pălăriile unui valet chinez şi ne-am oprit pe loc, 
ca să ne orientăm. 

M-am uitat la ceas: era unsprezece şi zece. 

— Poţi să te distrezi timp de douăzeci de minute, i-am 
spus lui Hoskiss. La unsprezece şi jumătate trecem la 
treabă. 

— la uită-te la pipiţele astea, zise Hoskiss, căscând gura la 
dame. Când te gândeşti că pentru poliţia de moravuri astea 

sunt obiectul muncii! Ştii ce, mi-ar plăcea şi mie aşa o 
muncă! 

Se uită la o blondă înaltă, în lenjerie neagră, care se 
rezema de bar cu un aer plictisit. 

— In douăzeci de minute n-am timp să fac nici o 
prostioară. Hai să ne luăm ceva de băut. 

— Asta-i nenorocirea, când aduci un refulat ca tine într-un 
asemenea loc, am zis eu, râzând. Sare drept în borcanul cu 
dulceaţă. 

— Eu nu sunt blasé, replică el, ducându-se la bar. 

Blonda se uita cum ne apropiam. Gura ei mare, vopsită, 
ne zâmbea. Avea dinţi frumoşi, dar când am ajuns lângă ea, 
am văzut că are bube pe spate. 

— Ura, bombonel, îi spuse ea lui Hoskiss. 

— Ura, dulceţico, răspunse el, rezemându-se de bar. Ce ai 
zice să ne clătim amigdalele împreună? 

Imi făcu cu ochiul. 

— Am mare succes la blonde. Din cauză că am o 
personalitate puternică. 

— Fereşte-te de tipul ăsta, am sfătuit-o pe fată. Mănâncă 
zilnic nuci la micul dejun. Nici nu-ţi închipui ce efect au. 

Blonda era cam uimită. Probabil credea că suntem beti. 

Cubanezul şterse tejgheaua barului şi ne întrebă cu ce să 
ne servească. 

— Să-ncepem să secăm whisky-ul, zise Hoskiss. Trei 
whisky triplu şi să nu-ţi bagi degetul în paharul meu. 

Fata se uita în continuare la noi. Nu reuşea să se 
hotărască pe care din noi să se concentreze. 

— Păpuşică de zahăr, zise Hoskiss, eşti aşa de miştocuţă 
că n-aş vrea să trebuiască să te împart cu altcineva. N-ai 
cumva vreo prietenă care să se ocupe de prietenul meu, ca 
să putem şi noi sta singuri? 

— Nu e destul de mare ca să se descurce singur? miorlăi 
ea. Crâşma e îndesată cu fete. 


1 Blazat - în limba franceză în original 

— Ai auzit? mă întrebă Hoskiss. Nu mai da târcoale fetelor 
pe care le descopăr eu. Uită-te în jur. Floricica asta de cireş 
pretinde că fetele din crâşmă sunt îndesate. 

M-am zgâit la el. Era clar că se distrează. 

Cubanezul ne aduse paharele de whisky şi ne ceru de trei 
ori preţul. 

— E rândul tău, declară Hoskiss, şi-i făcu semn 
cubanezului spre mine. Prietenul meu plăteşte. Asta-i 
singurul motiv pentru care am venit cu el. 

l-am dat cubanezului cinci dolari. Fata se lipi de mine, 
zâmbind. Cei cinci dolari o lămuriseră cu cine trebuie să fie 
drăguță. 

Hoskiss o privi cu tristețe. 

— Te rezemi de cine nu trebuie, ştii asta? 

— Du-te şi te culcă, răspunse ea. 

El se arătă ofensat. 

— Şi eu, care credeam că mă iubeşti dezinteresat, spuse 
el, clătinând mâhnit din cap. 

Ea privi spre mine. 

— Spune-i să se ducă să se culce, îmi zise ea. Nu vrem să 
ne plictisească, nu-i aşa? 

— Doamna vrea să te duci să te culci, i-am zis lui Hoskiss. 
Ai putea să-i faci plăcerea asta? 

— Nu imediat, răspunse el, dar nu vă stricaţi cheful pe 
chestia asta. Dumneaei nu e singura blondă care şi-a turnat 
peroxid în cap. Văd că o roşcată a luat-o în direcţia mea. 

Roşcata menţionată se apropie. Era cam dolofană şi 
măscuită zdravăn pe faţă cu pudră şi cu ruj. 

— Ai nevoie de ajutor? o întrebă pe blondă. 

— la-l pe tâmpitul ăsta de pe mine, zise blonda, arătând 
cu un gest languros spre Hoskiss. Înfulecă nuci şi n-are un 
chior. 

Roşcata smiorcăi. 

— Chiar n-ai nici un chior, iubiţel? îl întrebă pe Hoskiss. 

— Aiurea! răspunse el. Dar nu-i cheltuiesc decât cu 
roşcate. Ai sosit în momentul crucial. Bei un păhărel? 

Blonda mă întrebă: 

— Vrei să dansezi? 

— Du-te şi dansează, mă îndemnă Hoskiss. Eu o am pe 
noua mea prietenă să-mi ţină de cald. 

Am dat whisky-ul peste cap şi am plecat cu blonda pe 
ringul de dans. Mâna mea dreaptă se odihnea pe colacul de 
carne caldă din jurul şoldurilor ei. Când i-a intrat în cap că nu 
vreau s-o pipăi, ci să dansez, s-a dovedit a fi o bună 
dansatoare. După ce-am făcut câteva tururi, am întrebat-o: 

— Cine e şef peste prăvălia asta? 

Sub platoşa grea de rimei negru-albăstrui, ochii ei clipiră a 
surprindere: 

— ie ce-ţi pasă? 

— Ascultă,  fetiţo, i-am explicat cu răbdare, lasă 
întrebările. Te-am întrebat cine e şef peste prăvălia asta. 
Trebuie neapărat să faci un mister din asta? 

— Cred că nu, zise ea. 

Ochii ei deveniră sticloşi şi goi. Mi-am dat seama că nu 
prea o mai interesez. 

— Madam e şefă aici. Asta vroiai să ştii? 

— Madam şi mai cum? 

— Durelli, oftă ea. Eşti mulţumit? 

— Nu sunt obligat să-ţi suport acreala, i-am spus cu 
blândeţe. Dacă nu poţi să te arăţi puţintel mai entuziasmată, 
te las baltă. 

Ochii îi aruncară fulgere, dar reuşi să se stăpânească. 

— Nu te supăra, iubitule, îmi zise. Vreau să petreci o seară 
plăcută. 

— Şi eu tot aşa, am răspuns, conducându-i paşii în aşa fel 
încât să trecem pe lângă Hoskiss. 

El ne patină cu privirea şi-i spuse cu o voce tare roşcatei: 

— Extraordinar ce tipi vin aici! Tipul ăsta, de pildă, ar 
arăta mai la locul lui într-o cuşcă. 

Părea că se distrează de minune; roşcata la fel. 

— Hai să mergem sus, îmi spuse deodată blonda, 
nerăbdătoare. E prea cald ca să dansăm. 

— Sigur, i-am zis, şi ne-am îndreptat dansând spre uşă. 

Am prins privirea lui Hoskiss. Era plină de reproş. 

l-am făcut cu ochiul şi am ieşit din încăpere, ţinându-mă 
după blondă. Ea urcă o scară destul de abruptă şi o luă pe 
un coridor de la etajul întâi. 

Am intrat după ea într-o cămăruţă mobilată cu un divan, o 
comodă şi un covor. Ea se opri lângă divan, privindu-mă ca 
şi cum ar fi aşteptat ceva. 

— N-o să fii zgârcit, nu, iubitule? zise. 

Am căutat prin buzunar, am scos trei bancnote de cinci 
dolari şi i le-am fluturat în faţă. Ochii i-au lucit. A început să 
zâmbească. Expresia plictisită, resemnată, dispăruse. 

— Dă fuga şi spune-i lui Madam Durelli că vreau s-o văd, i- 
am spus. 

Ea căscă ochii. 

— De ce? întrebă ea, cu vocea dintr-o dată aspră. Nu-ţi 
plac sau ce? 

— Nu poţi să câştigi un bănişor fără să te pui pe trăncănit? 
Nu-ţi cer nimic greu. la banii şi adu-o pe Madama. Hai, fugi. 

Ea luă banii şi-i vâri în sutien. Se duse spre uşă. 

— Am ştiut eu că eşti un tip ciudat, chiar de când te-am 
văzut. Stai aici. O aduc. 

M-am aşezat pe marginea divanului, am aprins o ţigară şi 
am aşteptat. Au trecut câteva minute, apoi am auzit paşi. 
Uşa se deschise şi o femeie voinică, între două vârste, 
apăru. Figura ei slăbănoagă era dură; avea ochii ca nişte 
pietricele negre, iar părul ei blond, buclat, scânteia de tare 
ce fusese decolorat. Închise uşa şi mă fixă cu ochii ei 
străpungători, rezemându-se de panoul uşii. 

— Ce vrei? întrebă cu voce uscată şi aspră. 

Am aruncat o privire la ceas: era unsprezece şi douăzeci şi 
cinci. 

— Aseară, i-am zis, noul şef al poliţiei a scufundat o barcă 
a lui Juan Gomez. Probabil c-ai citit în Morning Star? 

O lucire bănuitoare îi apăru în ochi. 

— Cine eşti? 

— N-are importanţă. Îţi dau o informaţie. Asta dovedeşte 
că-ţi sunt prieten. Îţi place să-ţi fiu prieten? 

— Zi mai departe, spuse ea, privindu-mă în continuare. 

— Pari isteaţă, i-am zis, scuturând cenuşa ţigării pe 
covorul uzat. Nu-i nevoie să-ţi spun mai mult. Gomez e furios 
pe Killeano fiindcă i-a scufundat barca. Vine-ncoace să facă 
scandal. 

Ea se încordă. 

— De unde ştii? 

— Am o ceată de pitici care mă informează despre 
chestiile astea, am zis. 

— Cred că o să aduc pe cineva să vorbească cu tine, zise 
ea, cu o voce severă şi se întoarse spre uşă. 

Am apucat-o de mâini şi am învârtit-o pe călcâie. l-am 
simţit carnea moale, pufoasă. Nu era plăcută la atingere. 

— N-o să aduci pe nimeni, i-am zis. Cu tine vorbesc. Dacă 
nu te interesează o informaţie de la un prieten, ducă-se la 
dracu'. Nu ai mult timp. Gomez o să sosească din clipă-n 
clipă. Mai bine ai face ceva să scapi de clienţi şi de fete. 
Gomez vine cu o bandă-ntreagă. 

Mă studie un moment. 

— Aşteaptă, îmi spuse şi ieşi. 

Am ieşit din cameră în urma ei, exact la timp ca s-o văd 
intrând pe o uşă din fundul coridorului. M-am luat după ea. 
Am intrat într-un birou confortabil. Femeia încerca să dea 
telefon. A înţeles imediat că telefonul nu merge. Figura o 
trădă: era înspăimântată. 

— Pregăteşte-te, i-am spus din uşă - şi repede. 

Ea îmi dădu un brânci şi ieşi în fugă din încăpere. 

Am auzit-o coborând pe scară şi m-am dus după ea. Eram 
cu trei trepte în spatele ei când a ajuns la parter, la o uşă din 
dreapta scării. 

S-a întors. 

— Cară-te de-aici, zbieră la mine, respirând din greu. Du- 
te sus, distrează-te, pleacă dacă vrei, dar nu te mai ţine 
după mine. 

Am încuviinţat. 

— Din moment ce ştii ce ai de făcut, e în regulă, am zis eu 
şi m-am înapoiat în sala mare. 

Când am ajuns în faţa uşii de intrare, m-am oprit. Printre 
cocioabele de alături veneau două automobile mari. Opriră, 
şi din ele ţâşniră câţiva bărbaţi. 

Mi-am zis că ar fi cazul să anunţ începerea balului. 

Mi-am scos revolverul şi am tras trei focuri pe deasupra 
capetelor noilor veniţi. Am trântit uşa, am tras zăvoarele, am 
vârât revolverul la loc în toc şi m-am dus în sala de dans. 

Hoskiss şi cu mine stăteam pe jos, sub bar. Roşcovana era 
cu noi, dar pe cubanez îl dădusem afară, considerând că nu 
ne face plăcere compania lui. 

Hoskiss îi povestea roşcatei aventurile lui din armată. 
Aventurile păreau a fi palpitante şi eroice. Dar fata nu 
asculta. Stătea ghemuită, cu genunchii la gură, cu chipul 
schimonosit de frică. 

Gloanţele şuierau prin aer; focurile de armă răpăiau. 

— Asta-mi aduce aminte de momentul în care am fost 
despărţit de oamenii mei, după trecerea Rinului, zise 
Hoskiss, pornit pe panta amintirilor. Eram înghesuit într-un 
adăpost individual şi nemţii au început să tragă în noi cu 
mortierele. N-aveam pic de whisky să-mi dea niţel curaj şi o 
băgasem pe mânecă. 

— Ei, hai! am protestat eu. Aşa un tip tare ca tine! 

El duse sticla cu whisky la gură şi trase o duşcă bună. 

— N-ai de ce te hlizi, îmi zise. Sunt sigur că şi pe tine te 
mai apucă frica. 

l-am smuls sticla şi am tras şi eu o duşcă. 

Pe undeva, foarte aproape de noi, începu să tragă un 
automat. Era un zgomot asurzitor. Roşcovana scoase un 
țipăt şi se agăţă de gâtul lui Hoskiss. 

— Mă bucur că m-ai invitat la petrecerea asta, îmi spuse 
el. la te uită, fetiţa asta şi-a învins complexele. Acum e 
aproape femeie! 

O strânse pe roşcovană la piept, făcându-mi cu ochiul 
peste capul ei. 

— Sper că barul ăsta rezistă la gloanţe, am spus eu, 
pipăind lemnul barului, care părea destul de solid. 

— Atâta vreme cât nu mă văd, mă simt în siguranţă, 
declară Hoskiss. Nu-mi ruina moralul. 

— Vreau acasă, gemu roşcata. 

Era prima oară când vorbea, de când începuseră 
împuşcăturile. 

— În locul tău, aş mai aştepta puţin, drăguţo, îi spuse 
amabil Hoskiss. E un aer nesănătos pe-afară. Aş fi foarte 
mâhnit să văd găuri în chiloţeii tăi drăgălaşi. Şi, în afară de 
asta, ce m-aş face eu fără tine? 

M-am târât la capătul barului şi m-am uitat cu prudenţă în 
sală. Pista de dans era goală. l-am zărit pe cei patru 
muzicanți pitiţi sub pian. Faţa negrului era cenuşie; ţinea 
ochii închişi; în mâna dreaptă strângea beţişoarele cu care 
bătea în tobe. Era cel mai expus dintre ei şi încerca fără 
istov să se vâre mai adânc sub pian, dar ceilalţi îl împingeau 
mereu în afară. 

Două dintre fete răsturnaseră o masă şi se ascunseseră 
după tăblia ei. Le vedeam doar picioarele în ciorapi de 
mătase. De cealaltă parte a încăperii, un bărbat şi o fată 
stăteau lipiţi de perete. Fata părea îngrozită. Bărbatul fuma. 
Figura lui roşie, plină de vinişoare, era calmă. Tot spunea cu 
voce tare: 

— Aoleu, fire-ar a dracului! 

În afară de ei, toţi ceilalţi dispăruseră. Probabil că se 
ascunseseră în camerele din spate. ` 

Împuşcături răzlețe înviorau noaptea. În afară de puşca 
automată, nu se simțea vreo rezistență organizată a 
asediaţilor. 

— Flăcăii ăştia nu se prea grăbesc, i-am zis lui Hoskiss. 

— Păi, avem tot timpul, îmi răspunse, oferindu-şi singur o 
nouă porţie de whisky. Ce, te aştepţi să mă bag şi eu, sau 
ce? 

— Încă nu, i-am spus. Dar las-o mai moale cu Scotch-ul. 
Când o să intri-n acţiune, o să ai nevoie de calm şi de curaj. 

— Întotdeauna sunt calm, îmi replică, rânjind, şi tocmai 
fac provizii de curaj. 

Vroiam să localizez puşca automată. Trăgea de pe undeva 
pe-aproape, dar nu-l vedeam pe trăgător. M-am târât pe 
burtă mai în faţă, până când capul şi umerii mei au ieşit din 
raza de protecţie a barului. 

— Aşa capătă băieţii Purple Heart, îi spuse Hoskiss 
roşcatei. E şi calea cea mai sigură spre slujba de 
înmormântare. 

M-am uitat în toate părţile şi în cele din urmă l-am dibuit 
pe tipul cu automatul. Stătea în genunchi în faţa barului şi 
din când în când trăgea câte o rafală în obloanele închise. 
Era de vârstă mijlocie şi cam chel. Ochelarii groşi îi stăteau 
strâmb pe nas. 

— Care-i treaba, amice? l-am întrebat. Crezi că aşa poţi 
să-l atingi pe careva? 

Tresări şi sughiţă de spaimă şi întoarse arma către mine. 
Fără să mai cer restul, m-am tras înapoi sub bar, aşa de 
repede, că roşcata schelălăi de groază. 

— Ţi-a făcut cineva „Bau!”? întrebă Hoskiss, râzând. 

M-am aşezat în fund, m-am şters pe faţă şi am clătinat din 
cap. 

— E un tip sportiv de vârstă mijlocie care se distrează 
singur, i-am explicat. Trage fără să ochească. Poate c-ar fi 
mai bine să mă duc să organizez apărarea. Nu aşa se face 
războiul. 

— Nu mai fi aşa de însetat de sânge, se încruntă Hoskiss. 
Mie şi prietenei mele ni se pare plăcut, nu-i aşa, păpuşico? 

Roşcata ne mărturisi că i se pare chiar prea plăcut. 
Limbajul în care îşi exprimă această părere ne ului. 

— Nu-mi pot imagina de unde scoateţi voi, fetele, 
asemenea cuvinte, spuse Hoskiss, îndurerat. Când eram eu 
de vârsta voastră... 

Roşcata îi spuse să se ducă să se plimbe şi mai adăugă 
vreo două, trei sugestii, pentru cazul în care prima nu i s-ar 
fi părut atrăgătoare. 

A fost nostim să-l văd pe un tip dur ca Hoskiss că se 
înroşeşte până peste urechi. 

Fără avertisment, o mitralieră începu să tragă. Gloanţele 
făcură praf obloanele de lemn. Un şir de sticle de pe raftul 
de deasupra noastră se făcură ţăndări. Băuturile se scurseră 
pe noi. Roşcata era scăldată în gin. Partea de jos a 
pantalonilor lui Hoskiss era leoarcă de whisky. Un ciob care 
zburase în aer mă tăiase pe obraz, dar în rest am rămas 
uscat. 

— Acum o să aibă un gust interesant dacă o pupi, i-am 
spus lui Hoskiss. 

— Nu pot să sufăr ginul, îmi răspunse el, uitându-se urât 
la roşcată. De ce n-a putut să stea sub un whisky? 

— Mă rog, atunci n-ai decât să-ţi mesteci pantalonii. Poate 
o să creezi o modă nouă. 

Fata căzuse în braţele lui Hoskiss, văicărindu-se. 

— Nu te mai iubesc, zise el, împingând-o. Puţi ca dracu'. 

Sportivul cu automatul începu să tragă din nou. M-am 
uitat prudent de după bar. Negrul îşi rostogoli ochii spre 
mine. Cele două perechi de picioare în ciorapi de mătase 
care ieşeau din spatele mesei erau nemişcate ca moartea. 

Tipul cu mutra roşie se uita furios la obloanele spulberate. 
Brusc, se ridică în picioare şi traversă încăperea, clătinându- 
se. Era beat mort. Când ajunse la fereastră, mitraliera 
începu să tragă din nou. Rafala îl aruncă în spate. Toată 
lumea din încăpere auzi plesnetul gloanţelor care-i intrau în 
corp. Ateriză pe spate, şi sângele îi ţâşni pe parchetul 
lustruit al pistei de dans. 

— Gloanţe adevărate, am constatat, şi m-am adăpostit 
repede după bar. Tocmai l-au omorât pe beţivan. 

— E trist că s-a risipit atâta băutură bună, comentă 
Hoskiss, fără să se arate câtuşi de puţin mişcat. 

Veni lângă mine în capătul barului, se uită la mort, clătină 
din cap. 

— Parc-aş scoate şi eu pistolul acum. Ar fi o copilărie, nu-i 
aşa? 

Uşa sălii de dans se deschise deodată şi trei oameni 
intrară târâş. Toţi aveau puşti automate şi păreau puşi pe 
treabă. 

— Trupele de şoc, spuse Hoskiss, radiind de fericire. Acu' 
trebuie să se întâmple ceva. 

M-am dat înapoi zărindu-l pe Don Speratza apărând la 
uşă. Nu intră în sală, ci le ordonă oamenilor lui să ia poziţie 
lângă ferestre. Avea mare grijă să nu se expună mai mult 
decât era necesar. Am fost bucuros să-l văd. 

Indivizii se târâră pe podea, se postară la ferestre şi 
începură să tragă rafale în noapte. Un urlet se auzi de-afară: 
tipii îşi ştiau meseria. 

— Poate c-am putea face cât de curând o plimbărică, am 
zis. Am obosit să stau pe loc. 

— Gata oricând, spuse Hoskiss, scoțând din buzunar un 
pistol Mauser. Îi trase piedica. 

Roşcata chiţăi şi se agăţă de el. 

— Nu mă lăsa! 

El îi dădu plictisit braţele la o parte. 

— Şezi acolo jos, îi spuse cu asprime. Acum am treabă, 
păpuşico. 

Speratza dispăruse. Din spatele clădirii se auzeau 
împuşcături. Se auzeau şi urlete. Se părea că va urma 
asaltul. 

— Crezi că băieţii tăi o să intre-n acţiune? am şoptit. 

— Chiar acum îşi fac treaba, zise Hoskiss, ciulind urechea. 
Recunosc sunetul unui Mauser oriunde-aş fi. la ascultă! 

Pe-afară se-auzeau sumedenie de împuşcături. 

— Asta-i fain, am spus. În calitatea ta oficială, presupun că 
ai trage fără şovăire dacă cineva s-ar dovedi periculos? 

204 


— Poţi să pui pariu c-aş trage. 

— În cazul ăsta, frate, mai bine treci tu primul. Eu te 
acopăr din spate. 

— Dacă vrei să treci înainte, pofteşte, zise el cu grăbire. 
Îmi asum responsabilitatea pentru orice deces o să cauzezi. 

Dacă-mi prezenta aşa lucrurile, nu aveam inima să refuz. 
M-am dus la uşă şi am trecut în holul de la intrare. 

O siluetă vag conturată, de lângă uşa de intrare, se 
întoarse fulgerător şi trase. Am simţit cum îmi trece glonţul 
pe lângă obraz. l-am tras un glonţ drept în cap. 

— Vezi cum se-ntâmplă, i-am spus cu ton de scuză lui 
Hoskiss. Toţi trag în mine. 

— Nu lăsa gândul ăsta să te demoralizeze, zise Hoskiss, 
uitându-se în jurul holului. Treci înainte. Eşti mai rapid la 
pistol ca mine. Vreau să scap cu viaţă din chestia asta. 

În hol nu mai părea să existe vreo opoziţie. M-am repezit 
spre uşa de lângă scară. 

— Pe-aici, amice, am strigat. Fii gata de acţiune! 

Am deschis uşa şi m-am uitat la treptele care coborau în 
subsolul slab luminat. Am coborât pe scară, fără să fac nici 
un zgomot. Hoskiss se ţinea după mine. 

Am ajuns în josul scărilor şi am înaintat pe un coridor. Am 
arătat spre un cablu gros de electricitate care se întindea pe 
perete, aproape de tavan. Hoskiss dădu din cap şi rânji. 

La capătul coridorului am dat de o uşă. M-am oprit în faţa 
ei şi am ascultat. Nu se auzea nimic. 

— intrăm? i-am şoptit lui Hoskiss la ureche. 

— Aşa presupun. Poliţaii intră peste tot. 

Am apăsat clanţa. 

Încăperea era mare; era plină de maşini de tipărit de mare 
precizie. Lămpile cu abajururi verzi luminau teancuri de 
bancnote îngrămădite pe mese. 

Un mort zăcea pe jos, lângă maşinile de tipărit. Fusese 
împuşcat. O găurică roşie-albăstrie se căsca exact în mijlocul 
frunţii. 


205 


Ed Killeano stătea în genunchi, lângă peretele din fund. 
Faţa lui grăsulie era galbenă de frică. Mâinile umflate şi le 
ţinea ridicate la înălţimea umerilor, iar ochii îi ieşeau din cap 
mai abitir ca nişte ciuperci. Clairbold, curajosul detectiv 
particular, complet din cap până-n picioare, inclusiv pălăria 
trucată de culoarea ciocolatei, stătea în picioare în faţa lui, 
cu un Colt 45 în mâna lui subţirică. 

— la-l de-aici! zbieră Killeano la noi, când am intrat pe 
uşă. Luaţi-i pistolul ăla din mână! 

M-am apropiat, urmat de Hoskiss. 

— Ura, Grăsunelule! am zis. Nu-ţi place tânărul nostru 
prieten? L-am atins pe Clairbold pe umăr: Ce faci aici, ochi 
strălucitori? 

Clairbold lăsă pistolul în jos şi tuşi uşor, cu un aer încurcat: 

— Sunt încântat că aţi venit, domnule Cain! Tocmai mă 
întrebam ce să fac cu... ă-ă-ă... omul acesta. 

Hoskiss îşi trecu degetele prin păr. 

— Cine-i băiatul ăsta? întrebă el, fără intonaţie. 

— Cel mai mare detectiv particular de la Philo Vance 
încoace, i-am răspuns. 

Killeano făcu un salt subit spre un birou pe care era o 
foaie de hârtie. Hoskiss îl trase înapoi. 

— la-o uşor! îl sfătui. Ţine-ţi fundul pe loc până când îţi zic 
eu să-l mişti. 

Killeano mârâi la el, frângându-şi mâinile. 

Clairbold luă foaia de hârtie, se îmbujoră şi începu să 
tropăie uşor pe loc. 

— Am aici o declaraţie, zise el, întinzându-mi hârtia. Vă 
disculpă complet, domnule Cain. Omul acesta recunoaşte că 
Bat Thompson i-a omorât pe Herrick, Giles şi Brodey, 
acţionând la ordinul lui. Aflaseră de fabrica de bani falşi. 
Killeano recunoaşte şi că el e responsabil de tipărirea banilor 
falşi. Cred că totul e în ordine. 

Uluit, am citit declaraţia. Era o mărturisire perfect 
întocmită. Fără o vorbă, i-am întins-o lui Hoskiss, care a citit- 
O şi a spus: 

206 


— Sfinte Dumnezeule! 

— Neg conţinutul acestei declaraţii până la ultimul 
cuvinţel, spuse Killeano bâlbâindu-se. A vrut să mă împuşte! 

Îşi pipăia nervos cravata. 

— Cum l-ai convins să scrie asta? l-am întrebat pe 
Clairbold. 

— Nici eu nu înţeleg, domnule Cain, îmi spuse el uimit. 
Cred că din cauză că se temea că pistolul meu nu e sigur. 
Dădu din cap. S-ar putea să aibă dreptate, pentru că s-a 
descărcat pe neaşteptate când omul ăsta a dat buzna aici. 
Arătă cu mâna spre cadavrul de lângă maşina de tipărit. 
Killeano s-a temut că s-ar putea să-l împuşc accidental. Se 
înşela, desigur, dar când i-am sugerat că ar putea să scrie o 
declaraţie, a părut foarte dornic s-o facă. 

M-am uitat la Hoskiss, care a izbucnit în râs. 

— Ascultă, i-am spus lui Clairbold, nu mai glumi cu mine. 
Nu eşti nici pe departe atât de nătărău pe cât vrei să dai 
impresia. Fiule, o să ajungi departe. 

El se îmbujoră. 

— Păi, domnule Cain, sunteţi foarte amabil că-mi spuneţi 
asta. Şcoala de Detectivi din Ohio m-a învăţat că răufăcătorii 
subestimează oamenii care se prefac a fi nătărăi. 

l-am tras un cot lui Hoskiss. 

— Ai ajunge şi tu mai acătării dacă ai urma cursurile şcolii 
ăsteia, i-am zis. Uite ce-a făcut din flăcăul ăsta. 

Apoi am făcut semn cu capul spre Killeano. 

— E prizonierul tău, frăţioare, e treaba ta să-l scoţi de-aici. 

— Las-o baltă, scrâşni Speratza, apărând în uşă. Sus 
mâinile sau vă prăjesc pe toţi trei. 

Ne-am întors. 

Din uşă, Speratza ne ţinea în bătaia puştii lui Thompson. 
Era alb la faţă; ochii îi erau plini de ură. 

Lăsasem pistolul meu 38 pe birou, când citisem declaraţia 
lui Killeano. Am calculat distanţa şi am hotărât că e prea 
departe. Killeano se năpusti din nou, încercă să înşface 
declaraţia, dar Hoskiss îl împinse. 

O bubuitură răsună lângă mine. Speratza scăpă automatul 
Thompson şi se clătină. O găurică roşie-albăstrie îi apăru în 
mijlocul frunţii. Se prăbuşi pe podea. 

— Nu cred că pistolul acesta este sigur, bombăni 
Clairbold, holbându-se la Coltul lui care fumega, dar luminiţa 
de satisfacţie din ochii lui m-a lămurit că glumeşte. 

Am căzut în braţele lui Hoskiss. 

— Pentru numele lui Dumnezeu, am horcăit, râzând 
isteric, a învăţat să tragă aşa urmând cursuri prin 
corespondenţă! 


VIII 


La prima vedere, s-ar fi zis că spectacolul s-a terminat. L- 
am lăsat pe Hoskiss să definitiveze amănuntele. Mai bine m- 
aş fi ocupat personal, pentru că ei l-au lăsat pe Bat 
Thompson să le scape printre degete. Au întins o plasă în 
jurul orăşelului Paradise Palms şi, când au strâns-o, au prins 
în ea pe toţi cei care trebuiau prinşi, în afară de Bat 
Thompson. 

Mai întâi m-am îngrijorat; apoi, gândindu-mă bine, am 
hotărât că Bat, de unul singur, nu constituie un pericol. Nu 
avea destulă minte ca să ne facă necazuri. Dar aş fi preferat 
să-l ştiu în spatele gratiilor. Agenţii federali erau aproape 
siguri că a fugit, întrucât el îl omorâse pe Herrick, Giles şi 
Brodey, fuga lui le-a cam stricat procesul. 

Killeano s-a ales cu douăzeci şi cinci de ani de puşcărie. 
Speratza şi Flaggerty erau morţi. Juan Gomez fusese ucis de 
unul dintre agenţii federali, în bătălia care avusese loc în 
faţa bordelului de la numărul 46. 

Când m-am convins că Bat nu e în oraş, l-am rugat pe Tim 
s-o aducă pe Miss Wonderly de la Key West. 

Acum stăteam la Palm Beach Hotel şi încercam să 
hotărâm ce-o să facem de-acum încolo. 

Şedeam pe balcon şi mă uitam la oceanul verde-albăstrui. 
Numai că de data asta nu mai aveam presentimentul că ne- 
aşteaptă necazuri. Ea se aşezase pe balustradă. 

— Foarte bine, i-am spus, după ce i-am ascultat 
argumentele. O să-mi găsesc o slujbă. O să devin un om 
respectabil, dacă asta e dorinţa ta. 

Ochii ei erau plini de întrebări. 

— Dar vreau şi să fii fericit, îmi spuse ea. Dacă ai impresia 
că nu poţi să-ţi schimbi viaţa... 

— Pot să-ncerc, nu? am zis. Ce trebuie să facem e să ne 
căsătorim. Atunci o să trebuiască să-mi schimb viaţa. 

Şi aşa am stabilit să facem. 

Patru zile mai târziu, eram căsătoriţi. Hetty, Tim, Jed 
Davis, Clairbold băiatul-minune şi Hoskiss au petrecut la 
nuntă. A fost foarte reuşit. 

Am hotărât să ne petrecem luna de miere la Paradise 
Palms, pentru că ceilalţi n-au vrut să ne lase să plecăm. Erau 
foarte drăguţi cu noi, dar, după o săptămână, m-am gândit 
că, dacă tot vreau să-mi iau o slujbă, ar fi bine să încep s-o 
caut. Ne-am făcut bagajele şi ne-am luat bilete de avion 
pentru New York. 

În ultima noastră noapte la Paradise Palms, am dat o 
petrecere despre care personalul hotelului mai povesteşte şi 
astăzi. Hoskiss a venit împreună cu şase poliţai de-ai lui, 
mari băutori. A anunţat, chiar la începutul cinei, că micul 
Clairbold a intrat în Poliţia Federală. La sfârşitul petrecerii, 
Clairbold a ajuns sub masă. Presupun că de-acum se ridica 
mult deasupra cursurilor Şcolii de Detectivi din Ohio. 

După ce au plecat musafirii, ne-am retras în dormitor. Era 
ora două dimineaţa. Tocmai ne dezbrăcăm, când a sunat 
telefonul. 

l-am spus lui Clair - acum n-o mai chema Miss Wonderly - 
că răspund eu. M-am dus în camera de zi şi am ridicat 
receptorul. Am auzit nişte pârâituri, un bâzâit, apoi o voce 
de femeie a spus: 

— Chester Cain? 

Am zis că da, întrebându-mă unde mai auzisem vocea 
asta. 

— Aici e Lois Spence, mi-a spus femeia. 

— Bună, i-am zis, întrebându-mă ce-o fi vrând. Uitasem de 
tot de ea. 

— Ascultă-mă, nemernicule, a rostit ea, cu o voce greu de 
desluşit, îndepărtată. L-ai înşelat pe Juan şi din cauza ta a 
fost ucis. Să nu crezi că o să scapi fără să plăteşti. Eu îmi 
plătesc datoriile, şi Bat tot aşa. Îţi aduci aminte de el? E 
chiar acum lângă mine. Venim după tine, Cain. O să te 
găsim, oriunde te-ai duce. O să-ţi facem felul, şi ţie şi pipiţei 
tale. 

Apoi închise telefonul. Am pus receptorul jos, încruntându- 
mă. M-a trecut un fior. 

— Cine era? m-a întrebat Clair. 

— Era greşeală, am răspuns şi m-am întors în dormitor. 

Capitolul VI 
PLATA 


Un automobil Packard se opri în faţa uneia dintre pompele 
cu aer comprimat pentru umflat cauciucurile. Am aruncat o 
privire prin geamul biroului ca să mă asigur că ajutorul meu, 
negrul Bones, e la post. Acolo şi era. M-am uitat la el cum se 
învârtea plin de entuziasm în jurul maşinii şi m-am întors la 
treburile mele. Încă mă mai străbătea un val de mulţumire 
de fiecare dată când vedeam că vine un client, deşi aveam 
staţia de benzină deja de trei luni. Făcusem o afacere bună 
şi, după ce băgasem ceva bani în ea, aveam acum o cifră de 
afaceri dublă faţă de fostul ei proprietar. 

Clair rămăsese uimită când îi spusesem că vreau să 
cumpăr un service auto cu benzinărie. Credea că o să-mi 
caut o slujbă la vreo companie importantă din New York. Aşa 
şi vroiam, dar, după ce primisem telefonul lui Lois Spence, 
îmi schimbasem intenţiile. 

M-am gândit că Lois a aflat că am luat bilete de avion 
pentru New York şi o să se ducă după mine acolo. M-am 
hotărât să dispar. Dacă aş fi fost singur, i-aş fi aşteptat, dar 
Clair complica lucrurile. Nu puteam să stau lângă ea clipă de 
clipă şi, dacă ar fi pus mâna pe ea, nu le-ar fi fost greu s-o 
facă praf. 

Aşa că am renunţat la biletele de avion, i-am zis lui Clair 
că vreau să intru în afaceri cu maşini şi am plecat din 
Paradise Palms cu Buick-ul, într-o lungă călătorie spre 
California. 

Am găsit ce căutam pe autostrada Carmel-San Simeon, la 
mică distanţă de San Francisco şi de Los Angeles. Era o 

benzinărie mică şi foarte bine întreţinută, pe care 
proprietarul o vindea fiindcă avea necazuri cu sănătatea. 

Avea patru pompe, două rezervoare de cincizeci de mii de 
litri, două rezervoare de ulei, două pompe de aer şi de apă şi 
o suprafaţă întinsă de teren, pe care se mai putea construi. 
Ceea ce ne hotărâse era casa, care se vindea odată cu 
service-ul auto. Era la doar câţiva metri depărtare de 
benzinărie şi avea o grădiniţă frumoasă. Casa era frumuşică, 
şi lui Clair i-a plăcut chiar din momentul în care a văzut-o. ŞI 
mie mi-a plăcut, pentru că, în felul acesta, eram pe lângă 
Clair tot timpul, şi aşa şi vroiam, până când aveam să fiu 
sigur că Lois şi Bat ne-au pierdut din vedere. 

De îndată ce ne-am mutat, am început să aduc 
îmbunătăţiri staţiei de benzină. Am vopsit-o în roşu şi alb. 
Chiar şi pietrele din pavajul aleilor erau aranjate ca nişte 
pătrate albe şi roşii. Pe acoperiş am pus o firmă mare, pe 
care scria: STAŢIE SERVICE LA PATRAT. 

Clair aproape să moară de râs când văzuse firma, dar eu 
ştiam că asta va atrage fraierii. 

Am mai instalat două pompe de aer şi de apă. Mecanicii 
au montat un nou model de cric hidraulic şi o instalaţie 
completă de gresaj, cu presiune. 

Lângă clădirea unde era amenajat un salon pentru 
relaxarea turiştilor, sclipitor sub vopseaua lui nouă şi plin de 
accesorii luxoase, pusesem să se construiască o cabană de 
tablă, în care se păstrau materialele şi uneltele de 
întreţinere şi spălat. 

Îl angajasem pe Bones şi încă doi băieţi; afacerile 
mergeau din plin. 

Bradley, unul dintre lucrătorii mei, era mecanic bun, şi mă 
pricepeam şi eu destul de bine la motoare. Nu făceam 
reparaţii complicate, dar puteam remedia micile necazuri 
curente. Odată am reparat trei maşini implicate într-un 
accident. Maşinile opreau la pompă toată ziua şi nu aveam 
timp liber între şase dimineaţa şi şapte seara. Pusesem la 
punct şi un serviciu de noapte, atunci când observasem că 

pierd clienţi dacă închid la ora şapte. Angajasem un tinerel şi 
un tip mai bătrâior să se ocupe de clienţi noaptea; nu 
veneau mulţi, dar tot erau trei, patru pe oră. 

Tocmai îmi încheiasem socotelile: după trei luni de muncă, 
aveam nouă sute de dolari câştig. Am dat fuga să-i spun lui 
Clair că încă nu dădusem faliment. 

Am găsit-o în bucătărie, cu o carte de bucate în mână; 
avea o privire nedumerită. 

Meseria de casnică îi dăduse mai multe bătăi de cap decât 
îmi dăduse mie noua meserie. Rămăsese uimită constatând 
cât de puţin ştia despre cum se conduce o casă, cum se 
găteşte, dar nu vroia să-şi angajeze ajutoare. A spus că vrea 
să înveţe cum să fie de folos şi că, de altfel, era cazul să 
înveţe şi ea să gătească ceva. N-o contrazisesem, gândind 
că o să se sature repede şi o să se lase păgubaşă. 

Dar m-am înşelat. În primele două, trei săptămâni, am 
mâncat ca vai de noi. Am stomac bun şi nu m-am plâns. 
incetul cu încetul, mâncarea a devenit mai acceptabilă; 
acum e chiar bună şi se îmbunătăţeşte pe zi ce trece. 

Ţine casa curată pahar şi am reuşit cu greu s-o conving 
să-l lase pe unul dintre tineri să facă treburile mai grele, dar 
restul îl face singură. 

— Bună, iubito, i-am zis, intrând în bucătărie. Tocmai am 
verificat socotelile. Avem 900 de dolari câştig şi nici un cent 
datorie. 

Ea se întoarse, puse jos cartea de bucate şi râse. 

— Cred că îţi place la nebunie staţia ta de benzină, îmi 
spuse. După ce m-ai ameninţat de-atâtea ori că n-o să te 
aşezi la casa ta! 

Am luat-o în braţe. 

— Am avut prea multe de făcut şi n-am prea înţeles ce 
înseamnă să te aşezi la casa ta. N-am muncit niciodată atât 
de greu. Eu mă gândeam că, atunci când un tip se aşază la 
casa lui, îşi aşază fundul la răcoare şi aşteaptă să prindă 
muşchi. M-am înşelat. 

— Nu mai spune „fund”, mă certă ea. E vulgar. 

l-am zâmbit larg. 

— Ce-ar fi să mergem la San Francisco în seara asta şi să 
ne facem de cap? E timpul să ne mai şi distrăm puţin. De 
trei luni muncim fără răgaz. Ce zici? 

Ochii îi străluciră. 

— Da, să mergem, zise ea, aruncându-se de gâtul meu. 
Poţi să-ţi termini treaba mai devreme? 

— Dacă plecăm pe la şapte, o să avem timp destul. Te faci 
frumoasă? 

— Sigur că da, şi tu la fel. Am început să mă satur să te 
tot văd în salopetă. 

Soneria benzinăriei sună. Asta însemna că Bones nu se 
descurcă de unul singur. 

— O mică problemă, am spus, sărutând-o pe Clair. Vezi ce 
om important sunt? Cum mă întorc cu spatele... 

Ea mă îmbrânci afară din bucătărie. 

— Şterge-o, îmi zise, sau n-o să ai ce mânca la prânz. 

M-am grăbit spre benzinărie. 

Într-adevăr, era o problemă. Un Cadillac mare lovise zidul 
de beton care mărginea aleea. Avea aripa şifonată şi bara 
îndoită. Era o maşină frumoasă şi mi-a părut rău s-o văd 
lovită. 

Bones stătea lângă maşină. Faţa lui de obicei zâmbitoare 
era acum amărâtă şi lucea de sudoare, îşi îndreptă ochii 
spre mine. 

— Nu e vina mea, şefule, îmi spuse el repede. Doamna a 
încurcat vitezele. 

— Nu mai spune minciuni, negru împuţit! izbucni o voce 
aspră şi ascuţită, din maşină. Mi-ai făcut semn să trec. Am 
crezut că am loc. 

l-am făcut semn lui Bones să o întindă, m-am apropiat de 
maşină şi m-am uitat înăuntru. 

Un produs tipic al tinerimii frumoase din Hollywood stătea 
la volan. 

Era o brunetă, îmbrăcată în haine scumpe, frumoasă - 
potrivit standardelor îndrăzneţe ale industriei 

cinematografice. Mai era şi foarte furioasă, iar pe sub fard 
faţa îi era albă ca marmura de mânie. 

— Uite ce i-a făcut împuţitul tău de negru maşinii mele, 
zbieră ea când mă văzu. Du-te să-l aduci pe director. O să-i 
zic eu câteva! 

— Dă-i drumul, i-am spus, liniştit. Eu sunt proprietarul, 
directorul şi băiatul de la birou, toate-odată. Îmi pare rău să 
văd o maşină atât de frumoasă şifonată în felul acesta. 

Ea mă examină de sus până jos. 

— Îţi pare rău? Şi eu ce trebuie să fac în cazul ăsta? Să 
zâmbesc şi să plec? Îţi garantez că n-o să treacă mult timp şi 
o să-ţi pară şi mai rău. 

l-aş fi tras cu mare plăcere o palmă, dar mi-am adus 
aminte că întotdeauna clientul are dreptate, aşa că i-am zis 
numai că o să-i repar aripa imediat. 

— Ce? se răsti ea. Nici nu mă gândesc să te las s-o atingi. 
Degetele ei băteau toba pe volan. Am fost o proastă că m- 
am oprit în magherniţa asta! Asta o să mă înveţe minte! 
Altădată o să mă duc numai la benzinării civilizate! 

Am cam simţit că-mi sare muştarul. M-am dus în faţa 
maşinii, ca să văd mai bine pagubele. Era şifonată rău, 
probabil că lovise zidul cu viteză. 

— Aşa, pentru informarea mea, aş vrea să ştiu cum s-a 
întâmplat, i-am spus femeii. 

— Păi, dădeam înapoi... adică mergeam înainte şi... 

— Vreţi să spuneţi că dădeaţi înapoi. In poziţia în care vă 
aflaţi, nu aţi fi avut cum să mergeţi înainte. Dar aţi vârât 
greşit în viteză şi maşina a făcut un salt înainte. 

M-am uitat în interiorul maşinii: 

— Uitaţi-vă, maneta e şi acum în viteza întâi! 

Ea deschise portiera. Ochii îi aruncau fulgere. 

— Vrei să insinuezi că nu ştiu să conduc? zise ea, 
coborând şi înfigându-se în faţa mea. 

— Păi, cam aşa se pare, i-am răspuns, agasat. 

Strânse din buze şi încercă să-mi tragă o palmă. 

l-am prins mâna din zbor şi i-am râs în nas. Eram foarte 
aproape de ea şi am simţit că trăsneşte a gin. M-am uitat 
mai bine la ea. Era beată. Trebuia să-mi dau seama de la 
început. 

— Ce se-ntâmplă? întrebă o voce foarte liniştită. 

M-am întors şi am văzut un agent al poliţiei rutiere, care 
ne privea încruntându-se. Am dat drumul mâinii femeii. 

— Arestaţi-l pe omul ăsta! urlă ea. Incerca să mă 
agreseze! 

— Asta nu-i bine pentru afaceri, îmi spuse polițistul, 
uitându-se atent la mine. 

— Aşa e, i-am răspuns. 

Clair apăru deodată. l-am făcut cu ochiul. 

— Doamna asta mă acuză că am încercat s-o agresez, i- 
am zis râzând. 

Clair mă luă de braţ, fără să spună nimic. Ne uitam la 
poliţist. Avea un aer nehotărât. 

— De ce aţi încercat să-l loviți? o întrebă el pe femeie. V- 
am văzut. 

— Uitaţi ce-a făcut din maşina mea, urlă ea. Şi mai zice că 
asta-i o staţie service! Doamne! Am să-l dau în judecată! Am 
să-l ruinez pe nenorocitul ăsta! 

Polițistul o privi dezaprobator, apoi se duse şi se uită la 
Cadillac. 

— Ttt, ttt, făcut el. Se uită în maşină, văzu în ce poziţie e 
maneta de viteze şi mă privi cu o expresie plină de înţeles. 

— Ei, ce ai de zis despre asta, amice? mă întrebă. 

— Angajatul meu a văzut ce s-a întâmplat, eu încercam 
numai să împac lucrurile. 

l-am făcut semn lui Bones. 

— Spune-i domnului agent ce s-a întâmplat. 

— Dacă îndrăzneşti să-l crezi pe împuţitul ăsta de negru şi 
nu pe mine, o să am grijă să fii dat afară! zbieră fata. 

— Aşa? întrebă polițistul, ridicând din sprâncene. Mătăluţă 
şi mai cine? Hai, îi spuse el lui Bones, ia zi! 

Bones povesti cum intrase Cadillac-ul pe alee cu toată 
viteza şi cum se oprise brusc, mai-mai să lovească pompa 
de aer. O rugase pe fată să dea înapoi spre pompa de 
benzină, fiindcă vroia benzină. Atunci ea intrase drept în 
parapet. 

— Da, aşa trebuie să se fi întâmplat, zise polițistul, 
uitându-se la tânără. Cum te cheamă, fetiţo? 

Mi-am zis că dama o să explodeze pe loc. 

— Omule, spuse ea, după o mică tăcere amenințătoare, 
mă cheamă Lydia Hamilton. Sunt starul companiei de filme 
Goldfield. 

Nu auzisem niciodată de ea, dar nici nu mă duc prea des 
la cinema. Probabil că Bones auzise, pentru că înghiţi în sec 
şi căscă ochii mari. 

— Poţi să fii şi bunica lui George Washington sau mătuşa 
lui Abraham Lincoln, eşti arestată! zise polițistul. Dacă te 
interesează, eşti acuzată de conducerea maşinii în stare de 
ebrietate. Hai, o să facem o plimbare până la secţie. 

O clipă, am crezut că fata o să-l lovească; şi el avu 
impresia asta, pentru că făcu repede un pas înapoi. Dar ea 
se stăpâni şi spuse, îndreptându-se spre Cadillac: 

— O să-ţi pară rău. 

— Hei, nu poţi conduce în starea asta, zise polițistul. 

Se uită la mine: 

— Adu maşina la postul de poliţie, amice. Oricum trebuie 
să vii ca martor. Adu-l şi pe negru. 

N-aveam nici un chef de asta, dar n-aveam ce face. l-am 
spus lui Clair că mă întorc repede, l-am rugat pe Bradley să 
aibă grijă de benzinărie şi m-am îndreptat spre Cadillac. 

— Nu vreau să-mi conducă nesimţitul ăsta maşina, zise 
fata. 

— Ascultă, fetiţo, zise polițistul cu o voce plictisită, dacă 
preferi, pot să chem duba poliţiei. Eşti arestată. Vii la secţie 
cum vrei, dar vii. 

Ea şovăi, şi în cele din urmă se urcă în maşină, îmi aruncă 
cheia în cap. Am luat-o de pe jos, m-am urcat lângă beţivă, 

am adus maneta în punctul mort şi am pornit. De îndată ce 
am intrat pe şosea, a început să mă înjure. Nu i-a tăcut gura 
vreo doi kilometri, până când m-am săturat şi i-am spus să 
tacă. 

— N-o să tac deloc, maimuţoi slinos ce eşti, mi-a răspuns 
ea. O să te duc la faliment pentru asta. Pe tine şi pe 
fandosita aia a ta. Când o să termin cu tine, o să-ţi pară rău 
că te-ai născut. 

— Ar trebui să-ţi dea careva o bătăiţă bună, dar cred că 
nu i-ar plăcea nimănui să te atingă, i-am spus. 

Ea scoase un schelălăit de furie, se repezi la mine şi trase 
de volan spre dreapta. Maşina, care mergea cu optzeci de 
kilometri la oră, ajunse de-a curmezişul drumului. Am călcat 
frâna cât am putut şi am tras frâna de mână. Maşina opri 
brusc; fata, proiectată în faţă, se lovi cu capul de tabloul de 
bord şi leşină. Scrâşnind din frâne, polițistul îşi opri 
motocicleta lângă noi. Se dădu jos şi veni la maşină. 

— Sfinte Doamne! spuse el enervat. Nici tu nu ştii să 
conduci? 

l-am povestit ce s-a întâmplat. El se uită la femeia 
leşinată. 

— Nebună de legat, comentă. Am auzit o groază de 
poveşti despre ea. Starurile stea de cinema mă plictisesc de 
moarte. Dama asta intră mereu la apă, dar plăteşte şi scapă. 
Trăsnaia asta o s-o coste ceva. Bun, să-i dăm drumul, că n- 
am timp de pierdut. 

Ne-am continuat drumul spre secţie. 


Era prima oară când veneam la San Francisco, şi nici unul 
dintre noi nu ştiam unde să găsim un local bun. Ne-am oprit 
lângă un agent de circulaţie şi i-am spus că am vrea să 
mâncăm bine şi să ne distrăm puţin. Ne putea sugera ceva? 
Ea îşi puse piciorul pe pragul maşinii, îşi împinse şapca spre 

ceafă şi ne privi prietenos. Sau cel puţin o privi pe Clair 
prietenos. Pe mine nu cred că m-a observat. 

— Păi, Miss, dacă vreţi o petrecere frumoasă, cel mai bun 
loc e la Joe's. E cel mai frumos local din oraş, şi asta spune 
multe. 

— Ascultă, amice, i-am spus, aplecându-mă prin faţa lui 
Clair, în aşa fel încât să-mi vadă smochingul, în noaptea asta 
vrem o distracţie de clasă înaltă. Nimic nu-i prea bun pentru 
noi. Ard de nerăbdare să cheltuiesc ceva parale, şi nu mă 
interesează crâşmele ieftine. 

El îmi aruncă o privire complice. 

— Atunci duceţi-vă la Joe's, zise. Are clasă înaltă cât 
încape, şi o să vă şi distraţi bine. Dacă nu vreţi la Joe's, n- 
aveţi decât să vă duceţi în port. De ce să-mi bat eu capul? 

— Bine, o să mergem la Joe's. 

l-am mulţumit şi l-am întrebat cum ajungem. 

Ne-a zis. Ne-a spus drumul de-a fir a păr, mai avea puţin 
şi ne desena şi o hartă. 

— Ziceţi-i lui Joe că eu v-am trimis, ne recomandă el, 
făcând cu ochiul. Agentul O'Brien. Ziceţi-i asta şi o să aibă 
grijă de voi. 

După ce am mai mers puţin, am zis: 

— Să mai întrebăm şi pe altcineva. Pun pariu că polițistul 
acela ia comision de la Joe. 

Clair îmi răspunse că ar vrea să meargă la Joe's. 

— Dacă nu ne place, putem să ne ducem în altă parte, 
argumentă ea. 

Joe's se afla pe o străduţă lăturalnică. De afară, nu arăta 
prea luxos. Nici valeţi care să te ajute să te dai jos din 
maşină, nici personal care să te îndrume unde să parchezi, 
nici intrare fastuoasă, nici covor roşu. Numai o uşă cu o 
firmă deasupra: JOE'S. 

— Ei, am ajuns, iubito, i-am zis lui Clair. Oare să las 
maşina aici sau s-o iau înăuntru? 

— Bate la uşă şi întreabă, spuse sever Clair. După felul în 
care te porţi, parcă n-ai fi fost niciodată la un bar de noapte. 

— Nu, în smoching n-am fost, i-am zis, dându-mă jos din 
maşină. Smochingul ăsta mă face timid. 

Am bătut în uşă şi am aşteptat. Ne-a deschis un individ 
mărunţel, cu o ureche zdrobită şi cu nasul rupt. Era 
împopoţonat cu o cămaşă scrobită, în care părea că se simte 
ca într-o cămaşă cu ţepi. 

— Bună seara, am spus. Am venit să mâncăm ceva. 
Agentul O'Brien ne-a recomandat locul acesta. E în regulă? 

— Dobitocul ăla ne recomandă tot timpul, zise mărunţelul, 
trimițând un scuipat pe lângă mine, în stradă. De parcă am 
avea nevoie de nenorocitele lui de recomandări. Mă rog, 
dacă tot sunteţi aici, aţi face mai bine să intraţi. 

— Cu maşina ce fac? am întrebat, cam uimit. 

Se holbă la Buick şi ridică din umeri. 

— De unde să ştiu eu? N-aveţi decât s-o schimbaţi pe-o 
haină de blană, dacă vreţi o haină de blană. 

L-am ciocănit în piept. 

— Ascultă, nepreţuit prieten, am avut de-a face cu tipi mai 
voinici decât tine şi i-am făcut piftie. 

Păru surprins şi interesat. 

— Cu cine, de exemplu? 

Clair veni lângă noi. 

— Cum merge? mă întrebă. 

— Perfect, i-am zis. Tocmai vroiam să-l urechesc pe 
nătărăul ăsta. Parc-a fost crescut la grădina zoologică. 

Mărunţelul se uita la Clair cu ochii scoşi din cap. Îi zâmbi, 
cu o mutră nătângă. 

— Vă rog, ne lăsaţi înăuntru? îi spuse ea, zâmbindu-i. Am 
auzit atâtea despre Joe's! 

— Sigur, răspunse el, dându-se deoparte, poftiţi. 

Se uită la mine şi spuse: 

— Trageţi maşina în alee, în spate. Dacă vă găseşte poliţia 
în faţă, vă amendează. 

— Aşteaptă-mă, i-am zis lui Clair. 

Am dus Buick-ul pe alee şi am venit înapoi. 

Am urcat împreună treptele. Mărunţelul se holba după noi. 
Clair îmi şopti la ureche că tipul se uită la picioarele ei. Nu-i 
aşa că-i drăguţ ca un mieluşel? l-am răspuns că dacă se mai 
uită mult după ea, am să-l transform în friptură de miel. 

Fata de la garderobă, îmbrăcată într-o pijama chinezească 
de mătase în culoarea florii de piersic, veni să-mi ia pălăria. 
Mi-a aruncat o ocheadă când Clair se uita în altă parte, şi i- 
am răspuns şi eu cu o mică ocheadă. 

Sala semăna cu un music-hall luxos. Toate sclipeau şi 
străluceau. Până şi oglinzile de pe pereţi aveau o nuanţă roz, 
care te făcea să te simţi bine când te uitai în ele. 

În dreapta holului era intrarea în restaurant. Şeful de sală 
stătea în prag, cu meniul în mână, ca un zeu grec bine hrănit 
care oficiază un ritual. 

De partea cealaltă a holului se afla barul, o bogăţie de 
sticle strălucind sub lumina indirectă. Din shaker-ul pe care-l 
agita barmanul, cuburile de gheaţă răsunau ca o muzică 
dulce. 

— Nu-i rău deloc, am comentat, vorbind din colţul gurii. 
Dacă ne petrecem seara aici, nu cred c-o să rămână mare 
lucru din profitul nostru de nouă sute de dolari. 

— N-ai decât să comanzi un pahar cu lapte şi să pretinzi 
că faci parte dintr-o sectă religioasă mai puţin cunoscută, 
murmură Clair şi se îndreptă spre toaleta doamnelor. 

Am aşteptat-o, prefăcându-mă că mă simt ca peştele-n 
apă în atmosfera asta, ceea ce n-am prea reuşit. 

O fată - care am presupus că vine de la cabaret - traversă 
holul. În afară de o sforicică şi de două castronaşe aurii 
distribuite în locurile unde se simţea cel mai mult nevoia, 
era goală puşcă. Când m-am holbat la ea, făcu o mutră 
dispreţuitoare. 

— Ai grijă să nu te aşezi pe un scaun de nuiele, i-am spus 
cu voce liniştită, când a trecut pe lângă mine. 

Mersul ei legănat se întrerupse o clipă, dar fata se stăpâni 
şi trecu mai departe. Am încercat să nu întorc privirea după 

fundul ei gol, dar tot am întors-o. Am hotărât că localul 
acesta îmi place. 

Clair ieşi din toaleta doamnelor. Rochia ei parcă era apă 
de mare stropită cu pulbere de aur. 

— Bună! îmi spuse. 

— Bună! am spus, mâncând-o din ochi. Nevastă-mea m-a 
părăsit. Nu vrei să mergem să ne distrăm împreună? 

— N-o să se supere? întrebă Clair, cu un aer grav. 

— Ca o fiară, i-am răspuns, dar sunt înnebunit de rochia 
ta. Hai să flirtăm puţin în maşina mea. 

— Vrei să zici acum - chiar în minutul acesta? 

— De ce nu? am spus. 

Mă apucă de braţ. 

— la nu te mai preface că nu sunt nevasta ta, murmură 
ea. Îmi place să fiu nevasta ta. 

— Sunt bucuros şi mândru de asta, doamnă Cain, am spus 
eu, şi asta şi gândeam. Să vorbim cu domnul acela impozant 
cu meniurile şi să vedem ce ne sfătuieşte să mâncăm. 

Ea încuviinţă. Ne-am prezentat şefului de sală. El îi făcu o 
plecăciune lui Clair şi îmi făcu una şi mie. 

— Venim pentru prima dată aici, i-am explicat. Vrem să 
petrecem o seară plăcută. Vă puteţi ocupa de asta? 

— Desigur, domnule, îmi răspunse, cu o voce aspră ca 
şmirghelul. Poate binevoiţi întâi să vă hotărâți ce vreţi să 
mâncaţi, iar apoi poate v-ar plăcea să treceţi pe la bar, să 
luaţi un cocktail? Programul de cabaret începe la 
unsprezece. O să aranjez pentru dumneavoastră o masă 
lângă ringul de dans. 

Ne trata regeşte - dar, de fapt, nu pe mine. O trata 
regeşte pe Clair. 

După ce ne-am sfătuit între noi, am comandat aperitiv, 
friptură la grătar, cartofi cu smântână, salată asortată şi o 
sticlă de Liebfraumilch. 

Şeful de sală notă comanda într-un carneţel cu coperte 
aurii, ne făcu o plecăciune şi ne informă că totul va fi gata în 

jumătate de oră. Ne-a condus personal la barul de cocteiluri, 
ne-a prezentat barmanului şi ne-a lăsat. 

— E grozav, i-am zis lui Clair. Cred că s-au îndrăgostit de 
tine. 

Ea clătină din cap. 

— Nu, s-au îndrăgostit de bărbia ta hotărâtă şi de ochii tăi 
albaştri. 

Dar ştiam că nu e aşa. 

Barmanul aştepta, admirând-o pe faţă pe Clair. S-a uitat la 
mine, cu o expresie de invidie şi respect. 

Am comandat două martini mari. 

Ne-am aşezat pe o sofa şi ne-am aprins câte o ţigară. 
Clienţii trăgeau cu ochiul la noi, dar nouă nu ne păsa. Eram 
fericiţi unul cu celălalt. Barmanul ne-a adus băuturile. Le-am 
plătit, adăugând un bacşiş, şi el plecă în linişte, ca şi cum ar 
fi alunecat pe roţi. 

Am băut. Cocteilurile erau foarte bune. 

Femeile din bar aveau toate genul acela de frumuseţe 
îndrăzneață care-mi amintea de Lydia Hamilton. l-am spus 
lui Clair. 

— Nici nu-mi aduce aminte de ea, a spus Clair. S-a purtat 
oribil. Mi-a părut rău pentru Bones. L-a supărat cumplit. 

— Nici pe jumătate cât o s-o supere pe ea judecătorul, am 
spus, zâmbind răutăcios. Bones e băiat bun. O să-i măresc 
leafa. Nu crezi c-ar fi o idee bună să-i facem şi o uniformă? O 
salopetă în pătrăţele albe şi roşii sau cam aşa ceva. Cred c- 
ar trebui să le facem uniformă la toţi angajaţii: ar arăta 
foarte şic. 

Ea râse. 

— Dragule, sunt aşa de bucuroasă că-ţi place staţia de 
benzină! Când te gândeşti că altădată... 

— Nu spune nimic, am rostit, luând-o de mână. Mă distrez, 
dar fără tine n-ar fi distractiv. 

— Sincer? 

— Dacă n-ai fi fost tu, aş fi umblat şi-acum de colo-colo, 
fără rost. 

— Am o idee, zise ea, privindu-mă cu colţul ochiului. Nu 
spune nu până nu-ți explic. Ce-ar fi să deschidem un 
restaurant? Am putea folosi terenul de lângă casă. N-am 
avea nevoie de o clădire prea complicată. Am servi afară. 
Mai ales grătar: pui, fripturi, cotlete, aşa cum le facem şi 
pentru noi; şi salată şi altele. Mi-ar plăcea să organizez totul, 
dacă mă laşi. 

M-am holbat la ea. 

— E o idee grozavă, am exclamat. Cum de ţi-a venit? 

Ea se lumină la faţă. 

— Vreau să fiu de ajutor. Ştiu cum să duc o gospodărie, 
dar mi-ar plăcea să câştig şi eu ceva bani. Vrei să facem 
asta? 

— Chiar mâine dimineaţă o să mă interesez cât ar costa 
să ridicăm o clădire potrivită pentru asta, am spus. 

Şi am început să discutăm, uitând de cei din jur. 

După un timp, am observat că nu mai e atentă. Am privit- 
o, am văzut că se înroşise şi am întrebat: 

— Ce-ai păţit, scumpo? Te încearcă vreo gripă? 

Nu a zâmbit, doar a dat din cap şi şi-a ferit privirea. 

— Îmi promiţi că n-o să faci o scenă? şopti. 

— Niciodată nu fac scene. Ce s-a întâmplat? 

— E un tip acolo care nu şi-a luat ochii de la mine de când 
am intrat, spuse ea. Mă face să mă simt prost. Dar, te rog... 

M-am uitat prin încăpere şi l-am localizat pe individ: era 
singur, îmbrăcat într-un smoching alb. Avea părul cărunt. 
Chipul lui, cu trăsături frumoase, dar cam greoaie, nu avea 
nimic remarcabil, în afară de o mică cicatrice pe obrazul 
stâng, care semăna cu o gropiţă. l-am aruncat o ocheadă 
chiorâşă şi şi-a întors imediat privirea. 

— Ei, oricum e timpul să mergem să mâncăm, i-am spus 
lui Clair, punând jos paharul. Dacă te deranjează rău, mă 
duc să-i spun vreo două vorbe. 

— Nu, nu trebuie, mi-a spus ea, ieşind din bar împreună 
cu mine. 

Barmanul ne salută, iar Clair îi surâse. Eram foarte 
mândru de ea. 

Şeful de sală ne conduse la masa noastră, pusă la 
marginea pistei de dans. Am observat că mulţi clienţi se 
uitau lung la Clair. E drept că şi merita. 

Ne-am aşezat. Aperitivele erau bune: anşoa sărate puse 
pe felii de roşii, ardei graşi, roşii cu oţet alb, cârnăciori 
subţiri de Bologna, creveţi mari albi, felii transparente de 
şuncă şi ţelină umplută cu brânză albă. Am luat dry martini, 
care mergea cu toate astea. 

Când eram pe la mijlocul cinei, a intrat în restaurant 
individul în smoching alb. Probabil că era foarte cunoscut; 
oamenii îl salutau în timp ce se strecura printre mese. A 
trecut pe lângă noi şi a privit-o pătrunzător pe Clair. Ea şi-a 
ferit privirea. M-am încruntat, dar tipul nici n-a observat. S-a 
instalat la două mese distanţă de noi şi a comandat un 
whisky fără apă. Şi-a aprins o ţigară şi s-a aşezat în aşa fel 
încât să se poată uita direct la Clair. 

— Cred că o să mă duc să-i spun vreo două nătărăului 
ăstuia, am zis, înfuriindu-mă deodată. 

Clair mă apucă de braţ: 

— Nu, iubitule, lasă-l. Ne-ar strica seara şi îmi place aşa 
de mult aici! Hai să nu ne mai gândim la el. Nu-mi pasă. 

Aduse din nou în discuţie ideea cu restaurantul, dar 
niciunul dintre noi nu mai avea chef de vorbă. Ea era 
îngrijorată şi eu mă enervam din ce în ce mai tare. 

Deodată am văzut-o pe Clair că încremeneşte. M-am uitat 
şi am văzut că în restaurant intrase Lydia Hamilton. Nu-l 
aşteptă pe şeful de sală, ci o luă pe aleea dintre mese, se 
opri la masa tipului în smoching alb şi se aşeză în faţa lui. El 
o privi plictisit şi-i făcu semn chelnerului. A 

— Acum poate o să ne lase-n pace, am zis. Imi pare rău că 
a venit aici tipa asta, dar n-o să-mi pierd pofta de mâncare 
dintr-atât. 

Chelnerul ne aduse fripturile. Arătau grozav. Am mâncat 
în linişte câteva minute. Apoi am ridicat brusc privirea din 

farfurie. Papiţoiul continua circul. Se uita la Clair cu ochii pe 
jumătate închişi, cu o privire ca razele X. 

M-am uitat la Lydia Hamilton. Observase ce face 
comeseanul ei. Avea o expresie de furie nebună. 

— O să iasă rău, i-am zis lui Clair, încet. Femeia asta e 
sărită, cine ştie ce-o să facă. 

Mai bine să ştie la ce se poate aştepta. 

De-abia terminasem de vorbit, când Lydia sări în sus şi-l 
plesni cu sete peste faţă pe individul în smoching alb. Tipul 
nu se aştepta; mai să cadă de pe scaun. Plesnetul palmei 
răsună în toată încăperea. Se făcu brusc tăcere, şi vocea 
stridentă a Lydiei urlă: 

— la nu te mai holba la curva aia! 

Am sărit în picioare. Clair se agăţă de mâneca mea. 

Individul cu păr cărunt începu s-o înjure pe Lydia cu voce 
tare şi clară, folosind nişte cuvinte pe care nu le prea rostesc 
bărbaţii eleganţi, îmbrăcaţi în smoching alb. Apoi ridică 
mâna şi-i dădu un pumn drept în faţă. 

Lydia căzu de pe scaun; din nas îi ţâşni sângele şi i se 
scurse pe bărbie. Lumea de la mese se ridica, se uita curios. 
O femeie ţipă. Şeful de sală se apropie încet, prudent, de 
scena de luptă. 

Tipul în smoching alb era în picioare lângă Lydia. Continua 
s-o înjure. Apoi ridică piciorul, cu gând s-o lovească. Mi-am 
smuls mâneca din mâna lui Clair şi m-am repezit spre ei. 

Se auzi un foc de pistol. Un jet de flacără ţâşni dinspre 
mâna Lydiei. Tipul în smoching alb tuşi o dată, de două ori, 
căzu în genunchi. Apoi se prăbuşi pe podea. l-am smuls 
Lydiei din mână pistolul mititel ca o jucărie. M-a zgâriat pe 
faţă cu mâna cealaltă. Am împins-o. Se holbă la mine; încet, 
nebunia din ochii ei dispăru. 

— Tu erai, prăpăditule! exclamă ea. Trebuia să-ţi ţii 
piţipoanca acasă! 

l-am întors spatele şi m-am uitat la cadavrul care zăcea 
pe jos. De data asta, indiferent câţi bani ar fi dat, Lydia tot 
nu avea cum să iasă din beleaua în care se vârâse. 

Vă rog să mă credeţi, când o stea de la Hollywood se- 
apucă să-şi împuşte iubitul într-un bar de noapte, se 
dezlănţuie iadul pe pământ! 

Când au înţeles că tipul căzut pe jos e mort de-a binelea, 
cei de la mese au dat buzna spre uşă. Şeful de sală îşi luase 
însă precauţiile. Uşa era închisă şi individul îndesat de la 
intrare o ţinea bine, rezemat cu spatele de ea. Rânji cu 
răutate spre clienţi şi-şi încordă muşchii, invitându-i pe 
doritori să încerce să treacă de el. Clienţii se lăsară 
păgubaşi. 

— Vă rog să vă aşezaţi pe locurile dumneavoastră, le 
spuse amabil şeful de sală. Poliţia e pe drum şi nu poate ieşi 
nimeni fără permisiunea ei. 

Se duseră toţi înapoi la mese, lăsând-o pe Lydia lângă 
mortul ei. Ea stătea în picioare şi ţinea la nas un şervet, cu 
care-şi ştergea sângele. Era prea beată ca să înţeleagă că 
tipul e mort. Îl tot împingea cu piciorul şi-i spunea: 

— Scoală-te, porcule! Nu-mi e frică de tine! 

Începu totuşi să înţeleagă în ce belea intrase, şi vocea i se 
ascuţi treptat. 

Poliţia avu nevoie de exact şase minute ca să ajungă la 
faţa locului. Trei inspectori în civil, patru poliţişti în uniformă, 
doctorul legist, fotograful şi reprezentantul procuraturii 
intrară buluc în încăpere. S-au pus pe treabă cu obişnuita 
eficienţă a poliţiei. Lydia înţelese pe deplin ce se-ntâmplă 
abia atunci când medicul le făcu semn poliţiştilor să acopere 
cadavrul. În clipa aceea scoase un strigăt ascuţit, care-i făcu 
pe toţi cei din jur să scrâşnească din dinţi. 

— OK, drăguţo, spuse inspectorul, punându-i mâna pe 
braţ. la-o încet. Aşa n-ajungi nicăieri. 

Ea se uită disperată în jur. Mă văzu. 

— Din vina ta se-ntâmplă asta, urlă ea. Tu mi-ai stricat 
maşina mea frumoasă. 

Clienţii se ridicau de pe scaune ca să vadă mai bine. 
Inspectorul se uită urât la mine. Am rămas aşezat, fără să-mi 
pierd cumpătul. N-aveam ce face. 

Lydia se repezi deodată spre mine, dar poliţiştii o opriră. 

— Luaţi-o, spuse inspectorul. 

Ea începu să înjure atât de murdar, că până şi poliţiştii 
strâmbară din nas. 

După ce au luat-o, lucrurile s-au mai liniştit. Inspectorul 
veni la mine şi mă întrebă care-i rolul meu în toată treaba 
asta. 

— E beată moartă, i-am spus. Eu n-am nici un rol. l-am 
luat revolverul din mână, asta-i tot. 

— Şi ce e chestia aia cu maşina ei? 

— A avut un mic accident azi dimineaţă. Nimic important. 

El îşi scoase carnetul de notite, mă întrebă cum mă 
cheamă. l-am zis că mă cheamă Jack Cain. De altfel, al 
doilea prenume al meu chiar este James. l-am dat adresa 
mea şi câteva amănunte despre incidentul cu Cadillac-ul, 
dar nu i-am spus că tipul în smoching alb stătuse tot timpul 
cu ochii pe Clair. Probabil că la proces o să se afle, dar n- 
avea nici un rost să vorbesc acum despre asta. 

— Ai vreo idee de ce l-a împuşcat pe tip? mă întrebă 
inspectorul. 

— Nu mă uitam la ei, am minţit. Deodată, i-a dat un pumn 
şi a început s-o lovească cu piciorul. l-am sărit în ajutor, dar 
ea a tras înainte să ajung lângă ei. 

— OK, a zis inspectorul, uitându-se atent la mine. 

Mi-am dat seama că nu era pe deplin mulţumit de 
răspunsul meu, dar avea alte griji pentru moment. 

— O să trebuiască să vii să mai dai o declaraţie. 

Am spus că da, şi am întrebat dacă putem pleca. 

El trimise un poliţist afară, să ia numărul de înmatriculare 
al Buick-ului meu. Polițistul se întoarse şi-i făcu semn că l-a 
luat. 

— OK, puteţi pleca, a zis inspectorul. O să vă mai căutăm. 

Am ieşit din restaurant, urmăriţi de privirile curioase ale 
clienţilor. Am răsuflat uşuraţi când am ajuns în hol. Şeful de 
sală ne aştepta cu capa lui Clair. Ne-a spus că e dezolat că 
ni s-a stricat seara - şi părea sincer. 

Clair era tăcută şi foarte palidă. Aşteptă ca fata de la 
vestiar să-mi găsească pălăria. Pijamaua de mătase de 
culoarea florii de piersică în care era îmbrăcată fata părea 
vulgară şi deplasată în atmosfera grea. Am blestemat clipa 
când îmi plecasem urechea la recomandarea poliţistului 
O'Brien. Trebuie să fi fost nebun să-i dau crezare unui 
poliţai. 

— O secundă, iubito, i-am spus lui Clair. 

l-am luat eşarfa de mătase şi i-am pus-o pe cap, în aşa fel 
încât să-i ascundă faţa. 

M-a privit înspăimântată. 

— Dar nu... 

— Ba da, i-am zis. Ziariştii aşteaptă afară. 

Am luat-o de braţ şi am coborât pe scări. Abia după 
câteva zile mi-am amintit că uitasem să plătesc. Şi şeful de 
sală uitase - sau poate considerase că nu e cazul să plătesc 
pentru o seară atât de neplăcută. 

Când am ieşit în stradă, patru indivizi s-au îndreptat în 
grabă spre noi. Am luat-o pe Clair de mână şi am pornit 
repede pe alee. Cei patru s-au oprit, şovăind, şi s-au uitat 
lung după noi. 

— Urcă-te, i-am spus lui Clair, deschizându-i portiera. 

Lumina unui flash ne explodă în faţă. Am împins-o pe Clair 
în maşină şi m-am întors. Un tip mărunţel, cu un aparat de 
fotografiat, era lângă mine. 

— Dumneata eşti persoana care i-a luat revolverul? 
întrebă el. Jack Cain, nu? 

— Nu sunt eu, i-am zis, dându-mă aproape de el. Cain e 
înăuntru. 

Înainte să-şi dea seama ce vreau să fac, i-am smuls 
aparatul, am scos placa din el, am trântit-o pe jos şi am 
călcat-o în picioare. 

l-am întins aparatul. 

— Nemernicule! a exclamat el. Aşa ceva nu se poate! 

Şi încercă să-mi tragă un pumn. L-am împins. A făcut un 
pas înapoi, clătinându-se. Eu am intrat în maşină. Am pornit 
în viteză pe alee. 

Clair m-a întrebat de ce am spus că mă cheamă Jack Cain; 
de ce i-am spart fotografului placa. Părea foarte speriată. Nu 
mai aveam cum s-o ţin departe de necazurile mele. l-am 
povestit cum mi-a telefonat Lois Spence în noaptea în care 
plecasem din Paradise Palms. l-am spus şi cum m-a 
ameninţat. J 

— Nu-mi fac nici o iluzie, i-am spus. Aştia doi sunt 
periculoşi şi vor să ne ucidă. De asta m-am ascuns aici. 
Poate că am făcut o prostie. Trebuia să te pun la adăpost 
undeva şi să mă duc după ei. Acum am încurcat-o. Povestea 
asta o să aibă o publicitate îndrăcită. O să apărem în ziare. 
Când o să afle Lois unde suntem, ea şi Bat o să pornească la 
atac, sunt sigur. De asta am dat alt nume şi am distrus 
fotografia. Asta o să ne lase un răgaz ca să hotărâm ce e de 
făcut. 

— Eu ştiu ce-o să fac, a zis Clair cu voce calmă. Nu vreau 
să renunţ la fericirea noastră, din cauza lor. Atâta vreme cât 
eşti lângă mine, nu mi-e frică. 

Aşa şi sperasem că o să-mi răspundă, dar aveam 
neplăcuta senzaţie că zilele noastre liniştite se sfârşiseră. 


IV 


În ziarul de a doua zi am citit că Clem Kuntz, cel mai bun 
avocat de pe coasta Pacificului, se însărcinase cu apărarea 
Lydiei Hamilton. M-am gândit că o să ne caute. Aşa a şi 
făcut. 

A sosit tocmai când îmi terminam treaba. Am crezut că e 
un client, când am văzut automobilul Lincoln intrând pe 
alee, dar mi-am dat seama imediat că m-am înşelat. 

— Vreau să stăm de vorbă, mi-a spus, coborând din 
maşină. Mă numesc Kuntz. Poate că ai auzit de mine. 

Auzisem de el, chiar înainte de a afla că se ocupă de 
asasinatul lui Gray Howard - aşa cum numeau ziarele 
întâmplarea. Gray Howard era numele tipului în smoching 
alb. Un grangur din industria cinematografului. 

M-am uitat cu atenţie la Kuntz. Era mic şi îndesat, roşu la 
faţă. Avea cei mai pătrunzători ochi pe care-i văzusem 
vreodată, şi m-a străpuns cu privirea ca nimeni altul. M-am 
zgâit şi eu la el şi i-am spus: 

— Dă-i drumul. Am vreo două minute disponibile, dar 
după aceea vreau să mă duc la masă. 

A dat din cap. 

— Două minute nu mi-ajung. Hai să ne aşezăm undeva să 
stăm de vorbă. Ar fi mai bine dacă ai face ce-ţi cer, Cain. Aş 
putea să-ţi fac multe necazuri, dacă aş vrea. 

Am ezitat, apoi m-am gândit că într-adevăr mi-ar putea 
face necazuri şi am arătat către casă. 

— Atunci mai bine să intrăm. 

Am intrat şi ne-am dus în camera de zi. S-a uitat în jur, a 
mormăit şi s-a aşezat lângă fereastră. M-am aşezat într-un 
fotoliu, am căscat, am tras aer pe nas şi am zis: 

— Dă-i drumul. 

— Eşti însurat? a întrebat brusc. 

Am dat din cap. 

— Şi ce-i cu asta? 

— Aş vrea s-o cunosc pe soţia dumitale. 

Am făcut semn că nu. 

— Nu înainte de a-mi spune ce ai de gând. N-o las să facă 
cunoştinţă cu oricine. 

Ochii îi aruncară fulgere. 

— Ţi-e frică să mă laşi s-o văd? 

Am râs. 

231 


— Îţi pierzi vremea, i-am spus. Nu te mai zbârli la mine 
degeaba. 

Uşa se deschise şi Clair intră în încăpere. Purta un şorţ 
drăgălaş cu volane peste rochia bleu, foarte simplă. Arăta ca 
o fetiţă - o fetiţă tare frumoasă. 

— O, scuzaţi, zise ea, făcând un pas înapoi. 

— Intră, i-am zis. Ti-l prezint pe domnul Clem Kuntz. 
Celebrul domn Kuntz. 

M-am uitat la mutra roşie a avocatului. 

— Ţi-o prezint pe nevastă-mea, i-am spus. Mulţumit? 

El se uita cu atenţie la Clair. Avea o expresie uimită. Am 
înţeles deodată ce nădăjduise şi am izbucnit în râs. 

— Nu te aşteptai la asta, nu? i-am spus. Clienta dumitale 
ţi-a descris-o probabil ca pe o individă vulgară, care 
provoacă bărbaţii. Nu-i aşa? 

Oftând din greu, el îi făcu o mică plecăciune lui Clair. 

— Vroiam numai să aflu dacă aţi vorbit cu Gray Howard în 
seara în care a murit, spuse el, încercând să mai recupereze 
ceva din demnitatea ciobită. 

Ea se uită la mine, apoi îi făcu semn că nu. 

— Uite, domnule Kuntz, înţeleg ce sperai să dovedeşti. 
Fără îndoială că i-ar fi de mare folos clientei dumitale dacă ai 
putea să stabileşti că nevastă-mea încerca să i-l sufle pe 
Howard. Numai că nu e adevărat; nu aş crede că ai putea să 
convingi juriul de asta, chiar dacă ţi-ai da toată osteneala. 
Howard încerca s-o agaţe. Am vrut să-l trimit acolo unde îi 
era locul, dar Clair m-a rugat să nu fac o scenă. Am muncit 
din greu timp de trei luni şi era prima oară când ieşeam şi 
noi în oraş. Am avut mare ghinion că am dat peste Howard. 
Clair nu l-a încurajat. Clienta dumitale s-a enervat pentru că 
Howard se tot uita la ea. Dar nu de asta l-a omorât. Poate că 
ăsta a fost pretextul. Dar nu se cuvine ca un bărbat să dea 
cu pumnul într-o femeie, chiar dacă s-a săturat de ea. 
Pumnul acela a fost motivul morţii lui Howard, nu Clair. 

Kuntz tuşi uşurel. 

— Mă întreb dacă arătaţi tot timpul în felul acesta, i se 
adresă el lui Clair. 

— În orice caz, aşa o să arate în ziua procesului, dacă o 
chemi martoră, i-am spus. Nu încerca să o zugrăveşti ca pe 
o vampă, fiindcă n-o să-i faci nici un bine clientei dumitale. 

El îşi trecu mâna durdulie peste fruntea înălţată de chelie 
şi se încruntă. Dar ştia să se poarte atunci când pierdea. 

— Nu cred că o s-o citez, răspunse el. In regulă, Cain, mi- 
am pierdut vremea degeaba. Nu-mi închipuiam că nevasta 
dumitale e aşa. 

O privi gânditor pe Clair şi ieşi, clătinând din cap. Am 
respirat uşuraţi. Poate că, până la urmă, o să meargă. Poate 
nu va pomeni nimeni de noi. 

După asta, am avut parte de vizita tipului de la 
procuratură. Îi căzuse în mână raportul agentului de la 
poliţia rutieră, care-i întocmise proces-verbal Lydiei pentru 
conducere sub influenţa băuturilor alcoolice. De îndată ce 
aflase că Lydia a încercat să provoace un accident în timp 
ce-i conduceam maşina, a dat fuga să mă vadă. Mi-a zis că e 
exact genul de depoziţie de care are nevoie. Asta ar dovedi 
că Lydia e o alcoolică periculoasă şi ar cântări greu în opinia 
juriului. Am încercat în van să-l conving să mă lase în pace, 
dar ideea îi plăcea prea mult. 

A doua zi, toată presa era la curent. 

jurnaliştii au început să apară chiar înainte să ne luăm 
micul dejun. Izvorau din toate părţile, ca gândacii. Mititelul 
care încercase să ne fotografieze în noaptea aceea era în 
fruntea lor. S-a strâmbat la mine şi n-am avut cum să 
ripostez. 

Când, în cele din urmă, am scăpat de ei, m-am dus în 
camera mea şi am scos din ascunzătoare revolverul lui Bat. 
M-am aşezat pe pat, l-am curăţat cu grijă, l-am gresat şi l- 
am încărcat. Mi se părea foarte ciudat să am din nou un 
revolver în buzunar. Acum nici măcar nu-mi făcea plăcere. 
Pe deasupra, m-am îngrijorat constatând că trag mai puţin 
repede decât altădată. Nu mă atinsesem de revolver de 

patru luni şi ştiam că va trebui să mă antrenez serios ca să-l 
înfrunt pe Bat. 

Clair mă descoperi în timp ce mă antrenam. 

Am tras-o lângă mine pe pat. 

— Cred că o să te trimit undeva departe, i-am zis. Dacă 
Bat o să încerce ceva, o să mă lovească lovindu-te pe tine. 
Trebuie să găsim un loc unde să fii la adăpost. 

Ea refuză: 

— N-ar fi de nici un folos să fug, dragule, îmi spuse. Poate 
că nici n-o să încerce nimic, şi am putea sta despărțiți fără 
rost timp de luni de zile. De altfel, o să fiu citată la proces şi 
dacă e scris să se întâmple vreo nenorocire, s-ar putea 
întâmpla atunci. Să rămânem împreună. Fără tine n-aş fi 
liniştită nici o clipă. Poţi să spui ce vrei, dar eu nu plec de 
lângă tine, zise ea, aruncându-se de gâtul meu. 

După ce am cugetat un moment, am recunoscut că are 
dreptate. 

— Atunci să aşteptăm aici, i-am spus. 

Eram foarte neliniştit gândindu-mă la articolele care vor 
apărea în ziare, dar prima pagină din Clarion, jurnalul la care 
lucra prietenul nostru, micul fotograf, mi-a depăşit toate 
aşteptările. Descoperiseră toată tărăşenia din Paradise 
Palms şi o întinseseră pe toată pagina, cu fotografiile mele, 
ale lui Clair, ale staţiei de benzină, ale lui Killeano şi chiar şi 
ale lui Clairbold, băiatul-minune. 

Am aruncat o privire şi i-am blestemat de mama focului. 


V 


Dar, cum săptămânile treceau şi nu se întâmpla nimic, am 
început să ne relaxăm. Eram în continuare prudenţi. Eu 
purtam tot timpul revolverul, mă antrenam zilnic şi mi-am 
recăpătat îndemânarea. Am cumpărat şi doi câini fioroşi 
poliţişti, să-i avem pe lângă casă, dar nimeni nu poate sta în 

priză chiar tot timpul, aşteptând nişte necazuri care nu se 
arată. 

La început, eram amândoi foarte nervoşi: ciuleam urechea 
la orice zgomot suspect, ne opream din vorbă când auzeam 
paşi apropiindu-se şi ne priveam cu grijă de fiecare dată 
când suna telefonul. Dar o asemenea tensiune nu putea 
dura. După o lună, aproape că ne reluasem existenţa 
normală, deşi eram foarte atent şi nu mă apropiam de nici o 
maşină care venea la benzinărie decât după ce mă uitam 
bine la cei dinăuntrul ei. Când nu vedeam bine cine e, îl 
trimiteam pe Bones în locul meu. Şi nici nu mai lucram în 
schimbul de noapte. 

Procesul Lydiei Hamilton a făcut senzaţie numai vreo trei 
zile. Kuntz ştia foarte bine că nu are nici o şansă să fie 
achitată. A recunoscut vina clientei lui, dar a invocat drept 
circumstanţă atenuantă boala ei mintală. Procurorul general 
a cerut condamnarea ei la moarte. De aceea nici nu m-a 
citat ca martor, pentru că depoziţia mea ar fi arătat că e 
iresponsabilă. 

După o luptă înverşunată, Kuntz a obţinut verdictul dorit 
de el. Jurnalele au făcut scandalul obişnuit în jurul 
procesului, dar după încheierea lui nimeni n-a mai vorbit de 
asta. 

La o săptămână după proces şi cinci săptămâni după ce 
jurnalele vorbiseră despre mine, am primit un semn de la 
Lois Spence. 

Tocmai terminasem lucrul şi îi dădeam instrucţiuni lui Ben, 
bătrânul care făcea serviciul de noapte, când telefonul de pe 
biroul meu începu să sune. Cum la pompă sosise o maşină, i- 
am spus lui Ben că răspund eu. Am intrat în birou şi am 
răspuns. 

— Cain? întrebă o voce de femeie. 

Am recunoscut-o imediat. Am zâmbit trist. De ce ţi-e frică, 
de asta nu scapi. 

— Alo, Lois! i-am răspuns. Aşteptam telefonul tău. 

— Aşteptai cu plăcere? întrebă ea, în bătaie de joc. 

— Aşa şi-aşa. Am avut timp să mă pregătesc. Vii să mă 
vezi? 

— Şi încă cum! Dar sper să-ţi fac o surpriză. Nu-ţi face 
griji, n-am pretenţia să te pui la patru ace. 

Am râs, dar fără chef. 

— Ce mai face Bat? m-am interesat. 

— Foarte bine. Degeaba râzi, Cain. Când o să venim peste 
tine, n-o să ţi se mai pară nostim. 

— Când o să te deştepţi şi tu puţin? am întrebat. Asta eşti 
şi ai fost întotdeauna: o roşcovană nătângă. Crezi că-mi 
pasă ce faci? Pot să vă vin de hac, şi ţie şi lui Bat. Spune-i şi 
lui. Şi nu uita, Lois, dacă dai greş, te aşteaptă ani lungi de 
puşcărie. Bat e acuzat de asasinat şi tu vei fi urmărită în 
calitate de complice. La asta te-ai gândit? 

— Ascultă, ticălosule, mârâi ea schimbând tonul, de multă 
vreme aştept să reglez conturile cu tine. M-a distrat să te las 
să fierbi puţin, dar m-am cam săturat să aştept. 

— Fii atentă să nu plesneşti, drăguţo. N-ai de ce să te 
enervezi aşa. Mai bine zi-mi ce ai de gând, dacă nu cumva e 
secret. 

— Păi ce crezi c-o să facem? O să punem mâna pe gagica 
ta şi o să te poftim să vii s-o vezi. Bat tot mai vrea să vadă 
care din voi trage mai bine. 

— Cu un pistol fără gloanţe, desigur! 

— De data asta nu, replică Lois. S-a pregătit. Acum nu-l 
mai păcăleşti cu şmecheria cu tocul pistolului. La revedere, 
Cain. O să venim curând. Profită de timpul care ţi-a mai 
rămas. 

Şi închise telefonul. 

Am rămas gânditor. Am ieşit din birou şi m-am urcat în 
Buick. 

— Spune-i doamnei Cain că am treabă douăzeci de 
minute, i-am zis lui Ben, luând-o spre şosea. 

M-am oprit la postul de poliţie şi am cerut să-l văd pe 
locotenentul Mallory. Îl cunoşteam bine: trecea tot timpul 

prin faţa benzinăriei şi ştia că, dacă are chef, găseşte la noi 
un pahar de bere rece şi un zâmbet de bun venit de la Clair. 

— Ce te supără, Cain? întrebă el, întinzându-mi o ţigară. 

Am luat-o. El mi-a aprins-o. 

— Aş vrea să capăt protecţia poliţiei, am zis. 

Cască ochii mari şi izbucni în râs. 

— Asta-i bună! exclamă el. Tu ai nevoie de protecţie? Nu- 
mi vine să cred! Tocmai tu, regele băieţilor duri? 

— Ştiu, i-am spus, dar de data asta e altceva. Acum nu 
mai trag în nimeni. Ascultă, locotenente, vreau să-ţi 
povestesc ceva. 

Şi i-am spus toată istoria, i-am spus că Bat ne caută şi că 
Lois tocmai îmi dăduse telefon. 

— Doar nu te sperii tu de un golan de teapa lui Thompson, 
nu? mă întrebă el, fără ocolişuri. 

— N-am zis că mă sperii de cineva, i-am răspuns cu 
răbdare. Acum sunt un om respectabil. Am terminat cu 
nebuniile. Nu vreau să risc să intru la puşcărie sau să ajung 
pe scaunul electric pentru că poliţia nu-şi face treaba cum se 
cuvine. 

Se uită gânditor la mine. i 

— Bine, putem să stăm cu ochii pe casa ta, îmi spuse. lţi 
convine aşa? 

— De convenit îmi convine. Dar dacă Bat vine când voi 
sunteţi cu ochii în altă parte? Eu ce fac? 

— Faci ce trebuie. Ai tot dreptul. 

Am clătinat din cap. 

— Am omorât până acum şase oameni şi de fiecare dată 
am invocat legitima apărare. Am folosit cam mult motivul 
ăsta. Un avocat iscusit ar putea întoarce juriul împotriva 
mea şi m-aş trezi pe scaunul electric. Nu vreau să risc. Ai 
putea să mă numeşti deputy sheriff 1. Nici măcar nu am 
autorizaţie de port-armă, i-am spus arătându-i revolverul. 


1 În S.U.A., deputy sheriff este un cetăţean care primeşte pe timp limitat 
atribuţiile şi drepturile unui poliţist, atunci când poliţia are nevoie de 
personal suplimentar. 

— Bagă ăla la loc, nu vreau să ştiu de el, spuse el repede, 
închizând ochii. N-am dreptul să te numesc deputy sheriff. 
Asta ar putea eventual s-o facă procurorul general. 

Brusc îmi veni o idee. 

— la zi, ştii că pe Bat îl caută Poliţia Federală. Ce-ar fi să... 

— Încearcă, îmi spuse Mallory. Până una-alta, o să pun un 
agent să-ţi supravegheze casa. 

l-am mulţumit şi m-am dus la biroul Poliţiei Federale. Am 
cerut să vorbesc cu şeful. 

Am pierdut o oră acolo, dar am ieşit având în buzunar un 
permis de portarmă şi o hârtie care atesta că sunt angajat 
temporar la biroul Poliţiei Federale, ca anchetator special. O 
convorbire interurbană cu Hoskiss înfăptuise minunea asta. 

Întârziasem la masă şi Clair era îngrijorată, dar, când mi-a 
văzut ochii strălucind de bucurie, s-a luminat la faţă. 

— Unde-ai fost? mă întrebă ea, pornind spre sufragerie, 
unde ne aştepta cina. 

l-am povestit despre telefonul de la Lois şi i-am arătat 
permisul de portarmă şi ordinul de misiune. 

— Poftim, acum sunt agent federal, i-am zis. Ce părere ai? 

Părea un pic speriată, dar încerca să nu arate asta. 

— Îmi place foarte mult, îmi spuse. În bucătărie e un 
poliţist, i-am dat nişte plăcintă cu mere. Mi-a spus că a fost 
trimis să supravegheze casa şi să mă păzească până când 
te-ntorci. 

— Bună idee, am spus râzând. Acum suntem pregătiţi 
pentru venirea lui Bat. Nu cred că o să încerce să pună 
mâna pe tine, iubito. Dacă ar fi vrut, Lois nu mi-ar fi spus. 

Au trecut trei zile şi nu s-a întâmplat nimic. Din trei în trei 
ore, un poliţist băga capul pe uşă, îi făcea cu ochiul lui Clair, 
întreba: „Toate bune?”, ridica din umeri şi pleca. 

Dar nu m-am culcat pe urechea cealaltă. Eram sigur că în 
curând se va întâmpla ceva şi că, dacă n-o să fiu atent, o să 
mă ia prin surprindere. 

S-a întâmplat în noaptea următoare. 

Ne-am dus la culcare pe la unsprezece. Am încuiat uşa 
dormitorului şi am tras zăvorul. La fereastra deschisă 
montasem un grilaj de fier. Nu putea nimeni să intre în 
cameră fără să ne trezească. 

Era o noapte cu lună plină, foarte caldă. Ben fusese destul 
de ocupat până pe la zece şi jumătate, dar acum clienţii se 
răriseră. 

Clair şi cu mine eram întinşi pe pat. Aproape adormisem, 
când am auzit venind o maşină. Nu i-am dat importanţă şi 
am aţipit iar. Brusc, m-am trezit şi am ciulit urechea. Clair se 
sculă şi ea. 

— Ce e? şopti. Ai auzit ceva? 

— Aşa mi s-a părut. Dar nu sunt sigur. 

Am ascultat. Linişte. 

— O maşină a venit acum câteva minute, i-am şoptit. Şi n- 
a plecat. 

M-am dat jos din pat. 

— Nici pe Ben nu-l aud. 

M-am dus la fereastră. O maşină mare, Plymouth, era 
oprită pe alee. Nici urmă de Ben sau de şofer. 

Am aşteptat, încruntându-mă. 

Pe ciment răsunară paşi, târşâit de picioare; se opriră o 
clipă, apoi se auziră din nou. Am zărit umbra unei femei. N- 
aş fi putut s-o văd bine decât dacă aş fi dat la o parte grilajul 
şi m-aş fi aplecat pe fereastră. Dar nu-mi trecea prin gând 
aşa ceva. M-am uitat mai atent la umbră. Deodată, am simţit 
că mă trece un fior. Mi s-a părut că recunosc silueta. 

M-am întors brusc, mi-am tras pantalonii şi şosetele, mi- 
am pus pantofii şi mi-am luat revolverul. 

— Ei sunt? suflă Clair. 

— Aşa cred, am răspuns scurt. Afară e o femeie şi cred că 
e Lois. Stai aici. Mă duc să arunc o privire. 

Ea sări din pat şi se agăţă de mine. 

— Nu te duce! Te rog, iubitule! Să chemăm poliţia. Vor să 
te atragă afară. Te pândesc. 

Am mângâiat-o pe braţ. 

— O.K. Să chemăm poliţia. Ar trebui să te îmbraci. 

M-am furişat fără zgomot afară din cameră şi am coborât 
scara spre parter pe vârful picioarelor. Mi-am adus aminte 
deodată ce mi-a spus Clairbold despre arta de a te furişa 
fără să fii văzut. Mi-am zis că ar fi trebuit să mă antrenez şi 
eu în cameră. La urma urmei, nu era o idee rea. 

Am ajuns în hol şi am trecut în camera de zi, unde era 
telefonul. Trăsesem draperiile înainte de a ne culca, dar nu 
mi-am permis riscul de a aprinde lumina. Speram să creadă 
că nu i-am auzit. Pe pipăite, am ajuns la telefon şi am ridicat 
receptorul. Nu avea ton. Am bătut în furcă o dată, de două 
ori, apoi am pus telefonul jos, cu un zâmbet amar. Tăiaseră 
firele. 

M-am dus la fereastră, am ferit foarte puţin draperia şi m- 
am uitat afară. Plymouth-ul îl vedeam: era gol. Nu mai 
vedeam femeia, dar, în cele din urmă, am zărit o siluetă 
întunecată, întinsă pe jos, lângă birou. Fie Ben, fie unul 
dintre câini. 

M-am întors în hol şi am tras cu urechea. 

Clair apăru în susul scărilor. Ţinea în mână o lanternă 
aprinsă. 

— Vezi să nu cadă lumina pe draperii, i-am şoptit. 

— Vine poliţia? întrebă ea. 

— Firele sunt tăiate, i-am răspuns. Aşteaptă-mă, mă duc 
să mă uit prin spatele casei. 

— Nu ieşi, gâfâi ea. Sunt sigură că te aşteaptă. Cu 
siguranţă că supraveghează ieşirile. 

Mi-am zis că probabil are dreptate. 

— Bine, i-am spus, şi am luat-o spre coridorul spre 
bucătărie. Acolo, obloanele nu erau închise. Am traversat 
bucătăria târâş şi m-am uitat pe fereastră. 

Lois Spence era acolo. O distingeam foarte bine. Era 
îmbrăcată în pantaloni şi cu o haină de culoare închisă. Se 
uita la fereastra de la etajul unu. Aş fi putut s-o împuşc fără 
nici o greutate, dar mi-era silă să trag într-o femeie. 

Clair veni lângă mine. Ghemuiţi unul lângă altul, o 
pândeam pe Lois care se uita ţintă la fereastra de la etaj. 
Noaptea era atât de luminoasă, încât puteam să văd până şi 
cum e fardată: întrebuința tot fardul Fruit Defenau. Şi avea 
tot aerul ei rece şi dispreţuitor. 

— Tare mi-ar plăcea să-i vâr puţin spaima-n oase, am zis, 
dar câtă vreme nu-l vedem şi pe Bat, mai bine ne ţinem 
ascunşi. 

— Unde-o fi? murmură ea, punându-mi mâna pe braţ. 

Am constatat cu uimire că nu tremura. 

— Încă nu l-am văzut, am spus. Dar, de cum îl văd, îi şi 
găuresc pielea. Cu Bat trebuie să fii prudent. 

Un zgomot metalic răsună stins prin fereastra închisă. 

— Ce e oare? întrebă Clair, încordându-se. 

Am ciulit urechea. Un obiect de metal căzu pe ciment, în 
afara câmpului vederii noastre. Zgomotul venea dinspre 
pompele de benzină. 

— Nu ştiu, am răspuns, destul de neliniştit. Aş vrea să ştiu 
ce s-a întâmplat cu Ben. Asta nu e problema lui. Dacă i-au 
făcut ceva... 

Clair mă strânse tare de braţ. 

— Te rog să nu faci vreo nebunie. 

— Nu, nu, dar m-am cam săturat să-i las să se plimbe aşa 
peste tot, ca la ei acasă. Mă duc în camera de zi. Poate de- 
acolo văd ceva. 

Ea veni după mine. În clipa când am ajuns în hol, un urlet 
răsună afară, în faţa casei. 

M-am repezit, dar Clair mă apucă de mânecă. 

— E o capcană, zise ea. Stai... ascultă. 

M-am oprit. 

Un motor tuşi, am auzit zgomot de demaror. Cauciucurile 
scrâşniră pe cimentul aleii. 

Am dat fuga în camera de zi, am dat la o parte draperia, 
m-am uitat afară. 

Plymouth-ul pleca în viteză. Luă curba spre şosea şi 
dispăru. 

Lois Spence zăcea pe jos, lângă pompa de aer. 

Am alergat spre uşă. 

— Aşteaptă-mă, i-am spus lui Clair. 

Am deschis uşa. 

— Nu, strigă ea. Nu te duce! 

M-am strecurat afară, i-am făcut semn să rămână în casă 
şi am ajuns lângă Lois în clipa în care încerca să se ridice de 
jos. Frica îi schimonosea faţa. O vânătaie pe obraz indica 
locul în care fusese lovită. 

— A pus o bombă incendiară la rezervorul de benzină, urlă 
ea. Scoate-mă de-aici! Doamne, o să sărim în aer! Şobolanul 
ăla împuţit m-a înşelat! Scoate-mă de-aici! 

Se agăța de bluza mea de pijama. M-am smuls, lăsând în 
mâna ei o bucată de mânecă. 

— Clair! am zbierat cu disperare. Repede! Vino-ncoa'! 
Clair! 

Am fugit către casă, am văzut-o în pragul uşii, am strigat- 
o iar. 

Deodată, parcă întreg cerul crăpă în două. O limbă 
portocalie de foc se ridică în noapte. Un bubuit 
înspăimântător îmi umplu urechile. 

Am văzut-o pe Clair ducându-şi mâinile spre obraji, cu 
ochii căscaţi de groază. Eram incapabil să mai fug. M-am 
chircit, cu mâinile la urechi, când un suflu sufocant mă 
aruncă pe jos. 

Am încercat să mă ridic în genunchi. Casa se legăna din 
ce în ce mai tare. Am căscat gura să strig. Apoi solul se 
cutremură şi o altă explozie înfiorătoare sfâşie cerul nopţii. 
Am fost aruncat cât colo, în timp ce casa se dărâma ca un 
pachet de cărţi de joc. 


VI 


Infirmiera îmi făcu semn. M-am ridicat, mi-am făcut curaj 
şi am traversat coridorul. 

— Puteţi intra, îmi spuse ea. Să n-o obosiţi, da? Încă mai 
suferă de pe urma şocului. 

Am încercat să spun ceva, dar cuvintele mi s-au oprit în 
gât. Am încuviinţat, am trecut pe lângă ea şi am intrat. Clair 
zăcea în faţa mea, într-un pătuţ. Capul îi era înfăşurat cu 
bandaje albe; şi mâna dreaptă îi era pansată. Ne-am uitat 
unul la altul. Ochii ei zâmbeau. M-am dus lângă ea. 

— Hello, îmi spuse ea. Am făcut-o, dragule. 

— Sigur, am făcut-o, am spus eu, trăgându-mi un scaun. 
Dar am trecut pe lângă moarte. Prea aproape. Am crezut că 
n-o să te mai văd niciodată. 

M-am aşezat şi i-am luat mâna în mâna mea. 

— Sunt rezistentă, mi-a spus ea. Ţi-au spus cumva dacă... 
eu... 
— O să te faci bine, am asigurat-o. Ai avut mai mult 
zgârieturi decât arsuri. Când o să te vindeci, o să fii tot atât 
de frumoasă ca înainte. 

— Nu pentru mine eram îngrijorată, zise ea. Nu vroiam să 
ai o nevastă urâtă. 

— Cine-a zis că am nevastă drăguță? i-am zis, sărutându-i 
mâna. Te-a păcălit cineva. 

Ea îmi mângâie mâna. 

— N-a mai rămas mare lucru din casa noastră, nu-i aşa? 
întrebă cu o voce mititică. 

Am dat din cap. 

— S-a dus tot. Mi-am trecut degetele prin păr şi i-am 
zâmbit. A fost un foc pe cinste. 

Se întunecă. 

— Ce-o să te faci, dragule? N-o să te superi din cale-afară, 
nu? 

Am bătut-o pe mână. 

— Nu. O să reconstruiesc totul. O să vorbim despre asta 
de îndată ce-o să te faci bine: am o mulţime de proiecte. 
Putem să construim restaurantul acela al tău. Clădirile erau 
asigurate. N-o să avem probleme cu banii. O să dureze ceva, 
dar poate că o să se dovedească a fi un lucru bun, cu 

vremea. Niciodată nu mi-a plăcut poziţia în care era aşezată 
benzinăria. O s-o reconstruiesc ca să fie cu faţa spre şosea. 

— Cu ei ce s-a întâmplat? mă întrebă ea, apucându-mă de 
mână. 

Ştiam că-şi punea întrebarea asta chiar din prima clipă 
după ce se trezise din leşin. 

— Lois e aici, i-am spus. Are arsuri foarte grave. Doctorii 
cred că n-o să supravieţuiască. 

Ea se înfioră. 

— Adică o să moară? 

Am încuviinţat. 

— Şi Bat? 

— Ei... Bat. Pe Bat l-au prins. A intrat cu maşina într-o 
maşină de poliţie. Nu-ţi mai face griji, iubito, am scăpat de 
el. 

M-am aplecat şi m-am prefăcut că-mi leg şiretul. Ştiam că, 
dacă se mai uită la mine, o să-mi plec privirea, iar ea ar fi 
ghicit că mint. Lois era într-adevăr la spital, dar Bat era în 
libertate. Nu vroiam să-i spun asta. 

— Atunci, necazurile noastre s-au sfârşit? întrebă ea. 

— Absolut, am zis eu, îndreptându-mă de spate. De îndată 
ce o să te faci bine şi o să ieşi din spital, o s-o luăm de la 
capăt. O să-ţi facă plăcere, nu? Tu o să-ţi ai restaurantul şi o 
să câştigăm o groază de bani. 

Ea închise ochii. Încordarea îi dispăru. 

— Speram atât de mult să aud asta de la tine, dragule. 

Infirmiera intră şi-mi făcu un semn. 

— Bun, uite că a venit şi tiranul nostru, am spus, 
ridicându-mă. Mă întorc mâine. la-o-ncet. Avem o mulţime 
de lucruri plăcute în faţa noastră. 

Am sărutat-o uşor, i-am atins mâna şi am plecat. 

O altă soră medicală mă aştepta pe coridor. 

— Domnişoara Spence doreşte să vă vadă, mi-a spus. 

— Bine. 

M-am întors şi am privit-o. 

— Cum se simte? 

Infirmiera clătină din cap. 

— Are arsuri înspăimântătoare, îmi răspunse. Nu cred c-o 
mai duce mult. 

Am urmat-o pe coridor până la camera lui Lois. Un poliţist 
se plimba prin faţa uşii. Îmi făcu un semn şi mă lăsă să intru. 
Lois zăcea pe pat. Nu era arsă pe faţă. Aflasem că uleiul în 
flăcări îi arsese aproape tot corpul. Arăta mai mult moartă 
decât vie. M-am aşezat lângă ea şi am aşteptat. 

— Hei,  jucătorule, îmi spuse ea, deschizând ochii 
întunecaţi de durere. Tot timpul ai noroc. 

N-am răspuns nimic. 

Ea îşi muşcă buzele, se încruntă. 

— Am ceva de vorbit cu tine. 

Mi-am tras un scaun şi m-am aşezat. 

— Ar trebui să te odihneşti, i-am zis. Ai nevoie de toate 
forţele tale. Eşti bolnavă rău, Lois. 

— Ştiu, spuse ea şi se strâmbă. M-am dus pe copcă. Dar 
vroiam să te văd înainte să... 

— Bine, dă-i drumul, am zis eu şi am aşteptat. 

— N-am avut niciodată noroc la bărbaţi, spuse ea, 
holbându-se la tavan. Toţi m-au lăsat, în afară de Juan. Il 
iubeam pe Juan, Cain. Am simţit că înnebunesc când l-am 
pierdut. Dar trebuia să te las în pace. E clar că răzbunarea 
nu-mi reuşeşte. Cel puţin răzbunarea împotriva ta. Eşti prea 
norocos, Cain. 

— Te-ai descurcat destul de bine, i-am zis. Mi-ai făcut praf 
şi casa şi afacerea. Ce vroiai mai mult? 

Ea se strâmbă. 

— Da, dar tu ai scăpat, şi nevastă-ta la fel. Juan n-a 
scăpat, iar eu sunt pe ducă. 

— Hai să lăsăm discuţia asta, i-am spus. Nu duce la nimic 
bun. 

— Bat m-a tras pe sfoară, zise ea, furioasă. 

— De ce te miri? Porcul ăla ar înşela-o şi pe maică-sa. 

— Tot din vina mea, spuse ea. Eu vroiam să mă folosesc 
de el ca să mă răzbun pe tine, iar el şi-a pus în cap că sunt 

îndrăgostită de el. Ar fi trebuit să mai joc puţin teatru până 
când se termina toată treaba, dar l-am dat la dracu'. Cum aş 
fi putut să mă îndrăgostesc de o brută tâmpită ca el? l-am 
spus asta, şi el mi-a plătit-o. Oamenii ăştia pretind că m-au 
umflat de morfină, dar mă doare peste tot, mă doare al 
dracului, se plânse ea, mişcând nervos din picioare. 

N-am răspuns nimic. 

— L-am învăţat pe Bat cum să dea foc la rezervor, am 
repetat chestia asta cu el săptămâni întregi. Doamne, ce 
nătărău! N-ar fi reuşit să facă nimic fără mine. Vroia să te 
omoare cu revolverul, dar eu a trebuit să fac pe deşteapta. 
Şi nu mi-a mers. Vroiam să te văd pe tine şi pe dama ta 
arzând în flăcări, împreună cu căsuţa aia a voastră. 

Mi-am ferit privirea. 

N-avea rost s-o urăsc. Era pe moarte şi plătise pentru 
ceea ce făcuse. 

— N-o să-l laşi pe Bat să scape, nu? mă întrebă ea 
deodată. 

Am clătinat din cap. 

— Unde e? 

— Ce-o să-i faci? 

— ÎI împuşc sau îl arestez. Una din două. 

Ea se strâmbă de durere. Transpiraţia îi şiroia pe obraji. 

— Aş vrea să sufere aşa cum sufăr eu, spuse. 

— Unde e? 

— Probabil că, la ora asta, a plecat din apartamentul meu, 
zise ea. Probabil că s-a dus la Micul Louis. Cred că o să-l 
găseşti acolo. Nu ştie unde să se ascundă. L-ai fi prins 
demult dacă n-aş fi fost eu. N-are nici un pic de creier. 

— Unde e Micul Louis? am întrebat, cu nerăbdare. 

Îmi dădu o adresă din San Francisco, din centru. 

— Cine-i ăsta? 

— Ei, un băiat acolo, spuse ea cu indiferenţă. Unul la care 
te poţi ascunde când ai nevoie. Fii atent ce faci, Cain. Vreau 
neapărat să-l prinzi pe Bat. 

— O să-l prind, i-am spus, ridicându-mă. 

Ea închise ochii. 

— Mă rog, măcar nu arăt ca dracu', zise. Asta tot e ceva. 
Nu mi-ar fi plăcut să mor urâtă. 

Nu mai suportam atmosfera asta. 

— La revedere, i-am spus. 

— Omoară-l, Cain, de dragul meu, rosti ea. 

Am plecat. 

Pe coridor mă aştepta Tim Duval. Nu mi-am crezut ochilor. 

— Dar ce credeai? îmi spuse el, strângându-mi mâna. 
Când am citit în ziare ce s-a întâmplat, am venit cu primul 
avion. Toţi băieţii au pus mână de la mână să plătească 
biletul. Ar fi venit şi ei, dar au prea multe de făcut. 

— Ce bucuros sunt să te văd! i-am zis, dându-i o scatoalcă 
pe spinare. 

— Aşa şi trebuie, rânji el. Vine şi Hetty în curând. Ea a luat 
trenul. Cum se simte puştoaica? 

— Nu prea rău. O să fie pe picioare cam într-o lună. Era s- 
o păţim rău de tot, Tim. Am o treabă pentru tine, am 
adăugat, strâmbându-mă. 

El clătină din cap. 

— Ştiam eu. De asta am şi venit. De Bat e vorba, nu? 

— Sigur, iar tu trebuie să te instalezi la uşa lui Clair. Dacă 
ştiu că e în siguranţă, pot să-mi fac liniştit treburile. Nu, nu 
te certa cu mine, i-am spus, văzând că deschide gura să 
protesteze. Bat e periculos. Ar putea veni aici să termine ce- 
a început. Ai grijă, Tim. Ştiu că Clair o să fie în siguranţă 
dacă eşti tu aici. Eu am nişte treburi de făcut. 

— Bine, fire-aş al dracului, spuse el. Şi eu, care credeam 
că o să facem o mică vânătoare de oameni! 

l-am dat un brânci uşurel în piept. 

— Păzeşte-o pe Clair, am spus. Vânătoarea o să fie între 
mine şi Bat. 

L-am dus la uşa lui Clair. 

— Să nu-i sufli o vorbă despre Bat. l-am zis că e în 
puşcărie. Du-te s-o vezi un minut, pe urmă ia un scaun şi 
aşază-te la uşa ei. Sper că n-o să lipsesc mult. 

L-am lăsat, fără să-i dau timp să protesteze. 
VII 


Şoferul taxiului încetini, apoi opri. 

— Numai până aici pot să te duc, frate, îmi zise el. Adresa 
pe care o cauţi e pe aleea asta, dacă asta cauţi. 

Am ieşit din taxi, m-am uitat la aleea îngustă, blocată de 
doi stâlpişori de fontă. 

— Cred că aici e, i-am zis şoferului şi i-am plătit. 

— Vrei să te-aştept? mă întrebă el. Nu prea pari să te 
simţi ca acasă. 

— Nu mă simt, dar nu mă aştepta, i-am răspuns şi am 
luat-o spre alee. 

Era întuneric. Ceaţa venită dinspre mare îndulcea liniile 
lipsite de frumuseţe ale caselor. Un bec singuratic arunca o 
pată galbenă de lumină pe caldarâmul slinos. Undeva, 
aproape, răsună sirena unui vapor. Se auzea bine plescăitul 
valurilor care se izbeau de digul portului. 

Am aprins o ţigară şi m-am apropiat. Micul Louis îşi 
alesese un cartier foarte pustiu. Clădirile pe lângă care 
treceam erau în cea mai mare parte depozite. Şoferul de 
taxi îmi spusese că nu mai erau folosite şi că vor fi demolate 
în curând. Ar fi trebuit să fi fost demolate demult. 

O pisică neagră, slabă moartă, ieşi din umbră şi veni să-şi 
frece spinarea de piciorul meu. M-am aplecat, am mângâiat- 
o pe cap şi am pornit mai departe. Pisica se luă după mine. 

Casa Micului Louis era la capătul unui şir de cabane 
dărăpănate de lemn. Am aruncat ţigara într-o băltoacă şi, 
dând un pas înapoi, m-am uitat în sus la casă. Pisica se 
apropie delicat de băltoacă, amuşină ţigara şi scoase un 
mieunat trist. 

— Ce coşmelie, nu-i aşa, pisoiule? i-am spus. 

Clădirea avea trei etaje. Nu se vedea lumină nicăieri. 
Majoritatea geamurilor erau astupate cu scânduri 

putregăite. Era ca o casă dintr-acelea leproase, după care se 
înnebunesc scenografii care vor să creeze o atmosferă de 
groază. 

Am încercat să dau ocol clădirii, dar am constatat că, 
imediat în spatele ei, se întindea apa unui bazin. Suprafaţa 
ei nemişcată şi neagră dădea o impresie înşelătoare de 
teren solid. 

M-am întors în faţa casei şi am încercat uşa. Era încuiată. 
Tot umblând pe-acolo, am descoperit o fereastră la parter. 
Am încercat s-o ridic. N-a mişcat. M-am dus la altă fereastră 
şi am tras de ea cât am putut. Fereastra trosni. Am tras o 
înjurătură, am scos revolverul şi, folosindu-mă de ţeava lui 
ca de o pârghie, am reuşit să desprind o scândură din cuiele 
ruginite. Făcuse mai puţin zgomot decât mă temusem. 
Speram ca nimeni să nu fi auzit primul trosnet, care fusese 
straşnic. 

Am mai tras de o scândură până am scos-o şi m-am 
pregătit să mă strecor înăuntru. 

Nu se vedea nimic. Nu se auzea nimic. 

Am scos lanterna din buzunar şi am plimbat lumina ei prin 
încăperea goală şi murdară. Un şobolan fugi cât îl ţineau 
picioarele, speriat de lumină. 

Cu revolverul în mână, mi-am trecut un picior peste 
pervaz şi mi-am dat drumul în încăpere. 

Pisica sări pe fereastră şi mă urmări din ochi. Am încercat 
s-o alung. Părea că n-are nici un chef să mă părăsească, dar 
în cele din urmă a făcut un salt şi a dispărut în beznă. 

Timp de vreun minut, am ciulit urechea, dar n-am auzit 
nimic. Fără să las revolverul, am început să cercetez 
încăperea. Pe duşumeaua plină de praf se vedeau urme de 
paşi. Lângă uşă era o urmă de mână. Mirosea a muced şi a 
canal. 

Am ajuns la uşă şi am apăsat clanţa. Uşa se deschise uşor, 
spre mine. Am zărit un coridor murdar, luminat de un bec 
fără abajur. Am ascultat din nou. Nici un zgomot. Am pus 
lanterna în buzunar şi am pornit pe coridor. 

În faţă aveam o uşă. În dreapta era uşa de intrare. Pe 
stânga era o scară cu trepte şubrede, care abia se ţineau. 
Halal ascunzătoare! 

Am traversat coridorul fără zgomot şi mi-am lipit urechea 
de cea de-a doua uşă. După câteva clipe, am auzit zgomot 
de paşi pe duşumea. Mă întrebam dacă dincolo de uşă era 
Bat. Inima îmi bătea regulat. Eram foarte calm. Venisem să-l 
omor pe Bat şi asta aveam să fac. 

Mâna mea se aşeză pe butonul de alamă al uşii. L-am 
strâns şi l-am întors încetişor. Se învârti fără nici un zgomot. 
Când am simţit că l-am învârtit complet, am împins uşa. 

Am văzut o încăpere îngustă şi slab luminată, plină de lăzi 
îngrămădite pe lângă pereţi. În mijloc era o masă, iar lângă 
ea un scaun. Lângă o sobiţă de tablă ruginită era un pat, cu 
o pătură murdară pe el. 

Micul Louis era aşezat la masă. [inea în mână nişte cărţi 
de joc slinoase şi era adâncit într-o pasienţă complicată. 
Când am intrat, a ridicat capul. 

Micul Louis era cocoşat. Faţa ca pergamentul îi era aspră, 
parcă împroşcată cu nisip. Doi ochişori răutăcioşi străluceau 
sub sprâncenele negre şi stufoase. Işi ţinea întredeschisă 
gura pocită, care te ducea cu gândul la un cârnat rozaliu. 

Când m-a văzut, mâna lui jegoasă şi păroasă s-a îndreptat 
spre buzunar. 

— Nu mişca, i-am spus, arătându-i revolverul. 

Strânse din buze, mormăi, dar puse mâna la loc pe masă. 
Am intrat de-a binelea în încăpere, am închis uşa cu piciorul 
şi m-am îndreptat spre el. 

— Ce vrei? m-a întrebat cu o voce ascuţită de femeie. 

— Depărtează-te de masă, i-am spus când am ajuns la 
câţiva paşi de el. 

A şovăit, dar s-a ridicat în cele din urmă, împingând lada 
pe care era aşezat. Ceva căzu jos. M-am uitat ce e: un cuţit 
mare căzuse la picioarele lui. Arăta ascuţit şi primejdios. 

— Aşează-te la zid, i-am zis, păşind spre el. 

Se dădu înapoi, cu mâinile ridicate. Nu părea deloc 
înfricoşat. Am ridicat cuțitul şi l-am băgat în buzunar. 

— Unde e Bat Thompson? am întrebat. 

Ochii i se îngustară. 

— Cine întreabă? întrebă el. 

— Mai bine ai răspunde, l-am sfătuit. Mă grăbesc. 

Rânji răutăcios. 

— Faci o greşeală, spuse. Nu cunosc nici un Bat 
Thompson. 

Am mai făcut un pas spre el. 

— Mai bine mi-ai răspunde, am zis. 

— Intâi de toate, cine eşti? Eşti nou în meserie, nu-i aşa? 
Pe mine nu mă ameninţă nimeni. Eu sunt prieten cu toată 
lumea. 

— Cu mine nu, i-am zis, trăsnindu-l cu revolverul în cap. 

Capul i se bălăngăni sub lovitură. O urmă roşiatică apăru 
pe pielea lui aspră. In ochi îi scânteia ura. 

— Unde e Bat? am repetat. 

Cum stătea şi mormăia, i-am mai altoit una. 

— Putem continua aşa toată noaptea dacă vrei, i-am 
propus, foarte amabil. Unde e Bat? 

Imi arătă cu degetul spre plafon. 

— Etajul trei, uşa din faţa scării. 

Şi început să mă înjure cu voce scăzută. Din gură îi izvora 
un val de porcării. 

— E singur? am întrebat, ridicând ameninţător mâna. 

— Da. 

M-am uitat atent la el. Era prea periculos ca să-mi permit 
să-l las singur. M-am hotărât să-l provoc, ca să-mi dea 
ocazia să-l las lat. S-a dovedit a nu fi o idee bună. 

Am clătinat din cap şi mi-am vârât revolverul în centură. 

— Nu puteai să-mi spui de la început? am întrebat. Ai fi 
evitat o groază de necazuri. 

Două braţe de o lungime înspăimântătoare se întinseră 
spre mine, nişte braţe ca de elastic. Credeam că n-are cum 
să ajungă până la mine şi mă aşteptam să sară pe mine, dar 

braţele lui m-au luat pe nepregătite. Două mâini mă apucară 
de încheieturi. Parcă se lipiseră de braţele mele. M-a tras 
spre el, smulgându-mă din loc. 

Era de două ori mai puternic decât mine şi smucitura 
aproape că mi-a rupt gâtul. M-am lovit de el; am simţit că 
mă apucă de gât. Am lăsat bărbia în jos şi m-a apucat de 
bărbie. Inainte să reuşească să-mi înfigă labele lui murdare 
în gât, i-am dat cu toată forţa un pumn în burtă. Se îndoi, 
mormăind de durere. In clipa când am sărit pe el, mi-a ars 
un pumn în tâmplă. Parcă m-a lovit cu un ciocan. M-am trezit 
pe jos, cu urechile vuind. M-am întors şi, ca printr-o ceaţă 
roşie, am zărit două picioare strâmbe care se grăbeau spre 
uşă. Le-am apucat fulgerător şi l-am trântit jos pe cocoşat. 
Căzu lângă mine, se răsuci, şi-mi mai trânti un pumn care ar 
fi omorât şi un bou. M-am ferit şi am auzit pumnul vâjâindu- 
mi pe la urechi. Cu mâna dreaptă, am tras revolverul. L-am 
strâns bine şi l-am lovit pe cocoşat drept între ochi. 

Schelălăi de durere şi se apropie de mine. Imi băgă capul 
lui jegos sub bărbie. Imi sfâşia coastele cu ghearele lui ca de 
oţel. Am continuat să-l trăsnesc în cap şi între ochi cu 
mânerul revolverului. Din păcate, nu-l puteam lovi cu 
destulă forţă, pentru că eram dedesubtul lui. În orice caz, i- 
am făcut mutra terci. 

A renunţat primul, s-a degajat şi a deschis gura să strige. 
l-am înfipt ţeava revolverului în gură. 

— Scoate un sunet şi-ţi zbor creierii, i-am zis. 

S-a speriat simțind ţeava revolverului în gură. Se zbătu să 
scape, dar i-am vârât ţeava şi mai adânc, până-n gât. M-a 
apucat de mâini şi m-a împins. Ţeava îi ieşi din gură, dar 
cătarea i se agăţă de dinţii din faţă, care se rupseră. Cu un 
horcăit, mă împinse şi se ridică, înnebunit de durere şi de 
furie. Trase doi pumni care m-ar fi făcut afiş dacă m-ar fi 
atins, dar eu m-am strâns lângă el şi i-am înfipt ţeava 
revolverului în burtă, cu toată puterea. 

Cu un urlet răguşit, căzu jos, ţinându-se de burtă. Printre 
degete îi curgea sânge. 

Respirând greu, m-am ridicat în genunchi lângă el şi i-am 
tras o lovitură straşnică între ochi. A căzut leşinat. 

M-am sculat în picioare, încercând să-mi recapăt suflarea. 
Mi se tăiaseră picioarele şi inima îmi bătea nebunește. Nu ne 
luptasem mai mult de două minute, dar ne bătusem ca 
smintiţii. Era puternic ca o gorilă. 

L-am lăsat zăcând pe jos şi m-am dus spre scară. Pipăind 
cu mâna peretele, am înaintat cu prudenţă. Treptele erau 
şubrede şi se lăsau sub greutatea mea. Am ajuns la primul 
etaj şi am stat să ascult. 

Dintr-o cameră se auzeau voci. O femeie înjura, cu o voce 
ascuţită şi aspră. Un bărbat zbieră la ea să-şi ţină botul. Am 
pornit pe coridor şi am luat-o în sus pe scară. In spatele 
meu, o uşă s-a deschis brusc. Am întors capul: o femeie, 
slăbănoagă şi mizerabilă, ţâşni pe coridor, gata să cadă. 
Purta un kimono murdar şi era despletită. 

— Ajutor, domnule, urlă ea, sprijinindu-se de perete. 

Un grăsan roşu la faţă, în cămaşă, ieşi pe coridor, o luă pe 
femeie de păr şi o târî în cameră. Uşa se trânti. Femeia 
începu să urle. 

Fără să-i dau atenţie, am urcat un etaj. Mă simţeam prost, 
transpiram. Ce cocioabă drăcească, m-am gândit. 

Pe palier era aprins un bec cu gaz. Nu avea sticlă şi 
flacăra tremura şi şuiera. M-am întors. Nici o mişcare, 
nimeni. 

Dacă Micul Louis spusese adevărul, eram în faţa camerei 
lui Bat. Am traversat coridorul şi am pus urechea la uşă. 

— Doamne, ce m-am săturat de toate! spunea o voce de 
femeie. Cred că sunt nebună că m-am încurcat cu un ticălos 
nebun ca tine! 

M-am încruntat, am tras piedica revolverului şi am pus 
mâna pe mânerul uşii. 

Bat răspunse: 

— Aoleu, ia mai du-te la dracu'! Şi eu m-am săturat de 
tine! 

Vocea lui cu accent aspru din Brooklin era imposibil de 
confundat. 
Am deschis uşa şi am intrat. 


VIII 


O femeie în combinezon negru de dantelă stătea cu 
spatele spre mine. Era în picioarele goale şi avea părul blond 
prins neglijent în vârful capului cu un pieptene de imitație de 
bagă. Stătea în picioare lângă o masă pe care zăceau nişte 
resturi de mâncare şi vreo câteva sticle goale de whisky. 

Când auzi că se deschide uşa, se întoarse iute şi mă 
examină din ochi. Din Bat nu vedeam decât un picior, restul 
îmi era ascuns de corpul femeii. Ea avea trăsături aspre şi se 
holba la mine cu nişte ochi morocănoşi. Un ochi îi era vânăt 
şi umflat, celălalt avea şi el urme de lovitură, vechi de 
câteva zile. Avea vânătăi şi în jurul gâtului. Ţinea în mână un 
pahar plin cu whisky. 

— Cară-te, îmi spuse ea. Ai greşit camera. 

— Vreau să vorbesc cu Bat, am zis eu, strângând din dinţi. 
Mişcă-te de-aici. 

Îmi văzu revolverul, trase un țipăt şi scăpă paharul din 
mână. Bat îmi recunoscu vocea, o apucă pe femeie de mijloc 
şi o strânse lângă el. Îmi rânji peste umărul ei. 

— Salut, nătăfleaţă, îmi zise. 

Mutra lui bestială avea culoarea grăsimii de oaie. 

— Dă-i drumul muierii, i-am spus. Ce-ai păţit, Bat? Ţi-e 
frică? _ 

Femeia se zbătea cu disperare, dar Bat o ţinea bine. li 
vedeam degetele groase înfipte în carnea ei moale de 
deasupra şoldurilor. 

— Tacă-ţi botul, urlă el, sau îţi rup dracului spinarea! 

Ea încetă să se mai zbată şi mă privi înspăimântată. Se 
uita la revolver cum se uită un copil arierat la o umbră 
mişcătoare. Mă întrebam de ce nu scoate Bat revolverul. Am 

zărit o sclipire în ochii lui de porc şi i-am urmărit privirea: un 
pistol Luger era pus pe sobă, unde nu avea cum să-l ajungă. 
Am izbucnit în râs: 

— Pentru Dumnezeu, ce neglijent ai devenit, Bat! Am 
făcut un salt de-a curmezişul camerei şi am luat pistolul. Era 
chiar Luger-ul meu. 

Bat se întoarse pe loc, ţinând-o în continuare pe femeie în 
faţa lui. Înjura murdar, cu voce scăzută. Se dădu înapoi. 

Mişcarea pe care o făcusem spre pistol lăsase uşa 
nepăzită. Bat o deschise şi ieşi pe coridor, târând-o pe 
femeie după el. Ea ţipa. Uşa se trânti. 

Am înhăţat Luger-ul, am băgat celălalt revolver în buzunar 
şi am dat fuga la uşă. În coridor era întuneric. La capătul lui 
se deschise o uşă şi apăru un cap. Am tras în el. Capul 
dispăru şi uşa se închise. Se auzeau voci de la etajul de jos. 
Un bărbat răgea întrebând ce se-ntâmplă. Din capul scărilor, 
blonda zbiera, cerând ajutor. Ţipătul se întrerupse brusc, 
sugrumat. Dacă Bat ar fi fost singur, l-aş fi curăţat fără 
ezitare, dar nu-l vedeam bine şi nu ţineam să omor femeia. 
Am înjurat şi am ieşit în coridor. 

Bat urlă deodată: 

— Dă-mi un pistol, Mike! Repede! 

M-am repezit în direcţia din care venea vocea, îl vedeam 
nedesluşit, rezemat de perete în capătul scărilor; o ţinea în 
continuare pe femeie în faţa lui. 

— leşi afară, şobolan fricos, i-am zis şi am apucat-o de 
mână pe femeie. 

Ea îmi trase un picior, urlând ca o sirenă. Bat se făcuse 
mititel în spatele ei; mă înjura şi se ţinea bine de ea. 

— Dă-i drumul, am gâfâit, ferindu-mă de loviturile ei. 

Unul dintre ei reuşi să mă lovească în burtă, făcându-mă 
să-mi pierd răsuflarea. 

Am auzit paşi pe scară şi m-am întors. 

Individul roşu la faţă de la etajul de jos dădea buzna pe 
scări, cu un pistol în mână. Trase asupra mea. Glonţul se 
înfipse în perete, deasupra capului meu. L-am împuşcat 

drept între ochi. Se prăbuşi pe scară ca un bou înjunghiat. 
Bat trase un răget. M-am întors rapid. Imposibil să mă 
feresc. Apucase femeia, o ridicase deasupra capului şi o 
aruncă în mine în momentul în care încercam să mă feresc. 
Cu un zbieret oribil, ea zbură prin aer ca o ghiulea şi mă lovi 
în piept. Am căzut şi am auzit-o cum geme trecând prin 
balustrada putregăită şi buşind pe palierul de dedesubt. 

Bat se repezi pe scară, călcă greşit, sări şi ateriză greoi, 
chiar în clipa când trăgeam în el. 

Am stat pe loc, ascultând. 

Un horcăit înfiorător venea de la femeia care se zdrobise 
căzând la etajul de jos. M-am aplecat peste balustrada 
şubredă, încercând să străpung întunericul cu privirea. 

O limbă de foc lumină etajul de jos. Glonţul îmi sfâşie 
mâneca, zgâriindu-mi braţul. Pentru cineva care trăgea 
orbeşte, Bat se descurca destul de bine. Am tras şi eu, 
aruncându-mă pe burtă în clipa când Bat începu să tragă din 
nou. Trase de trei ori şi se opri. 

M-am târât spre scară şi am început să cobor pe burtă. 

— Acolo eşti, nătăfleaţă? întrebă Bat. De data asta nu mai 
scapi. 

Femeia începu să ţipe din nou. 

— Spinarea mea! urla. Bat! Ajută-mă! Mi-am rupt 
spinarea. Ajută-mă, Bat! 

Bat o înjură. M-am târât în continuare pe scări; ţipetele de 
durere ale femeii îmi dădeau fiori reci. 

— Tacă-ţi botul! se răsti Bat la ea. N-aud nimic de urletele 
tale! Tacă-ţi botul! 

— Spatele meu! suspină ea şi ţipă din nou. 

La jumătatea scării, am dat de cadavrul tipului pe care-l 
împuşcasem. M-am oprit şi l-am pipăit, ca să mă asigurcă e 
mort. N-a făcut nici o mişcare când l-am atins prin întuneric. 
M-am hotărât să mă târăsc pe deasupra lui. 

— Dacă nu termini, te termin eu, răcni Bat către femeie. 

Ajunsesem foarte aproape de el. Ţipetele femeii îl 
împiedicau să mă audă. El înjură murdar. Femeia tăcu brusc. 

— Ce faci? gemu ea. Nu, Bat! Te rog, nu! 

Vocea i se ascuţi de spaimă. 

Foarte aproape de mine bubui un pistol. Femeia nu se mai 
auzea. 

L-am zărit pe Bat care se mişca. Am tras în el. Probabil că 
mă văzuse şi el, pentru că a tras în acelaşi timp. Glonţul îmi 
brăzdă obrazul. El se ridică şi se poticni. Scăpă revolverul din 
mână. Am tras din nou. Glonţul îl nimeri în piept şi îl aruncă 
pe spate. Căzu jos cât era de lung. 

Mi-am scos lanterna. Razele ei luminară o privelişte de 
coşmar. Femeia zăcea pe-o parte, încovoiată. Capul îi era pe 
jumătate făcut terci de glonţul lui Bat. Bat era întins lângă 
ea. Tinea mâna pe piciorul gol al femeii. Sângele ţâşnea din 
el ca dintr-un bou. L-am împins cu piciorul. Se mişcă puţin, 
întredeschise ochi şi gemu. 

— Adio, Bat, i-am spus, înfigându-i ţeava revolverului în 
ureche. 

Dar, înainte să apuc să trag, dădu ochii peste cap. Murise. 

M-am ridicat în picioare. Mă durea braţul. Mă dureau 
coastele. Nu-mi păsa de nimic. Se terminase. Acum mă 
puteam întoarce la Clair. Puteam s-o luăm de la capăt. 

Încă mai tineam Luger-ul în mână. M-am uitat la el, 
întrebându-mă dacă n-ar trebui să scap de el. Poate că n-o 
să mai am nevoie de pistol niciodată. Poate. Era greu de 
crezut că o să mă aşez definitiv la casa mea. Încercasem 
timp de vreo câteva luni şi nu prea reuşisem. Eram hotărât 
să încerc din nou, dar mai bine să fiu pregătit pentru orice 
eventualitate. Cine ştie ce deştept putea să încerce iarăşi să 
mă calce pe bombeuri şi trebuia să fiu pregătit să-i răspund. 
Nu ştiu. Nici nu-mi pasă. Singurul lucru pe care-l vreau 
pentru moment e să mă întorc la Clair. Am ieşit în bezna 
nopţii, gândindu-mă că am tot timpul să văd ce-o să-mi 
aducă viitorul. 

